
PRAEFATIO. 


Ad  edendas  Pauli  Manutii,  bibliopolae  Yeneti  cla¬ 
rissimi,  epistulas  adgredienti  mihi  non  uidebatur  dubium, 
quin  uel  maxima  earum  pars  non  tantum  haberet 
oblectationis,  ut  dignae  essent,  quae  his  temporibus 
euoluerentur.  Quae  licet  ad  eloquentiam  Ciceronia¬ 
nam  proxime  accedant,  tamen,  quae  illius  aetatis  erat 
consuetudo,  tantum  uerborum  copiam  uel  salutandi 
uel  laudandi  gratia  in  eos,  ad  quos  epistulae  daban¬ 
tur,  pleno  quasi  cornu  effundunt,  ut  in  summa  uer¬ 
borum  ubertate  ex  exilitate  rerum  taedium  nonnun- 
quam  obrepat  legentibus.  Eius  rei  culpa  accidisse 
puto,  ut  etiam  eae  epistulae  neglectae  iacerent,  quae 
etiam  nunc  eis,  qui  uel  illorum  temporum  historiae 
uel  latinitatis  studiis  nauant  operam,  non  uereor  ne 
sint  iniucundae.  Dico  eas,  quibus  ipsius  Manutii  uita, 
natura  humanissima  moresque  candidissimi,  sincera  ac 
non  fucata  in  Deum  pietas,  infatigatum  litterarum 
studium,  labores  et  pro  conseruanda  retinendaque  patris 
officina  et  pro  tuenda  Pontificum  Romanorum  aucto¬ 
ritate  suscepti,  illius  cum  aequalibus  plurimis  uel  no¬ 
bilissimo  loco  ortis  uel  litterarum  laude  maxime  in¬ 
signibus  usus  ac  familiaritas  cognoscantur  et  paene 
sub  oculos  subiciantur.  Quas  si  ex  obliuionis  tenebris 

reuocatas  breuique  uolumine  comprehensas  offeram, 
operae  pretium  me  facturum  non  despero. 

Hac  in  re  ita  mihi  intellexi  esse  uersandum,  ut 
ea  editione,  quae  ipsius  Manutii  iudicio  quam  maxime 
recta  et  perpolita  existimatur,  pro  archetypo  uterer. 
Etenim  cum  ille  in  limanda  oratione  nunquam  sibi 
satisfecerit,  epistulas,  quotiescunque  prelo  erat  sub¬ 
lecturus,  non  solum  recensebat,  sed  etiam  aliquot  locis 
corrigebat.  Quod  idem  quia  ante  eam  editionem,  quam 
paullo  prius,  quam  uita  decederet,  excudendam  cura- 
uit,  se  facturum  et  per  litteras  Aldo  filio  promiserat 
et  perfecit,  eius  libri  dignitatem  summam  esse  iudi- 
cauerim.  Sed  quid  quibus  locis  censuerit  immutan¬ 
dum,  eorum  exemplo,  qui  ueterum  Graecorum  Roma- 
norumque  libros  sibi  proponunt  edendos,  singillatim 
quam  religiosissime  afferre  uix  opus  esse  opinor,  prae¬ 
sertim  cum  fere  nunquam  tanta  sit  correctionis  uis  et 
grauitas,  ut  diuersa  admodum  sententia  euadat. 

Hoc  solum  deberi  legentibus  mihi  persuasi,  ut  et 
partes  quasdam  epistularum  et  nomina  quaedam  in 
primis  editionibus  posita,  postea  suppressa,  restituerem. 
Quibus  enim  uel  propter  mutatos  mores  uel  propter 
denegatam  Pontifici  Romano  oboedientiam  amicitiam 
renuntiauerat,  eorum  nomina,  ne  quando  sibi  essent 
pudori,  si  posthac  in  epistulis  suis  scripta  legerentur, 
omittere  constituit  asteriscis  in  eorum  locum  substitutis. 

In  duodecimi  libri  epistulis  post  mortem  patris 
ab  Aldo  filio  adiectis  auctoritatem  secutus  sum  edi¬ 
tionis  earum  principis,  quae  anno  1580  Venetiis  in 
lucem  prodiit. 

Praeter  has,  quas  commemoraui,  epistulas,  tres 
recepi,  quae  apud  Krausium  in  appendice  inueniuntur 


1)  Hanc  quidem  editionem  Io.  Theophilus  Krausius,  quam¬ 
quam  plurimum  studii  in  P.  Manutii  epistulas  eum  impendisse 
ex  ipsius  editione  (Lipsiae  1720),  omnium  optima  ac  locuple¬ 
tissima,  cognoscitur,  ipse  non  inspexit. 

[II,  LXIV,  LXXIII].  Quattuor  alias  Antonii  Augustini 
Renuardi  Parisini  annalibus  Aldinis  [IV,  V]  et  epistu¬ 
lis  Manutianis  anno  1834  editis  [VI,  IX]  acceptas  refero. 

Ipsius  autem  Manutii  uerba  ita  sequenda  existi- 
maui,  ut  scribendi  rationem  eius,  ubi  a  nostra  ali¬ 
quantum  discrepat,  tamen  quam  diligentissime  reti¬ 
nerem.  Non  dico  de  eis  uerbis,  quorum  uera  ac 
genuina  forma  ne  nunc  quidem  in  omnibus  libris 
scripta  legitur:  lioc  peculiare  est  illius,  ut  coniungere 
soleat  uoculas  quasdam,  quae  a  nobis  separantur,  ueluti 
'idest’  'quam’  cum  superlatiuo,  alias  dirimat  ab  ante¬ 
cedenti,  uerbi  causa  'ue’  et  'ne’  interrogatiuum.  Sin¬ 
gula  autem  enuntiata  quod  modo  a  maiuscula  ordiun¬ 
tur  littera,  modo  a  minuscula,  boc  ideo  uidetur  fecisse 
Manutius,  ut  aut  in  eadem  re  se  pergere  aut  ad  aliam 
significaret  se  uenire.  Maiuscula  enim  tum  fere  utitur, 
cum  nos  puncto  posito  eandem  lineam,  etiamsi  satis 
spatii  suppetit,  non  ad  finem  perscribimus,  sed  inci¬ 
pimus  ab  insequenti.  Denique  illud  uix  uereor  ne  in 
reprehensiones  incurrat,  quod  interpungendi  rationem 
Manutianam  reieci,  quippe  qua  propter  signorum  ab¬ 
undantiam  legentium  commodis  ita  non  seruiatur,  ut 
interdum  officiatur  nosque  eandem  periodum  denuo 
remeare  cogamur. 

Ac  ne  hoc  quidem  improbaueris,  quod  pristinum 
usitatumque  epistularum  ordinem  non  seruaui,  sed  ita 
eas  in  temporum  ordinem  offero  redactas,  ut  suam  ipse 
Manutius  uitam  deinceps  enarrare  uideatur.  Qua  in 
re  ea  occurrebat  difficultas,  quod  ille  non  solum  idem 
facere  neglexit,  id  quod  e  numeris  eius  a  me  in 
titulis  appositis  apparet,  sed  etiam  saepe  ne  annum 
quidem  aut  diem,  quo  quidque  conscripsisset,  adnota- 
uerat.  Accuratius  igitur  inquirendum  erat,  quo  tem¬ 
pore  unamquamque  epistulam  compositam  iudicaremus. 
Qua  uia  etsi  Krausius  iam  me  praecessit,  qui  fere 
omnium  epistularum  tempora  definierit,  tamen  quibus 
quoque  loco  adductus  causis  aimum  apposuerit,  nisi 

in  commentario  ad  tres  priores  libros  adiecto  scriptum 
non  reliquit.  Quamquam  non  reticuerim  in  quibusdam 
epistulis  etiam  nunc  locum  relinqui  dubitationi,  de 
aliarum  tempore  inuestigando  spem  omnino  esse  abi- 
ciendam.  Ubi  autem  annus  certis  indiciis  reperiri 
potuit  atque  coniecturis,  uncis  inclusum  eum  adscripsi. 

M.  F. 


Addenda  et  corrigenda: 

Pag.  2,  adn.  2:  lege:  adiecta 
„  7, 14:  Manutio  scribendum  erat:  frontem 

„  8,  3:  scribi  malim:  tuae. 

„  91,  3  lege:  incommoda 

132,  adn.  3:  adice:  (3). 

Vido  Lolgio  Placentiam  (II,  28). 

Paulus  Manutius,  cum  nimius  esset  in  litterarum  studiis, 
adulescens  septendecim  annorum  in  grauem  morbum  inciderat, 
quo  per  biennium  conflictatus  est  (uide  ep.  XIII).  cuius  reli¬ 
quias  ut  prorsus  depelleret,  ad  aquas  Lucenses  profectus  est, 

Paullo  ante  dederam  ad  te  litteras,  quas  con- 
iectura  dierum  putabam  tibi  iam  esse  redditas:  bae 
nunc  alterae  consequentur.  scripsi  te  absente  me 
cessare  in  litteris  et  omnino  tuam  operam  tuamque 
illam  in  meis  rebus  officiosissimam  sedulitatem  uehe- 
menter  requirere;  sed  meum  consilium  esse,  te  istinc 
ne  prius  commoueres,  quam  ego  alicubi  consedissem, 
id  ego  uolebam  scilicet  inuitus,  qui  te  socium  et  ad¬ 
ministrum  meorum  studiorum  summe  desidero,  sed 
uolebam  tamen  tui  commodi  caussa:  primum,  quod 
hanc  equitandi  iactationem,  quae  me  quidem  delectat, 
tibi,  otii  cupido,  suspicabar  non  placere;  deinde,  quod, 
si  accidisset,  ut  istas  regiones  peteremus,  quod  post 
balnea  facturi  videbamur,  intelligebam  fore,  ut  adire 
commodius  ad  me  posses  interuallo  minore,  nunc  audi, 
cur  sententiam  mutauerim.  Cardinali  nostro,  cui  ni¬ 
mium  saepe  calculus  molestus  est,  multis  iam  reme¬ 
diis  frustra  tentatis  accedere  nunc  ad  aquas  Lucenses 
ualetudinis  caussa  deliberatum  est,  nosque,  ut  scis, 
idem  cogitamus,  iis  aquis  qui  uti  uolunt,  id  maxime 
spectant,  ut  sicco  tempore  utantur,  haec  est  quasi 

27  ^haec  est  quasi  methodus  quaedam’,  ante  1573  in 
editionibus  legebatur:  hic  est  quasi  methodus  quidam. 

P.  Manutii  epistulae  selectae.  1 

II.  Aniano  Burgonio. 


metliodus  quaedam,  quam  seruantibus  salubres  dicuntur 
esse:  permistae  cum  imbribus  putrescunt,  graui  peri¬ 
culo  bibentium,  nos  porro,  o  Lolge,  qui  didicimus 
a  pliilosopliis  bonam  ualetudinem  expetere  sapientis 
5  esse,  ualde  in  bac  quidem  parte  sapimus  et,  ut  optime 
ualeamus,  accurate,  quaecunque  uires  tuentur  aut 
augent,  persequimur,  quae  posse  uidentur  infirmare 
ac  minuere,  declinamus,  itaque  ad  balneorum  medi¬ 
cinam  non  prius  accedemus,  quam  id  et  tuto  et  salu- 
10  tariter  fieri  posse  intelligamus.  nunc  quidem  alienum 
tempus  est.  uides,  quae  pluuiae,  quam  paene  hiemales 
dies,  haec  dum  ita  se  habent,  nos  opportunitatem 
spectantes  in  his  oppidis  et  uillulis  iucunde  satis  ob¬ 
errabimus.  quod  quoniam  quam  diuturnum  sit  futu¬ 
is  rum  diuinare  difficile  est  et  ego,  dum  te  careo,  multis 
commoditatibus  una  careo,  tuque,  ut  ternis  iam  lit¬ 
teris  significare  uideris,  non  abes  a  me  sine  molestia: 
mea  caussa  rogo,  tua  hortor,  ut,  quamquam  nondum 
consedimus,  mature  tamen,  nisi  quid  grauius  impedit, 
20  reuertas.  et  ut  scias,  quo  me  loco  conuenire  possis, 
Pisis  ad  idus  lunias  et  ultra,  ut  opinor,  aliquanto, 
sed  ad  idus  lunias  certe  commorabimur.  Vale,  Pisis 
[MDXXXI]. 


II. 

25  Aniano  Burgonio. 

Si  mihi  per  negotia  licuisset,  respondissem  litteris 
tuis  et  citius  et  uberius,  nunc  etsi  non  minus  pre¬ 
mebar  iisdem  occupationibus,  tamen  cum  et  ueterem 
nostram  consuetudinem  essem  diligentius  mecum  re- 
30  cordatus  et  uiderem  alienum  ab  institutis  meis,  si  ego 


20  'reuertas’  sic  etiamtum  in  editione  anni  1573  legitur. 
—  25  Ex  epistularum  appendice  editioni  Krausianae  adiecto  (I). 

diuturniori  silentio  tecum  uterer^  praesertim  a  te  ad 
scribendum  humanissime  inuitatus,  putaui  mihi  facien¬ 
dum,  has  ut  ad  te  litteras  quoquo  modo  conficerem. 
In  quibus  illud  erit  primum,  quod  erat  prope  extre¬ 
mum  in  tuis,  hoc  est  de  studiorum  meorum  ratione, 
quae  quidem  eiusmodi  est,  ut  eam  facilius  ipse  tu 
tecum  cogitare  possis,  quam  ego  perscribere,  nam 
cum  huiusce  prouinciae,  ad  quam  ego  summis  uiris 
hortantibus  me  contuli,  naturam  et  rationem  facile 
uideas  idemque  optime  intelligas,  quam  magnam  hoc 
tempore  propter  memoriam  clarissimi  patris  expecta- 
tionem  sustineam:  omnino  potes  tibi  persuadere  hanc 
ipsam  curam  unam  esse,  in  qua  totos  dies  et  noctes 
inuigilem.  Atque  ego  tamen,  ne  semper  idem  agam, 
aliquid  quotidie  subseciuis  horis  uel  scribo  uel  lego, 
nudius  tertius  Euripidis  Medeam  in  manus  sumpseram: 
ecce  tibi  statim  Cicero  et  Ouidius  interpellatores,  ho¬ 
nesti  illi  quidem,  sed  interpellatores  tamen  et  a  quibus 
imprimendis  aegre  mihi  quidquam  vacui  temporis  con¬ 
cedatur.  Ouidii,  cum  haec  scriberem.  Tristium  libros 
excudebamus;  Ciceronis  autem  epistolarum,  quas  fami¬ 
liares  appellant,  quinque  libri  iam  erant  confecti,  quae 
ubi  primum  erunt  absolutae,  dabo  me  recognoscendis 
iis,  quae  sunt  ad  Atticum  inscriptae,  locos  emendatos 
habeo  supra  bis  mille  et  exemplaria  uetustissima 
quattuor  expecto.  interim  in  Catullum  quaero,  in  quem 
item  habeo  non  parum  multa,  de  Themistio  uero 
quod  scire  uis,  spero  fore,  ut  eum  (nisi  Deus  aliquis 
obstiterit)  exeunte  mense  praelo  demus,  habes  iam, 
plus  etiam  fortasse,  quam  postularas,  non  modo  prae¬ 
sentis  meae  uitae  rationem,  sed  etiam  futurae  diuina- 
tionem.  Tibi  felicitatem  istam,  mi  Aniane,  gratulor, 
qui  assidue  cum  philosophis  et  oratoribus  in  summo 
otio  uiuas.  quam  consuetudinem  ne  desineres,  hortarer 
ego  te  pro  nostra  coniunctione  proque  ea  uoluntate, 
quam  ego  iam  pridem  erga  te  contuli,  nisi  et  te  ui- 
derem  tua  sponte  satis  incitatum  et  me  cognoscerem 

III.  Paulo  Magnulo. 


ad  id  faciendum  minus  accommodatum,  quare  hanc 
partem  omitto.  Quod  reliquum  est,  de  me  uelim  tibi 
omnia  constanter  pollicearis,  quae  ab  amicissimo  ho¬ 
mine  expectari  et  solent  et  debent,  ego  omnem  meam 
5  operam,  curam  et  diligentiam  ad  te  defero.  Tu  nullum 
officium  neque  gratius  neque  iucimdius  praestare  mihi 
potes,  quam  si  et  creberrimas  et  eas  longissimas  ad 
me  litteras  miseris,  id  quod  eo  libentius,  ut  puto, 
facere  debes,  quod  haec  ipsa  scribendi  uicissitudo  non 
10  mediocrem  fructum  utrique  nostrum  est  allatura:  mihi, 
quod  ex  tuarum  litterarum  lectione  semper  aliquid 
memoria  dignum  excerpam;  tibi,  quod  assidua  scrip¬ 
tione  consequeris,  ut,  si  qua  interdum  festinantius  le¬ 
geris,  ea  reuocata  animo  diutissime  permaneant  atque 
13  perdurent.  Vale,  Venetiis  VLII  id.  Sept.  [MDXXXTTT]. 


III. 

Paulo  Magnulo  Patauium  (IV,  52). 

Putasti  fore,  ut  ego  te  abeuntem  litteris  pro¬ 
sequerer?  non  tu  id  quidem  umquam.  conuenerat 
20  enim,  ut  argumentum  a  te  exspectarem,  argumentum 
igitur  potest  exspectare  meus  in  te  amor?  quo  nihil 
uberius  nec  est  nec  umquam  fuit,  itaque  statim,  ubi 
tu  profectus  es,  cum  me  repentina  quaedam  uoluntas 
excitasset,  arripui  calamum  neque  sum  ueritus,  ut  me 
25  scribentem  sententia  deficeret,  hui,  quam  multa  iam 
nunc  mihi  ueniunt  in  mentem,  sunt,  quae  possim 
scribere,  leuitates  amatoriae,  quorum?  inquis,  mecum 
habebo:  neque  tibi  neque  cuiquam  edam,  uolo  enim 
parcere  amicitiae,  qua  mihi  sunt  coniuncti,  qui  tam 
Go  suauiter,  ut  ipsi  putant,  uiuunt,  ut  ego  sentio  deli¬ 
rant.  sunt  item  6xia^ax^ccL  quaedam  et  militaria 
munera  populo  data,  .taurorum  uenationes,  saltatorum 


IV.  Hieronymo  Seripando. 

lusus,  personatorum  ineptiae,  quid  quaeris?  sexcenta, 
quae  mihi  et  beneuolentia  nostra  suppeditat  et  fami¬ 
liaritas  permittit,  ut  scribam,  quia  tamen  leuiora  sunt, 
omitto,  ne  grauem  philosophum  offendam,  porro  de 
meis  rebus  quid  exspectes,  nihil  est.  mutationem  5 
nullam  fecerunt  a  discessu  tuo.  de  te  quae  scire 
uelim,  haec  sunt,  quo  modo  redeuntem  amici  illi  tui, 
libri  scilicet,  acceperint,  num  eo  ipso  die  ad  eorum 
consuetudinem  te  dederis,  an  potius,  dum  hae  baccha¬ 
tiones  deferuescant,  in  hortis  cum  Epicuro,  quam  in  lo 
gymnasio  cum  Aristotele  uelis  uiuere.  et,  cum  haec 
scripseris,  adde  uerbum,  si  me  amas,  de  pugiunculo 
illo  tuo,  quo  ego  te  impeditum  et  alligatum  ense  cum 
uidi  discedere,  non  tenui  risum,  ac  uolui  pungere  te 
dicto,  sed  ueritus  sum,  ne  tu  rustice  me  gladio.  i5 
epistolam  habes  iocationis  plenam,  qua  te  esse  de¬ 
lectatum  cognouero,  si  miseris  ipse  pleniorem.  Vale 
LMDXXXni?]. 


IV. 

Paulus  Manutius  Hieronymo  Seripando  20 

salutem. 

Accepi  litteras  omnes  tuas,  quae  mihi  gratissimae 
fuerunt,  intellexi  enim,  quam  facile  consecutus  essem, 
ut  eum  animum,  quem  ego  per  litteras  detulissem, 
perlibenter  amplectereris;  qua  quidem  re  nihil  mihi  25 
potuit  optatius  accidere:  non  quod  ego  aliter  umquam 
de  te  sensissem  aut  quod  de  tua  in  studiosos  omnes 
uoluntate  dubitassem,  sed  quod  ego  ingenii  tui  can¬ 
dorem  satis  quidem  illum  ex  aliorum  sermone  per- 


20  Ex  Renuardi  Annalibus  Aldinis  pag.  520.  —  25  'am¬ 
plectereris’  sic  scribendum  erat  pro  ^amplecteris* ;  Manutius 
enim  raptim,  ut  ipse  confitetur,  scripserat. 

spectum  illustrius  tamen  etiam  ex  tuis  litteris  agnoui. 
non  enim  eo  solum  contentus  fuisti,  quod  quidem  erat 
per  se  magnum,  ut  me  in  amicitiam  tuam  reciperes, 
sed  aliud  etiam  ingenuum  mentis  et  animi  liberalis 
5  indicium  attulisti,  quod  mihi,  quaecunque  sunt  apud 
te  a  summis  olim  ingeniis  elaborata,  ea  te  uelle 
ostendisse  impertirem.  Quamobrem,  etsi  cum  ego 
amicitiam  tuam  expeterem,  non  ad  haec  aspexi,  quae 
tu  nunc  amantissimis  uerbis  ad  me  defers,  imo  uero 
10  iam  etiam  praestas:  tamen  ut  agam  tecum  tam  in¬ 
genue,  quemadmodum  et  studia  nostra  requirunt  et 
natura  mea  postulat,  uehementius  quam  antea  de  hoc 
in  me  studio  te  amem  necesse  est.  quamquam  enim 
satis  per  se  magnam  uim  ad  conciliandos  homines 
15  ipsa  uirtus  habet,  tamen,  cum  accedunt  ista  ipsa  hu¬ 
manitatis  ornamenta,  quae  in  te  tanta  esse  perspicio, 
fit  etiam  aliquanto  illa  celebrior  et  illustrior,  itaque 
de  emendationibus  in  Epistolas,  quae  mihi  ab  Hono¬ 
rato  nostro  redditae  sunt,  agerem  tibi  eas  gratias, 
20  quas  debere  me  intelligo,  nisi  et  amicitia  nostra  genus 
hoc  orationis  respuere  quodam  modo  uideretur  et  te 
hoc  a  nobis  exspectare  non  duceretur.  Familiares 
quidem  excussae  iam  exierunt,  sed  ego  animum  istum 
tuum  nihilominus  amplector  et  exosculor,  interim 
25  illae  ad  suum  usque  tempus  ita  permanebunt,  ut  ad 
priuata  studia  usui  mihi  et  Honorato  nostro  aliquando 
sint,  cuperem  etiam  in  Catullum  aliquid,  in  Teren¬ 
tium,  Plautum  et  Officia  Ciceronis,  in  Terentium  et 
Plautum  etiam  aliunde  exspecto,  in  Officia  et  Catulli 
80  poemata  sunt  quidem  apud  nos  castigationes  non 
parum  multae;  sed  uides  ardorem  in  hoc  genere  meum, 
omnino  totus  in  hoc  sum,  ut  eam  exspectationem, 
quae  mihi  propter  paternam  gloriam  ueluti  grauis 
aduersaria  constituta  est,  si  fieri  possit,  aliqua  nostra 
85  cum  laude  sustineam,  cur  autem  tam  multa  simul 

a  te  petani;  ne  me  putes  id  facere  temeritate  quadam 
mea,  quam  breuissime  potero,  summam  tibi  totius 
meae  deliberationis  exponam.  Aldo  patre  defuncto, 
cum  ego  uix  primam  lucis  usuram  hausissem,  omnis 
rei  typographicae  cura  ad  eos  quasi  per  manus  uenit, 
qui  sanguine  coniuncti,  uoluntate  dissimiles,  cum 
augere  domesticam  hanc  laudem  et  deberent  et  pos¬ 
sent,  in  medio,  quod  aiunt,  nostrae  gloriae  famaeque 
cursu  defecerunt,  ex  illo  tempore  omnia,  ut  inquit 
ille,  'in  peius  ruere  ac  retro  sublapsa  referri’,  non 
enim  quidem  ^licet^  in  hac  parte  libere  loqui,  quae 
ad  alios  tota  pertinet,  et  tamen  haec  ipsa  cogitanti 
mihi  ita  stomachus  interdum  mouetur,  ut  paene  fronti 
feriam,  itaque  feci  dolore  inflammatus,  quod  nullae 
rationes  aliis  persuadere  satis  potuissent,  meque  in 
has  occupationes,  in  quibus  adhuc  uersor,  penitus  re¬ 
pugnante  natura  conieci.  nunc  in  eam  curam  incumbo, 
ut,  cum  ab  hoc  instituto  breui  discedere  certum  sit, 
prius  aliquid  in  apertum  referam,  quod  superiorum 
temporum  offensam  emendare  commode  possit,  quae 
caussa  fuit,  ut  in  Ciceronem  et  in  reliquos  a  te  petam, 
eoque  id  audacius  egi,  quod  in  hoc  agitur  non  modo 
mei  unius  honor  et  emolumentum,  sed  etiam  Italiae 
nostrae  laus  et  gloria,  quae  si  a  barbaris  hominibus 
in  hoc  genere  superatur,  quid  potest  esse  turpius  aut 
ueteri  nostra  existimatione  indignius?  ego  uero  huc 
omnes  neruos  intendo  omnique  non  solum  studio  ue- 
rum  etiam  contentione  enitor,  ut,  quidquid  ab  illis 
ereptum  uidetur,  patriae  nostrae,  quae  semper  quasi 
mercatus  quidam  bonarum  artium  est  habita,  resti¬ 
tuerem.  quod  si,  ut  spero,  assequar,  tum  uero  li¬ 
benter  istam  artem  desinam  dictaque  typographico 
muneri  salute  multa  <(in)>  otium  me,  ut  possim  ali¬ 
quando  arbitratu  meo,  id  est  cum  uirtute,  uiuere, 

V.  Hieronymo  Seripando. 


totum  abdam,  a  te  non  petam  pluribus  uerbis,  ut 
huic  desiderio  meo  uelis  obsequi,  ne,  si  id  faciam, 
uidear  constantiae  meae  diffidere,  qui  mibi  illa  multo 
ante  iam  ultro  obtulisti,  agebas  mibi  gratias  in  prio- 
5  rib.us  illis  de  Arcadia  Sannazarii,  in  quo  mibi  uisus  es 
inducere  in  amicitiam  nostram  genus  orationis  minime 
necessarium,  itaque  postbac  ista  omittamus,  nudius 
tertius  ipsius  auctoris  Elegias  et  Epigrammata  acce¬ 
pimus,  de  quibus,  ut  Fascitellus  noster  iusserit,  ita 
10  faciam  impeditus  plurimis  negotiis  iisdemque  maximis 
scripsi  negligentius,  quam  par  erat,  itaque  banc  epi¬ 
stolam  conscindes. 

Vale,  MDXXXini.  VEI.  idus  Mart.  Venetiis. 
Manutius  tuus  raptim,  ut  uides. 


15  V. 

Paulus  Manutius  Hieronymo  Seripando  S.  D. 

Etsi  maxime  uereor,  ne  tu  uel  negligentem,  uel 
etiam  tui  parum  memorem,  qui  rarius  ad  te  scribam, 
existimes,  mibi  tamen  interdum  in  bac  ipsa  dubita- 
20  tione  non  sine  aliquo  dolore  uersanti  duae  caussae 
consolationem  baud  sane  leuem  afferre  solent  et  quod 
in  boc  ipso  cessationis  crimine,  ut  uideo,  ne  tu  qui¬ 
dem  omni  culpa  uacas,  qui  nondum  eis  litteris,  quas 
superioribus  mensibus  ad  te  dedimus,  responderis  et 
25  quod,  quibus  ipse  occupationibus  non  dicam  ab  scri¬ 
bendi  officio,  sed  ab  ipsis  etiam  libris  auellar,  Fasci¬ 
tellus  noster  optimus  testis  esse  potest,  quod  utinam 
non  ita  esset,  ut  scribimus!  profecto  meum  studium 
in  boc  genere  minime  desiderares,  sed  accidit  nescio 
30  quo  meo  fato,  ut  quo  maxime  tempore  suauissimos 


16  Ex  Renuardi  Annalibus  Aldinis  pag.  522. 

earum  artium  fructus,  quibus  me  ab  ineunte  pueritia 
dederam,  colligere  me  sperabam,  nunc  quidem  non 
illa  solum  iucunditate  concessa  iam  animo  priuarer, 
sed  acerbissimos  etiam  dolores  miseriasque  perci¬ 
perem.  nosti  autem  ipse  tu,  an  ulla  Musis  et  Plioebo  5 
cum  buiusmodi  curis  -  commercia  sint,  me  quidem  in 
his  molestiis  degentem  excludunt  prorsus  a  consuetu¬ 
dine  sua.  quo  factum  est,  ut  non  modo  quidquam 
umquam  litterarum  ad  te  conficere,  sed  ne  Bitotti 
quidem  principis  lectissimae  feminae  et  Scipioni  Ca-  lo 
pycio,  cuius  eruditionem  plurimi  facio,  respondere 
potuerim,  quamquam  serius  aliquanto  cognoscere  quod 
uelint  quam  cito,  quod  non  ita  gratum  sit,  omnino 
illis  optatius  esse  debet,  cupio  enim,  ubi  primum  his 
fluctibus  emersus  eum  portum  attigero,  quem  ipsa  15 
mente  quasi  de  specula  quadam  longe  intueor,  doctis 
omnibus  et  probis  tibique  in  primis  satisfacere,  cuius 
quidem  quod  in  amicitiam  peruenerim,  puto  me  qui¬ 
dem  egregium  atque  praeclarum  esse  consecutum, 
itaque  non  modo  faciam,  quod  iubes  de  edendis  San-  20 
nazarii  monumentis,  sed  in  reliquis  etiam,  quae  te 
uelle  quaeque  uel  ad  laudem  uel  ad  existimationem 
tuam  pertinere  existimabo,  dabo  operam,  ut  me  tui 
tuarumque  rerum  studiosissimum  intellegas.  Sanna- 
zarii  autem  nostri  editio  si  longius,  quam  erat  animi  25 
tui  desiderium,  dilata  est,  noli,  obsecro,  propterea 
me  accusare  neque  credere  magis  id  mea  culpa  fieri, 
quam  quorumdam  hominum  improbitate  atque  in- 
uidia,  qui  me,  cum  iuuare  et  possent  et  deberent, 
odisse  ac  insectari  maluerunt,  quod  tamen  incommo-  30 
dum  partim  ope  Dei  Opt.  Max.  partim  nostra  dili¬ 
gentia  breui  sublatum  iri  speramus,  itaque  renouatis 
denuo  characteribus,  quo  magis  clarissimi  Comitis  de¬ 
siderio  respondeant,  ita  impressionem  libri  matura¬ 
bimus,  ut  nihil,  quod  sit  in  studio  positum,  praeter-  s5 
missuri  simus,  tu,  si  nos  diliges,  ut  hactenus  fecisti, 
uidebis  diligenter,  an  in  ea  librorum  supellectili,  qua 


10 


VI.  Benedicto  Accolto. 


Sannazarius,  cum  uiueret,  usus  est^  extet  Gratii  Poema 
quoddam  manu  scriptum  satis  breue,  numeris  heroicis, 
de  Venandi  ratione,  de  qua  re  tuis  postea  litteris 
certiorem  me  facies.  Vale,  Venetiis,  Yl.  idus  Mart. 
5  MDXXXV. 


VI. 

P.  Manutius  B.  Accolto,  Cardinali  Rau. 

Honoratissimo  S.  D. 

Vel  in  summis  occupationibus  libenter  facio,  ut 
10  ad  te  scribam;  nunc  eo  libentius,  quod  et  mearum 
litterarum  satis  longum  fuit  interuallum  et  otii  nunc 
tantum  est,  quantum  optare  numquam  ausus  essem, 
itaque  etsi,  quod  scriberem,  magnopere  non  erat, 
tamen  in  tanta  uacui  temporis  facultate  non  putaui 
15  mihi  esse  committendum,  ut  tu  me  quasi  negligentem 
aut,  quod  grauius  esset,  tuorum  erga  me  oblitorum 
immemorem  accusare  posses,  accipe  igitur  aliquid  de 
studiis  nostris,  quoniam,  quid  tibi  meis  litteris  signi¬ 
ficem,  aliud  fere  non  habeo,  matutinas  horas  in  Ari- 
20  stotelem  ponimus:  unius  ra  *Hd'L%a  sumus  aggressi 
admonitu  atque  hortatu  Octauii  (Ferrarii)  nostri,  qui 
me  litteris  prudentissime  et  officiosissime  scriptis 
quasi  dormientem  excitauit.  quod  quoniam  ille  cum 
sua  sponte  tum,  ut  conicio,  de  tua  sententia  fecit, 
25  uigilando  operam  dabo,  ut  utri  que  uestrum,  quorum 
iudicia  plurimi  aestimo,  satisfaciam,  pransi,  cum  ali¬ 
quid  de  historia  strictim  attigimus,  eximus  animi 
caussa  et,  quod  ad  uesperam  temporis  super  est,  uale- 

7  Ex  epistulis  Manutianis  a  Renuardo  anno  1834  editis 
pa^.  330  et  S3qu.  —  21  (^Ferrarii’)  Renuardi  errore  insertum 
mihi  uidetur.  ei  enim  erat  praenomen  Octauianus  (uid.  pag.  11). 
Intellegendum  esse  puto  Octauium  Pantagattum,  cuius  familia¬ 
ritate  et  Accoltus  et  Manutius  utebantur. 

tudini  damus,  abditi  deinde  in  cubiculum,  quae  reli¬ 
quae  sunt  ante  coenam  horae,  eas  Ciceronis  lectione 
consumimus,  hac  ego  meorum  studiorum  ratione  ita 
delector,  ut  eam  uel  omnibus  omnium  Regum  fortu¬ 
nis  anteponam  et  simul  interdum  solitudinem  aliquam 
spectem,  ubi  hoc  otio  sine  ulla  interpellatione  diu¬ 
tissime  fruamur.  quod  profecto  efficiam,  si  me  hoc 
emendandi  ueterum  libros  onere,  quo  nunc  quidem 
ualde  premor,  Deus  aliquis  leuarit.  interim,  quoniam 
hanc  Spartam,  quae  obtigit,  deserere  sine  ignauiae 
suspicione  non  possumus,  tueamur  eam  atque  etiam, 
si  fieri  potest,  ornemus,  quo  nunc  in  genere  aliquan¬ 
tum  laboramus,  propterea  quod  ii,  qui  nascenti  meae 
laudi  fauere  debebant,  hactenus  obscure  inuiderunt, 
nunc  aperte  etiam  aduersantur.  sed  non  dubito,  quin 
omnem  maleuolentiam  uirtutis  ope  aliquando  supere¬ 
mus.  quare  haec,  etsi  sunt  molesta  in  primis  atque 
acerba,  tamen  non  efficient,  ut  mihi  hoc  otium  minus 
iucundum,  minus  re  dulce  sit.  facio  enim  constanter, 
quod  doctissimi  uiri  praecipiunt,  ut  in  litteris  et  in 
iis  studiis  omnia  ponam,  quae  nos  secundis  rebus  de¬ 
lectare,  aduersis  etiam  iuuare  possunt,  in  qua  sen¬ 
tentia  multo  confirmor  magis,  cum  recordor,  id  quod 
facio  saepissime,  quantae  tibi  curae  meae  rationes 
fuerint,  qua  me  praesentem  humanitate  tractaris,  qui¬ 
bus  absentem  officiis  ornatum  esse  uolueris,  quae  non 
uideor  mihi  ullo  pacto  posse  sustinere,  nisi  me  totum 
iis  artibus  dedam,  quae  sunt  non  modo  ad  referen¬ 
dam,  sed  etiam  ad  illustrandam  gratiam  aptissimae, 
quod  quia  me  facere  intelligis  et  quia,  ut  Octauianus 
scribit,  non  existimas  mihi  esse  patiendum,  quantum 
proficiam,  confido  te  de  tuo  in  me  studio  nihil  de¬ 
tracturum;  idque  ut  facias  etsi  non  arbitror  esse  ne¬ 
cessarium,  tamen  magnopere  te  rogo.  Vale,  IIII.  Kal. 
Oct.  Venetiis  [MDXXXVI?]. 


10  ^hanc  Spartam’  Cic.  ad  Afct.  lY,  6. 

VIL  Marcello  Ceruino. 


Cum  hanc  epistolam  iam  complicarem,  redditae 
sunt  ab  Octauio  litterae,  quarum  prima  pagella  ualde 
me  perturbauit.  significabat  enim  te  grauiter  labo¬ 
rare,  sed  tamen  aliquantum  sum  recreatus,  posteaquam 
5  in  iisdem  litteris  ea,  quae  uolebam,  legi  de  corpore 
tuo  non  nihil  alleuato.  .spero  autem  et  confido  breui 
fore,  ut  tua  prudentia  et  temperantia  reliquiis  morbi 
depulsis  pristinam  ualetudinem  consequaris,  de  qua 
si  fiam  certior,  magna  sane  molestia  liberabor.  Iterum 
10  uale. 


VII. 

Marcello  Ceruino  Cardinali  Romam  (I,  7). 

Postea  quam  Roma  discessi,  etsi  tum  mea  uetus 
in  te  obseruantia,  tum  tua  in  me  perpetua  beneuo- 
15  lentia  postulare  uidebatur,  ut  ad  te  quam  saepissime 
scriberem,  tamen  id  non  feci,  propterea  quod  omne 
otium  atque  omnem  etiam  mentis  tranquillitatem  mo¬ 
lestae  in  primis  ademerunt  occupationes,  quarum  me, 
cum  primum  huc  reuerti,  tantus  aestus  absorbuit,  ut 
20  longo  interuallo  uix  emerserim,  nam  primum  domesti¬ 
cas  res  ita  male  afPectas  otfendi,  ut  eas  seruare  multi 
temporis,  non  exigui  laboris,  etiam  alicuius  artis  esset, 
deinde,  cum  illa,  quam  scis  in  meis  epistolis  nutu 
tantum  appellari,  inimica  natio  uirtutis  ac  diligentiae, 
25  quae  etiam  patri  meo,  uiro  optimo  (et  adde,  si  quid 
uis)  negotium  exhibuit,  ad  me  uexandum  atque  oppri¬ 
mendum  conspirasset,  durius  habui  negotium,  ut  meas 
fortunas  in  tuto  collocarem,  sed  me,  qui  antea  praesto 
mihi  semper  alfuit  laboranti,  idem  in  hoc  potissimum 
30  discrimine  egentem  opis  et  consilii,  nec  mediocriter  de 

toto  rerum  mearum  statu  sollicitum  respexit  ac  libera- 
uit  Deus,  itaque  omni  plane  molestia  perfunctus  esse 
mihi  uideor.  quid  quaeris?  aliqua  etiam  officii  specie 
ab  iisdem  obseruamur  ac  se  satis  apte  simulationis, 
ut  opinor,  artificio  tuentur,  accipere  tamen  quod  da¬ 
tur,  quocumque  animo  detur,  inscitiae  non  est.  nec 
hodierni  mores  et  ratio  temporum  secus  postulat. 
Cetera  sunt  in  meis  rebus  non  plane  cuiusmodi  nos 
putabamus,  sed  cuiusmodi  tamen  multi  non  spera¬ 
runt.  quibus  haec,  quae  nunc  agimus,  amplissima 
uidentur  esse,  cum  nos  prae  iis,  quae,  nisi  quis  casus 
nostris  consiliis  occurrerit,  agere  aliquando  cogitamus, 
tenuissima  iudicemus.  quam  quidem  ad  rem  quod  tu 
omnia,  quae  in  te  sunt,  liberalissime  polliceris,  quod¬ 
que  Alexandrum  etiam  Farnesium,  praestantem  omni 
uirtute  Cardinalem,  in  eandem  rationem  propensum 
esse  affirmas:  equidem  de  te  sic  existimo,  et  multas 
esse  res,  in  quibus  iuuari  a  te  pro  tua  summa  tum 
dignitate,  tum  etiam  fortuna  possim,  et  in  iis  rebus 
nunquam  omnino  mihi  tuam  esse  humanitatem  defu- 
turam.  Farnesium  autem,  diuinum  adolescentem,  natum 
ad  liberalitatem  et  ad  gloriam,  non  miror  eo  esse  erga 
uiartutem  animo,  quo  quia  semper  fuit  auus  eius,  iccirco 
ad  eum  gradum,  qui  est  in  terris  summus  et  augustis¬ 
simus,  diis  hominibusque  uolentibus  adscendit.  ac  sane 
ille  cum  domestico  exemplo,  tum  multo  etiam  magis 
egregia  ipsius  natura  ad  immortalitatis  laudem  excita¬ 
tus  saepe  alias,  quanti  bonas  artes  faceret,  ostendit,  sed 
proxime  uel  in  primis,  cum  Hieronymum  Ferrarium, 
iuuenem  rarissimae  uirtutis,  sanequam  pro  eius  meritis 
ornauit  atque  auxit,  in  quo,  cum  apud  unum  posuisse 
beneficium  uideatur,  a  multis  tamen  gratiam  iniuit. 
nam  cum  uos,  tales  uiri,  patrocinium  litterarum  susci¬ 
pitis,  qui  cunque  bonis  artibus  delectantur,  animo  re¬ 
creati  ueniunt  in  spem  aliquando  fore,  ut  post  diu¬ 
turnos  labores  et  molestiarum  quasi  tempestates  in 
quietis  et  otii  portum  uobis  adspirantibus  deferantur. 

VII.  Marcello  Ceiuino. 


quos  si  in  cursu  studiorum  instituto  uestrae  benigni¬ 
tatis  aura  deficiat,  haerebunt  neque  iam  poterunt,  quo 
intendebant,  sine  ope  aiixilioque  uestro  peruenire. 
uerum  huiusmodi  dubitationem  uestra  iam  consuetudo 
5  sustulit,  magna  enim  optimae  uoluntatis  documenta 
saepissime  dedistis,  maiora  etiam  dare  cogitatis,  cum 
quidem,  ut  Antonius  Bladus  ad  me  detulit,  pulcherri¬ 
mam  rem  et  uobis  dignissimam  aggressi  omnes  libros 
Graece  scriptos,  qui  nunc  in  Bibliotheca  Palatina  con¬ 
io  diti  asservantur,  praelo  subicere  cogitetis,  ut  multipli¬ 
catis  exemplaribus  per  orbem  terrarum  in  usum  om¬ 
nium  gentium  omniumque  saeculorum  diuulgentur.  cui 
se  muneri  Bladus  a  te  esse  praepositum  aiebat,  itaque 
uenisse  ad  nos,  ut  et  eos  typos,  quibus  atramento  illi- 
15  tis  charta  imprimitur,  conflandos  curaret  et  si,  quae 
praeterea  sunt  ad  opus  necessaria,  maturaret,  sane 
sum  laetatus  plurimum  hominemque  sua  sponte  dili- 
gentissimum  tamen  cohortari  non  desino,  ut  in  ea  re, 
quae  ad  commodum  studiosorum,  maxime  uero  ad 
20  tuam,  ut  ego  sentio,  gloriam  spectat,  operae  ne  par¬ 
cat,  eique  dixi,  ut  ad  omnia  me  et  fratribus  ute¬ 
retur.  neque  minus  prolixe,  quae  uerbis  petierit,  re 
praestabo,  nam  et  hominem  diligo  et  uero  tua  uohm- 
tas  maximi  est  apud  me  ponderis.  In  Romulo  quidem 
25  tuo,  quem  initio  sum  complexus  ut  fratrem  tuum, 
deinde  amare  coepi  ut  te  fratre  dignum,  nihil  prae¬ 
termitto,  quod  aut  in  officio  cohortandi  aut  etiam  in 
studio  iuuandi  positum  sit.  sed  ille,  cui  notissimae 
sunt  occupationes  meae,  pudore,  credo,  ejffecit,  ut  rarius 
30  ad  me  scribat,  cum  mihi,  uel  in  maximis  negotiis,  ei 
uacare  non  modo  non  molestum,  sed  etiam  gratissi¬ 
mum  sit.  quod  tu,  si  uidebitur,  ad  illum  scribes  si- 
mulque  litteris  monebis,  ut,  quo  consilio  Patauium  est 
profectus,  id  studio  et  diligentia  consequatur,  neque 
35  tamen  hoc  dico,  quod  eum  adhuc  quidem  lapsum  esse 
putem,  de  quo  etiam  ea,  quae  uolumus,  et  uidemus  et 
audimus;  sed  quod,  infirmitatem  eius  aetatis  cum  re- 

cordor,  interdum  uereor,  ut  possit  consistere.  Vale. 
Venetiis  MDXXXIX. 


VIIL 

Benedicto  Accolto  Cardinali  Ferrariam  (IV,  38). 

Cum  primum  Venetias  reuerti,  etsi  eram  et  fessus 
aliquantum  de  uia  et  eo  morbo,  qui  me  Ferrariae  satis 
grauiter  afflixit,  nondum  plane  leuatus,  tamen  magni¬ 
tudo  meae  in  te  obseruantiae  tuaeque  in  me  beneuo- 
lentiae  recordatio  me  adduxere,  ut  ad  te  scriberem, 
quo  genere  officii  quam  milii  saepe  apud  te  sit  uten¬ 
dum,  intelligo.  nam  cum  eo  ipso  die,  quo  milii  aditus 
ad  tuam  amicitiam  patuit,  de  meis  commodis  et  orna¬ 
mentis  non  cogitare  solum,  sed  agere  etiam  coeperis, 
omnino,  si  uelim  id,  quod  maxime  uelle  debeo,  quibus 
me  studiis  a  pueritia  dedidi,  iis  baberi  non  indignus, 
diligenter  ineunda  milii  ratio  est,  ut  istam  tuam  ad 
me  augendum  tam  propensam  uoluntatem  plurimi  apud 
me  et  esse  et  semper  fore  significem,  id  boc  tempore 
nisi  litteris  mittendis  qua  re  alia  consequar,  non  uideo. 
facultatem  maiorem  si  umquam  nactus  ero,  arctissime 
complectar  neque  dimittam  prius,  quam  tibi  saltem 
aliqua  ex  parte  persoluam.  quod  interea  a  me  deberi 
non  solum  non  dissimulo,  sed  etiam  apud  omnes  liben¬ 
tissime  praedico.  Quid  enim  mibi  esse  potest,  non 
dicam  honestius,  sed  gloriosius,  quam  te,  uirum  omni 
genere  uirtutis  excellentem,  summa  dignitate  praedi¬ 
tum,  acerrimi  in  bominibus  cognoscendis  iudicii,  nul¬ 
lum  officii  genus  aut  studii,  quod  quidem  ad  meam 
siue  utilitatem  siue  laudem  pertineat,  praetermittere? 
mebercule  nulla  res  fuit,  quae  nos  ad  probitatis  et 
doctrinae  opinionem  commendare  magis  posset,  ita¬ 
que,  quod  ante  faciebam  domestico  tantum  exemplo 
commotus,  ut  per  eam  uiam,  quam  mibi  pater  meus 

tritam  reliquisset,  expedito  cursu  ad  summam  laudem 
gloriamque  contenderem,  id  multo  acrius  facio  nunc 
iudicio  de  me  incitatus  tuo.  cui  uereor  equidem,  ut 
respondere  possim,  et  est  sane  difficillimum,  sed 
5  tamen,  quoniam  ita  tempus  omne  meum  traduco,  ut, 
quantum  ualetudinis  ratio  patitur,  in  litteris  uerser  et 
quasi  diuturnam  sitim  explere  cupiens  iisdem  ex  fon¬ 
tibus,  unde  illa  fluxerunt,  quae  sunt  laudum  tuarum 
maxima,  diligenter  hauriam:  non  despero  fore,  ut  et 
10  homines  officia  tua  bene  posita  existiment  et  tu,  qui 
tibi  a  me  fructus  debentur,  eos  non  contemnendos 
aliquando  percipias,  cuius  rei  maturitas  dum  ueniat, 
est  interea  mei  officii  tui  memoriam  summa  cum  bene- 
uolentia  sanctissime  ac  religiosissime  colere,  tuae  uero 
15  humanitatis  eam  uoluntatem,  quam  ad  me  iuuandum 
tua  sponte  contulisti,  perpetuo  retinere,  quorum  alte¬ 
rum  ego  quam  potero  diligentissime  faciam:  alterum 
tu  ut  facias,  propter  incredibilem  naturae  tuae  benig¬ 
nitatem  ne  admonendus  quidem  es.  Vale.  Venetiis 
20  [MDXXXIX]. 


IX. 

P.  Manutius  Be.  Accolto  Rauennae  Cardinali 

S.  D. 

Vereor,  ne  tu  me  putes  in  scribendo  factum  esse 
25  negligentem,  etsi  caussam  meae  cessationis  ab  Octauio, 
ut  opinor,  habes  cognitam,  uerumtamen  fortasse  enim 
tu  ita  existimes,  nullam  occupationem  esse  tantam, 
quae  officii  cursum  debeat  interrumpere,  sed  noli 
credere  me  tam  abmidare  ingenio,  ut  nullo  proposito 
30  argumento  facile,  praesertim  ad  te,  possim  scribere, 
qui  cum  argumento  mehercule  uix  possum,  quae  res 

facit,  ut  etiam  si  milii  otium  contingat,  quod  sane  a 
discessu  tuo  nullum  contigit,  litteras  tamen  ad  te  minus 
saepe  mittam,  nunc  rei  magnitudo  fecit,  ut  in  summis 
occupationibus  haec  tamen  exararem.  Antonium  fra¬ 
trem  sic  amo,  ut  debeo,  sed  inter  fratres  pietas  esse  5 
solet,  suauitas  non  solet,  de  nobis  hoc  ne  credideris, 
amamus  inter  nos,  ut  fratres,  uiuimus,  ut  aequales, 
itaque  non  facile  dixerim,  uter  utri  sit  carior  aut 
iucundior;  nisi  forte  in  hoc  officio  ideo  ille  me  uide- 
tur  uincere,  quod  a  me,  qui  sum  natu  minor,  uinci  se  10 
non  patitur,  hunc  tibi  non  puto  opus  esse  ut  com¬ 
mendem,  sed  commendo  tamen  eoque  studio,  quo  me 
intelligis  et  fratrem  et  talem  fratrem  debere  commen¬ 
dare.  accidit,  ut  eum  in  negotio  suo  tua  plurimum 
gratia  iuuare  possit,  quamobrem  humanitate  tua  fretus  15 
adibit  ad  te  et  caussam  tibi  suam  de  mandato  suo 
diligenter  exponet,  quae  si  tibi  probabitur,  peto  a 
te,  ut  aequissima  in  re  fratrem  meum  tui  studiosissi¬ 
mum  auctoritate  tua,  quae  apud  omneis  bonos  maxima 
est,  adiuuandum  suscipias.  Yale.  Yenetiis  IX.  Kal.  20 
Sext.  [ante  annum  MDXLIY]. 


X. 

Siluestro  Aldobrandino  (IV,  55). 

In  iis  litteris,  quas  ad  Angulum  nostrum  XYI.  Kal. 
Sext.  dedisti,  ualde  mihi  scripta  urbane  uisa  est  illa  25 
pars,  in  qua  nescio  quid  de  me  per  iocum,  sed  cum 
quadam  tamen  amoris  nota  significasti,  gaudeo  me 
tibi  usque  eo  esse  familiarem,  ut  etiam  facetiis  laces¬ 
sas.  quo  in  genere  si  perges,  gratiam  referemus,  ne 
tu  homo  ingeniosus  nos  tardiores  impune  commoneris.  30 
Mihi  cum  amico  tuo  recte  conuenit.  doctum  hominem 
cognoui,  bonum  uirum  esse  audio,  haec  cum  sint  in 

hominibus  transalpinis,  amorem  conciliant :  quando 
magis  in  nostris?  At  in  litteris  aliquando  dissensi¬ 
mus.  ego  uero  non  nihil  etiam  a  parente  meo.  neque 
tamen  parentis  manibus  eam,  quam  debeo,  pietatem 
'  5  minus  praesto,  opinionum  enim  dissimilitudo  tantum 
abest  a  simultate,  ut  saepissime,  non  modo  qui  sen¬ 
tentia  discrepant,  sed  etiam,  qui  simultatem  exercent^ 
iudicio  congruant.  Quare  amoue  istam  ex  animo  tuo 
suspicionem  meque  cum  illo  ita  crede  esse  reconcilia- 
10  tum,  ut  posthac  ab  eo,  etiamsi  dissentiendi  caussa  sit, 
dissentire  tamen  nolim.  Hic,  ut  in  tantis  caloribus,  non 
iniucunde  uiuimus :  urbis  mirifica  elegantia,  caeli  summa 
salubritas,  si  quando  aestus  maior  est,  quam  ut  ferre 
possimus,  confugimus  ad  aquas,  innixi  utribus  inflatis, 
15  remoto  loco,  nos  inter  nos  ludibundi  flumina  perambula¬ 
mus.  quid  quaeris  ?  si  te  haberemus,  ad  summam  uolu- 
ptatem  nihil  deerat,  sed  animus  tamen  meus,  quem  tu, 
credo,  cantionibus  quibusdam  tibi  addixisti,  peruolat 
magna  spatia  terrarum  et  te  insciente  saepe  tecum 
20  est.  itaque  non  ego  te  prorsus  careo.  nam  si  minus 
sermone,  adspectu  certe  tuo  fruor,  dum  de  te  cogito, 
quod  si  aliquando  contigerit,  ut  etiam  sermone  pos¬ 
sim,  nae  ego  collocutionum  nostrarum  fructum  inter- 
uallo  temporis  amissum  ita  repetam,  ut  ne  studiis 
25  quidem  parcam  tuis,  in  quibus  audio  te  post  nostrum 
discessum  magna  quaedam  effecisse.  Caput  etiam  illud 
litterarum  tuarum  Cardinalis  Accoltus  mihi  ostendit, 
in  quo  ita  scriptum  est,  paginas  te  circiter  octingen¬ 
tas  iam  impleuisse  commentationibus  iis,  quas  in 
30  Pandectarum  libros  texis,  puto  magni  laboris  esse 
magnaeque  difficultatis,  sed  si  considerabis,  quae  tibi 
praemia  proposita  sint,  uinces  omnia,  petis  immor¬ 
talitatem,  quam  multi  sequuntur,  tu  iam  paene  mani¬ 
bus  apprehensam  tenes.  Vale.  [MCXLI?]. 

XL 


Rainutio  Farnesio  Cardinali  creato  Romam 

[I,  1]. 

Quia  uirtus  est  ipsa  per  se  amabilis  et  quia  no¬ 
bilitati  honor  et  obseruantia  debetur,  amaui  te  iam  5 
inde  a  tua  pueritia  studio  uirtutis  incensum  et  colui 
clarissimo  genere  ortum,  Pauli  III.  Pontificis  nepo¬ 
tem,  iam  tum  equidem  uidi  praedixi  que  multis,  qui 
luturus  esses,  et  nunc  opinionem  auguriumque  de  te 
meum  exitu  probante  utri  que  nostrum  gratulor:  tibi,  lo 
cui  tribuuntur  ea,  quae  semper  illustria  fuerunt,  nunc 
eo  magis,  quod  a  Paulo  III.  Pontifice  tribuuntur;  mihi, 
qui  de  tua  futura  dignitate,  fretus  indole,  moribus, 
ingenio  tuo,  adolescens  uere  coniecerim.  Cardinalis  es. 
optabile  et  honorificum:  sed  est  in  isto  honore  pon-  i5 
dus  et  labor,  cadunt  in  eam,  quam  nunc  sustines, 
personam  uirtutes  omnes  atque  ita  cadunt,  ut,  si  ab¬ 
sint,  is,  qui  honor  est,  honor  esse  desinat,  uel  sit 
etiam  summa  deformitas.  Curae  autem  et  cogitationes 
illae  sunt  praeclarae,  illae,  Rainuti,  te  dignae  aeterna-  20 
que  cum  gloria  coniunctae,  pietatem  praecipue  co¬ 
lere;  excubare  animo  pro  salute  ac  dignitate  Ecclesiae, 
beneficentiam  sine  spe  praemiorum  exercere,  nihil 
omnino  facere,  nihil  cogitare,  in  quo  statim  decus 
non  eluceat,  nam,  ubi  paullo  uidetur  obscurius,  ibi  25 
satis  constat  turpitudinem  inesse.  quae  profecto  tibi 
in  mentem  uenire  atque  ob  oculos  assidue  uersari, 
cum  in  aui  tui  summam  gloriam  intueris,  necesse  est. 
et  omnino  datum  hoc  uestro  generi  diuinitus  uidetur, 
uobis  nascentibus  heroum  numerus  ut  augeatur  et  zo 
quasi  maius  lumen  de  sublimi  quadam  specula  erran¬ 
tibus  honestis  disciplinis  uiam  et  hospitium  ostendat, 
ergo  alter  alteri  exemplum  estis  ad  bene  agendum, 
uobiscum  simul  et  oriuntur  uirtutes  et  cum  aetate 
crescunt,  donec  uitae  munere  perfunctos  educant  ex  35 

hac  rerum  humanarum  taeterrima  caligine  et  in  illa 
sempiterna  luce  collocatos  cum  illo  bonis  omnibus 
circumfluente  caelestium  animorum  coetu  coniungant. 
Aut  igitur  mihi  nullus  tui  cohortandi  relictus  est  locus 
5  aut  hic  tantum,  ut  uelis  esse  tui  quam  simillimus, 
quodque  tuo  generi,  tuo  nomini,  tibimet  ipsi  tuisque 
debes  institutis,  id  cumulate  persoluendum  existimes. 
Ynum  exoptaindum,  ut,  qui  tibi  istam  mentem  cum  ista 
auctoritate  dedit  (dedit  autem  omnium  auctor  laudan- 
10  darum  rerum  et  creator  Deus),  idem  uelit  utriusque 
rei  fructum  esse  maxime  diuturnum  et  aequare  tuae 
uitae  spatium  cum  iis  bonis,  quae  in  te  summa  con¬ 
tulit.  profecto  tales  gubernatores,  tam  peritos,  tam 
uigilantes,  Christiana  religio  si  numquam  non  haberet, 
15  numquam  illae  exorirentur  dissidentium  opinionum 
horribiles  procellae,  quae  iactare  multis  abhinc  annis 
Petri  nauem  coeperunt  neque  dum  consistere  patiun¬ 
tur.  quo  quidem  mihi  libet  ominari  de  te  idem  plane, 
quod  cupio,  futurum,  ut  optimis  artibus,  quamdiu 
20  uixeris,  praesidio  sis  et  ornamento,  uiuas  autem,  quam¬ 
diu  uel  temperantia  duce  uel  naturae  lege  licet.  Yale. 
Yenetiis.  MDXLIY. 


XII. 

Yido  Fabro  Pat  auium  (I,  6). 

25  Nescio,  utrum  fortunae  succenseam,  cuius  culpa 
factum  sit,  ut  ego  tuas  litteras  duobus  fere  mensibus 
post  eum  diem,  quo  tu  scripseras,  acceperim,  an  eidem 
gratias  habeam,  quod  mihi  arculam  quandam  scrip¬ 
torum  meorum  euoluenti  planeque  aliud  agenti  de 
30  improuiso  illas  obtulerit,  gratias  habebo  potius,  quod 
eodem  tempore  simul  cum  iniuria  beneficium  accepi, 
et  iniuriae  beneficium  praeferri  aequum  est.  sed  quo¬ 
niam  uereor,  ne  tarditatem  in  scribendo  meam  durius 

acceperis,  liunc  tu  milii  scrupulum,  Vide,  si  ex  animo 
euelleres,  faceres  humane  nec  tamen  inique,  cum  hoc 
ipsum,  quod  commissum  a  me  est,  primum  ex  aliena 
culpa  pendeat,  deinde  nunc  quidem  etiam  corrigatur. 
Venio  ad  tuas  litteras,  quibus  mihi  gratius  nihil  potuit 
accidere,  dicerem  iucundius,  nisi  clausula  illa  de  Bunello 
meo  plane  omnem  iucunditatem  eriperet,  nam  sic  fac 
existimes,  ex  illius  uiri  interitu  tantum  me  cepisse 
dolorem,  quantum  fortasse  dies  exhaurire  nulla  poterit. 
Vixerat  mecum  Venetiis  per  quadriennium,  cum  ego 
in  illo  probitatem  morum  uirtutemque  diligerem,  ille 
in  me  propensionem,  credo,  quandam  ad  litteras  non 
improbaret,  intercessere  etiam  inter  nos  officia  quae¬ 
dam,  sed  a  me  leuia  nec  satis  digna,  quae  memoria 
tenerentur,  quae  tamen  ille,  ut  erat  gratus,  non  me¬ 
minisse  solum,  sed  praedicare  etiam  solebat,  ego  ab 
illo  maximum  habebam  beneficium,  quod  me  cum 
Philelphis  et  Campanis  nescio  quibus  (ut  aliis  parcam), 
misere  errantem  in  hanc  recte  scribendi  uiam  primus 
induxerat,  videbatur  quibusdam  natura  seuerior,  sed 
erat  lenissimus  erga  sui  similes,  hoc  est  erga  bonos 
uiros,  ubi  uitium  nosset,  censor  acerrimus,  distin¬ 
guere  homines  non  fortuna  sed  moribus  solebat,  loqui 
ad  uoluntatem  neque  ipse  poterat  neque  ferre,  qui  ad 
istam  artem  eruditus  esset:  totus  erat  apertus  et 
simplex,  satis  scio  fuisse,  qui  illum  deprauatae  reli¬ 
gionis  nomine  in  crimen  uocauerint.  quorum  uitam 
si  cum  Bunelli  uita  comparares,  Socratem  diceres  ini¬ 
quorum  conspiratione  circumuentum.  Coluit  omnes 
uirtutes  et  philosopho  dignas  et  homine  Christiano, 
sed  continentiam  praeter  ceteras,  hac  uero  ille  trium- 
phauit  maxime  et  triumphauit  adolescens,  cum  ceteros 
uoluptas  capit,  quo  mirandum  est  minus,  si  tantus 
postea  uir  ex  tanto  adolescente  factus  est.  nam  ex¬ 
tremam  uitae  partem,  quam,  ut  in  fabula  actum,  decet 
esse  perfectissimam,  heroicam  audio  fuisse  et  plane 
diuinam.  quare  incumbamus,  o  Vide,  et  hanc  operam 

Bunello  nostro  nauemus^  ut  illius  nomen  immortalitate 
dignissimum  extingui  mortali  cum  corpore  non  si¬ 
namus.  quod  equidem  enitar  et  hominis  mihi  amicis¬ 
simi,  summi  uiri  memoriam,  si  modo  is  ego  sum,  qui 
5  tantum  praestare  possim,  profecto  ah  interitu  uindi- 
caho.  uideo  te  in  tuis  litteris  idem  uelle,  nec  dubito, 
quin  possis,  nam  et  Bunellum  amas  mortuum  et  uales 
plurimum  ingenio,  quod  etiam  pietas  excitabit,  cuius 
officii  societas  eo  gratior  utrique  nostrum  esse  debet, 
10  quod  cum  apud  alios  laudabilis  maxime  erit,  illustri 
exemplo  gratiae  referendae,  tum  ad  animos  nostros 
amore  coniimgendos  aeternaque  necessitudine  conglu¬ 
tinandos  plus  ualere  nihil  potest.  Reliqua  erant  in 
epistola  tua  magnifica  quaedam  et  eleganter  scripta 
15  de  laudibus  parentis  mei,  quae  uerissima  fateor,  quae¬ 
dam  etiam  de  me  ipso,  quae  non  agnosco,  nam  etsi 
tibi,  nobilissimo  adolescenti  multis  non  solum  fortu¬ 
nae,  sed  etiam  naturae  doctrinaeque  bonis  ornato  et, 
quod  caput  est,  uirtutis  amanti,  placere  maxime  uelim, 
20  tamen  quia  nemo  adhuc  a  me  hoc  impetrauit,  ut  ea 
mihi  adsciscerem,  quae  mea  non  essent,  patere,  obsecro 
te,  de  me  ipso  mihi  potius  me  credere,  quam  tibi, 
quod  si  cupidum  esse  laudis  laudem  esse  uis,  isto  me 
licet  nomine  non  contemnas,  quod  ea,  quae  habent  ii, 
25  qui  laudabiles  ducuntur,  ego  eadem  ut  haberem  sem- 
per  laboraui.  sed  scis  uelle  et  perficere  non  idem  esse, 
alterum  contingit  multis,  alterum  dumtaxat  iis,  quos 
dii  diligere  putantur,  quorum  ego  te  in  numero,  opti¬ 
me  Vide,  praestanti  natura  praeditum,  Bunelli  prae- 
30  ceptis  informatum,  confido  facile  futurum.  Vale.  Yene- 
tiis.  MDXLVI. 

xin. 

Stephano  Saulio  Decentianum  (I,  3). 

Magnum  est  lioc^  Sauli  clarissime^  humanitatis  et 
amoris  in  me  tui  argumentum^  quod,  cum  in  istis  locis 
mmc  sis,  ubi  multam  diei  partem  cum  singulari  uiro, 
Cardinali  Polo  grauissimis  sanctissimisque  sermonibus 
traducas,  non  modo  tamen  de  me  cogites,  quo  ego 
uno  contentus  esse  poteram,  uerum  etiam  id  ipsum 
mihi  declarandum  litteris  existimes,  at  quibus  litte¬ 
ris?  scriptis  mehercule,  quod  ad  uerba  attinet,  ele¬ 
gantissime,  quod  ad  sententias,  prudentissime,  ut  iis 
legendis  non  magis  amarem  amorem  tuum,  qui  te  ad 
scribendum  impulerat,  quam  eloquentiam  suspicerem, 
qua  ejffeceras,  ut  illa  ipsa,  quae  scriberes,  cum  orna¬ 
tiora  essent,  amabiliora  quoque  uiderentur.  Quare, 
cum  tibi  ago  gratias,  ut  debeo,  immortales,  quod  ita 
animatus  in  me  sis,  tum  uero  etiam  atque  etiam  te 
rogo,  in  quo  me  ambitio  quaedam  mouet,  ut  id,  quod 
facis,  perpetuo  facias,  quanti  enim  putas  ad  meam 
laudem  interesse,  cum  hoc  percrebrescit,  me  a  Ste- 
phano  Saulio  diligi,  cuius  est  familia  perillustris,  qui 
suae  ipse  familiae  clarum  lumen  est,  quem  praeclari 
illi  uiri,  eius  consuetudine  et  conuictu  magnopere  de¬ 
lectati,  coluerunt,  Bonamicus,  Julius  Camillus,  Longo- 
lius.  Haec  ego,  Sauli,  cum  aliquot  abhinc  annis  cogi¬ 
tarem,  semper  quidem,  ut  a  te  diligerer,  optaui;  ut 
uero  etiam  laudarer,  optare  fortasse  potui,  sperare,  cum 
ipse  me  nossem,  certe  non  debui,  scripsisti  in  hac 
romanae  linguae  facultate  non,  mihi  neminem  prae¬ 
stare,  sed  id,  quod  ego  cum  legerem  erubui,  neminem 
esse,  cui  non  ipse  antecellam,  equidem,  ut  quod  res 
est  aperiam,  fateor  a  prima  pueritia  ita  me  in  litteris 


26  'coluerunt’  ante  Bonamici  nomen  legebatur  in  prima 

esse  iiersatiim,  ut  unam  maxime  spectarem  eloquen¬ 
tiam,  unam  colerem,  unam  admirarer,  atque  lioc  me 
studio  satis  mea  sponte  flagrantem  acrius  inflamma¬ 
bant  ii,  qui  tum  homines  uiuebant,  Bembus,  Sadoletus, 
5  Bonamicus,  quorum  nomina  per  orbem  terrarum  cele¬ 
brata  sermonibus  et  scriptis  exstingui  nulla  uetustate 
posse  intelligebam.  Polus  hic  noster,  qui  nunc  in 
omni  laude  omni  que  uirtute  tantus  est,  suis  me  scrip¬ 
tis  capiebat  atque  afficiebat  maxime,  ego  tum,  ut 
10  erat  aetas  mea,  praeter  uerborum  et  nonnullarum  sen¬ 
tentiarum  ornamenta  nihil  agnoscebam,  pure  et  ele¬ 
ganter  scribere  putabam  esse  id,  quod  unum  si  asse¬ 
querer,  excellerem,  sed  Rhambertus  meus,  qui  ex 
Gasparis  Contareni,  praestantissimi  uiri,  consuetudine 
15  prudentiam  hauserat,  praeclara  quaedam  notabat  in 
Polo  meque  paullo  aetate  inferiorem,  ex  uulgata  uena- 
lium  magistrorum  disciplina  rudem  atque  impolitum 
erudiebat  et  conformabat  exemplo,  tum  quidem,  quan¬ 
tum  proficerem,  non  me  paenitebat  et  ex  iis,  quae 
20  ieceram,  fundamentis  aliquid  eiusmodi,  quale  ego  uel- 
lem,  excitari  aliquando  posse  uidebatur.  sed  in  rebus 
humanis  quis  est,  cui  nihil  umquam  secus  accidat? 
cum  in  eloquentiae  studio  multus  essem  nec  satis  uale- 
tudini  parcerem,  incidi  in  morbum,  qui  cum  esset 
25  per  se  grauis,  tum  eo  factus  est  periculosior,  quod  usu 
mihi  librorum  a  medicis  interdicto  magna  sane  est 
animi  mei  affectio  atque  aegritudo  consecuta,  post 
biennium  denique  ualetudine  recuperata,  cum  praeter¬ 
iti  temporis  iacturam  sarcire  diligentia  uellem,  ad 
80  pristina  studia  redeuntem  exceperunt  domesticae  con- 
trouersiae,  quas  neque  sedare  minimo  negotio  neque 
negligere  sine  graui  mearum  fortunarum  exitio  licebat, 
his  quoque  me  difficultatibus  aliquando  is,  cui  omnia 
debeo,  eripuit  Deus.  Lucem  iam,  quasi  diu  per  tene- 
S5  bras  errassem,  uidebar  aspicere,  et  quamquam  mul¬ 
torum  annorum  amisso  fructu  erat  sane,  cur  inge¬ 
miscerem  uitamque  mihi  haud  -satis  ineundam  putarem, 


XIII.  Stephano  S?i,ulio. 


25 


tamen  otii  spe  recreatus  facile  impetrabam  a  me  ipso^ 
ut  ex  animo  meo  superiorum  molestiarum  atque  in¬ 
commodorum  memoriam  obliuione  delerem,  uigebat 
item,  ut  antea,  pristina  illa  cura,  nec  erat  quidquam 
in  meis  consiliis  antiquius,  quam  ut  abditas  atque  5 
implicatas  in  mente  cogitationes  non  modo  aperire 
atque  explicare  uerbis,  uerum  etiam  exornare  quasi- 
que  pigmentis  et  coloribus  illustrare  possem,  res  erat 
nec  exigui  temporis  et  maximi  laboris,  tempus  non, 
quantum  rei  magnitudo  ferret,  suppetebat,  cum  ex  lo 
uetere  patris  instituto  in  boc  imprimendorum  libro¬ 
rum  munere  et  restituendae  antiquitatis  cura  distinerer, 
laborem  autem,  uel  si  abundarem  tempore,  perspecta 
ualetudinis  meae  ratio  recusabat,  utrumque  tamen 
cum  uoluntas  uinceret  quotidieque  aliquot  horas  occu-  is 
pationibus  ereptas  stylo  darem,  ecce  me  nescio  quis, 
homo  certe  satis  fortuna  felix,  praemiis  commotum  et 
blanditiis  captum  atque  irretitum  Romam  abduxit, 
ubi  cum  aliquot  menses  non  in  iis,  quae  semper  ama-  - 
ueram,  litterarum  studiis,  sed  inani  officiorum  genere  2» 
consumpsissem  et  ille,  quem  secutus  eram,  montes 
aureos  pollicitus  uix  minima  praestaret,  collegi  ipse 
me  neque  solum  studiorum  meorum,  quae  intermiseram 
potius,  quam  dimiseram,  uerum  etiam  rei  familiaris, 
cui  nisi  consulerem,  ipsa  quoque  studia  iacere  necesse  25 
erat,  habendam  mihi  rationem  duxi,  quo  consilio  in 
patriam  reuersus  retuli  me  omnino  ad  ueteres  meas 
tum  legendi  tum  scribendi  exercitationes,  sed  tum  in 
domestica  re  constituenda  tum  in  emendandis  anti¬ 
quorum  libris  districtus,  post  ea  uero  etiam  erudienda  30 
duodecim  nobilium  adolescentium  Academia  per  trien¬ 
nium  occupatus  quantulam  habuerim  excolendae  facul¬ 
tatem  eloquentiae,  quantumque  in  tantis  temporum 
angustiis  per  eam,  quam  ingressus  eram,  latine  scri¬ 
bendi  uiam  procedere  potuerim,  facile,  ut  opinor,  est  35 
existimare.  Nosti  tu,  Sauli,  cuius  acies  ingenii  etiam 
ea,  quae  occultissima  sunt,  assequitur,  primum,  cuius 

prudentiae  sit^  quale  illud  est;  quod  in  imitatione  sit 
optimum,  diiudicare,  deinde  cuius  industriae,  quod 
optimum  iudicamus,  id  re  ipsa  consequi,  quod  utrum¬ 
que  cum  sit  difficillimum,  id  quod,  ut  uides,  nostra 
6  optimorum  scriptorum  paenuria  declarat,  cum  tamen, 
qui  in  hoc  genere  elaborent,  plurimi  sint,  satis  equidem 
mirari  non  possum,  cur  tu  me  in  epistola  tua  sum¬ 
mum  feceris  in  eloquentia  dederisque  id,  quod  ego  si 
accipiam,  mei  sane  dissimillimus,  hoc  est  impudens 
10  plane  sim.  nam  ut  cetera,  quae  dixi  esse  ad  studium 
huiusce  laudis  necessaria,  mihi  non  defuerint,  quae 
utinam  mediocria  fuissent,  temporis  quidem,  ut  paullo 
ante  exposui,  multo  minus  habui,  quam  res  tanta 
postulabat,  fatum  in  hoc  singulare  meum  est,  ut  otio 
15  numquam  abundem,  abundem  autem?  utinam  non 
semper  indigerem  maxime!  nunc  ad  occupationem  etiam 
accessit  sollicitudo,  quam  mihi  ex  immaturo  Cardi¬ 
nalis  Maffaei,  diuini  hominis,  interitu  exortam  utinam 
aliquando  dies  exstinguat,  ratio  quidem  hoc  nondum 
20  potuit,  ille  mea  studia  fouebat  unus,  ille  mihi  otii 
spem  dederat  et  fecisset,  quis  enim  ad  benignitatem 
propensior?  ille  me,  ubi  opus  esset,  auctoritate  orna¬ 
bat,  consilio  monebat,  re  sustentabat,  quid  plura?  in 
illo  mihi  erant  omnia  et  cum  illo  mihi  omnia  peri- 
25  erunt,  quare  non  tam  mihi  cogitandum  est,  ut  opus 
uniuersum  de  Romanis  antiquitatibus,  quod  tu  laudas, 
illo  auctore  institutum  possim  absoluere,  quam  ut 
partem  aliquam  iam  confectam  liceat  perpolire,  quod 
ipsum,  si  mihi  nunc  per  meas  occupationes  liceret, 
30  hic  tamen,  qui  me  uexat,  dolor  certe  non  concederet, 
ac  mehercule,  haec  ipsa,  quae  tu  nunc  legis,  irrigaui 
lacrymis,  cum  scriberem,  nec  putaui  fore,  cum  tot 
curis  distinerer,  ut  possem  scribere,  sed  magna  uis 
amoris  est,  magna  obseruantiae  erga  te  meae,  ea  fecit, 
35  ut  hoc  officium  rebus  omnibus  anteferrem.  Aduentus 
tui  iam  aliquam  nobis  exspectationem  amicorum  sermo 
commouerat.  eam  tu  quod  litteris  confirmes,  ualde 

laetor,  cupio  enim  tuam  tum  humanitatem,  tum  pru¬ 
dentiam,  quarum  altera  tibi  ab  hominibus  amorem, 
altera  etiam  honorem  conciliat,  in  consuetudine  et  ser¬ 
monibus  regustare,  me  autem  quod  huius  consilii 
praecipuam  tibi  ais  esse  caussam,  facile  patior  mihi 
hoc  a  te,  uiro  grauissimo,  persuaderi  amoque  mirabiliter 
animum  atque  amorem  istum  tuum,  cui  respondere 
officiis  etsi  difficile  est,  perpetuo  tamen  studio  et  sin¬ 
gulari  quodam  obseruantiae  genere,  ut  spero,  tibi 
satisfaciam.  Vale.  Venetiis.  MDLIIL 


XIV. 

[loanni  Sturmio]  Argentoratum  (II,  21). 

Nos  hic,  optime  [Sturmi],  ordiar  a  re  tristi, 
quando  laetae  non  suppetunt,  annum  habemus  pesti¬ 
lentem  et  pulcherrimam  ciuitatem  quotidianus  defor¬ 
mat  aspectus  mortuorum,  furere  iam  coepit  morbus 
et  insultat  in  omnes  palam  sine  discrimine,  qui  antea 
repebat  sensim  et  latenter  nec  fere  quemquam  nisi 
obscuri  loci  infimaeque  sortis  attingebat,  quare  diui- 
na  sunt  imploranda  remedia:  humana  quam  iaceant, 
saepe  docuit  euentus.  Vobis  recte  istic  esse  audio 
perpetuoque  sit  opto,  tum  ab  huiusmodi  morbo,  qui 
non  modo  priuatas  domos  exhaurit,  uerum  etiam  urbes 
deuastat,  tum  a  cunctis  discordiis  ac  bellis  et  intesti¬ 
nis  et  externis,  te  uero  florere  omni  laude,  ualere 
auctoritate,  ualere  gratia,  esse  unum,  ad  quem  omnes 
confluant  consilii  auxiliique  caussa  nisi  plurimum  laeter, 
male  sentiam  de  uirtute,  unde  tibi  ista  fluxerunt,  male 
etiam  de  me  ipso,  quia  tuam  uitae  rationem  probaui 
quidem  semper,  secutus  autem  sum,  quatenus  licuit. 

12  ab  anno  1571  asteriscus  pro  nomine  Stunnii  inuenitur. 

licuit  enim  certe  multo  minus,  quam  uolebam.  unum 
si  addis,  ut  ingenium  tuum,  quo  nullum  uidi  praestan¬ 
tius,  languere  non  sinas  et  otii  tui  rationem  constare 
uelis,  hoc  est,  ut  aggrediaris  ad  scribendum  illa  prae- 
5  clara,  quae  te  audio  tuis  familiaribus  esse  pollicitum, 
aut,  si  iam  habes  instituta,  perpolias  nobiscumque  et 
cum  posteritate  communices:  nae  tu,  [Sturmi],  omnium 
fortunam  uincis  et  solidam  plane  possides  felicitatem. 
Equidem,  quod  ad  me  attinet,  idem  conor  pro  mea 
10  uirili  parte  et  haereo,  quoad  possum,  in  scribendo, 
sed  mea  ratio  quam  non  sit  eadem,  quae  tua,  cognosce, 
ualetudine  sum  ea,  quae  facile  in  morbos  incurrat, 
imbecilla  prorsus  et  incommoda,  itaque  saepe  in  cursu 
institutorum  meorum,  cum  maxime  uellem,  consistere 
15  sum  coactus.  Accedunt,  quae  temporis  haud  exiguam 
partem  auferunt,  salutationes  multae  multorum,  in  qui¬ 
bus  uidetur  esse  honor  et  est  omnino  quaedam  spe¬ 
cies,  sed  ualeat  ambitio,  odi  omnia,  quae  detrimentum 
studiis  afferunt.  Quid  domestica?  non  enim  tantum 
20  a  me  pendent  ii,  qui  meos  intra  parietes  uiuunt,  uxor, 
liberi,  familia,  sed  fratres  quoque  suas  in  me  uno 
rationes  habent  positas:  uterque  meis  consiliis,  alter 
etiam  meis  opibus,  quantulaecumque  sunt,  nititur  ac 
sustentatur.  Vides  rerum  mearum  imaginem,  ut  in 
25  tabula  depictam,  nec  tamen  obrui  me  sino  fluctibus 
molestiarum,  sed  enitor  saepe  et  consequor  interdum, 
ut  ex  omnibus  curis  atque  occupationibus  emergam 
meque  saltem  per  aliquot  horas  in  portum  recipiam 
litterarum,  quo  si  frui  diutius  liceret,  in  caelo  essem. 
80  quia  non  licet,  hortor  te,  cui  otii  satis  est,  ingenii 
liero,  scientiae,  iudicii  multo  plus,  quam  mihi,  ut  haec 
omnia  studiosorum  ad  utilitatem  conferas,  quod  si 
facies,  gloriosum  tibi  erit  ex  ipsa  re,  quem  uideo  prae¬ 
stare  posse  maxima,  ceteris  non  modo  re,  uerum  etiam 
85  exemplo  fructuosum,  fortasse  enim  te  praeeunte  alii. 


21  'fratres’  Mamitius  de  Manui  iis  et  Antoniu'», 

quoquo  modo  poterunt^  inuitati  laude  subsequentur. 
Ego  meas  Antiquitates^  etsi,  ut  ille  ait,  spissum  opus 
•est,  aliquando  tamen,  ut  spero,  pertexam.  Yale.  Vene- 
tiis  (MDLYI). 


XY. 

Bartholomaeo  Biccio  Ferrariam  (11,5). 

Yera  narras,  optime  Ricci,  atque  ita  narras,  ut  in 
magna  litterarum  prudentia  facile  tamen  amor  inter¬ 
luceat.  Mihi,  ut  scribis,  condiciones  hoc  biennio  de¬ 
latae  simt  multae,  omnes  cum  emolumento,  nulla  sine 
dignitate,  fecit  tamen  siue  ualetudo  mea  sine  uolun- 
tas  seu  fati  j)otius,  quae  in  rebus  humanis  dominatur, 
occulta  quaedam  uis,  ut  omnes  reiecerim.  hanc  postre¬ 
mam,  delatam  a  summo  Cardinali,  Hippolyto  Estensi, 
unam  auide  sum  complexus,  unam  omnibus  anteposui, 
nec  est  in  meis  consiliis  quidquam  antiquius,  quam  ut 
in  illius  aula,  eximii  Principis  ac  uiri  praestantissimi, 
consenescam,  itaque,  quod  hortaris,  ut  ad  uos  quam 
primum  me  conferam,  non  efficis,  ut  cupiditate  iam 
ardeam;  dolorem  potius  auges,  cum  intelligam,  quod 
maxime  uolo,  id  me  consequi,  hoc  quidem  tempore, 
minime  posse,  nam  ut  omittam,  quod  haec  me  fri¬ 
goris  acerrima  uis  et  intemperies  caeli  semel  aut  ite¬ 
rum  cubiculo  egressum  pessime  accepit  et  in  eadem 
claustra,  in  easdem,  ubi  iam  multis  mensibus  iacui, 
tenebras  retrusit,  praeterea  me  pietas  retinet.  Fratres 
habet  uxor  mea  duos,  quos  ego  ambos  unice  diligo, 
contraque  ipsi  mihi  singularem  non  modo  beneuolen- 
tiam,  uerum  etiam  obseruantiam  praestant,  probi  sunt 
adulescentes,  ingenio,  modestia,  uirtute  etiam  ornati. 


2  'ut  ille  ait’  Cic.  ad  Qu.  fr.  II.  14.  —  26  'fratres’  Caro- 
lum  et  Reginaldum  Odonios.  27  'uxor’  Catarina  Odonia. 


5 

10 

15 

20 

25 

80 


30 


XY.  Bartholomaeo  Riccio. 


una  re  minus  laudandi,  quod  inter  ipsos  parum  con- 
uenit.  orta  est  inter  eos  post  obitum  patris  de  here¬ 
ditate  dissensio,  inde  lis,  inde  odium,  quod  nisi  ego- 
me  interponerem,  nisi  utrumque  prensarem  rogarem- 
5  que  per  parentis  manes,  per  solitudinem  matris,  per 
existimationem  familiae,  conflictarentur  assidue  turpi¬ 
bus  iudiciis,  graui  iactura  famae,  magno  rei  familiaris 
detrimento,  hoc  ego  dum  uersor  in  negotio,  dum  in 
eo  studium  operamque  pono,  ut  uxoris  meae  fratribus 
10  consulam,  putem  mihi  esse  uerendum,  ne  quis  me,  sana 
praeditus  mente,  reprehendat?  non  puto,  non  igitur 
hoc  te  iudice  pertimescam,  hem,  Ricci,  qui  sacris  in 
litteris  non  ambitione,  ut  multi,  sed  ita  uersatus  es, 
ut  scientiam  e  libris  petitam  uita  exprimeres,  quae 
15  sunt  illae  praeclara,  quae  nos  ille  bonarum  actionum 
magister  optimus  edocuit?  non  haec  sunt:  egentibus 
subuenire,  errantes  in  uiam,  dissidentes  ad  concordiam 
reuocare?  ama  igitur  me  de  hoc  officio,  non  postulo, 
ut  laudes,  iam  enim  didici,  uel  aetate  doctus  uel 
20  morbo  admonitus,  recte  factorum  fructum  a  Deo  potius 
quam  ab  hominum  iudiciis  expectare  omnemque  lau¬ 
dem  non  in  honore  uerborum,  sed  in  ipsa  re  atque  in 
una  uirtute  constituere.  Vides  iam  duas  esse  meae 
commorationis  caussas,  utramque  satis  grauem.  accedit 
25  tertia,  ut  imprimam  librum  meum  de  legibus  romanis, 
quem  poscentibus  multis  debere  iam  diutius  uix  pos¬ 
sum.  eoque  magis  in  hanc  uoluntatem  incubui,  quod 
inscriptus  emittetur  Hippolyto  Cardinali.  Tu,  mi  Ricci, 
fac  tibi  ita  persuadeas,  amabiliorem  mihi  Ferrariam 
30  fore  tua  caussa,  tuis  enim  sermonibus,  tua  humanitate, 
tuo  lepore  frui  interruptam  que  multorum  annorum  con¬ 
suetudinem  licebit  aliquando  resarcire,  quod  ut  sit 
maxime  diuturnum,  opto  uehementer  et,  ut  tu  aman¬ 
tissime  auguraris,  etiam  spero.  Vale.  Venetiis  MDLVI. 
35  [non  ante  Nouembrem.] 


2  'patris’  Hieronymi  Odonii. 

XVI. 

Ad  Antonium  Aelium  Polae  Episcopum 
in  orationis  Ciceronis  pro  P.  Sextio  Commentarium 

(Praef.  XII). 

Cum  alia  multa,  quae  uigebant  olim,  rerum  lau¬ 
dandarum  studia  periisse  atque  extincta  prorsus  esse 
dolendum  est,  Aeli,  uir  optime  ac  doctissime,  tum 
hanc,  in  qua  sitam  omnes  uel  maximam  utilitatem 
intelligunt,  interpretandi  rationem  ita  amisimus,  ut 
ex  eorum,  quibus  nostra  patrumque  memoria  suam 
hoc  in  genere  industriam  locare  studium  fuit,  magno 
ac  infinito  prope  numero  non  tamen  ita  multos,  qui 
tolerabiles  uideantur,  qui  uero  excellant,  quam  pau¬ 
cissimos  aut  fortasse  neminem  liceat  inuenire.  atque 
huius  quidem  incommodi  culpa  unde  manauerit,  ex¬ 
ponam.  Primum  illud  in  controuersiam  non  cadit, 
quo  quidque  praestantius,  eo  laboriosius  ac  difficilius 
esse,  alioqui  nihil  iam  excelleret,  quod  enim  con¬ 
sequerentur  multi,  in  eo  dignitas  non  esset  et  ex 
copia  utilitas  exsisteret,  est  igitur  in  magnis  rebus 
item  magna,  quae  nos  ab  earum  quasi  possessione 
arcet,  constituta  difficultas,  haec  porro  simplex  non 
est,  sed  in  duo  genera  diuiditur.  quaedam  enim, 
sicuti  existimantur,  ita  difficilia  sunt;  quaedam  cum 
non  existimentur,  tamen  sunt,  ubi  difficultas  et  est 
et  apparet,  inde  multitudo  uoluntatem  et  studium  li¬ 
benter  abducit,  rem  quidem  ipsam,  quanti  est,  opinione 
aestimamus  et  uehementer  expetimus,  magnis  uero 
laboribus  et  uigiliis  ut  ematur,  non  facile  quisquam 
a  se  ipso  impetrat,  amat  enim  hominis  natura  mode¬ 
ratam  quietem  eaque  alitur  et  crescit;  nimias  conten¬ 
tiones,  quibus  frangitur  ac  minuitur,  recusat,  ubi 
uero  facile  in  speciem  aliquid  ostenditur,  difficultas 
inclusa  latet,  cuiusmodi  non  esse  pauca  inanis  mul¬ 
torum  docuit  experientia,  eo  frequentes,  bona  spe 

inuitati,  accurrunt  facileque  ad  eas  res  aggrediuntur, 
in  quibus  uel  mediocrem  operam  si  ponant,  futurum, 
ut  ex  animi  sententia  succedat,  arbitrantur,  quos  de¬ 
inde  graui  temeritatis  infamia  refellit  euentus.  huius 
6  generis  haec  est,  de  qua  orationem  instituimus,  ratio 
interpretandi,  quis  enim  est,  qui  se  non  existimet 
Liuium  posse,  Sallustium,  Yirgilium,  ipsum  mehercule 
Ciceronem  ita  commode  explicare,  ut  desiderari  ab 
eruditis  beneque  intelligentibus  uiris  nihil  queat? 
10  atque  hi,  cum  in  C.  Marii  aut  in  L.  Syllae  nomen 
inciderint,  si  Marii  aut  Syllae  uitam  a  Plutarcho 
sumptam  in  sua  scripta  totam  transtulerint,  tum  se 
suas  praeclare  partes  absolvisse  existimant,  cum  in- 
terim,  in  quo  doctrinae,  quae  paullo  sit  occultior, 
15  appareant  notae,  in  quo  ingenii  lumen  eluceat,  in 
quo  prudentiae  uis  aut  iudicii  signa  cernantur,  nihil 
afferunt,  exire  uidemus  quotidie  a  postremi  ordinis 
hominibus  factos,  speciosis  magnaque  pollicentibus 
titulis  insignes  minimi  pretii  commentarios,  quos  non 
20  modo  qui  scribunt,  falsa  de  se  ipsis  opinione  decepti, 
uerum  etiam  qui  typis  impressos  edunt,  iis,  qui  hoc 
de  genere  indicare  possunt,  inconsultis,  quodam  modo 
deformant  praeclara  studia  litterarum  et  de  posteritate 
ipsa  pessime  merentur,  sed  cetera,  quae  ferenda  non 
25  sunt,  feramus  tamen  ac  dissimulemus,  sane  multa, 
commentarios  uero  illos,  qui  passim  leguntur,  in  Ci¬ 
ceronis  orationes  (quem  librum?  latinorum  omnium 
facile  principem)  grauem,  inquam,  illam  immensi  uo- 
luminis  molem  quis  est,  qui  ferre  ullo  modo  possit? 
so  loca  sunt  in  Ciceronis  orationibus  male  mendis  affecta 
quam  plurima,  sanari  nullum  uideas.  sunt  ob  anti¬ 
quitatis  obscuram  notitiam  difficilia:  quis  est  de  tot 
interpretum  numero,  qui  lumine  explanationis  illu¬ 
stret?  denique  communia  tantum  quaeque  omnibus 
85  patent,  ea  sumunt  ad  explicandum;  ex  abditis,  quo 
sine  labore  et  ingenio  accessus  non  est,  doctrinae 
fontibus  nihil  hauriunt,  contraque  multa  corrumpunt 

magis ^  dum  emendare  conantur;  multa  explanando 
peruertunt  et  pulcherrimas  saepe  sententias  turpis¬ 
simis  inscientiae  maculis  inquinant.  Quae  me  ita  com- 
mouit  indignitas^  itaque  meum  animum^  ut  uere  di¬ 
cam,  miseratio  quaedam  affecit,  quasi  ob  illatam  uiro 
optimo  egregieque  de  litteris  merito,  Ciceroni,  qui 
Romanae  terminos  eloquentiae  longissime  protulit, 
ignominiam,  ut  statuerim,  si  cum  uita  ualetudo  et 
cum  ualetudine  otium  suppetat,  triennium  aut  quod 
omnino  res  exiget  spatii,  in  hoc  omnium  pulcherrimo 
libro  interpretando  studiosorum  gratia  consumere,  non 
quod  ego  is  sim,  qui  mihi  tantum  arrogem,  ut  de¬ 
tractam  aliis  scientiae  laudem  ad  me  transferam:  abest 
hoc  a  consuetudine  mea,  abest  a  natura  plurimum,  sed 
neque  rursus  is  sum,  qui,  cum  ceteros  probe  nouerim, 
ipse  me  prorsus  ignorem  et  qui,  cum  alios  incusem 
propterea,  quia  non  praestant  ea,  quae  ab  eorum  stu¬ 
dio  postulantur,  ego  me,  si  quid  praestare  posse  mihi 
uideor,  uelim  contemnere,  non  ita  laudem  fugio,  etsi 
nec  nimis  appeto,  alterum  stupidae  cuiusdam  sapien¬ 
tiae,  alterum  insanae  esse  ambitionis  uitium  semper 
duxi,  neque  uero,  si  quid  mihi  elegantioribus  in 
litteris  assumpsero,  longe  admodum  ab  iis  finibus, 
quos  modestiae  ratio  praescribit,  discedere  mihi  uide- 
bor.  scis  tu,  Aeli,  pro  nostra  uetere  amicitia  et  fa¬ 
miliaritate,  per  quot  annos,  quibus  laboribus  haec, 
quae  ab  humanitate  nomen  acceperunt,  studia  semper 
coluerim,  sciebat  optime  omnium  et  mihi,  cum  ui- 
ueret,  hoc  nomine  tribuebat  plurimum,  Bernardinus 
Maffeus  Cardinalis,  meus  ille  in  omni  mihi  uita  de¬ 
flendus  Maffeus,  Vrbis  deliciae,  lepor,  humanitas, 
exemplum  antiqui  officii,  flos  omnium  uirtutum.  is 
amabat  haec  studia  mirifice  eaque,  quibus  poterat 
rebus  (poterat  autem  plurimis),  tuebatur  et  fouebat. 
bene  autem  de  hac,  quaecumque  in  nobis  est,  uel 
potius  quantulacumque  est,  Latinae  orationis-  facul¬ 
tate  existimabat  meque  quotidie,  quantum  possem,  ut 

Latine  scriberem,  urgebat,  et  scribebat  ipse,  ut  scis^ 
luculenter  et  egregie,  probabat  omnino  meum  con¬ 
silium  et  efferebat,  maxime  de  commentariis  in  Cice¬ 
ronis  orationes,  sed  exerceri  malebat  prius  industriam 
5  meam  in  Antiquitatibus  Romanis  ipso  potissimum 
auctore  institutis,  interim,  ut  quasi  ex  unius  partis 
forma  de  toto  liceret  aedificio  coniicere,  unam  ali¬ 
quam,  quae  specimen  ingenii  mei  praeberet,  orationem 
subseciuis  horis  ut  exponendam  susciperem,  hortatus 
10  est.  ego  sumpsi  pro  Sextio  nec  multis  post  eum 
sermonem  mensibus  hunc,  qui  nunc  in  tuo  nomine^ 
Antoni  Aeli,  apparebit,  commentarium  absolui.  et 
quod,  ille  si  uiueret,  fecissem,  ut  hoc  ei,  quidquid 
est,  muneris  deferrem,  studio  meo  commotus,  illius 
15  uirtute  impulsus,  idem  nunc,  iisdem  adductus  caussis^ 
tecum  facio  libentissime,  nam  cum  amicitia  inter  nos 
est,  quanta  inter  duos,  quorum  et  uoluntates  et  iudi- 
cia  consentiant,  esse  potest  maxima:  tum  habes  uir- 
tutem,  non  eam,  quae  petitur  a  libris,  quae  uno  scien- 
20  tiae  nomine  definitur,  sed  eam,  quae  oritur  ex  animi 
praestantia  et  multas  in  se  laudes  continet,  studium 
in  suscipiendis  Ecclesiae  caussa  laboribus,  constantiam 
in  perferendis,  humanitatem  in  excipiendis  hominibus^ 
benignitatem  in  subleuandis,  comitatem  in  consuetu- 
25  dine  familiarium,  grauitatem  in  congressu  et  sermone 
clarorum  tuique  similium  uirorum,  denique  uoluntatis 
propensionem  ad  optima  quaeque  singularem,  itaque 
te  summus  ille  artium  honestarum  patronus,  decus 
Italiae,  Alexander  Farnesius  Cardinalis  in  oculis  fert, 
30  tibi  arcana  communicat,  tuis  in  consiliis,  si  quid  deli¬ 
berandum  est,  multum,  si  quid  perficiendum,  in  uigi- 
lantia  plurimum  ponit,  tu,  quo  apud  illum  Maffeus 
olim  loco  fuit,  eodem  ipse  nunc  es  rectissimamque 
laudandarum  actionum  uiam  obseruatis  Maffei  uesti- 
35  giis  ingressus  pergis  eo  fauentibus  hominibus,  appro¬ 
bante  -Deo,  ubi  debitum  iis,  qui  bene  ac  laudabiliter 
uixerint,  praemium,  summa  dignitas  persoluitur.  Mouit 

etiam  me  uehementer  illa  ratio,  quod  erat  inter  nos 
coniimctio  animorum  artissima,  conueniebant  sensus, 
congruebat  uoluntas,  praeterea  simplices  animi  et 
puri,  nulla  simulationis  arte  obducti,  nulla  inuidiae 
aut  maleuolentiae  labe  suffusi.  Quare,  quoniam  illa 
Maffei  suauitas,  illud  ingenium,  illa  uirtus  erepta 
morte,  nimium  iniquo  fato,  nobis  est  (tametsi  me¬ 
moriam  illius  uiri  neque  mihi  mors  neque  omnino 
dies  ulla  umquam  eripiet)  et  quando,  quae  illius  erant 
partes  in  ornandis  liberalibus  disciplinis,  eae  trans¬ 
latae  ad  te  uidentur  praeclarique  muneris  quasi  uica- 
rius  relictus  es:  ego  quoque,  quod  in  illum  studii, 
quod  habui  uoluntatis  ac  beneuolentiae  (id  erat  tan¬ 
tum,  ut  accedere  nihil  posset),  totum  illud  in  te 
unum,  illi  quam  simillimum,  contuli,  et  qui  te  antea 
multis  erga  me  meritis,  multis  ingenii  tui  suauita- 
tibus  adductus,  unice  dilexissem,  tamen  id,  quod  in 
amore  summum  uidebatur,  auctum,  cum  hoc  accessit, 
etiam  atque  etiam  plenissimeque  cumulatum  intelligo. 
Tibi  igitur  offero  fructum  ingenii  mei,  in  orationem 
pro  Sextio  commentarium,  operis  uniuersi,  quod  ma¬ 
iores  a  me  uigilias  postulat,  imaginem,  quod  ipsum 
Maffeo  promissum,  idem  tibi,  qui  eius  in  locum  suc¬ 
cessisti,  iam  nunc  animo  dicamus,  uerum  hoc  serius 
fortasse  praestabitur,  de  re  enim,  quod  ad  me  atti¬ 
net,  constitutum  est  et,  ut  uides,  aggressus  iam  sum; 
de  tempore  is,  a  quo  nostrorum  consiliorum  pendet 
euentus,  rerum  omnium  moderator  uiderit  Deus.  Habeo 
nunc  in  manibus  Antiquitates,  eas  nisi  pertexuero, 
nihil  instituere  in  animo  est.  pertexere  autem  ut 
possim,  duo  sunt  optanda:  ualetudo  et  otium,  quod 
utrumque  assiduis  annorum  superiorum  studiis  infir¬ 
matus  et  rei  familiaris  cura  impeditus,  nunc  quidem 
magna  ex  parte  desidero,  accipe  interim  hoc,  quod 
adest,  argumentum  obseruantiae  in  me  tuae  et  illud, 
quod  aliquando,  ut  speramus,  futurum  est,  suo  tem¬ 
pore  exspecta.  [MDLVI.] 

XVII. 

[Petro  Yictorio]  Florentiam  (II,  22). 

Gratae  mihi  tuae  litterae,  gratissimus  uero,  qui 
te  ad  scribendum  animus  impulit,  atque  ego  te  antea 
6  diligebam,  quod  ingressum  esse  minime  uulgarem  in 
uiam  litterarum  longeque  per  eam  processisse  intelli- 
gerem.  sed  auxit  amorem  in  te  meum  haec  a  me 
nmic  minus  exspectata  eoque  iucundior  uoluntatis 
erga  me  tuae  minime  dubia  significatio,  soleo  enim 
10  amare  in  hominibus  humanitatem  haud  paullo  plus 
mehercule  quam  doctrinam,  ac  doleo  factum  esse 
antea,  casu  dicam  an  uoluntate  tua?  ut  oriatur  inter 
nos  quibusdam  ex  opinionibus  dissensio,  iis  tamen 
de  rebus,  quae  si  dilucide  pateant,  quod  accidere 
15  potest  utroque  nostrum  disputante,  studiosis  fortasse 
non  nihil  in  eo  consuletur,  id  quod  est  in  meis  con¬ 
siliis  et  fuit  semper  antiquissimum.  Nam  quod  mea 
quaedam  improbas:  si  recte  sentis,  habeo  gratiam, 
errare  possum  et  corrigi  uolo.  sin,  ubi  de  meo  sensu 
10  iudicas,  tua  te  fallit  opinio,  ego  tamen,  quae  a  studio 
ueritatis  culpa  manat,  libenter  ad  laudem  conuerto. 
itaque  quod  ad  hanc  partem  spectat,  nemo  audiet  me 
querentem.  excusabo  te  potius  atque  etiam,  quoad 
licebit,  ornabo.  Quod  autem,  quae  meis  in  scriptis 
25  non  improbas,  ea  dissimulas  et  in  tuos  commentarios 
meo  nomine  praetermisso  quasi  noua  transfers,  mira¬ 
tus  sum  et  requisiui  paullisper  in  eo  modestiam  tuam, 
agam  enim  tecum  libere,  sicuti  natura  mea  postulat 
et  inter  bonos  uiros  aequum  est.  Illa  de  iudiciis 
30  extraordinariis,  quae  te  scribis  edidisse,  si  dederis 
operam,  ut  ad  me  perferantur,  etsi  ea  discrepare 
significas  a  sententia  mea,  gratissima  tamen  erunt, 
et  gaudeo  te  tam  esse  diligentem  in  meis  scriptis 
peruolutandis  et  occasionem  mei  admonendi  et  corri- 
35  gendi  tam  libenter  quaerere,  sic  enim  intelligam,  ubi 

corrigendi  finem  feceris ,  nimirum,  quae  supererunt, 
a  te  omnia  probari,  unum  peto:  sit  condicio  par. 
des  mihi,  ut  idem  liceat  per  te,  quod  licere  tibi  per 
me  uolo.  si  quid  ego  de  tuis  itidem  non  probauero, 
noli  grauius  commoneri,  indicemus  pariter,  ego  de  te,  5 
tu  de  me,  utram  in  partem  libet,  amemus  tamen 
'inter  nos,  ut  boni  uiri  solent,  et,  si  quid  fortasse 
de  iudicio,  nihil  tamen  de  beneuolentia  detrahatur. 
Libros,  quos  petis,  habeo  nullos  Cicerone  excepto, 
nec  eius  generis  nunc  quidem  tibi  quidquam  polliceor,  lo 
quae  uero  ipse  composuerim,  paucis  mensibus  habebis, 
si  ualebo,  commentarium  in  epistolas  ad  Quintum 
fratrem  et  librum  de  legibus  romanis,  qui  est  anti¬ 
quitatum  mearum  sextus,  de  Sextiana  oratione  si 
scriptam  contuleris  cum  impressa,  quaeque  loca  uaria  lo 
sunt,  miseris,  amabo  te  idque  ut  facias,  rogo.  Vale, 
Venetiis  (MDLVI  —  MDLVII). 


XVIII. 

Ad  Alfonsum  Carafam 
Antonii  Marchionis  Montisbelli  f.  20 

in  suos  Commentarios  Ciceronis  Epistolarum  ad  Qu. 

fratrem  (Praef.  XI). 

Si  suo  quaeque  res  merito  penderetur,  Alfonse 
Carafa,  hominum  esset  in  uirtute  uigilantium  prae¬ 
clara  condicio,  contraque,  quos  auersa  a  ratione  uo-  25 
luntas  ad  malas  artes  et  flagitiosa  consilia  traducit, 
cum  iis  pessime  semper  ageretur  eorumque  docti 
exemplo  sapientius  deinde  alii  non  modo  suis,  uerum 
etiam  publicis  rationibus  consulerent,  itidem  enim,  ut 
e  corruptis  seminibus  uitiosae  fruges,  sic  a  malis  30 
exemplis  improba  studia  et  a  laudabilibus  optima 

nascuntur,  uerum  lioc  totum  secus  est.  quippe  non 
modo  ad  reprehendendum,  quae  reprehendi  iure  pos¬ 
sunt,  procliuiores,  quam  ad  laudandum,  quae  laude 
digna  sunt,  omnes  fere  sumus  nec  satis  aequa  lance 
5  turpe  et  honestum  examinamus,  quae  debemus  pari¬ 
ter,  alterum  odisse,  alterum  diligere,  sed  etiam  saepe 
facimus,  ut  eas  res  easque  actiones,  quarum  caussas 
ignoramus,  quaeque  recte  ne  an  secus  fiant,  diiudi- 
care  non  possumus,  accusemus  tamen  acerrimaque 
10  uituperatione,  quae  interdum  efferri  laudibus  opor¬ 
teret,  ea  deprimamus.  Ac  ne  me  putes,  Alfonse  cla¬ 
rissime,  huius  initium  sermonis  temere  detulisse,  ego 
nunc,  si  nescis,  meam,  meam  dico?  immo  uero  com¬ 
munem  utriusque  nostrum  caussam  ago.  aut  enim 
15  uter  que  agimus  egregie  aut  uterque  similiter  pecca¬ 
mus.  audis  ne  tu  uoces  in  latinae  linguae  nomen 
irrumpentes  hominum  obtrectantium,  qui  rei  pulcher¬ 
rimae  scientiam  reprehendant,  qui  nos  derideant  lu¬ 
dosque  faciant  atque  etiam,  si  diis  placet,  odio  dignos 
20  existiment,  quod  operae  tantum  ac  temporis  in  hoc 
tam  nobili  studio  collocemus?  tu  fortasse  non  audis, 
totus  in*  litteris  abditus,  multorum  a  consuetudine 
seiunctus,  aut,  si  audis,  negligis,  opinor,  magnis  non 
tam  fortunae,  in  qua  tamen  ipsa  multum  inest,  quam 
25  rerum  omnium  laudabilibus  praesidiis  ad  omnia  mu¬ 
nitus.  me  uero,  humilis  hominem  loci,  hac  una  tibi 
Romani  sermonis  cupiditate  parem,  ceteris  rebus  om¬ 
nibus  inferiorem,  ista  fere,  quae  feriunt  aures  meas, 
uehementer  commouent.  non  quod  ea,  quibus  utuntur, 
30  argumenta  firma  sint,  quae  ostendam  esse  inania,  sed 
quod,  ut  eam  quisque  uirginem,  cuius  amore  fiagret, 
intactam  ab  iniuria,  puram  ab  omni  labe  uelit,  sic 
ego  quasi  lutosis  maculis  adspersam  ac  foedatam  elo¬ 
quentiam,  quam  semper  dilexerim,  cum  ego  adspicio, 
35  sensibus  intimis  afficior  sic,  ut  ferre  non  possim. 
Obiiciunt  illud  primum:  quatenus  aliquid  cognosci 
possit,  eatenus  in  eo  laborandum.  Latinam  linguam 

obsoleuisse  iam  et  extinctam  paene  totam  esse,  quam 
enim  hodie  nationem^  ut  omnes  animo  perlustrentur^ 
Latina  loqui?  quod  uero  ex  ea  supersit  in  libris, 
minimum  id  esse,  tamquam  aliquod  inane  simulacrum 
corporis  exanimis,  quocirca  neque  sciri  perfecte,  cum 
exiguam  partem  libri  contineant,  neque  pronuntiari 
decenter,  cum  sermonis  usus  euanuerit,  a  nobis  posse. 
Secundo  loco  statuunt:  ut  absolute  percipi,  quod  ne¬ 
gant,  Latina  lingua  possit,  mirari  se  tamen  etiam 
atque  etiam,  cur  industriam  in  ea  discenda  tam  diu¬ 
turnam  ponamus,  uitio  quidem  id  fieri  uoluntatis  et 
iudicii.  dignitatem  in  re  tantam  non  esse,  ut  haerere 
per  tot  annos  in  hoc  studio  debeamus.  Concludunt 
postremo:  ut  de  perfecta  cognitione,  de  dignitate  ac 
praestantia  concedatur,  tamen  esse,  cum  ea  pulsa  suc¬ 
cesserit  alia,  minime  necessariam,  haec  isti;  quae 
specie  aliquid  uidentur:  ego  re  nihil  esse,  si  quando 
me  praesente  disputantur,  concedo.  Conuenit  inter 
nos  esse  aliquid  in  omnibus  facultatibus  atque  artibus 
extremum,  quo  nostra  studia  cum  peruenerint,  quie¬ 
scendum.  sed  hoc  extremum  quibus  terminis  metimur, 
rei  ne  natura,  an  uulgi  opinione?  si  opinione  uulgi, 
licet  propemodum  otiose  uiuere:  mediocria,  quae  pu¬ 
tantur  excellere,  quaeramus,  id  satis  est.  illa  summa, 
ubi  summum  decus  habitat,  quae  uulgus  ignorat, 
omittamus,  sin  extremum  illud  esse  uolumus,  quo 
peruentum  cum  est,  progredi  longius  non  licet,  mode¬ 
rata  studia  non  dantur,  perfectam  enim  scientiae 
laudem  adipisci  maximi  operis  est.  itaque  hoc  ex¬ 
tremum,  quod,  opinor,  Natura  nouit  una,  sapiens 
nemo  umquam  se  putauit  esse  consecutum,  exstant 
litterarum  clarissimis  testata  monumentis,  exempla 
summorum  philosophorum,  qui  cum  aetatem  in  ab¬ 
ditarum  rerum  perscrutanda  notitia  contriuissent  mul¬ 
taque  partim  legendo  partim  cogitando  praeclara  et 
eximia  reperissent,  latere  tamen  adhuc  magnis  inuo- 
lutam  difficultatibus  ueritatem  et  aliquid  sibi  atque 

adeo  multum  esse  quaerendum  existimabant,  eadem 
nunc  aut  certe  similis  admodum  nostra  ratio  est. 
quaerimus  id,  quod  in  Latina  lingua  perfectum  pu¬ 
tamus.  non  assequemur:  esto;  uerumtamen,  quo  plus, 
5  ut  assequamur,  contenderimus,  eo  scilicet  propius,  si 
quid  studio  proficitur,  accedemus.  At  laboris  et  indu¬ 
striae  terminus  tamen  statuendus  aliquis  est.  Concedo; 
sed  hoc  quidem,  si  diligenter  attendatur,  nihil  aliud 
est,  quam  perfectum  ipsum  definire,  hoc  enim  ad 
10  unum  nostri  labores  intenduntur,  hoc  unum  nostra 
spectat  industria,  perfectum  autem  ipsum  ego  mihi 
ab  hominibus  imperitis  certe  definiri  nolo,  definiant 
ii,  quibus  utor  magistris,  Cicero,  Caesar,  Terentius, 
Plautus,  quorum  ex  libris,  quae  Latinae  linguae  sit 
15  elegantia,  quae  ubertas,  quae  uis,  facile  possim  intel- 
ligere.  quae  si,  non  dico  quanta  sunt  (immensa  enim 
esse  uideo),  sed  si  ea  mihi  magna  ex  parte  compa¬ 
rassem,  modum  fortasse  facerem  studio  meo.  sed,  ut 
inter  hos,  qui  nunc  homines  uiuunt,  aliquid  esse  ui- 
20  deamur,  nihil  tamen,  si  uere  de  nobis  ipsis  indicare 
nolumus,  prae  illis,  quorum  exstant  satis  multa  scripta 
diuinitus,  nihil,  inquam,  plane  sumus.  Quare  quod 
ad  scribendum  attinet,  habemus  abunde,  quod  imitemur. 
De  pronunciatione  uero  minimum  laboro,  quid  enim? 
25  an  putamus  in  iis  ipsis,  qui  tum  Romae  uiuebant, 
eandem  pronunciandi  rationem  fuisse?  non  fuit,  con¬ 
fluebant  in  urbem,  illecti  spe  summorum  magistra¬ 
tuum,  quod  habuit  illis  temporibus  praemium  elo¬ 
quentia,  oratores  ex  uniuersa  Italia;  caussas  agebant 
30  Romani  homines  pariter  atque  peregrini,  sono  uocis 
dissimiles,  pronunciatione  diuersi.  suam  tamen  quis¬ 
que  pro  eo,  quantum  quisque  ualebat  ingenio,  laudem 
ferebat,  si  Curibus  educatum  aut  Arpini  orantem  in 
Foro  audires,  Sabinum  statim  aut  Arpinatem  agno- 
35  sceres.  neque  tamen  a  forensi  opera  et  a  indiciis 
propterea  quisquam  est  exclusus,  quia  minus  Ro¬ 
mane,  hoc  est  quia  minus  apte  minus  ue  decenter 

pronunciaret.  nunc  ipsum  in  liac,  qua  Itali  omnes  uti¬ 
mur,  lingua  est  ne  omnium  in  disiunctis  et  longinquis 
urbibus  simillima  pronunciatio  ?  mebercule  ne  in  iis¬ 
dem  quidem.  Yenetiis  enim  (domestico  utar  exemplo) 
aliter  in  urbe  media,  aliter  in  extrema  loquuntur.  5 
quapropter  nimis  iniusto  priuilegio  damnabitur  Latina 
lingua,  si,  quod  in  ceteris  linguis  usu  uidemus  eue- 
nire,  ut  non  modo  diuersis,  uerum  etiam  iisdem  et 
temporibus  et  locis  non  similiter  omnes  pronuncient, 
id  ei  praecipuum  apponatur,  cuius  etiam  magnis  ac  lo 
praestantibus  meritis  aliquid  largiri  tum  humanitatis 
tum  aequitatis  esset.  Secundum  erat  de  dignitate,  in 
quo  non  tam  equidem,  quid  ipse  respondeam,  quam 
quid  istos  in  hanc  mentem  impulerit,  quaero.  Ita 
ne?  dignitatem  Latinae  litterae  non  habent?  humiles  is 
et  obscurae  sunt  litterae  illae,  quae  populi  Romani 
nomen  extollunt  atque  illustrant?  quae  summorum 
Imperatorum  fortiter  et  praeclare  gesta  per  omnes 
gentes  cum  laude  disseminant?  quae  maiores  opes, 
quam  ulla  umquam  lingua,  maiora  suorum  meritorum  2a 
praemia  in  orbis  terrarum  domina  ciuitate  sunt  ad¬ 
eptae?  sed  ineptus  sim,  si  me  patronum  Latinae  lin¬ 
guae  profitear,  quae  tantum  possidet  eloquentiae,  ut, 
ipsa  suam  caussam  si  agat,  facile  se  ab  aduersariorum 
calumnia  uindicare  possit,  nunc  quod  isti  postremo  25 
loco  argumentum,  quasi  postrema  in  acie  subsidium 
firmissimum  collocant,  uideamus,  in  eo  quantum  ro¬ 
boris  ac  neruorum  sit.  plus  enim  est  fortasse,  quam 
ut  contemnere,  minus  certe,  quam  ut  pertimescere 
debeamus.  Nusquam,  inquiunt,  uiget  usus  Latini  ser-  so 
monis:  aliter  nunc  omnes  loquimur,  id  uerum  est. 
si  quid  igitur  in  Latinam  linguam  studii  confertur, 
opera  non  bene  ponitur,  hoc  falsum,  duplex  autem 
est,  quo  utor,  ratio  probandi,  primum  illud  suscipio 
ac  defendo:  non,  quaecumque  necessaria  non  sint,  35 
propterea  spernenda  esse  omnia  atque  explodenda; 
deinde,  si  spectetur  utilitas,  ita  Latinam  utilem  esse 

linguam,  ut  etiam  necessaria  uideatur.  Quae  sunt, 
quae  uere  et  proprie  necessaria  dicimus?  nimirum  ea, 
quibus  carere  nullo  modo  possumus,  buiusmodi  sunt 
primum  elementa,  deinde,  quibus  famem  frigoraque 
5  arcemus,  nictus,  uestimenta,  aedes  aut  ea,  quibus  baec 
parantur,  praeterea  in  publicis  rebus  leges  et  magi¬ 
stratus,  in  priuatis  seueritas  et  uigilantia.  ex  hoc 
numero  Latinam  certe  non  esse  linguam  facile  con¬ 
cedo.  neque  enim  is  ego  sum,  qui  libenter  cum  ue- 
10  ritate  pugnem,  sed  praeter  haec,  quibus  hominum 
uita  sustinetur  et  regitur,  quam  multa  sunt  minime 
necessaria,  quae  tamen  habemus  in  deliciis,  quae 
amamus,  quae  etiam  honore  prosequimur?  gemmas 
et  nasa  pretiose  caelata,  columnas  marmoreas,  laqueata 
15  tecta,  sericas  uestes,  textiles  picturas,  artem  in  uoci- 
bus  et  fidibus,  odores  in  unguentis,  condimenta  in  cibis, 
haec  certe  atque  huius  generis  sexcenta,  non  ut  ne¬ 
cessitati  pareret,  sed  ut  sensibus  satisfaceret,  inuenit 
industria,  quae  quin  habeant  iucunditatis  et  oma¬ 
so  menti  plurimum,  nemo  negat,  quod  si,  quae  sensus 
iuuant  et  laboriose  quaesita  sunt  et  retinentur  accu¬ 
rate,  quanto  nobis  ea,  quae  animum  oblectant,  potiora 
debent  esse?  pascitur  animus  magnitudine  rerum, 
quid  Liuii  sublimius  historia,  quae  populi  R.  bellicam 
25  uirtutem  commemorat?  grauitate  sententiarum  quis 
Cicerone  prudentius,  quis  eruditius  disputat?  elegantia 
uerborum  et  copia  quis  eodem  ornatior,  quis  uberior? 
uarietate  scriptorum  quod  genus  Romanae  litterae  de¬ 
siderant?  poetas  habent  egregios,  historicos,  oratores, 
30  philosophos  etiam  excellenti  doctrina  claros,  quae  si 
uera  sunt  (sint  necne,  res  ipsa  declarat,  ambigere 
non  licet)  et  si  uoluptatem  studiosis  Latina  lingua 
parit  incredibilem,  possum  istis  tribuere,  quod  uolunt. 
necessariam  uulgo  non  esse,  dum  ipsi  contra,  quod 
35  ratio  postulat  atque  exigit,  hoc  mihi  tribuant,  aman¬ 
dam  esse  uehementer  atque  expetendam,  sed  haec 
ad  eam,  qua  legendo  fruimur,  uoluptatem  pars  attinet: 

nunc,  quod  eram  alterum  pollicitus,  de  utilitate  ui- 
deamus.  Omnes  linguae  aliarum  admistione  lingua¬ 
rum,  si  moderata  sit,  augentur,  si  nimia,  corrum¬ 
puntur  atque  intereuni  quod  enim  recipitur,  id  esse 
debet  eius  modi,  ut  recipientis  naturam  sua  ui  sua¬ 
que  magnitudine  non  exsuperet,  itaque  sermo  hic 
noster  Italicus  multas  Grallici  sermonis,  multas  Hispa¬ 
nici,  quasdam  aliarum  nationum  habet  partes,  caussam 
si  quaerimus:  non  alia,  quam  earum  gentium  inter- 
uentus  et  consuetudo  fuit,  quod  si  Gallorum  aut  Hi¬ 
spanorum  immensa  multitudo  (exempli  caussa  dictum 
a  me  sit,  omen  quidem  inane  esse  uolo),  sed  si  earum 
nationum  maior  aliqua  uis  in  Italiam  irruperit  ac  per¬ 
manserit,  maior  simul  inducetur  Gallici  aut  Hispanici 
sermonis  usus  et  fortasse  aduenticium  illud  usque  eo 
ualebit,  ut  hoc  domesticum  uincat  suisque  sedibus 
expellat,  quod  olim  Romanae  linguae  contigit,  quam 
multarum  aetatum  spatio,  multis  maximarum  rerum 
adiumentis  auctam  atque  confirmatam  diuersis  tamen 
populis  Italiam  occupantibus  diuersarum  linguarum 
impetus  oppressit.  Cum  igitur  lingua  linguam  ampli¬ 
ficet  nostraque  haec  Italica,  non  multis  abhinc  sae¬ 
culis  orta  nec  admodum  liberaliter  praemiorum  nu¬ 
trimentis  educata  non  ita  dum  adoleuerit,  ut  suis 
contenta  uiribus  esse  possit,  statuo  sic  atque  concludo, 
accessionem  ei  fieri  maiorem  non  posse,  quam  si  cum 
Latina  coniungatur.  non  modo  quia  nulla  plenior 
aut  ornatior,  uerum  etiam,  quia  nulla  similior,  ex 
quo  sequitur,  ut  ad  coeundam  cum  ea  societatem 
nulla  commodior.  Est  igitur  litterarum  Romanarum 
cum  per  se  laudabilis  admodum  et  iucunda  tractatio, 
tum  uero,  si  quidem  hunc  ipsum,  quo  nunc  utimur, 
auctum  exornatumque  sermonem  cupimus,  magnopere 
necessaria.  Atque  haec  tu  quoque  uides,  Alfonse  in¬ 
geniosissime,  tuumque  iudicium  cum  mea  sententia  con- 
iungis.  itaque,  cum  a  prima  pueritia  ad  eloquentiae 
Romanae  cupiditatem  incumbere  coepisses,  postea  te 

non  ambitio,  quae  saepe  praeclare  iacta  fundamenta 
uirtutis  euertit,  non  commodum,  non  illa  bonis  arti¬ 
bus  inimica  uoluptas  ab  hoc  studio  deduxit,  ac  ne 
nunc  quidem  langues,  cum  tamen  omnia  uideas  ardere 
5  bello  armorumque  strepitu  aures  tuae  quotidie  perso- 
nent.  quin,  dum  patrui  tui,  Carolus  Cardinalis  et 
loamies  Palliani  dux,  uter  que  ob  uirtutem  immortali¬ 
tate  dignissimus,  maximeque  pater  tuus,  Antonius 
Marchio  Montisbelli,  natus  ad  omnem  gloriam  omni- 
10  que  princeps  laude  cumulatus  urbem  Romam  et  iura 
Pontificia  tuentur,  partes  in  bello  quisque  suas  con¬ 
silio,  uigilantia,  fortitudine  ita  explent,  ut  antiquam 
maiorum  suorum  consuetudinem  referant,  ipse  te  in¬ 
terea  contines  in  tuis  perennibus  studiis  animumque 
15  tum  aliis  magno  Principe  dignis  uirtutibus,  tum  uero 
maxime  excolis  eloquentia,  doctorem  in  ea  ducemque 
nactus  diuino  quodam  munere  uirum  excellentem, 
loannem  Paullum  Flauium,  qui  te  nouo  quodam  plane¬ 
que  admirabili  genere  disciplinae,  abductum  a  uulgi 
20  erroribus  per  directam  semitam  ad  eximium  illud 
ueteris  Romanae  linguae  decus  facile  ducit,  quo  uel 
cum  summis  laboribus  ac  uigiliis  adspirare  pauci  aut 
fortasse  etiam  nemo  potest,  quamquam  me  nonnum¬ 
quam  de  statu  Latinae  linguae  cogitantem  miseratio 
25  quaedam  cum  acerbo  dolore  tangit,  quod  ita  futurum 
animo  cernam,  ut  haec  per  tot  iam  saecula,  a  tot  in¬ 
geniis  tam  diligenter  culta  Latine  scribendi  ratio,  quae 
parentem  nostram  Italiam  nobilitauit,  quae  tot  in  nos 
merita  contulit,  aetate  demum  nostra,  nisi  remedium 
30  aliquod  diuinitus  exstiterit,  suam  honestatem  omnem 
neglecta  prorsus  in  perpetuum  amittat,  quod  si  rebus 
inclinatis  iam  iamque  cadentibus  opem  ferre  quisquam 
potest,  unus  est  Paulus  IV.,  Pontifex  omnium  optimus 
idemque  diuina  potius  quam  humana  sapientia  prae- 
35  ditus.  unus,  inquam,  aut  nemo  umquam  et  Latinam 
linguam  et  laudabilia  quaeque  studia  ueterem  in  di¬ 
gnitatem  uindicabit.  qui  cum  frater  fuerit  aui  tui 

cumque  illum  una  uirtus  ad  eum  gradum  extulerit^ 
unde  humana  omnia  despicit,  supra  casus  omnes, 
supra  fortunam  ipsam  collocatus,  hunc  te  decet  imi¬ 
tari,  huius  uitam  perpetuo  sanctissimeque  traductam, 
huius  omnia  facta,  consilia,  instituta  tibi  ante  oculos 
ponere,  uides  pietatem  erga  Deum  et  in  auctoritate 
Pontificia,  idest  in  ipsa  religione  tuenda  firmitudinem 
animi  atque  constantiam;  uides  multiplicem  rerum 
humanarum  diuinarumque  scientiam,  trium  uero  lin¬ 
guarum,  Hebraicae,  Graecae,  Latinae,  cognitionem  paene 
singularem,  eloquentia  uero  prorsus  eum  excellere 
omnes  fatentur,  qui  quidem  ita  quacumque  de  re  non 
modo  copiose,  uerum  etiam  eleganter  ac  diserte  lo¬ 
quatur  ex  tempore,  ut  ei  non  arte  quaesita,  sed 
a  natura  donata  uideatur  eloquentia,  hunc  igitur  se¬ 
quere  et  in  illius  uestigio  pedem  statue,  ipse  enim 
Deum  secutus  est,  cum  eam  felicitatem,  quam  pleri- 
que  mortales  ignorant,  animo  cogitaret,  quem  tu 
quoque  finem  spectas,  ut  audio  et  ob  eam  caussam 
futurum  homines  augurantur,  ut  eius  dignitatis,  quae 
summae  proxima  est,  insignia  breui  omnino  conse¬ 
quaris.  quod  cum  euenerit,  laetabor  primum  tua, 
deinde  communium  studiorum  caussa,  qui  enim  tuos 
impetus  ad  laudem  nunc  uidemus  tuosque  plane  sensus 
intelligimus,  an,  ubi  ad  istam  uolimtatem  auctoritas 
atque  opes  accesserint,  fore  dubitemus,  ut  a  te  ipso 
dissentias?  Praestabis,  Alfonse,  tu  quidem  alia  prae¬ 
clara,  te  ipso  scilicet  digna  tuaque  familia,  in  qua 
fiorere  uides  heroes  permultos,  gloria  circumfiuentes, 
uirtutis  in  studio  defixos,  maxime  uero  gratiam  re¬ 
feres  optime  de  te  meritae  Latinae  linguae  eamque 
paullatim  Italia  cedentem  et  ad  transalpinas  nationes 
magno  nostro  dedecore  migrantem  in  suam  sedem 
domiciliumque  reuocabis.  Cuius  gloriae  caussa,  si 
monendus  es,  monitorem  ad  te,  sin  rogandus,  suppli¬ 
cem  uolui  mittere  commentarium  hunc  meum  in  epi¬ 
stolas  ad  M.  Brutum  et  ad  Qu.  fratrem,  qui  cum  tibi 

studia  commendat  eloquentiae,  in  quibus  ego  per  tot 
annos,  utinam  cum  aliqua  laude,  magno  certe  cum 
labore  uersor,  commendat  simul,  paullo  tamen  uere- 
cundius,  se  ipsum  et  uigilias  meas,  quarum  fructus 
5  mihi  erit  uberrimus  tum  beneuolentia  tum  iudicium 
tuum.  Quaesiui  omnino  idque  mihi  primum  fuit, 
posteritatis  utilitatem,  quod  est  proprium  familiae 
nostrae;  sed  in  te  ipsum  simul,  cum  huic  operam 
commentario  darem,  spectaui.  tu  si  probas  ea,  quae 
10  litteris  mandamus;  si  faues  industriae  optimeque  te  esse 
animatum  erga  mea  studia  significas:  ego  me,  quae 
summa  sunt,  omnia  consecutum  putabo.  [MDLVII.] 


XIX. 

Hippolyto  Estensi  Cardinali  Ferrariam  (III,  i). 

15  Valde  me  leuauit  in  hac  mea  satis  grauiter  affecta 
ualetudine  oratoris  uestri,  Hieronymi  Faleti,  uiri  prae¬ 
stantis,  oratio,  qui  cum  sermonem  mihi  Ferrariae  te- 
cum  habitum  exposuisset  multaque,  ut  solet,  de  ingenio 
tuo  singulari,  de  summa  grauitate  ac  sapientia,  non- 
20  nulla  etiam  de  tua  nequaquam  a  me,  ut  audieram,  aliena 
uoluntate  narrasset,  cepi  laetitiam,  quantam  aliquis 
ex  insperata  exoptataque  re  capere  maximam  possit, 
measque  statim  esse  partes  duxi,  ut  ad  te  scriberem 
ageremque  gratias,  quod  in  eo  loco,  unde  me  depellere 
25  fortuna  conaretur,  tua  me  retineret  humanitas,  quo 
sane  mihi  nihil  optatius,  nihil  hoc  tempore,  cum  in¬ 
firmus  langueo,  ad  animum  meum  sustentandum  op¬ 
portunius  potuit  accidere,  atque  equidem  ita  statuo, 
actum  esse  mecum  misere  prorsus  atque  infeliciter, 
80  quod  meam  ad  te  ueniendi  cupiditatem  incredibilem 
pestilentia  primum,  deinde  morbus  impedierit  et  in 

eo  magnum  studia  mea  measque  res  adiisse  damnum, 
quibus  a  te  pro  tuo  instituto  ueterique  consuetudine 
consultum  iri  optime  pro  certo  existimabam,  quod 
quando  ita  accidit  et  quando  me  a  tuo  conuictu  non 
mea  uoluntas,  non  iudicium  aut  ulla  mentis  incon-  5 
stantia,  sed  corporis  imbecillitas  atque  haec  anniuer- 
sarii  ac  paene  iam  perpetui  morbi  uis  importuna 
sei ungit,  peto  a  te,  Princeps  humanissime,  id  saltem, 
quod  in  tua,  non  in  fortunae  manu  situm  est,  tribuas 
et  largiar  e,  ut  beneuolentia  mihi  tua  et,  quae  fuit  lo 
antea  et,  quae,  si  ad  te  iuissem,  futura  erat,  eadem 
conseruetur.  hoc  si  assequor,  beatus  hac  una  re  sum, 
cetera  paruipendo.  ea  porro  mihi  ut  conseruetur, 
ita  postulo,  si  me,  qualis  in  aula  tua  fuissem,  talem 
esse  absentem  intellexeris ,  idest  obseruantem  tui  15 
tuaque  in  laude  omni  studio  et  cogitatione  defixum. 
Quod  si  quibusdam  litteris  animus  a  me  tuus  est 
offensus,  quod  in  iis  dicar  minus  fortasse,  quam  de¬ 
cuit,  de  te  aut  de  tuis  modeste  locutus,  quod  certe 
secus  est,  sed  si  me  tunc  a  mea  consuetudine  impetus  20 
quidam  abduxisset  iracundiae:  nosti  pro  tua  sapientia 
ingenium  humanum,  magna  uis  doloris  est.  impelli¬ 
mur  saepe  longius,  quam  ratio  concedat  et,  facta  quae 
sunt,  paullo  post  infecta  frustra  cupimus,  te  tamen 
ita  decet  ignoscere  dolori  meo,  si  ex  iusta,  ut  ego  25 
arbitror,  caussa  susceptus  est.  sin  aliter  tibi  uidetur, 
ignoscere  tamen  debes,  ut  eluceat  magis  in  culpa 
humanitas,  quae  si  omni  digna  Principe  uirtus  est, 
te  uidetur  Principe  dignissima,  quem  ad  omnem 
laudem  natura  genuit,  disciplina  erudiuit,  multo-  sa 
rum  annorum  consuetudo  assuefecit.  Vale,  Venetiis. 

[MDLVni.] 

XX.  Antonio  Augustino. 


XX. 

Antonio  Augustino  Romam  (II,  8). 

Nisi  quis  casus  meis  consiliis  occurrat^  editionem, 
cogitabam  eius  libri,  quem  de  legibus  Romanis  quin- 
6  quennio  ante  a  me  conscriptum  debere  diutius  multis 
flagitantibus  non  possum,  ad  hunc  librum  quantum 
ex  antiquis  lapidibus  accedere  possit  ornamenti,  prae¬ 
clare  intelligo.  porro  tu  is  es,  qui  hoc  in  usu  atque 
hoc  in  genere  scientiae,  tum  quia  Romae  uiuis,  tum 
10  quod  in  studiis  totus  haeres,  paene  solus  excellas, 
quamquam  hoc  in  tuis  laudibus  minimum  est:  alia 
sunt  in  te,  quae  ego  non  desino  praedicare,  haud 
sane  paullo  praestantiora.  quae  non  est  hic  comme¬ 
morandi  locus  ac  ne  signiflcandi  quidem,  ne  tu  me 
15  nimium  esse  blandum  et  quasi  tuae  diffidentem  hu¬ 
manitati  ad  hoc  artificium  confugisse  existimes,  peto 
igitur  a  te  atque  etiam  rogo,  quamquam  hoc  uer- 
bum  amicitia '  nostra  tuaque  maxime  bonitas  respuere 
uidetur,  si  quid  habes,  quod  ad  leges  Romanas  per- 
20  tineat,  e  libris  excerptum  et  ueterum  lapidum  aut 
etiam  nummorum  obseruatione  collectum,  id  mihi  ut 
impertias,  bene  mereberis  de  litteris  uel  potius  bene 
de  te  meritis  gratiam  referes,  quandoquidem  earum 
ope  ac  merito  tantus  es,  bene  etiam  de  me  ipso, 
25  cuius  laudi  pro  nostra  necessitudine  meoque  erga  te 
studio  singulari  debes  uelle  consulere,  quamquam 
hoc  ego  certe  non  admodum  specto,  ambitionem 
enim  paene  habeo  in  extremis:  prima  mihi  est 
omniumque  rerum  antiquissima  publica  studiosorum 
30  hominum  utilitas:  quo  mei  labores  intenduntur,  mea, 
quaecunque  est,  dirigitur  industria,  excute,  si  me 
amas,  atque  euolue  funditus  illa  tua  scrinia,  in  quibus 
conditi  rerum  antiquarum  thesauri  asseruantur.  nemo 
enim,  si  possessio  litterarum  diuitiae  sunt,  quod  ho- 
85  mines  eleganti  iudicio  sanaque  praediti  mente  opi- 

nantur,  nemo,  inquam,  optime  Augustine,  te  ditior 
est.  nec  uero  de  tuis  copiis  multum  imminues,  si, 
quod  futurum  speramus,  inopiae  nostrae  subueneris. 
qui  si  etiam  nobiscum  plurima  communicares,  multo 
id  tamen,  quod  dares,  minus  esset,  quam  quantum 
tibi  libris  assidue  tractandis  quotidie  quaeritur,  ue- 
rum  modeste  tecum  agimus,  petimus  a  te  minima 
de  maximis  itaque  facile  impetrabimus.  Vale,  Vene- 
tiis.  [MDLVn.] 


XXL 

Mario  Corrado  Brundisium  (II,  12). 

Debeo  tibi,  mi  Corrade,  tot  iam  nominibus, 
prorsus  ut  non  uideam,  qui  soluendo  esse  possim, 
scripsisti  ad  me  saepe,  tantum  ne?  sunt  alia:  huma¬ 
nissime,  elegantissime,  laudes  in  me  contulisti  eas, 
quas  si  agnoscam,  ipse  me  nimium  uidear  amare, 
tibi  tamen  habeo  gratias  de  ista  tam  liberali  tamque 
erga  me  prolixa  uoluntate  eamque,  si  gratus,  idest  si 
uir  bonus  esse  uolo,  ut  certe  uolo,  puto  mihi  esse 
inter  summa  beneficia  collocandam,  itaque,  cum  te 
numquam  uiderim,  fero  tamen  in  oculis  et,  quam¬ 
quam  habeas,  qui  te  talem  diligant,  quos  necesse  est 
esse  quamplurimos ,  ego  tamen  primas  in  amore  par¬ 
tes  appeto,  secundis  non  libenter  acquiesco,  non  soleo 
blandus  esse  nec  auribus  dare,  quod  negari  possit 
ueritati.  quare  uelim  mihi  credas  affirmanti  neminem 
me  tibi  Latina  in  oratione  anteponere,  conferre  ad¬ 
modum  paucos,  hoc  ego  ita  iudico;  nec  tu  meum 
iudicium  in  dubium  reuocare  debes,  cum  mihi  iam 
in  epistolis  tuis  tantum  in  hoc  genere  tribueris, 
unum  doleo,  tuam  istam  latere  uirtutem  in  extremo 
Italiae  angulo  neque  in  hac  luce  uersari,  ubi  fructum 

P.  Manutii  epistulae  selectae.  4 

XXII.  Mario  Nizolio. 


caperes  eam  laudem,  quae  tibi  debetur  iudicio  ac 
testimonio  praestantium  uirorum.  quod  si  te  cohor¬ 
tando  possem  adducere,  ut  de  migratione  cogitares: 
aggrederer  et  in  hanc  rationem  totus  incumberem. 

5  uerum  neque  mihi  de  statu  rerum  tuarum  constat  et, 
si  cohortatione  moueri  potes,  ipsa  te  res  nequaquam 
tibi,  ut  opinor,  obscura  uel  me  tacente  debet  incitare. 
Quod  scire  uis  de  meis  antiquitatibus,  haec  sunt: 
liber  nunc  imprimitur  de  legibus,  quem,  cum  erit 
10  absolutus,  curabo  ad  te  perferendum,  edidi  iam  com¬ 
mentarium  in  orationem  pro  Sextio  et  proximis  diebus 
in  epistolas  ad  Brutum  et  ad  Quinctum  fratrem,  quem 
tibi  nunc  utrumque  mitto,  maiora  uellem  et  fortasse 
possem;  uerum  infirmitas  corporis  facit,  ut  labore 
15  debiliter,  lippitudo  autem,  ne  legere  diutius  liceat  aut 
scribere,  magnam  etiam  mihi  temporis  partem  eri¬ 
piunt  salutationes  amicorum,  magnam  domestica  ne¬ 
gotia,  sexcenta  praeterea,  quae  me  a  studiis  auellunt. 
sed  feramus:  humana  sunt  nec  praecipue  nostra,  sed 
20  commimia  cum  multis.  Tu  me  uelim  ames  et,  si  par 
pari  referre  uis,  amore  non  uulgari.  Vale,  Venetiis. 
[MDLVII.] 


xxn. 

Mario  Nizolio  Parmam  (II,  3). 

25  Epistola  tua,  mi  Nizoli,  ut  amici  hominis  ac 
uehementer  amandi,  summa  me  uoluptate  affecit  ac 
meam  uehementer  incendit  cupiditatem  Parmam  ad¬ 
eundi.  non  quod  urbs  aut  urbis  ornamenta  me  mo- 


10  post  'perferendum’  in  prima  editione  legebatur;  se¬ 
quetur  de  ciuitate  aut  de  comitiis;  tum  reliqui  libri,  ut  extrema 
cuique  manus  imponetur,  sunt  enim  omnes  decem,  nec  mihi 
ordinem  in  edendo  praescripsi. 

ueant  (alii  haec  mirantur,  apud  me  uulgaria  sunt), 
sed  aueo  incredibiliter  patronum  ueterem  meum,  meum 
dico?  immo  uero  litterarum  ac  studiosorum  omnium 
ipsumque  litteris  excellentem,  Alexandrum  Farnesium 
Cardinalem  salutare,  quem  cognoui  Romae  et  colui 
puerum  adolescens  exiniia  iam  tum  indole  praeditum 
et  earum  laudum  principiis,  quas  deinde  auctus  aetate 
simul  et  iudicio  perfecit,  magna  exspectatione  floren¬ 
tem.  quo  quidem  tempore  uehementer  urbs  ipsa  ex¬ 
ci  tauit  me  atque  acuit  in  studio  liberalium  discipli¬ 
narum,  adspectu  ipso  antiquitatis  et  multiplici  ac 
uaria  hominum  eruditorum  scientia,  sed  ut  ingenue 
fatear,  proprie  me  expoliuit  aula  Farnesii  moribus 
ac  litteris,  cum  uiuerem  coniunctissime  ac  famiba- 
rissime  cum  duobus  praestantissimis  uiris,  Marcello 
Ceruino  et  Bemardino  Maffaeio,  quorum  alterum  Pon¬ 
tificem  maximum,  alterum  Cardinalem,  utrumque  im¬ 
mortalitate  dignissimum  aduersa  bonis  artibus  iniqua 
mors  eripuit.  Quare  quod  me  Parmam  uocas  et  mul¬ 
tis  uerbis  inuitas  amantissime,  non  me  litterae  tuae 
sopitum  excitarunt,  sed  currentem  potius,  ut  aiunt, 
incitarunt,  quod  utinam  cum  uoluntate  cetera  con¬ 
gruerent:  iam  iamque  uobiscum  essem,  sed  uides  anni 
tempus,  uides  itinerum  difficultatem;  scis,  quam  im- 
bjecillo  sim  corpore,  quam  tenui  et  ad  incommoda  in- 
iuriasque  caeli  perferendas  parum  apto,  timeo  etiam 
a  militibus,  a  quibus  otium  non  est.  excurrere  enim 
dicuntur  et  praedas  facere,  non  igitur  ueniam,  cum 
a  uobis  diei  unius  uix  absim  interuallo?  ueniam, 
opinor,  quaeque  aduersantur  et  impediunt,  contemnam 
omnia,  uolo  omnino  meis  oculis  Farnesio  uidendo  sa¬ 
tisfacere;  uolo  hanc  a  me  ipso  gratiam  inire  et  salu¬ 
tationis  officio,  expedito  sane  ac  debito,  perfungi.  Te 
uero,  optime  ac  doctissime  Mari,  cuius  consuetudine 
et  sermone  careo  multis  abhinc  annis,  quem  mihi 
tamen  ex  animo  numquam  eripuit  neque  tempus  ne¬ 
que  longinquitas,  quo  studio  complectar?  quantam 

XXllI.  Vincentio  Stellae. 


hauriam,  cum  praesens  praesentem  alloquar,  uolupta- 
tem?  dilexi  equidem,  a  quo  primum  die  te  cognoui, 
tuos  mores,  tuam  naturae  comitatem  ac  suauitatem. 
doctrinam  uero,  ingenium,  industriam  suspexi  semper 
5  extulique  laudibus  ad  caelum,  nec  iniuria.  nam  si 
Romanae  linguae  studium  colere  et  illustrare  laus  est: 
quis  hoc  te  uno  aut  curauit  studiosius  aetate  nostra 
aut  cumulatius  praestitit?  ego  ipse,  quem  tu  esse 
aliquid  uis  in  hac  Latine  scribendi  facultate  —  in 
10  quo  uereor,  ne  te  fallat  amor,  nam  indicium  in  du¬ 
bium  uocare  non  debeo  —  sed,  si  quid  sum,  quadam  ex 
parte  de  tuo  fonte  fluxi,  thesauros  enim  Ciceronis 
omnes  in  illo  praeclaro  tuarum  obseruationum  libro 
congestos  reperi  et  usus  sum  facile,  quos  colligere 
15  dispersos  immensi  laboris  fuisset  ac  temporis.  Laudas 
igitur  beneficium  tuum,  cum  me  laudas  et  quodam 
modo  praemia  capis  meritorum  tuorum.  De  loco  in 
oratione  pro  Sextio  disputas  erudite  nec  a  iudicio  tuo 
mea  discrepat  opinio,  quiddam  tamen  superest,  quod 
20  me  leniter  pungat,  qua  de  re  cum  erimus  inter  nos 
collocuti,  uel  ego  tuam  sententiam,  ut  neram,  uel  tu 
meam  sequeris  gratiae  saltem  caussa.  Vale  et  Farne- 
sio  Cardinali  simulque  Antonio  Mirandulae,  Episcopo 
imi  omnium  doctissimo  atque  humanissimo,  meis  uer- 
25  bis  salutem  plurimam  dicito.  Asulae  [MDLVII]. 


XXIII. 

Vincentio  Stellae  Brixiam  (II,  16). 

Superioribus  diebus,  quo  magis  incitabar  cupidi¬ 
tate  ueniendi  ad  te  uisendaeque  urbis,  ut  audio,  pul- 

23  ^Episcopo’  Casertae.  —  26  ^Asulae’  Paulus  Manutius 
in  eo  oppido,  in  quo  frater  eius  maximus  natu,  Manutius  de 
Manutiis,  sedem  ac  domicilium  posuerat,  aliquoties  cum  suis 
aestatem  degit. 

cherrimae/ qui  essem  litteris  et  tuis  et  filii  tui^  idest 
utriusque  tuis,  amantissime  inuitatus,  eo  me  reuocabat 
magis  pudor  meus,  neque  tam,  quid  tua  permitteret 
humanitas,  quam  quatenus  mihi  per  modestiam  meam 
progredi  liceret,  cogitabam,  ac  saepe  mecum  sic:  An 
tu  ad  hominem,  quem  numquam  allocutus?  quem  ne 
uidisti  quidem?  adde  quem  uirum,  quam  nobilem, 
quam  grauem,  quam  districtum  magnis  rebus?  ego 
autem  quis?  infirmus  natura  semper,  nunc  etiam  ua- 
letudine  impeditus,  exquisita  quadam  ratione  et  cura 
tuendus.  Contendebam  equidem  cum  animo  meo,  nec 
uici  facile,  sed  uici  tamen  aliquando  et  decreui  omnino 
ad  nos  primo  quoque  tempore  me  conferre,  uereor 
enim,  dum  ualetudinis  commodum  exspecto  et  id  ago, 
ut,  quas  morbus  ademit,  uires  colligam,  in  hiemem 
ne  incidam,  idest  in  imbres  et  frigora,  quorum  altero 
uires  corrumpuntur,  alterum  scis  esse  Isitta  XQcotl 
TCoXe^icotatov.  nam  illud,  in  quo  tibi  fortasse  uel 
domesticis  tuis  incommodare  mea  mollities  et  paullo 
fastidiosior  in  nictu  consuetudo  potest,  id  non  specto, 
aut  enim  exiguum  quiddam  erit  et  feretur  facile,  aut, 
si  magnum,  illustrabit  benignitatem  suam.  Statutum 
igitur  de  re,  nec  est,  cur  sententiam  mutem:  uidendum 
de  ratione  itineris,  quam  tu  ad  meam  uoluntatem 
meumque  consilium,  quae  tua  est  humanitas,  totam 
reiicis.  ego  autem  nihil  puto  commodius,  nihil  aptius 
ad  uirium  infirmitatem  sustentandam,  quam  lecticula 
gestari,  sed  habet  species  illa,  quod  ad  Fabium  tuum 
scripseram,  quiddam  nimis  honorificum,  nec  ego  is 
sum,  qui,  quod  superat  fortunam  meam,  eo  libenter 
utar,  uerum  ignoscetur  ualetudini,  quam  satis  infir¬ 
mam  atque  imbecillam  concussus  et  uexatio  facile 
frangeret,  rheda  quidem,  qua  mearum  bene  perita 
curationum  ancilla  cum  filiola  et  puero  uehatur,  opus 
esi.  haec  si  habebo,  uel  potius  cum  habebo  (uis 


34  ^ancilla’  Margaretha,  natione  Slauonica. 

XXIV.  Dionysio  Lambino. 


enim  me  a  tua  liberalitate  omnia  exspectare),  dabo 
me  statim  in  uiam  et  ea  quidem  spe,  ut  aliquem 
e  caeli  mutatione  fructum  capiam,  maximum  quidem 
ex  tua  humanitate,  quam  cantari  ab  omnibus  audio. 

6  Vale,  Asulae  [MDLVII,  mense  Octobri]. 


XXIV. 

Dionysio  Lambino  Patauium  (IV,  22)'. 

Neque  negare  audeo  tibi,  homini  eruditissimo^ 
cuius  ego  plurimi  semper  amicitiam  feci,  neque,  si 
10  pollicear,  praestare  possim  id,  quod  a  me  petis, 
premor  enim  domesticis  oneribus  et  typographiae 
cura,  sic  mehercule,  uix  ut  sustineam,  uacuae  tan¬ 
tum  ab  opere  mihi  relinquuntur  horae  uespertinae. 
sed  eo  tempore  tum  defatigatus  laboribus  ac  fractus 
15  quietem  quaero  necessariam,  tum  uero  succedit  ocu¬ 
lorum  dolor  isque  ita  grauis,  non  modo  ut  legere  aut 
commentari,  sed  nec  domesticos  audire  sine  magna 
molestia  possim,  ita  nobis  traducitur  dies  atque  etiam 
noctis  maior  pars,  non  enim  prius  hac  leuamur  ca- 
20  pitis  grauedine,  quam  sol  medio  iam  Antipodum  orbe 
decurso  incipit  ad  nos  recurrere  et  in  ortu  suo  demum 
ualetudinem  mihi  alacritatemque  restituit,  quod  si 
respirare  aliquando  licebit,  aures  tibi  meae  patebimt, 
non  in  horas  modo,  sed  in  integros  etiam  dies,  quid 
25  enim  mihi  iucundius,  quid  etiam  utilius,  quam  tecum 
de  litteris  agere  tuaque  maxime  tractare  scripta?  de 
quibus  quid  existimem,  Muretus  noster  testis  est. 
nam,  cum  ad  me  octauo,  opinor,  abhinc  anno  in 
ludecae  suburbano  habitantem,  ignotum  antea  de  facie, 
30  uoluntario  adductus  officio  adiisses,  humanitatem  simul 

et  doctrinam  tuam  eadem  hora  perspexi,  tunc  ego  te 
coepi  et  diligere  et  praedicare,  nec  desinam  utrumque 
facere,  quam  diuturna  mihi  dabitur  usura  uitae,  quan¬ 
doquidem  nec  tu  desines  esse  tui  similis,  idest  cum 
optimus  uir  officioque  excellens,  tum  uero  tantus  in 
uirtute,  quantum  cum  egregia  natura  singularis  in¬ 
dustria  potuit  efficere.  Interim  peto  a  te,  meis  ut 
occupationibus  ignoscas  et  uoluntatem  in  te  propen¬ 
sam,  licet  absit  res,  tamen  ames.  Vale.  [MDLYII  aut 
insequenti  anno.] 


XXV. 

Marco  Antonio  Lombardino  Patauium  (II,  26). 

Scis,  optime  Lombardine,  benignitatem  a  philo¬ 
sophis,  magis  etiam  a  Christianis  hominibus  laudari, 
recte  id  quidem;  nihil  enim  est,  quod  hominem  aeque 
cum  Deo  coniungat.  sed  illa  cautio  requiritur,  ut  ad¬ 
sit  cum  uoluntate  prudentia,  thesauros  plerumque 
uideas  in  aliquem  conferri  ab  iis,  qui  dominantur, 
quaere  caussam:  laudabilem  nullam  reperies.  quis  igi¬ 
tur  beneficium  illud  praedicabit,  in  quo  neque  meri¬ 
tum  accipientis  neque  iudicium  dantis  agnoscitur? 
Equidem  pro  magnis  opibus  existimo  hesternam  illam 
animi  tui  significationem,  quod  enim  ad  me  munus 
misisti,  tum  est  ipsum  per  se  gratum,  quia  pertinet 
ad  ea  commoda,  sine  quibus  imbecilla  ualetudine  qui 
sunt,  aegre  sustentantur,  tum  uero  multo  gratius,  quia 
iudicii  tui  laude  commendatur,  nisi  enim  tibi  meae 
uitae  ratio,  nisi  ea,  in  quibus  assidue  uersor,  studia 
probarentur:  me  tu  certe,  qui  probabitatem  colis,  qui 
doctrina  ingenioque  excellis,  beneficio  non  afficeres, 
quando  igitur  ex  ista  tua  in  me  liberali  uoluntate, 
quid  de  meis  moribus,  quid  de  litteris  sentias,  facile 

possum  conicere^  contemno  Principiim  diuitias^  beatus 
esse  possum  in  tua  beneuolentia,  unde  honor  et  decus, 
unde  praeclara  uirtutis  argumenta,  unde  etiam  com¬ 
moda  manabunt,  quare  conserua  mihi,  si  uis  me  feli- 
5  cem  esse,  tuum  amorem,  quem  certe  intelligas  mihi 
deberi,  si  tibi,  mea  quae  sint  erga  te  studia,  liceat 
intueri.  Illa  uero,  quae  a  tua  benignitate  proficiscun¬ 
tur,  persuade  tibi  hoc  potissimum  nomine,  quia  sunt 
amoris  argumenta,  mihi  esse  carissima,  neque  ego  te 
10  umquam  ex  beneficio,  sed  beneficium  semper  ex  te 
ipso  pendam.  Librum  de  Magistratibus,  quem  petieras, 
habeo  absolutum,  nondum  tamen  edendum,  itaque 
comprimitur,  usque  dum  accurate  perpoliam,  prooemium 
degustabis,  quod  ad  te  cum  hac  nocturna  epistola 
15  statui  mittere.  Vale.  Ex  aedibus  nostris  ante  lucem. 
[Aut  anno  MDLVIII  aut  non  multo  ante.] 

Quod  in  priuata  domo  pater  familias,  idem  in 
20  ciuitate  praestat  lex.  ille  praecipit  filiis,  quid  agant  et 
qua  ratione  agant;  haec  iura  ciuibus  mandat  et  ad 
pietatem,  ad  rectum  spe  praemiorum  inuitat,  a  de¬ 
licto  proposita  poena  deterret,  quemadmodum  autem 
rei  priuatae  non  hoc  uno  consulitur,  si  sit,  qui  im- 
25  peret,  uerum  illud  praeterea  requiritur,  ut  imperanti 
domestici  omnes  pareant:  sic  in  ciuitate,  nisi  legem 
aliquis  tueatur  et,  ut  ei  ciues,  quasi  parenti  optimo 
filii,  audientes  sint,  potestate  imperioque  perficiat, 
non  est  in  ipsa  lege  praesidii  satis  optimeque  ac  lau- 
30  dabiliter  uiuendi  praescripta  norma  negligitur.  quo 
fit,  ut  tam  legi  necessarius  uideatur  esse  magistratus. 

quam  lex  ipsa  ciuitati.  Ac  milii  lioc  de  genere 
consideranti  longe  uidetur  optabilius  esse,  ut  ini¬ 
quae  legi  praesit  optimus  magistratus,  quam  ut  im¬ 
probus  aequissimae.  nam  si  summam  potestatem 
cum  optima  mente  coniungas,  uir  bonus  in  iure  di¬ 
cendo  praeter  aequabilitatem  et  iustitiam  nihil  spec¬ 
tabit;  si  quid  erit  in  lege  uitiosum,  pro  sua  sapientia 
corriget;  si  quid  ambiguum,  in  eam  partem  interpre¬ 
tabitur,  quae  ad  pietatem,  ad  communem  ciuium  uti¬ 
litatem  ad  reipublicae  salutem,  propensior  esse  uidea- 
tur.  sin  autem,  qui  non  optime  sunt  a  mente  con¬ 
stituti,  iis  potestatem  addas  et  uoluntatem  uiribus 
confirmes,  legis  uocem  magistratus  non  exaudiet,  quid 
maiores  uoluerint,  sanxerint,  seruarint,  non  attendet, 
ad  suum  arbitrium  suamque  libidinem  omnia  reuocabit. 
quod  cum  faciet,  rei  publicae,  quae  tota  a  iure  et 
aequitate  pendet,  non  solum  facto,  sed  multo  etiam 
magis  exemplo  nocebit,  nam  quia  praeeuntem  sequi 
non  difficile  est,  propterea,  qui  imitentur,  quam  qui 
inueniant,  plures  non  modo  in  republica  administranda, 
uerum  etiam  in  omni  arte  reperias.  male  C.  Caesar, 
qui  libertate  ui  et  armis  oppressa  ea,  quae  omnium 
erant,  possedit  unus,  sed  longe  improbior  ac  nequior 
L.  Sylla,  qui,  ut  auderet  sperare  Caesar  ea,  quae 
consecutus  est,  exemplo  suo  perfecit,  quod  si,  qui 
legibus  praefuerunt,  tales  fuissent,  quales  eos,  qui  leges 
ipsas  condiderant,  fuisse  legimus:  stetisset  in  suo  gradu 
respublica  quaeque  artes  in  ciuitate  libertatem  auxe¬ 
rant,  eaedem  facile  conseruassent.  uerum  in  hominibus, 
non  in  legibus,  uitium  fuit,  primi  omnium  duo  fratres 
e  Sempronia  familia,  Tiberius  et  Caius  Gracchi,  malo 
publico  eloquentes  et  ingeniosi,  serere  inter  ciues  dis¬ 
cordias  coeperunt  infimaeque  plebis  animos  nouorum 
commodorum  in  spem  turbulentis  concionibus  excitare, 
qui  etsi  decreto  senatus  iusta  ui  oppressi  debitas  eo¬ 
rum  audaciae  poenas  exsoluerunt,  tamen  exitiosae  con¬ 
suetudinis  initium  attulit  ille  dies,  qui  ciuili  sanguine 

gladios  primus  infecit,  quod  enim  non  modo  iustum^. 
sed  nec  usitatum  antea  fuerat,  id  postea  ne  nouum 
uideretur,  effectum  est.  itaque  cum  aliquot  post  annis 
P.  Sulpicius  primum,  ut  uisus  est,  non  pessime  ani- 
5  matus,  deinde  siue  ambitione  inductus,  siue  iracundia 
concitatus  ab  optima  caussa  desciuisset  eademque  fere, 
quae  duo  Gracchi,  in  tribunatu  plebis  aut  certe  non 
dissimilia  moliretur:  facile  ad  uim  et  ad  caedes  pro¬ 
lapsa  res  est.  neque  prius  arma  quieuerunt,  quam 
10  ciuium  magna  parte  trucidata  aut  eiecta  unius  libido 
antiquis  legibus  par  atque  etiam  superior  esse  coepit, 
quod  neque  tunc  neque  postea  contigisset,  si,  quam 
sapientes  in  scribendis  legibus  maiores  fuerant,  tam 
in  creandis  magistratibus  cauti  posteri  fuissent,  nam, 
15  etsi  non  recte  geritur  publica  res,  nisi  praestantibus 
uiris  acri  que  ac  magno  animo  praeditis  committatur, 
tamen  periculosa  in  primis  haec  est  et  lubrica  sane 
deliberatio,  propterea,  quod  non  languentibus  in  ani¬ 
mis,  sed  in  erectis  mentibus  ac  maximis  ingeniis  do- 
20  minandi  cupiditas  exoritur,  honorum  spe,  fateor,  ad 
labores,  ad  industriam,  ad  subeunda  etiam  pericula 
homines  excitantur:  sed  in  libera  ciuitate  est,  quatenus 
cuique  credatur,  et  in  danda  potestate  si  modus  reti¬ 
nebitur,  modus  item  in  gerenda  seruabitur.  legitimis 
25  enim  potestatibus  et  moderatis  imperiis  alitur  libertas 
neque  facile  quisquam  uult,  quod  se  posse  desperat 
et,  qui  tantum  potest,  quantum  si  consequatur,  ceteri 
nihil  possent,  hic  si  malus  est,  potestate  fit  deterior, 
sin  ita  moribus  exploratis,  ut  antea  nihil  neque  fecerit 
30  indignum  bono  uiro  neque  uoluerit,  interdum  tamen, 
ut  humana  mutantur,  a  rectis  cogitationibus  ad  ini¬ 
quas  libidines  traducitur  et  peccat  eo  ipso,  quia  pec¬ 
care  permittitur,  ut  possit.  Quocirca  patriam  meam 
singulari  sapientia  institutam  ac  diuino  quodam  con- 
85  silio  temperatam  licet  existimare,  in  qua  neque  ma¬ 
gistratus  iidem  continuantur,  quod  est  seruandae  ac 
diutissime  retinendae  reipublicae  uinculum  firmissi- 

mum,  neque  cuiquam  tantum  uni  committitur,  ut  ex¬ 
traordinario  iure  elatus  libertati  communique  otio 
moliri  periculum  possit,  qua  moderatione  factum  est, 
ut  post  annos  MCXXIV  (tot  enim  ab  urbe  condita 
numerantur)  non  modo  respublica  sit,  uerum  etiam  ita 
sit,  ut  omnibus  rebuspublicis,  quae  nunc  sunt,  magni¬ 
tudine  opum,  iis  autem,  quae  fuerunt,  imperii  diutur¬ 
nitate  antecellat,  quae  quibus  institutis  ac  magistra¬ 
tibus  usa  ab  humili  tenuique  principio  ad  tantam 
dignitatem  atque  amplitudinem  peruenerit,  neque  est 
hic  narrandi  locus  et  hoc  argumentum  uiri  sapientis- 
simi  ita  non  modo  copiose,  uerum  etiam  ornate  perite- 
que  tractarunt,  ut,  si  quid  uelis  adiungere,  idem  sit, 
ac  si  in  Apellis  aliqua  perfectissima  imagine,  puta  in 
Venere  illa  Coa,  elabores.  Nobis  Romana  ciuitas  pro¬ 
posita  est.  quae  quam  multas  habuerit  partes  ad 
imitandum  praeclaras,  ex  eo  patet,  quod  ita  bello  ac 
pace  uiguit,  ut  illius  uim  et  potentiam  omnes  reges 
populique  extimescerent,  aequitatem  et  abstinentiam 
subiectae  urbes  nationesque  diligerent,  formam  sena¬ 
tus,  quod  in  ea  publicum  consilium  fuit,  ordinem 
comitiorum,  iura  legum  tribus  libris  exposuimus.  Nunc 
de  magistratibus  eorumque  potestate  disputabimus, 
tum,  quia  locus  ipse  admonet  (hoc  enim  legibus  ad- 
iunctum  et  tamquam  adnexum  uidetur),  tum  etiam, 
quia  Ciceronem,  cui  uideo  in  iis  libris,  quos  de  Legi¬ 
bus  conscripsit,  hunc  ipsum  ordinem  placuisse,  liben¬ 
ter  imitamur. 

XXYI. 


M.  Antonio  Mureto  Patauium  (III,  12). 

Qui  mihi  tuas  attulit  litteras,  ei  ego  meam  omnem 
operam,  si  qua  in  re  uellet  uti,  atque  onmino  quid- 
5  quid  ualeo ,  tua  caussa  detuli,  uisus  est  meam 
amicitiam  plurimi  facere  et  a  me  praeter  eam  nihil 
expetere,  quod  illi  facillimum  fuit  impetrare,  nam 
cum  omnibus  natura  pateo,  tum  uero,  qui  a  te  dili¬ 
guntur,  amore  meo  numquam  excludentur.  Catulli 
10  quod  apud  te  reliquum  est,  biduo  si  miseris,  satis 
opportune  facies,  deinde  mihi  orna  duos  comites  eius, 
utrumque  dignum,  ubi  neruulos  ingenii  tui  intendas, 
etiam  illud  mihi  tribuis  petenti,  quod  ante  omnia  et 
unum  fortasse  spectare  te  puto,  cras,  ad  summum 
15  perendie ,  tria  Catulli  folia  mittam.  Filiolum  meum 
Hieronymum  nondum  quinquennem,  Aldo  parem  ingenio, 
ualetudine  firmiorem,  mandare  Epidaurum  ad  homi¬ 
nem  eruditum  meique  peramantem,  Paullum  Bosium, 
cogito,  ibi  moribus  et  primis  litteris  imbuetur,  nam 
20  ego  me  ad  haec  humilia  demittere  nullo  modo  possum. 
Quid  praeterea?  nihil  scilicet,  immo  aliquid.  Scribe, 
amabo  te,  mi  Murete,  ut  instituisti,  quam  saepissime, 
mehercule,  e  summis  atque  assiduis  non  modo  nego¬ 
tiis,  uerum  etiam  animi  curis,  tantum  in  tuarum  episto- 
25  larum  elegantia  et  suauitate  conquiesco,  atque  etiam, 
dum  ipse  ad  te  scribo,  quia  te  mihi  praesentem  statuo 
mutuumque  inter  nos  sermonem  fingo,  incredibili  uo- 
luptate  perfundor.  Vale.  Venetiis.  Hercules  meus, 
quia  festus  hodiernus  dies  est,  abest,  ideo  haec  mea 
so  manu,  decies  interpellatus,  exaraui  [MDLVIII  a.  d.  XV. 
Kal.  Maii]. 


28  'Hercules’  Podocatharus  Cyprius,  quo  utebatur  ama¬ 
nuensi,  uid.  Ep.  XXIX. 


XXVII.  Marco  Antonio  Nattae. 


61 


xxvn. 

M.  Antonio  Nattae  Mantuam  (111,31). 

Adeo  ne  erraui  et  lapsus  sum  in  subducenda 
ratione,  ut  de  foliis  quinquaginta  coniecerim,  quae 
nunc  octuaginta  fore  uideo?  pudet  indiligentiae  meae, 
uerum,  ut  ut  est,  commodo  meo  rem  suscipere  non 
possum,  nec  audio  recusare,  ne  mea  fides  in  dubium 
apud  te  ueniat.  itaque  peto  a  te,  ut  cum  tua  ratione 
meam  quoque  ducas  nec  exigas  a  me  plus,  quam  res 
et  fortunae  meae  patiantur.  Nam  quod  ais  redituram 
ad  me  pecuniam  cum  fenore  libro  uendito,  uidelicet 
communi  quadam,  non  propria  me  regula  metiris,  non 
enim  ego,  ut  alii,  qui  libros  imprimunt,  habebo  statim 
certos  homines,  qui  eos  diuendant  et  longinquas  in 
urbes  regionesque  disseminent,  uenduntur  hic  statim 
a  meis  omnes  ita  paruo  pretio,  ut  lucri  quidem  mini¬ 
mum,  sed  minimo  simul  labore  minima  molestia  fiat. 
Meum  ergo  librum  itidem,  inquis,  uendes.  de  doctrina 
libri  tui,  de  elegantia  possum  ego  facile  iudicare :  de 
uenditione  quis  praestat  ?  an  nescis  libros  Latinos, 
optimos  ueteres,  ita  nunc  iacere,  ut  paene  sordium  in 
genere  putentur,  uix  iam  Ciceronem  ipsum,  Caesarem, 
Sallustium  legi,  a  multis  etiam  ne  legi  quidem  plane¬ 
que  contemni?  quare  noli  mirari  me  tam  esse  dili¬ 
gentem  in  iis  rebus,  quas  me  docuit  usus  paene  quo¬ 
tidianus  et  in  quibus  non  licet  esse  sine  magna  mer- 
cede  negligenti.  De  tempore  quod  urges,  facultatem 
imprimendi  non  concedunt  libro  non  inspecto,  atque 
utinam  inspecto  concedant!  quod  si  dixi  eos  me  faciles 
habere,  non  significaui  posse  me  libris  non  lectis  im¬ 
petrare  ius  imprimendi,  sed  consequi,  statim  ut  legan¬ 
tur.  quod  ita  multis  non  contigit,  saepe  enim  uidi 


5  ^octuaginta’  hac  forma  P,  M.  semper  utitur  pro  ^oc¬ 
toginta’. 

XXVIIL  Marco  Antonio  Mureto. 


nonnullorum  scripta  apud  eos,  quorum  potestatis  haec 
tota  ratio  est,  per  multos  menses  custodita  neque  legi 
neque  reddi.  Mittas  igitur  librum  oportet  uniuersum, 
mecum  autem  amice  ages  pro  ea,  quam  tu  doces  quo- 
5  tidie  praeclaris  exemplis,  aequitate,  ita,  si  erraui,  non 
luam  grauius,  quam  debeo;  sin  error  a  me  non  est,  a 
te  uero  aucti  libri  magnitudo  tota  pendet,  ius  tuebere 
pro  tuo  instituto  et  amico  simul  consules.  Yale.  [Aut 
anno  MDLYII  aut  non  multo  ante.] 


10  xxYni. 

M.  Antonio  Mureto  Patauium  (III,  21). 

Graecos  typos  meumque  de  Syriano  edendo  con¬ 
silium  probari  tibi  non  mediocriter  significas,  sic 
putaram  et  in  utroque  nunc  mea  tum  opinio,  tum 
15  uoluntas  te  approbante,  qui  mibi  multorum  instar  es, 
magis  magisque  confirmatur.  De  Catulli  clausula,  pa¬ 
rum  commode,  sed  nihil  Mureto  petente  recusandum. 
Yideo  te  Propertium  negligere,  cum  ego  me  illis  uerbis, 
quae  sunt  in  prima  Catulli  pagina,  quasi  praedibus 
20  obstrinxerim:  ah  eodem  correcti  schoUisque  illustrati. 
itaque  nec  integrum  iam  est  et,  si  sit,  cur  tu  poetam 
elegantem  maximeque  omnium  latinorum  fabellarum 
uarietate,  hocest  uere  poetica  eruditione  florentem  abii- 
cias?  Etiam  illud:  oblitus  ne  es  ei  te  commentarium 
25  publice  esse  pollicitum?  scholia  saltem,  si  commentario 
non  uacas,  et  utrumque  Torquato  aut,  si  uni  utrum¬ 
que  non  uis,  Propertium,  cui  uidebitur.  inops  enim 
ab  amicis  non  es,  sed  malim  utrumque  Torquato,  qui 
nobilitatem  a  patre,  uirtutem  habet  a  se  ipso.  Dices 
so  tibi  otium  deesse:  si  hoc  impedit,  faciam,  ut  abimdes. 


26  'Torquato’  Bembo,  Petri  Bembi  Cardinalis  filio. 

inibo  enim  rationem  eiusmodi^  ut  operae  meae,  qua¬ 
rum  tibi  molesta  nunc  celeritas  est,  gradu  testudineo 
pergere  uideantur.  Germano  tuo  cupio  mehercule  sa¬ 
tisfacere,  sed  aduersantur  multa,  maxime  peregrinitas 
baud  satis  apta  nostris  moribus  et  ignoratio  sermonis 
Italici,  meum  tamen  illi  studium  nullo  loco  deerit,  si 
monuerit,  sin  ipse  aliquid  uidero,  in  quo  liceat  eius 
rationibus  consulere,  aggrediar  et,  quantum  in  me 
erit,  perficiam.  Yale.  Venetiis.  [MDLVIII  ante  nonas 
Maii.] 


XXIX. 

M.  Antonio  Mureto  Patauium  (III,  ii). 

Quinctilis  Kalendae,  quem  tibi  ego  diem  definieram, 
praeteriere  iam,  ut  uides.  itaque,  si  quam  ex  meis 
litteris  de  perj^oliendo  Catullo  tuo  curam  susceperas, 
ea  te  libero,  temporis  enim  coactus  angustiis  man- 
daui  meis,  ut  alia  quaedam  praelo  subiicerent.  men¬ 
sem,  quod  ad  me  attinet,  uel  integrum  eoque  amplius 
licet  interponas,  interim  ad  Terentium  omnem  tuam 
industriam  suadeo  conferas,  noui  omnino  te  laudis  in 
studio  numquam  languentem,  sed  in  hoc  libro,  qui 
maxime  omnium  uersatur  inter  manus,  ipse  te  debes 
incitare  et  eo  magis,  quod  erit,  qui  editum  statim 
eripiat  syllabatimque  omnia  dimetiatur,  admodum  enim 
seuere  ac  studiose  iudicat  aliena,  sua  uero  premit,  exire 
non  patitur,  diu  licet  euigilata,  acerbus  etiam  in  se 
ipsum  minimeque  indulgens.  Ego  accingor  ad  Plau¬ 
tum.  nec  desperarem  aliquid  a  me,  si  minus  ingenio, 
saltem  diligentia  posse  praestari;  sed  interpellant  salu¬ 
tatores  a  mane  ad  uesperam,  honesti  illi  quidem,  cu¬ 
pidi  uirtutis,  officio  et  amore  erga  me,  ut  uidentur, 
incensi,  tamen  interpellant,  scis  illa  Ciceronis  nostri 

XXX.  Marco  Antonio  Mureto. 


ad  Sebosi  Arriique  aduentum  ingemiscentis.  Hui,  unum 
ne  Sebosum,  unum  habeo  Arrium?  uidelicet  sexcentos, 
quibus  uelim  nolim  horae  dandae  sunt  omnes,  ex  quo 
quantum  molestiae,  quantum  hauriam  acerbitatis,  ipse, 
5  qui  meam  consuetudinem  ac  meos  plane  sensus  tenes, 
facile  potes  coniicere.  nam  rem  familiarem,  etsi  mi¬ 
nime  abundo,  iacere  tamen  aequo  animo  patior;  studia 
uero  mea  negligere  nullo  modo  possum.  De  tuo  ad- 
uentu  spem  nonnullam  inieceras.  eam  rursus  extenuant 
10  postremae  tuae  litterae,  ego  illud  scilicet  primum,  ut 
habeas  rationem  ualetudinis,  secundo  loco,  quod  tuo 
commodo  fieri  possit,  ut  te  nobis  restituas,  exopto. 
Quid  Molinus  noster?  quid  agit?  quid  autem  ego  hoc 
quaero?  nimirum  ille  totos  dies  tecum,  idest  in  uir- 
15  tute  totus  est  nec  tuam  complexus  doctrinam  dimittit, 
iudicio  adductus  suo,  meo  consilio  confirmatus.  Vale. 

Haec  ante  lucem  cubans  in  lectulo  amanuensi 
meo  et  iam  meorum  studiorum  socio  dictaui,  nobili 
adulescenti  Cyprio,  Herculi  Podocatharo,  qui  cras  Pa- 
20  tauium  cogitat  teque  meo  nomine  salutabit,  illa  supe¬ 
riora  familiari  meo,  Sebastiano  Leoni,  dictaueram  in¬ 
ambulans,  quod  eram  paullo  crudior  nec  fere  mea 
manu  libenter  uti  soleo.  [Mense  Augusto  MDLVni.] 


XXX. 

25  Marco  Antonio  Mureto  Patauium  (III,  6). 

Tu  uide,  cui  committas,  ego  enim  binas  tantum 
accepi,  prioribus  respondi  nudius  tertius  meamque 
tibi  de  Bononiensi  re  non  modo  sententiam,  uerum 
etiam  uoluntatem  ostendi,  his  alteris,  quae  mihi  red- 
30  ditae  sunt  heri  uesperi,  si  rem  specto,  rescribere  nihil 


1  'Sebosi  Arriique’  Cic.  ad  Attic.  II,  15. 


XXX.  Marco  Antonio  Mureto. 


65 


est  necesse.  sunt  enim  eiusdem  argumenti,  sin  tuam 
uoluntatem,  quae  quanta  sit,  ex  tuis  litteris  apparet, 
sunt  eadem  iteranda,  sic  igitur  faciam.  Affirmo  tibi 
Sigonium  nostrum,  si  Bononiam  ierit  praesensque  con¬ 
tenderit,  certum  futurum,  habet  auctoritatem  ex  huius 
loci  dignitate  partam,  mire  suis  amplificatam  scriptis, 
praesertim  his  postremis,  insigni  doctrina,  iudicio,  in¬ 
genio  refertis,  studia  Bononiensium  ciuium  facile  col¬ 
liget.  ciuitas  enim  est  ad  humanitatem  nulla  propen¬ 
sior.  Accedit,  quod  aut  petet  solus  aut  cum  iis,  quos 
neque  nominis  fama  neque  uero,  ut  a  nonnullis  accepi, 
litterarum  scientia  magnopere  commendet.  Bargaeus 
enim,  ovi  ^  tvihv  condicionem  illam  certe  non 

spectat.  qui  enim  Pisis  dominetur  et  sua  uirtute, 
quam  nouimus  excellentem,  et  Principis  gratia,  cuius 
in  ditione  natus  est,  quo  consilio  ad  res  nouas  ani¬ 
mum  adiiciat?  ergo,  si  Bononiae  Sigonius,  uides,  quid 
sequatur,  diis  hominibusque  probantibus  in  eius  locum 
ascendes,  quo  mihi  nihil  esset  optatius,  nam  speciem 
habet  Bononiensis  condicio  maiorem,  ut  in  gymnasio 
Italiae  celeberrimo;  emolumenti  certe  haud  paullo  plus 
uideo  hic  futurum,  atque  etiam  de  dignitate  uidero. 
tractantur  omnino  litterae  splendidius  in  publicis  gym¬ 
nasiis  et  docetur  de  loco  superiore  uirtus  maiore  cum 
gloria,  sed  clarissimum  Venetiarum  nomen  quasi  lumi¬ 
nibus  obstruit  Italicarum  omnium  ciuitatum  et  hic 
ortum  decus  facile  manat  ac  diffunditur  per  omnes 
gentes  propter  huius  urbis  communionem  et  quasi 
societatem  cum  orbe  terrarum  uniuerso.  Hic  uenit  in 
mentem:  cur  tu  igitur  migras?  alia  ratio  est.  ego 
urbem  linquo,  non  cum  urbe  emolumentum,  quin  hoc 
augeo  uehementer.  illam  prorsus  amittere  non  uideor, 
quia  Romam  specto,  habes  meam  sententiam,  quod 
quidem  ad  me  attinet,  de  Sigonio  autem,  quia  nihil 
est  tam  amplum,  quod  eius  uirtus  non  aequet,  meam, 
ut  opinor,  diuinationem  exitus  non  fallet,  nisi  si  quid 
attulerit  casus,  qualia  fert  hominum  uita.  de  Molini 

nostri  ualetudine,  cum  rescribis,  adde  uerbum,  si  me 
amas.  Vale.  Venetiis,  nonis  Sept.,  quo  me  die  disce¬ 
dere  cogitantem  noua  res  detinuit.  [MDLYIII.] 


XXXI. 

5  Marco  Antonio  Mureto  Patauium  (111,26). 

Laborabam  uehementer  de  amico  nostro:  nunc 
animum  meum  constituit  aliquo  interdum,  ut  uere 
dicam,  metu  fluctuantem  epistola  tua.  atque  ad  metum 
accedebat  indignatio,  quid?  uirtuti  ne  deerit  orna- 
10  mentum  aut  etiam  locus,  ubi  consistat?  tanta  ne  est 
temporum  iniquitas  et  hominum  in  suis  bonis  igno¬ 
ratio?  haec  ego  quandoque  mecum.  nunc  uacuus  cura 
iam  sum  et  ex  eo,  quod  significas,  ut  in  exoptata 
fortuna,  triumpho,  uelim  igitur  ei  meo  nomine  gra- 
15  tuleris.  Tuos  uersus,  tua  fretus  humanitate,  iam  pro¬ 
miseram.  eos  exspectabo  minima,  si  fieri  potest,  inter¬ 
posita  mora,  nec  tu  uelim  me  diuturna  exspectatione 
ducas.  Illa  ad  illos,  qui  te  nunquam  amarunt,  quos 
male  scis  audire  suo  merito,  cur  non  transferas  ad 
20  alios?  equidem  suadeo,  quod  si  tenerem  vtio^e^lv^ 
facile  dicerem,  ad  quem,  me  a  lusibus  xod  icito  itdv- 
tcjv  rcjv  iQcottH&v  plane  reuocat  non  solum  natura 
mea,  sed  aetas  etiam  senectuti  propior,  itaque,  si  quid 
ad  me  scribes,  remoue,  amabo  te,  omnia,  quae  Plato 
25  dilexisse  uidetur,  dtpQodtOta.  Intelligis,  opinor,  quid 
significem,  et  quod  significo,  petere  me  uel  cupere 
etiam,  si  me  putas  ingenium  tuum  nosse,  existimabis. 
De  beneuolentia  tua  etsi  numquam  dubitaui,  ex  te 
tamen  ipso  ea,  quae  opto,  libentissime  audio,  quam- 
30  quam  ad  studium  in  te  meum  nihil  addit  studii  tui 
commemoratio,  non  enim  te  amare  coepi,  ut  ipse  me 
amares,  sed  quod  amabilem  ipsum  esse  duxi  multis 

nominibus,  quae  tibi  ipse  ne  exponam,  non  modo  meus, 
uerum  etiam  tuus  pudor  impedit.  lactura  te  mouet 
rei  familiaris  in  discessu  repentino,  noli  laborare: 
lucrum  erit  in  damno,  si  spectas  eum,  qui  te  excipiet, 
praestantem  uirum  erga  tui  similes  optime  animatum, 
cuius  egregiam  uoluntatem  non  dissimilis  fortuna  comi¬ 
tatur.  sarciet  igitur  ille,  siquid  ob  subitam  migratio¬ 
nem  damni  facies,  et,  ut  spero,  tuum  te  consilium 
quotidie  magis  oblectabit.  Polam  uideo  te  abiecisse 
et  laetor  mehercule  tua  caussa,  uerumtamen,  si  quando 
opus  erit,  secessum  illum  non  contemnes,  ut  habeas  tu 
quoque  exemplo  Africani  et  Laelii  tuum  Lucrinum, 
cuius  in  litore  neglectis  Regum  thesauris,  omni  pror¬ 
sus  ambitione  solutus,  aut  conchas  legere  aut  fluctus 
numerare  possis  eoque  laetius,  si  me  tibi  tantae  uo- 
lup tatis  comitem  Deus  obtulerit.  Verum  haec,  ut  quidem 
nostrae  nunc  utriusque  res  habent,  inania,  quae  tamen, 
si  perfecte  saperemus,  omnium  fortasse  prima.  Sed 
uides  me  tecum  garrire?  captum  uoluptate  sermonis, 
dum  te  quasi  praesentem  alloquor  et  utor  manu  eius 
adolescentis,  quem  iure  Latii  donatum,  Cretensibus 
ademptum,  affirmo  tibi  dignum  aliquando  fore  nostro 
contubernio,  quod  quidem  studiose  agit  tuo  maxime 
exemplo  incitatus,  etsi  non  te  nostra  domus,  sed  tua 
te  industria,  tuum  nobilitauit  ingenium.  Libri  aliquando 
exierunt,  quos  ad  te  mitto,  iuuenis  optimi  et  insigniter 
eruditi  Onuphrii  Panuinii.  non  dubito,  cum  legeris, 
quin  meum  de  illius  praestanti  uirtute  testimonium 
confirmes,  habet  alia  in  manibus,  unde  fructum  stu¬ 
diosi  capere  uel  maximum  possunt,  quae  ut  edat  ma¬ 
turius,  otium  illi  exoptare,  qui  rerum  scientiam  appe¬ 
tunt,  omnes  debent.  Vale.  Yenetiis  [mense  Septembri 

iviDLyni]. 


12  'Africani  et  Laelii’  Cic.  de  oratore  II,  6.  —  21  'ado 
lescentis’  Nicolaus  Cretensis  uidetur  esse  intellegendus. 

[Francisco  Othomano]  Argentoratum.  (II,  19.) 

Noli  officium  litterarum  a  me  requirere:  numquam 
scripsisti,  quin  rescripserim,  quod  si  contra,  quam  res 
5  est,  uidetur:  alieno  uitio  fit;  a  me  quidem  prorsus 
abest  culpa.  De  horologio  quod  iterum  iam  scribis, 
uicit  pudorem  meum  humanitas  tua.  iam  enim  sta¬ 
tueram  oneris  tibi  nihil  imponere,  publica  explanandi 
iuris  cura  occupato,  quotidie  aliquid  scribenti,  unde 
10  ad  nos  utilitas,  ad  te  ipsum  gloria  permanet,  nego¬ 
tium  amico  dederam  et  ille  curaturum  promiserat,  nec 
tamen  biennio  fidem  soluit,  qua  re  accipio  libenter, 
quod  das.  tu  mihi,  quod  tuo  commodo  fiat,  horolo¬ 
gium  Augustae  elaboratum,  ego  tibi,  quantam  scrip- 
15  seris,  pecuniam  statim  curabo,  quale  uelim,  iam  antea 
significaui,  factum  eleganter,  artificio  non  uulgari.  Au¬ 
dieram,  quae  ducuntur  egregia,  minoris  triginta  scu¬ 
tatis  emi  non  solere.  Hoc  quidem  esset  nimium  nec 
rei  familiaris  ratio  ferret,  cui  consulere,  quia  copiosa 
20  non  est,  uideor  debere,  porro  genus  hoc  ornamen¬ 
torum  ita  soleo  cupere,  ut  non  insaniam,  cupio  autem 
ualetudinis,  non  libidinis  caussa,  cum  enim  me  satis 
tristem  natura  finxerit,  accersenda  extrinsecus  iucun- 
ditas  est,  quam  a  me  ipso  petere  non  possum,  eoque 
25  magis,  quod  plurimus  in  cubiculo  sum,  affectus  iam 
quadriennio  per  totam  hiemem  oculorum  morbo,  mo¬ 
lesto  tamen  potius  quam  acerbo,  nolim  igitur  impen¬ 
sam  esse  supra  decem  scutatos  aut  omnino  quindecim 
eamque  ita  fieri,  si  horologium  probetur  oculis  erudi- 
so  tis.  itaque  uide,  cui  negotium  mandes,  nam  neque 


2  Ab  anno  1571  pro  nomine  asteriscus  inuenitur.  —  11 
^amico’  in  prima  editione  legebatur  ^Petro  Pernae’.  —  17  Hri- 
ginta’  uiginti  antea  legebatur.  —  28  ^decem’  supra  octo  scu¬ 
tatos  aut  omnino  decem.  —  30  ^mandes’,  tum  legebatur  in 
prima  editione:  Quibus  autem  ad  me  litteras  dare  solitus  es 
(quos  significem,  opinor,  intelligis),  iis  horologium  ne  com- 

omnes  intelligunt  et  aliis  alia  probantur,  ego  formam 
et  artificium,  non  materiam  cupio  emere.  De  tuis  In- 
stit.  egi  diligenter:  liortatus  sum  lucri  maximi  spe 
proposita,  ubi  ad  pretium  uentum  est,  audire  se  ne¬ 
garunt.  itaque  tibi  auctor  sum  cum  iis  transigas,  quos 
faciles  iam  habuisti  et  in  tuo  merito  satis,  ut  audio, 
liberales.  Vale.  Venetiis  [MDLVIII]. 


XXXIII. 

Ad  Michaelem  Ghislerium  Cardinalem 
in  librum  de  locutione  Dei  Academiae  Venetae  nomine. 

(Praef.  XXII.) 

Rerum  humanarum  exitus,  quam  uaria  sint  homi¬ 
num  consilia,  declarant,  quod  si  quis  bene  cogitat, 
sequitur,  ut  idem  laudabiliter  agat,  recte  autem  agen¬ 
tem  nihil  umquam  frustrabitur,  nihil  fallet.  Decet 
igitur  nos  optima  spe  niti  admodumque  firma,  quibus 
in  condenda  atque  instituenda  Academia  nostra  nihil 
praeter  Dei  gloriam  et  communem  hominum  utilitatem 
propositum  fuit.  Neque  uero  actiones  nostrae,  ut  spe¬ 
ramus,  eiusmodi  erunt,  ut  hanc  ad  optimas  res  ani¬ 
morum  nostrorum  propensionem  ambigue  aliquis  inter¬ 
pretari  aut  in  dubium  reuocare  possit,  apparantur 
quotidie  summa  cura  et  edentur  a  nobis  diuina  doc¬ 
trina  referti,  qui  pietatem  ac  religionem  complectuntur, 


miseris,  aliam  rationem  inibis,  tutiorem,  ut  spero,  mihi  certe, 
quaecumque  erit,  gratiorem.  —  5  ^cum  iis  transigas’,  cum 
Episcopio  transigas.  —  7  post  'liberales’  in  pr.  ed.  legebatur: 
Sturmium  saluta  meis  uerbis  eumque  communi  litterarum  no¬ 
mine  excita  ad  scribendum,  utinam,  quantum  ualet,  tantum 
uelit.  optime  consuleretur  studiis  nostris,  optime  etiam  ipsius 
gloriae,  quam  si  uult  esse  amplissimam,  habet,  unde  conse¬ 
quatur. 

illustres  libri,  et  interim,  quasi  specimen  quoddam 
aut  pignus  nostrae  uoluntatis,  egregia  quaedam  de 
locutione  Dei  ab  excellenti  uiro  conscripta  piis  men¬ 
tibus  ac  sacrarum  litterarum,  idest  uerae  gloriae  stu- 
5  diosis  communicandum  censuimus.  quae  duabus  maxime 
de  caussis,  praestantissime  uir,  tuo  nomine  decuit  esse 
inscripta:  primum,  quod  suscepto  Academiae  nostrae 
patrocinio  nihil  praetermittis,  quod  ad  eam  ornandam 
augendamque  pertineat,  et  nos,  quae  a  te  officia  pro- 
10  ficiscuntur,  quibus  animis,  quam  libentibus,  quam  gratis 
excipiamus,  aliquo  item  officio  cum  ipsi  tibi,  tum 
ceteris  omnibus  indicatum  maximeque  perspicuum  esse 
cupimus;  deinde,  quae  de  Deo  loquuntur,  ad  quem 
potius  mitti  aequum  fuit,  quam  ad  eum,  qui  diuina 
15  studia  in  omni  suae  uitae  cursu  cunctis  et  opibus  et 
honoribus  anteposuit?  qui  cum  imiuersam  de  Deo 
diuinisque  rebus  doctrinam  accuratissime  quaesiuit^ 
tum  uero  cum  ipsa  doctrina  uitae  rationem  coniunxit 
et,  ut  omnes  rectam  salutaremque  uiam  tenerent  aut, 
20  qui  diuerterant,  in  eam  reuocarentur,  studio  consilio, 
monitis  auctoritate  contendit,  nihil  obscure  fama  lo¬ 
quitur  te  tuis  uirtutibus,  nihil  de  te  aut  exiguum  aut 
dubium  affertur,  patent  multis  ac  certissimis  argumen¬ 
tis  eximia  tua  in  Christi  Ecclesiam  merita;  colunt  te 
25  omnes  ob  doctrinam,  imitantur  multi  ob  integritatem, 
amant  ob  humanitatem  maximeque  ob  rectam  ac  sim¬ 
plicem  naturam  ab  omni  fuco  omnique  fastu  longis¬ 
sime  remotam,  praeconem  uero  tuarum  laudum  omni¬ 
bus  horis  audimus  eum,  qui  summa  ipse  laude  dignus 
30  est,  Federicum  Baduarium,  auctorem  et  conditorem  Deo 
duce  Academiae  nostrae,  cui  quidem  uiro  tum  uitae 
probitas,  tum  ex  assiduo  studio  doctrina  et  ex  diu¬ 
turno  rerum  usu  prudentia  fidem  atque  auctoritatem 
in  omni  sermone  conciliat,  ipso  igitur  non  modo 
35  approbante,  uerum  etiam  hortante  praeclarum  de  Deo 


3  ‘‘ab  excellenti  uiro’  Marco  Antonio  Natta. 

libellum,  grauem  sententiis,  illustrem  uerbis,  ad  te 
mittit  tuoque  dicatum  nomini  omnibus  gentibus  Aca¬ 
demia  nostra  communicat,  quae  cum  se  tibi,  suo  pri¬ 
mum  iudicio  commota,  tuis  deinde  meritis  impulsa, 
penitus  addixerit,  eandem  obseruantiam  in  omni  uita 
praestabit  et,  ut  eam  futurae  quoque  gentes  intelligant, 
ipso,  ad  quem  omnia  referimus,  summo  Deo  opem 
ferente,  aliquo  merito  consequemur.  Tu  interim,  quando 
iam  hoc  tribuisti  humanitati  tuae,  ut  nos  susciperes, 
tribue  idem  constantiae,  ut  susceptos  tuearis  ac  foueas, 
ita  tamen,  si  nos,  tuo  praesidio  ac  studio  dignos,  idest 
nostra  ingenia  in  optimis  artibus  exercentes  nostrasque 
uoluntates  ad  unam  uirtutem  dirigentes  et  audies  et 
re  ipsa  cognosces.  Venetiis.  MDLVIIL 


XXXIV. 

stephano  Saulio  Genuam  (I,  5). 

Magnum  mihi  solatium  attulit  epistola  tua,  iu- 
cunditatem  dicere  non  possum,  quam  tempora  eri¬ 
piunt  sic,  ut  me  tristitiae  totum  paene  tradiderim.  Ac 
primum  obiisse  audio  fratrem  meum  Bononiae,  cum 
ualeret  optime,  repentino  morbo  oppressum,  fratrem 
cum  dico,  me  alterum  iure  naturae  dico,  uerum  addo 
illud:  obierit,  si  uera  narrantur,  frater  is,  qui  boni¬ 
tate  praestabat,  ualebat  ingenio,  excellebat  industria, 
factus  ad  omnia  maxime  omnium  uidebatur.  itaque 
obruor  dolore  nec,  puto,  emergam,  nisi  aut  illi  melius 
esse  cognouero,  aut,  si  naturae  satisfecit,  opem  tulerit 
ipsa  dies,  quae  ualet  ad  omnia  plurimum,  animi  uero 
morbis  plus  etiam  interdum,  quam  ratio,  medetur.  Ad 
hanc  aegritudinem  accedunt  domestica  meaque  pro- 

pria.  uxor,  cuius  praecipue  studio  res  familiaris  ac 
domus  tota  nititur,  quae  me  multis  molestiis  multa¬ 
rumque  rerum  et  curarum  onere  leuabat,  quae  meam 
ualetudinem  praesenti  semper  officio  tuebatur,  ipsa 
6  nunc  iacet  periculi  non  expers,  afiPectis  diuturno  morbo 
uiribus.  ego  uexor  acerbissime  anniuersariis  oculorum 
doloribus,  quos  sanare,  cum  iam  paene  tentata  sint 
omnia,  humanae  artis  non  puto,  remedia  sunt  ab  uno 
illo,  qui  malis  cunctis  medetur,  caelesti  medico  expe- 
10  tenda.  is  mihi  optimam,  ut  spero,  ualetudinem  aliquando 
restituet;  si  hoc  minus,  muniet  me  saltem  ea  uirtute, 
qua  res  aduersae  facile  perferuntur,  ita  salus  ex 
morbo  nascetur,  non  haec,  qua  corpus  uiget,  quam 
ego  adhuc  omni  remediorum  genere  frustra  quaesiui, 
15  quae  cum  ipso  corpore  paucorum  annorum  spatio  peni¬ 
tus  exstinguetur,  sed  illa  multo  praestantior,  qua  nostrae 
mentes,  cum  sese  ab  hac  terrestri  labe  seiunxerint  et 
cum  purissimo  illo  caelestium  animorum  coetu  conso- 
ciauerint,  perpetuo  fruentur.  interim  tot  in  me  con- 
20  currentibus  malis  aegre  impetum  sustineo  planeque, 
quoniam  homo  sum,  debilitor  aduersis.  Hic  tu  me 
uocas  ad  scribendum  et  hortaris,  ut  ea  tradam  litteris, 
quae  assiduo  linguae  Latinae  usu  et  diuturna  tibi 
uideor  exercitatione  consecutus.  Vis  me  scilicet,  op- 
25  time  Sauli,  eam  uiam,  quae  ad  eloquentiam  ducit,  ape¬ 
rire.  spissum  opus  ac  difficile,  multi  otii,  tranquillae 
mentis,  non  nostrae  fortunae,  cuius  tibi  imaginem  ostendi, 
neque  nostrorum  neruorum,  quos  tu  putas  esse  satis 
firmos,  ego,  quam  sint  imbecilli,  experior  saepe  ac 
so  sentio.  At  erunt  praeclari  conatus,  etiam  si  non  succe¬ 
dat.  Si  ita  est,  hac  laude  nemo  excluditur,  potest 
aggredi,  qui  uult,  uelle  autem  quis  non  debet?  si 
quidem  egregia  cupientem  aliqua  uel  ex  hoc  ipso 
gloria  consequetur.  te,  si  quemquam  Sauli  doctis- 
85  sime,  te,  inquam,  ipsum  decet  maxime  omnium  id 
suscipere,  quod  mihi  imponis,  quae  enim  sunt  ad 
hoc  munus  necessaria,  quorum  aliis  alia  desunt,  ea 

in  te  uno  abundant  onmia;  ingenium,  usus  diutur¬ 
nus,  doctrina,  iudicium.  quid?  opes  et  fortuna  num- 
quid  huc  pertinent  ?  illae  uero  mea  sententia  uel 
maxime,  cursum  enim  ingeniorum  retardat,  uires  de¬ 
bilitat  ac  frangit  inopia,  an  tu  putas  Aristotelem  et 
Platonem,  illa  Grraeciae  lumina,  an  Ciceronem  nostrum, 
an  Plinium  tam  multa  potuisse  litteris  mandare,  nisi 
summum  illis  otium  rerum  omnium  affluentia  peperisset? 
domi  alebant  seruos  eruditos,  contubernales  habebant 
eximiis  praemiis  accersitos  ex  ultimis  terris,  rhetores, 
historicos,  praestantis  ingenii  singularis  doctrinae  phi¬ 
losophos.  cum  his  se  quotidie  exercebant,  commen¬ 
tabantur,  disputabant:  horum  omnium  opera,  quatenus 
liberet,  utebantur,  at  ego  sumptum  unius  pueri  mi¬ 
nima  mercede  conducti,  quo  in  scribendo  utor,  aegre 
sustineo.  Et  in  his  angustiis,  in  hac  mea  tam  tenui 
ualetudine,  tam  aduersa  fortuna,  quia  rudes  homines, 
ueteris  eloquentiae  cupidos,  meis  scriptis  non  erudio 
nec  in  rectam  latine  scribendi  uiam  induco,  appellas 
me,  quasi  malum  debitorem,  atque  etiam  accusas,  uerbis 
tu  quidem  humanissimis  et  alieno,  ut  uideris,  nomine, 
re  tamen  ipsa  grauiter  et,  ut  ego  interpretor,  tuo  iu- 
dicio,  quod  uereor  in  primis  facioque,  sicuti  debeo, 
plurimi,  uerumtamen  uidere  te  puto,  quam  faculta¬ 
tem  res  desideret,  quid  autem  praestari  a  me  possit, 
nemo  omnium,  qui  uiuunt,  me  ipso  melius  intelligit. 
quare  noli  mihi  languorem  aut  desidiam  obiicere,  quae 
abesse  procul  a  me,  qui  anteactae  meae  uitae  cursum 
inspiciet  atque  examinabit,  facile  cognoscet,  satis 
habeas,  si  nemo  istam  in  te  culpam  conferat,  qui,  cum 
ingenio  praestes,  aetatem  omnem  in  Latina  lingua 
contriueris.  ex  quo  factum  est,  ut  eam  perfecte  cal¬ 
leas,  id  quod  tuorum  scriptorum  subtilitas  et  elegantia 
declarat,  cum  ualetudinem  non  desideres,  otio  paene 
diffluas,  addo  etiam  illud,  cum  optime  tibi  cum  for¬ 
tuna  conueniat.  quae  tibi  de  suis  bonis  tantum  elar¬ 
gita  est,  ut  erogare  quantamuis  pecuniam  in  homines 

doctos  eorumque  studia  nullo  tuo  incommodo  possis, 
haec  cum  in  te  sint  omnia  eaque,  ut  ego  arbitror^, 
summa,  non  minima  quidem  certe,  abstines  tamen  ab 
hoc  munere  et  hortaris  alios  nulla  tibi  re  praeterquam 
5  uoluntate  et  studio  conferendos.  Quis  non  miretur 
sitire  fontes?  sitiunt  enim  certe,  cum  tu  petis  a 
me  tamquam  ex  arido  solo,  quod  in  te  ipso  uberri¬ 
mum  esse  constat,  et  cum  ad  nostram  potius  in¬ 
opiam  confugere ,  quam  tuis  copiis  uti  uis.  Hoc 
10  loco  mihi  uenit  in  mentem ,  tuam  quoque  caussam, 
non  modo  meam,  meditanti,  quod  tu  fortasse  respon¬ 
deas.  Distingues  illa  superiora,  negabis  in  te  uno 
esse  omnia ,  quae  dixi  esse  de  Latina  lingua  scri¬ 
bentibus  necessaria,  de  fortuna  concedes :  patet  enim; 
15  etiam,  opinor,  de  ualetudine,  de  otio;  ingenii  lau¬ 
dem  et  doctrinae,  quae  tua  modestia  est,  abs  te  reii- 
cies,  fortasse  etiam,  quae  tui  est  in  me  animi  propen¬ 
sio,  quae  humanitas,  ad  me  transferes.  Nolim  equidem 
tecum,  Sauli,  ne  in  tua  quidem  laude  contendere. 
20  uerum,  quod  tu  mihi  de  te  ipso  non  credes,  credent 
alii  uerumque  fatebuntur  adducti  in  hanc  sententiam 
ac  plane  confirmati,  non  tam  auctoritate  mea,  quam 
tamen,  in  his  praesertim  elegantioribus  litteris,  in  qui¬ 
bus  iam  tot  annos  uersor,  non  esse  nullam  intelligo, 
25  quam  tuo  ipsius  testimonio,  quod  habet  ponderis  apud 
bonos  et  sapientes  uiros  in  omni  re  plurimum,  te, 
inquam,  ipso  teste  locuplete,  cui  fides  habenda  uidea- 
tur,  probabo  tuam  uirtutem.  Oblitus  ne  es  aut  obli¬ 
tum  me  putas  illius  temporis,  cum  tu  librum  tuum  de 
so  homine  Christiano  mihi  ostendisti?  bone  Deus,  quam 
in  illo  multa  praeclara,  cuius  industriae,  cuius  pruden¬ 
tiae,  quam  a  te  grauiter,  quam  copiose,  quam  splen¬ 
dide  tractata,  neque  uero  ego  unus  illum  librum, 
uidere  alii,  uidit,  qui  uir  et  quantus!  Keginaldus  Polus 
35  Cardinalis,  qui  potest  esse  instar  omnium,  quem  tu 
profecto  indicem  in  re  tua  numquam  recusabis,  hunc 
ego  audiui,  audiuere  multi,  de  tuo  interdum  libro 

loquentem.  ornabat  laudibus  (et  est  homo,  ut  scis, 
natura  simplex,  rectus,  cuius  ab  intimo  sensu  numquam 
ne  minimum  quidem  aut  uultus  aut  oratio  discrepet), 
quid  plura?  conferendum  cum  antiquitate  iudicabat. 
Quamobrem  redeo  illuc  et  concludo  paucis.  Magni 
facis  eloquentiam,  cupis  eam  cognosci,  cupis  amari  et 
coli,  egregia  cupiditas  et  nobili  sane  uiro  digna!  uerum, 
ut  tibi  satisfacias,  et  inuenias  exitum  studii  tui,  elige 
de  duobus,  utrum  uis.  aut  ipse,  qui  potes,  ostende 
nobis  Latinae  linguae  pulchritudinem  ac  praestantiam: 
doce  nos,  doce  ceteros,  quae  sit  eius  adipiscendae  et 
perfruendae  ratio  ineunda,  aut,  si  quos  existimas  hoc 
praeclare  posse,  excita  eos  liberalitate,  foue  tuis  copiis, 
noli  pati  animum  eorum  hac  et  illa  cura  distrahi:  sit 
intentus  et  fixus  hoc  uno  in  studio  neque  abducat  eum 
ab  opere  pulcherrimo  ac  nobilissimo  humillimae  inter¬ 
dum  rei  turpis  et  sordida  procuratio,  ita  consequeris 
facile,  quod  uis,  optimisque  studiis  et  posteritati  magna 
tua  cum  laude  consules.  Illa,  quae  scribis  de  legu- 
leiis  quibusdam  in  meum  librum  de  Romanis  legibus 
detrahendi  studio  incurrentibus  legi  nullo  cum  sto¬ 
macho,  nec  sum  miratus  a  barbaris  hominibus  sordido 
quodam  litterarum  genere  assuetis  elegantioris  doctri¬ 
nae  scientiam  et  quasi  lautitiam  quandam  studiorum 
contemni.  Non  placet  istis  meus  liber,  magnis  uideli- 
cet  uiris,  quorum  fama  aedium  illarum,  in  quibus  ipsi 
habitant,  limina  nondum  est  egressa,  at  placet  Vin- 
centio  Portulacae,  cuius  est  in  urbe  Brixia  insignis 
auctoritas,  illustre  per  Italiam  nomen;  placet  Antonio 
Augustino,  Marco  Antonio  Nattae,  Laelio  Taurello, 
Vido  Pancirolo,  iuris  utriusque  scientia  claris,  quorum 
nomina  scriptis  egregiis  testata  uirtus  atque  expressa 
cum  aeternitate  coniunget.  hos  ego  meorum  laborum 
et  uigiliarum  laudatores  cum  audio,  uiros  graues  et 
certos  omniumque  nobilissimos,  uoculas  raucae  ple¬ 
beculae  contemno,  quidque  leues  et  obscuri  homines 
de  me  sentiant  aut  loquantur,  non  esse  mihi  ualde 

laborandum  existimo,  te  quoque  sperabam  in  meis 
praesidiis  esse  et,  si  qui  urgerent  grauius,  obsistere 
impetumque  inuidiae  et  maleuolentiae  tua  auctoritate 
ac  testimonio  frangi,  quod  si  facis,  fructum  fero 
5  meae  singularis  in  te  obseruantiae  et  habeo  tibi, 
quam  debeo,  gratiam,  sin  minus,  hoc  tamen  nomine 
tibi  debeo,  quod  meos  obtrectatores  flocci  facis  usque 
eo,  ut  indignos,  quibus  respondeatur,  existimes.  Yale, 
Venetiis  MDLVm. 


10  XXXV. 

Io.  Baptistae  Pignae  Ferrariam  (lY,  45). 

Alfonso  Duce  creato  gratulatus  Ferrariae  sum, 
quae  tum  ex  noui  Principis  eximia  uirtute  fructus 
capiet  egregios,  tum  ipsa  quoque  ad  omnem  uirtutem 
15  eius,  a  quo  regitur,  exemplum  secuta  diligentius  in¬ 
cumbet.  mores  enim  ciuitatis  ex  Principis  moribus 
effinguntur  et,  ut  ait  Plato:  Quae  apud  eos,  qui  do¬ 
minantur,  studia  uigent,  eadem  reliqui  ciues  am¬ 
plectuntur  et  colunt.  Ergo  florebunt  in  uestra  ciuitate 
20  liberales  disciplinae  ac  debita  iam  pridem  ingenuis 
artibus  praemia  persoluentur.  quod  equidem  tua  po¬ 
tissimum  caussa,  doctissime  Pigna,  magnopere  gaudeo, 
nec  enim  dubitat  quisquam  aut  dubitari  omnino  potest, 
quin,  quantum  ingenio,  eruditione,  indicio,  quantum 
25  etiam  consilio  uales,  tantundem  apud  sapientissimum 
optimumque  Principem  et  auctoritate  ualeas  et  gratia, 
quod  si,  quam  adhuc  in  cognoscenda,  eandem  posthac 
in  ornanda  uirtute  industriam  locabis,  quis  te  uno  feli¬ 
cior,  quis  omni  laude  praestantior?  quod  ut  facias, 
30  ne  monendus  quidem  es.  nec  enim  te  dissimilem 
esse  tui  uel  natura  tua  uel  consuetudo  uel  studia  pa¬ 
tiuntur.  hoc  igitur  tecum  agendum  non  est.  illa  me 

17  'Plato’  Legg.  lY,  712  C. 

potius,  ut  uere  dicam,  et  simul  omnes,  qui  te  dili¬ 
gunt,  cura  soli  citat,  ne  te  nobis  eripiant  prorsus 
aulica  negotia,  sic  ut  iis  disciplinis,  quarum  usus 
aeternum  decus  parit,  salute  dicta  iacere  patiaris  ea, 
quae  multis  ante  mensibus  instituta  si  quando  perfi¬ 
cias,  maiorem  in  modum  et  posteris  et  gloriae  tuae 
seruies.  quam  multos  enim  egisse  mecum  diligenter 
existimas,  ut  hortarer  te  ad  absoluendam  poeticae 
imitationis  artem  aut,  si  absolutam  habes,  continuo 
diuulgandam?  quibus  ut  aliquando  satisfacias,  etsi 
languere  te  in  tua  laude  uix  opinor,  tamen  peto  abs 
te,  quantum  humanitas  tua  permittit,  nec  tamen, 
etiam  si  tua  res  non  ageretur,  amicitiam  nostram, 
quam  ego  sanctissimam  semper  colui,  nihil  a  te  im¬ 
petraturam  confiderem,  equidem  nihil  ei  denegarem 
idque  te,  quod  tamen  secundissimis  rebus  ac  sine 
molestia  tua  fiat,  cupio  experiri.  Ego  me  ad  litteras, 
a  quibus  inuitus  discesseram,  reuocare  coepi,  adeptus 
usum  oculorum,  quem  antea  desperabam,  diuina  pri¬ 
mum  ope,  in  qua  statuere  omnia  consueui,  deinde 
Gabrielis  Faloppii  scientia  singulari,  cui  uiro  quanti 
hanc  lucis  usuram,  idest  quanti  uitam  facio,  quanti 
etiam  praeclara  litterarum  studia  mihi  sunt,  quibus 
uix  ipsa  uita  pluris  est,  uni  plane  totum  acceptum 
refero,  siquidem  eius  doctrina,  humanitas,  exquisita 
cura  pristinam  mihi  ualetudinem,  omnino  profligatam 
ac  perditam,  conspectum  liberorum  meorum,  amico¬ 
rum  colloquia,  librorum  suauitatem  restituit,  ut,  si 
quem  optimis  artibus  industria  nostra  fructum  feret, 
ei  gratiae  debeantur,  cuius  ope  ac  studio  factum  est, 
ut  intermissam  diuturno  ac  perdifficili  morbo  poste¬ 
ritatis  adiuuandae  consuetudinem  aliquando  repeterem. 
Tu  mihi  de  tuo  statu  maximeque  de  Alfonsi  Ducis 
conatibus  egregiis  ad  honestandam  uirtutem,  de  quibus 
fama  iam  percrebuit,  si  quid  significaueris,  argumen¬ 
tum  erit  amoris  in  me  tui,  quo  laetari  uehementer 
soleo.  Vale,  Venetiis  [MDLIX]. 

XXXYL 

[Andreae  Duditio  Sbardellato]  Patauium  (IV,  18). 

Valde  probo  industriam  tuam,  quam  ad  ornandum 
commentario  aureolum  Demetrii  libellum  tcsqI  zrjg 
5  contulisti,  sed  antequam  institutum  absol- 

uas,  fore  arbitror,  ut  exeat  is,  quem  Petrus  Bargaeus, 
qui  Pisanum  gymnasium  politioris  doctrinae  professione 
illustrat,  ante  aliquot  menses,  ut  audio,  confecit,  ita¬ 
que  malim  ad  Diodorum  latinitate  donandum  operam 
10  studiumque  tuum  conuertas,  ne,  quod  aiunt,  actum 
agas,  nam  Bargaeo,  quem  tu  fortasse  non  nosti,  nec 
ingenio  nec  doctrina  nec  eloquentia  quisquam  praestat, 
quodque  paucis  admodum  contigit,  tum  oratoria  tum 
poetica  laude  pariter  excellit.  absit  igitur  omnis 
15  aemulatio  ab  iis,  quos  ego  unice  diligo  et  a  quibus 
item  diligi  me  sentio.  Calores  bic  nihil  remittunt: 
feruent  omnia,  quod  nisi  terrae  iam  perustae  uber¬ 
rimis  imbribus  cito  madefiant,  caritas  multarum  rerum 
et  morborum  uis  ineunte  autumno  uidetur  impendere. 
20  Ego,  ut  anni  tempus  est,  non  incommode  ualeo:  ne¬ 
gotia  curo,  otium  et  studia  cogito.  Kalendarium  Ro¬ 
manum  uetus  cum  ojiinione  mea  de  ratione  ueterum 
dierum  et  necessaria  litterarum  interpretatione  saepe 
iam  a  te  rogatum  quia  nec  ipse  habebam  nec  reperire 
25  facillimum  fuit,  mitto  serius  acceptum  a  familiari 
meo,  uiro  probo  et  erudito,  Raphaele  Cyllenio, 
describes  et  remittes,  quoniam  quae  sunt  olim  im¬ 
pressa  cum  Sigonii  fastis,  nullum  ex  iis  iampridem 
uenale  superest.  in  hoc  autem,  ut  aliquid  a  me  prae- 
30  cipuum  haberes,  itidem  ut  ego  te  praecipue  diligo, 
quaedam  uidebis  immutata  nec,  opinor,  improbabis. 
Vale,  Venetiis  [MDLIX]. 

2  In  editione  anni  1571  et  seqqu.  pro  nomine  Duditii 
asteriscus  positus  est. 

XXXVIL 

loauni  Sambuco  Patauium  (IV,  36). 

Ego  uero  accepto  nuncio  de  obitu  filioli  mei  ita 
sum  perturbatus,  ut  me  tamen  hominem  esse  memi¬ 
nerim  et  illum  in  hanc  uitam,  tamquam  in  hospitium, 
ita  esse  ingressum,  ut  accitu  summi  Dei  aeternum 
illud  caeleste  domicilium  petiturus  aliquando  discederet, 
quod  si  me  casus  iste  nec  opinatus  ita  perculisset, 
ut  omnino  iacerem,  excitarer  tamen  prudentia  litte¬ 
rarum  tuarum,  in  quibus  de  luctu  minuendo  disputas 
egregie  tuamque  declaras  tum  homine  Christiano  di¬ 
gnam  bonitatem,  tum  erga  me  beneuolentiam  singu¬ 
larem.  uerum  ego,  optime  Sambuci,  multis  iam  in¬ 
fortuniis  hoc  sum  assecutus,  ut  fortunam  ipsam 
didicerim  contemnere,  quae  mihi,  ut  eripiat  reliqua, 
numquam  adimet  ea,  quae  nec  ipsa  dedit  nec  dare 
cuiquam  potest,  optima  studia,  pietatem  in  Deum. 
Praeclare  actum  opinor  cum  filio  meo.  fruitur  con¬ 
spectu  et  consuetudine  caelestium  animorum,  non  an¬ 
gitur  curis,  non  spe  ducitur,  nihil  timet  aduersum. 
at  nos,  qui  dicimur  uiuere,  quibus  hac  falsae  lucis 
usura  nihil  est  carius,  quam  multa  exercent?  quid 
laboramus,  quid  cupimus,  quod  etiam  si  contingat, 
animus  acquiescat?  itaque  uere  sapientes  homines, 
non  ut  diu,  sed  ut  recte  et  cum  uirtute  uiuerent, 
optare  soliti  sunt,  quod  equidem  conor  et,  ut  spero, 
consequar,  nihil  enim  magis  cogito,  quam  ut  seruiam 
studiis  meis  et  ita  uiuam,  ut  uitae  rationem  Deo 
simul  et  hominibus  aliquando  possim  reddere.  Quare 
cum  me  uocas  ad  scribendum,  confirmantur  consilia 
mea  iudicio  tuo.  ac  tu  quidem  in  hoc  officio  cohortandi 
facis  idem,  quod  multi,  quibus  facile  possem  satis- 

facere,  si  per  domestica  negotia  liceret,  sed,  obsecro^ 
nolite  ex  otio  uestro  meum  spectare,  nobis  enim 
certa  et  expedita  sunt  omnia:  mihi  unicum  est  uecti- 
gal  industria  mea,  qua  liberos  alere,  tueri  familiam 
5  cogor  et  si  negligam,  deseretur  humanitas,  sin,  ut 
debeo,  diligenter  curem,  iacere  studia  necesse  est,  quae 
solutum  curis  omnibus  animum  postulant.  At,  inquies, 
ipsa  tibi  studia  fructum  ferent.  Cane  aliis  cantilenam 
istam,  mores  ac  tempora  ignorantibus,  mihi  non  per- 
10  suadebis  experto,  uetus  illa  Principum  uirorum  be¬ 
nignitas  exaruit,  inania  plerique  sequuntur,  nihil  soli¬ 
dum  amant,  nihil  magnificum,  nihil  illustre.  Vides 
alios,  quasi  perdendis  tantum  frugibus  nati  sint,  im¬ 
manibus  epularum  sumptibus  opes  exhaurire,  alios, 
15  quasi  etiam  homines  ipsos,  non  modo  fruges  perdere 
pulchrum  sit,  thesauros  effundere  collectos  acerbissime 
in  ea  bella,  quae  uastitatem  agris,  urbibus  incendia, 
humano  generi,  aliena  stultitia  miserrimo,  cladem  et 
exitium  importent.  Musae  interim  ubique  locorum 
20  algent,  neglectae  ab  iis,  qui  fouere  eas  ut  maxime 
poterant,  ita  maxime  debebant.  Etiam  illud  indignum, 
quod  exsistunt,  qui  specie  liberalitatis  gloriolam  aucu¬ 
pentur  et  eam  uirtutem,  a  qua  longissime  absunt, 
quasi  familiarem  suam  sic  in  ore  habeant,  ut  amare 


23  post  ^absunt’  legebatur  in  prima  editione  quarti  libri 
(1560);  quam  oderunt  cane  peius  et  angue.  —  24  post  ^amare 
uideantur’:  exemplum  recens  in  manibus  est  hominis,  ut 
a  multis  accepi,  nobilissimi,  qui  mihi  et  obsignata  charta 
quid  ultro  promiserit  et  postea,  cultus  a  me  diligenter  omni 
genere  officii  qualem  exitu  se  praebuerit,  non  ignoras.  Hoc 
fere  morbo  laborant  multi  eoque  grauius,  quo  minus  eorum 
dignitas  et  amplitudo  fert,  unum  aut  alterum,  sed  unum  in 
primis  animo  excellere  et  personam  Principis  egregie  sustinere 
audio,  summi  filium  Imperatoris,  ipsum  orbis  terrae  imperio 
dignissimum,  Maximilianum  Regem,  quem  de  ornandis  libe¬ 
ralibus  disciplinis  cogitare,  cum  eas  optime  calleat,  minime 
miror,  itaque  factum  a  me  non  insipienter  puto,  qui  de  mit¬ 
tendo  ad  eum  libro  nostro  te  quidem  approbante  nec  medio- 

uideantur.  Verum  haec  satis  aut  etiam  nimium  for¬ 
tasse  multa.  Vale.  Venetiis  [MDLIX]. 


xxxvin. 

Illustri  Comiti  Michaeli  Turriano  Cenetensi 
Episcopo  Cenetam  (IV,  i). 

Manutius  mense  Februario  anni  1559  graui  periculo  im¬ 
plicitus  erat.  Criminis  conficti  reus,  ne  in  uincula  publica 
coniceretur,  primum  Venetiis  coenobio  quodam  se  occuluit, 
tum  Patauium  confugit.  Cui  quamquam  criminis  absoluto  aut 
saltem  pecunia  multato  paucis  mensibus  post  in  patriam  re¬ 
ditus  patuit,  tamen  haud  leue  fortunarum  suarum  damnum 
queritur  se  accepisse.  Sed  Turriani,  qui  iam  sex  annis  ante 
dono  ducentorum  nummorum  aureorum  opes  eius  fulserat, 
liberalitate  ei  uidetur  contigisse,  ut  eam  iacturam  aliqua  ex 
parte  resarciret. 

Angebar  animi  nec  fieri  quidquam  posse  me  uno 
miserius  opinabar,  ita  multa  hoc  anno  praeter  ex¬ 
spectationem,  prorsus  aduersa  meis  rationibus  obti¬ 
gerant:  fratris  primum  amantissimi,  deinde  filioli 
suauissimi  interitus,  uxoris  morbus,  inualetudo  mea, 
rei  familiaris  incommoda,  quam  facile,  nullo  paene 
strepitu,  rerum  mearum  conuersus  ordo  est!  de  fratre 
et  filio  iam  fero  moderatius,  uel  quod,  ut  solet,  me¬ 
detur  dies,  uel  quia,  quod  aeterna  lege  Deus  consti¬ 
tuit,  id  abrogare  uelle  non  solum  iniustitiae,  uerum 
etiam  imprudentiae  uidetur  esse,  uxor  conualuit,  ego 
satis  firmus,  domestica  uero  damna,  quae  sarciri 


criter  adhortante  consilium  ceperim,  quod  ille  si  cognouerit 
et  si  me  apud  eum  testimonio  litterarum  tuarum  in  aliqua 
gratia  posueris,  magnopere  laetabor,  idque  si  a  te  impetro, 
et  debere  me  tua  caussa  plurimum  arbitrabor  et,  ubi  res  ex¬ 
igat,  studiosissime  praestabo. 

P.  Manutii  epistulae  selectae.  6 

uix  umquam  arbitrabar  posse,  facile  compensat  amor 
in  me  tuus,  cuius  mihi  recordatio  molestias  omnes 
diluit,  quandoquidem  uis  me  ad  omnes  casus,  recordor 
enim  tua  uerba,  subsidium  in  tua  benignitate  maxi- 
5  mum  constituere,  itaque  leuatus  a  te  grauissimis 
curis  premi  iam  onere  officii  me  sentio,  in  quo  sus¬ 
tinendo  uiribus  enitar  cunctis  et  animi  et  ingenii, 
tantum  ne?  immo  etiam  iis,  quas  beneuolentia  erga 
te  nostra  et  singularis  addet  obseruantia.  quid  porro 
10  tam  difficile  aut  tam  amplum  est,  quod  incitata  studio 
uoluntas  non  assequatur?  uerumtamen  in  hac  re  sen¬ 
tio  esse  haud  paullo  difficilius  mihi  satisfacere,  quam 
tibi,  te  enim  nihil  in  conferendo  beneficio  spectare 
praeter  ipsam  uirtutem,  quae  suis  gaudet  ac  fruitur 
15  bonis,  nihil  extrinsecus  assumit,  satis  mihi  multo  antea 
persuasum  est,  praeterea  nulla  re  indigere,  non  gloria, 
qua  iampridem  abundas,  non  diuitiis,  quas  et  pos¬ 
sides  iam  et  contemnis,  ego  uero,  qui  et  ante  annos 
sex,  quo  te  primum  die  sum  allocutus,  eo  ipso  die 
20  benignitatis  tuae  praestantiam  non  uulgari  munere 
sum  expertus  et  nunc  ab  eadem  benignitate  multo 
etiam  maiora  te  iubente  cogor  exspectare,  prorsus  an- 
cipiti  cura  distrahor,  qui  neque  gratiam  tibi  umquam 
referre  neque  nuda  uoluntate  contentus  esse  possim. 
25  Succurrunt  enim  multa,  quae  libenter  cogitem:  primum 
humanitas  tua,  qua  me  semper  complexus  es;  deinde 
liberalitas,  qua  subleuasti;  postremo  consolatio  illa 
Christianae  pietatis  et  sapientiae  plenissima,  qua  me 
quidem  proximo  Quinctili  mense,  cum  ad  te  honoris 
80  caussa  Cenetam  accessissem,  afflictum  erexisti,  atque 
haec  quibus  meis  erga  te  officiis?  nullis  omnino, 
salutatione  excepta,  quae  ipsa  mihi  tum  utilis  ex  pru¬ 
dentia  atque  eruditione  tua,  tum  etiam  ex  dignitate 
perhonorifica  fuit.  Quae  cum  omnia  colligo,  eximiam 
35  istam  planeque  diuinam  beneficentiam,  insitam  tibi 
uel  potius  ingeneratam  a  natura,  auctam  doctrina,  usu 
confirmatam  atque  perfectam  satis  admirari  non  pos- 

sum.  Et  simul  ad  quosdam  opibus  affluentes,  multis 
imperantes  nationibus  cogitationem  conuertens  doleo 
uicem  bonarum  artium,  quae  deserantur  ab  iis,  quo¬ 
rum  patrocinio  si  uterentur,  fructum  retribuerent 
eum,  qui  est  omnibus  imperiis  anteponendus,  quid 
enim  est  immortalitate  praestantius?  quis  autem  eam, 
nisi  beneficio  litterarum,  consequitur?  laterent  in 
tenebris  obruti  uetustate  Caesares,  Alexandri,  plane 
omnis  antiquitas,  nisi  rerum  praeclarissime  gestarum, 
quas  cum  audimus,  imitandi  cupiditate  accendimur, 
testem  haberemus  historiam.  Quo  magis  tibi  gratulor. 
Antistes  et  idem  Princeps  egregie,  qui  hanc  uerae 
laudis  paene  vacuam  hodie  possessionem  tam  libenter 
occupes  ueteremque  maiorum  tuorum  de  omnibus  bene 
merendi  consuetudinem,  nulla  prorsus  tuarum  fortu¬ 
narum  ratione  habita,  constantissime  retineas.  Quod 
uero  istam  uirtutem  multis  praeterea  uirtutibus,  usu 
rerum  maximarum,  prudentia,  doctrina,  eloquentia, 
maxime  uero  humanitate  cumulas  atque  exornas,  ic¬ 
circo  et  antea  Romae  atque  in  tuis  legationibus  Eccle¬ 
siae  caussa  susceptis,  magnificentissime  gestis  et  nunc 
in  urbe  tua,  quam  diuino  simul  et  humano  iure  tem¬ 
peras,  concursus  ad  te  quotidie  fiunt  optimorum  uiro- 
rum  et  eorum  maxime,  qui  aut  ipsi  ingenio  litteris¬ 
que  praestant  aut  saltem  de  ingeniorum  litterarumque 
praestantia  indicare  possunt,  in  quo  saepe  fortunam 
accuso,  quae  mihi  facultatem  ueniendi  ad  te,  quod 
eram  hac  aestate  pollicitus  et  cupio  uehementer,  ad¬ 
huc  quidem  eripiat,  quod  cum  licebit,  accurram, 
quid  enim  ista  amoenitate  iucundius,  isto  caelo  salu¬ 
brius?  quid  porro  ad  beate  uiuendum  deesse  potest 
ei,  qui  tecum  uiuat?  cuius  in  aedibus  primum  oritur 
ex  tua  disciplina  uirtus,  deinde  excipit  uirtutem  libe- 
ralitas.  Hoc  igitur,  cum  per  negotia  licebit;  et  utinam 
mature  liceat,  interim  memoria  tui  fruar  teque  licet 
hoc  terrarum  spatio  disiunctum  colam,  ut  praesentem, 
nec  ullum  erga  te,  quod  ab  homine  tui  studiosissimo 

possit  exspectari,  aut  officii  genus  aut  studii  praeter¬ 
mittam.  Vale,  Venetiis  [MDLIX]. 


XXXIX. 

Marco  Antonio  Mureto  Patauium  (III,  27). 

5  Vix  credas,  quam  non  facile  mea  manu  litteras 
conficiam  et  quam  facile,  cum  utor  amanuensi,  fluat 
oratio,  itaque  scripsi  ad  Seuerum  laboriose,  quod 
inambulans,  ut  antea  solebam,  minimo  negotio  dictas¬ 
sem.  discessus  ille  meus,  magnorum  index  malorum, 
10  ut  ab  amicis  tunc  falsa  coniectura  ductis  putabatur, 
familiares  meos,  quorum  uti  opera  consueueram,  Podo- 
catharum,  Fasinardum,  postremo  etiam  Nicolaum  Cre¬ 
tensem  mihi  ademit,  filium  habeo,  sed  puerum  adhuc 
et  imbecillo  corpore  et  occupatum'  satis  domestica 
15  cura,  itaque  posthac,  nisi  quid  occurrat  grauius,  per¬ 
quam  raro  et  quambreuissime  scribam,  uenio  ad  lit¬ 
teras  tuas.  Reuersus  e  Foro  Iulii,  quo  exieram  non 
tam  negotii  quam  ualetudinis  caussa,  reperi  librum 
tuum  Variarum  lectionum,  quem  apud  Sixtum  Medicem, 
20  communem  amicum,  excellentem  uirum  reliqueras,  noli 
expectare  iudicium  meum,  malo  enim  te  ab  aliis, 
quid  de  tuis  studiis,  quid  de  ingenio  existimem,  quam 
a  me  ipso  cognoscere,  unum  tamen  illud  non  minus 
uere  quam  libenter  dicam,  nihil  me  adhuc  in  hoc 
25  genere  legisse  ornatius,  nihil  eruditius.  Quod  autem 
quibusdam  in  locis  et  a  me  dissentis  et  egregiis  idem 

1  post  'praetermittam’  in  prima  editione  eius  epistulae 
legebatur:  Salutamus  te,  quam  studiose  quamque  ex  animo 
licet,  ego,  uxor  et  liberi,  praesertim  is*),  quem  audio  nunc 
in  cunis  uagientem,  susceptus  a  te,  cum  salutarem  aquam 
in  baptismate  reciperet,  cui  te  pro  eo  nomine,  quod  inter 
nos  commune  cepit  esse,  parentis  officia  benigne  et  pie  prae¬ 
stiturum  confidimus. 


*)  Octauius,  minimus  natu  filius  Pauli  M. 

laudibus  me  ad  caelum  tollis,  parcius  utrumque  uel- 
lem.  sic  enim  utrumque  fortasse  uerius.  ago  tamen 
gratias,  quod  publicam  utilitatem  rebus  omnibus  ante¬ 
ponas.  quam  ego  consuetudinem  acceptam  a  patre 
seruaui  mea  sponte  et  seruabo  posthac  tuo  inuitatus  5 
exemplo  diligentius.  De  nummis,  cum  libebit,  atque 
adeo  ut  lubebit.  urgeri  enim  eum,  quicum  tibi  usus 
intercedat,  ne  si  ipse  quidem  uelis,  facile  permitterem. 
Dionysius  paullo  serius,  quam  putaueram,  absoluetur. 
moram  iniecit  commissa  inter  operarios  rixa  absente  lo 
me.  neque  tamen  hac  satis  leui,  sed  aliis  adductus 
caussis,  quae  ponderis  longe  plus  habebant,  paene 
totum  consilium  abieceram.  nunc  te  hortante  ac  mo¬ 
nente  etiam,  ut  celeriter,  quid  agam?  quid  autem, 
nisi  quod  ipse  cupis?  quod  certe  mea  caussa  cupis,  is 
urgebo  igitur  pro  uirili  nec  impensae  parcetur  aut 
labori.  De  Gallorum  rege  dolui  sane  grauiter  dolorem 
uestrum.  sed  humana  quae  sunt,  humaniter  ferenda, 
nec  uobis  doctrinae  remedia  nec  ea,  quae  sumuntur 
a  rerum  usu,  deesse  possunt,  et  tu  mihi  miranda  20 
narrasti  de  Cardinalis  pietate  in  Deum,  quo-  ille  se 
uosque  omnes  praesidio  aduersus  iniquitatem  fortunae 
praeclare  tuebitur.  Vale.  Venetiis  [MDLIX  aestate 
cxeunte  uel  auctumno  ineunt  e]. 


XL.  25 

Scripsit  hanc  liberalium  disciplinarum  nomine 
Pio  IV.  Pontifice  creato  (V,  1). 

Cum  tibi.  Pontifex  optime,  ad  istam  dignitatem 
nuper  diuinitus  elato,  qua  sublimius  aut  praestantius 
inter  homines  nihil  est,  mortales  quam  plurimi,  alii  3® 

1  post  Hollis’  antea  legebatur;  non  magis  amorem  in 
me  tuum,  quam  doctrinam  amo. 

absentes  litteris  et  nunciis,  alii  coram  uultu  et  uerbis 
gratulentur,  non  dubitamus,  quin  nos  quoque,  altri¬ 
ces  tuas,  in  maximo  gratulantium  numero  ad  tuos 
sanctissimos  pedes  officiose  proiectas  excipias  et  eo 
5  benignius,  quod  alii,  quia  peruenisti  ad  eum  finem, 
infra  quem  ceteri  fines  sunt,  gratulantur,  nos  autem, 
quia  scilicet,  ut  peruenire  posses,  ipsae  perfecimus. 
Non  est  ad  gloriam  lata  quaedam  et  communis  uia. 
perangusta  fuit  semita  paucorum  que  notata  uestigiis, 
10  qua  ierunt  et  heroes  illi  ueteres,  in  Christiana  militia 
fortissimi  uiri.  et  maxime  quidem  omnium,  patrum 
nostrorum  memoria.  Pius  ille  Pontifex,  cuius  tu  nomen 
in  eadem  sede  merito  collocatus  et  cum  nomine  uir- 
tutem  refers,  in  istam  olim  semitam  ferentem  ad 
15  aeternum  decus  nos  te  puerum  adhuc,  sed  puerum 
praeclara  cupientem,  manu  prehensum  duximus,  ne 
ue  quis  te  error  auertere,  ne  qua  morari  posset 
offensio,  cupide  procedenti  quasi  lumen  praetulimus, 
confectum  iam  iter  est,  ultra  quo  progrediaris,  non 
20  habes,  inter  te  et  opificem  aeternum,  cuius  ministrae 
nos  sumus,  nulla  iam  interiacent  humana,  quare, 
quoniam  te  eo  perduximus,  quo  sine  nobis  peruenire 
felicitatis  non  est,  et  quando  de  longa  uia  ita  fessas 
esse  intelligis,  ut  consistere  uix  possimus,  redde  prae- 
25  mium  bene  merentibus  et  permitte  nobis,  ut  in  tua 
beneficentia  nixae  conquiescamus,  nam,  si  tibi  Deus 
Ojit.  Max.  hoc  elargitus  est,  ut  in  omni  tua  uita 
praeter  rectum  et  honestum  nihil  spectares,  quis  te 
laudabiliter  antea  cogitasse  probauerit,  nisi  nunc,  cum 
30  est  ad  uoluntatem  adiuncta  facultas,  id  ipsum,  quod 
cogitasti,  re  perficias?  si  te  ambitio  delectaret,  pro¬ 
poneremus  illa  inania,  quibus  ii,  qui  ex  hominum 
sermonibus  pendent,  excitari  solent:  fore,  si  nos  ia- 
centes  erexeris,  ut  orbem  terrarum  tui  nominis  fama 
35  peruagetur,  ut  oratorum  et  poetarum  de  te  praedi¬ 
cantium  UQcibus  aures  tuae  personent,  denique  ut 
imaginem  tuarum  uirtutum,  aeternis  excellentium  ui- 

rorum  scriptis  expressam,  ipsa  posteritas  intuens 
cupiat  imitari,  speciosa  ista  uidentur  et  sunt  omnino, 
sed  a  splendore  tamen  uerae  laudis  absunt,  nam  recte 
facere  non  ex  iis,  quae  consequuntur,  sed  ipsum  per 
se  sapientibus  uiris  amabile  uidetur.  qui  cum  inno¬ 
center  sancteque  uiuunt,  minime  illi  quidem  de  prae¬ 
miis  cogitant,  ne  probitas  mercenaria  uideatur,  aut, 
si  cogitant,  non  ad  haec  humana,  quae  sunt  locorum 
et  temporum  angustis  sane  terminis  circumscripta, 
oculos  demittunt,  sed  ad  illa  diuina  suspicientes  bea¬ 
tam  immortalemque  uitam  et  expetunt  unam  et  unam 
expetendam  esse  persuasum  habent,  hoc  tu  semper 
institutum  probasti,  probauit  Paulus  ille  III.  omnium 
saeculorum  memoria  celebrandus,  qui  de  humano  ge¬ 
nere  uel  hoc  potissimum  nomine  optime  meritus  ex¬ 
istimatur,  quia  in  suo  Pontificatu  effecit,  ut  tu  Pon¬ 
tifex  esse  posses,  probarunt  hodieque  probant  sodales 
aliquot  tui,  quorum  alii,  non  ut  uulgo  uocantur, 
mortui,  sed  ut  sapientes  proprie  loquuntur,  mortali 
uita  liberati,  nunc  incolae  caeli  Deoque  fruentes  non 
tam,  quia  te  Pontificem  intuentur,  gaudent,  quam  quia 
facturum  ea  prospiciunt,  quae  sunt  optimo  Pontifice 
dignissima;  alii  uero,  nondum  sane  ab  hac  terrestri 
materia  discreti  aut  simplicem  naturam  assecuti,  sed 
ita  tamen  in  terris  commorantes,  ut  bonitate  simpli¬ 
ces  animos  referant,  non  dubito,  quin  tibi  nostram 
caussam  unanimes  commendent  et  eo  studiosius,  quod, 
et  ipsi  alumni  nostri  cum  sint,  officio  non  solum  lau¬ 
dabili,  uerum  etiam  debito  fungentur,  satis  iam  ex¬ 
agitatae,  satis  inopiam  et  solitudinem  passae,  ab 
omnibus  fere  Principibus  neglectae  supplices  ad  te 
confugimus,  quid  petentes?  honestum  otium,  a  quo 
petentes?  a  Pio  Pontifice.  Pius  ne  ille  noster,  cuius 
animum  ac  mentem  saluberrimis  praeceptis  ad  omnem 
laudem  conformauimus  atque  effinximus,  cui  comites 
in  omni  aetate  atque  in  omni  fortuna  non  solum  iu- 
cundae,  sed  etiam  perhonorificae  fuimus,  qui  ut  hoc 

tempore  plus,  quam  omnes  liomines,  prodesse  nobis 
unus  possit,  id  ipsum  a  nobis  habet,  is  ne  nos  ali¬ 
quam  tanti  beneficii  gratiam  reposcentes  ab  sese 
reiiciet?  non  hoc  illius  natura,  non  doctrina,  non 
5  consuetudo  feret.  Sint  sane  mutabiles  eorum  animi 
neque  satis  in  colenda  uirtute  sibi  constent,  fit  enim 
saepe,  ut  uoluntates  simul  cum  fortuna  commutentur: 
in  te.  Pontifex  optime,  non  cadit  huius  inconstantiae 
suspicio,  tua  est  bene  agendi  perpetuitas;  nihil  in 
10  uita  tua  uarium,  nihil  fiexibile,  nihil  mistum  cogno- 
uimus.  semper  idem  tibi,  semper  directum  quiddam 
placuit  et  simplex,  non  te  rerum  humanarum  ficta 
et  fucata  forma,  non  illae,  quibus  pleri  que  capiuntur, 
insidiosae  uoluptatum  illecebrae  ceperunt,  non  tu  in 
15  tabula  picta,  inani  colorum  specie  captus,  oculis  im¬ 
mobilibus  haesisti,  non  sericam  uestem,  non  argen¬ 
teum  uas,  non  aurata  tecta  pauUo  cupidius  aspexisti, 
denique,  ne  singula  persequamur,  cum  plerique  homi¬ 
num  siue  gratia  siue  metu  ab  officio  deducuntur, 
20  numquam  te  uel  ita  gratia  deleniuit  uel  ita  metus  de¬ 
terruit,  ut  pietatem  religionemque  desereres,  quid 
mirum?  uirtutum  radices  non  ita  leuiter  bonorum  in 
animis  inhaerent,  ut  eas  euellere  aut  commodi  spes 
aut  periculi  dubitatio  possit,  quare  tuae  consuetu- 
25  dinis  et  constantiae  memores  non  petimus  a  te,  ut 
aliquid  agas  nostra  caussa,  quod  cum  egeris,  non 
consentire  cum  tuis  superioribus  factis  uideatur,  sed 
id  petimus,  quod  a  te  non  modo  ipsa  res,  sed  etiam 
consuetudo  tua  postulat,  ut  in  uetere  illo  tuarum 
30  actionum  laudabili  cursu  pergas,  quod  cum  facies, 
facturum  enim,  quia  te  nouimus,  non  dubitamus, 
complecteris  nos  eodem  studio,  quo  ipsae  te  aluimus, 
et  in  eum  locum  restitues,  unde  nos  aduersariae 
nostrae,  inscitia  simul  et  auaritia,  comites  perpetuae, 
35  detruserunt.  Yale  [Venetiis  MDLIX/LX]. 

Carolo  Sigonio  Patauium  (V,  18). 

Egi  diligenter,  quod  mandaueras.  praecise  ne- 
gauit  ac  uisus  etiam  nonnihil  moleste  ferre,  sed  mihi 
crede,  huius  generis  paene  magistro;  uestri  sensus 
non  congruerent,  nihil  morosius,  o  multa  in  omnibus 
intolerabilia!  quae  nobis  tamen,  mi  Sigoni,  qui  a  li¬ 
bris  nescio  quid  plus,  quam  ceteri,  sapere  didicimus, 
ferenda  sunt,  quamquam  tibi  quidem  pro  tua  pru¬ 
dentia  atque  etiam  pro  superioris  uitae  perpetua  con¬ 
suetudine  nihil  difficile.  Sed  Patauii  te  nunc  esse,  in 
celeberrimo  Italiae  theatro,  ubi  spectatur  et  notatur 
acerrime,  quidquid  agas,  quidquid  dicas,  et  saepe  mihi 
nec  umquam  sine  aliquo  metu  in  mentem  uenit.  sic 
sunt,  qui  amant:  omnia  cupiunt,  omnia  timent.  Vide, 
quo  te  in  loco  tua  uirtus,  quanta  omnium  exspecta¬ 
tione  constituerit,  nihil  mediocre  praestandum  est, 
nec,  ut  cum  aliis,  quibus  te  iam  doctrina  industriaque 
antecelluisse  omnes  indicant,  sed  ut  tecum  ipse  certes 
teque  ipsum,  si  licet,  uincas  omnique  laudis  genere 
cumules,  elaborandum,  quae  cum  ad  quem  scribam 
considero,  et  cum  mihi  singularem  tuam  in  onmibus 
rebus  cupiditatem  ac  diligentiam  propono,  mirifice 
laetor,  nec  me  tamen  paenitet  hoc  nostrae  necessitu¬ 
dini  tribuisse,  ut  ea  legas  a  me  scripta,  quae  minime 
necessaria  duxerim.  Hesternum  diem  puto  te  mutuis 
cum  Pace  Scala  sermonibus  iucundissime  traduxisse, 
quem  uolo  a  te  amari  plurimum,  uel  quod  ab  illo  te 
quoque  amari  plurimum  sensi,  uel  quod  eo  nihil  hu¬ 
manius,  nihil  amabilius,  praeterea,  quod  te  uehe- 
menter  mouebit,  multis  nominibus  ego  illum  in  oculis 
fero,  nec  in  eo  riuales  habeo  paucos.  Faloppio  nostro 
si  discessum  meum  excusaueris,  cum  uxoris  morbus 
urgeret,  gratissimum  erit,  nec  tamen  diutius  hic  me 
commoraturum  puto,  tanti  nihil  est,  ut  uobis  carere 

possim.  Interim  uale  et,  si  uacat,  scribe,  non  accu¬ 
rate,  sed,  ut  ego  nunc,  quidquid  in  buccam,  ne  per¬ 
eat  omnino  fructus  nostrorum  sermonum,  quem  si 
litterae  restituent,  paullo  feram  leuius  absentis  tui 
5  desiderium,  cuius  igniculum,  e  cubiculo  meo  cum 
discederes,  sentire  coepi,  nec  deinde  tuum  spectrum 
discessit  ab  oculis  nostris.  Yenetiis  [MDLX]. 


XLII. 

[Andreae  Duditio  Sbardellato]  Patauium 
10  [IV,  14]. 

Cum  de  tua  ualetudine  sollicitus  essem,  curam 
auxit  filioli  morbus,  quo  etiam  nunc  laborat,  nec  satis 
explorata  salute,  me  quoque  leuiter  febricula  tenta- 
uit,  qua  triduo  sum  sine  medicorum  interuentu,  tern¬ 
is  perata  dumtaxat  uictus  ratione,  liberatus.  Nunc  ex¬ 
pediendis  negotiis  operam  do,  ut,  si  amicus  noster, 
bonarum  artium  patronus,  summum  illum  dignitatis 
apicem  attigerit,  quam  primum  possimus  accurrere, 
saepe  enim  et  litteris  et  praesenti  sermone  cupere  se 
20  consultum  rationibus  meis  amantissime  declarauit. 
mibi  autem  omnia  sunt  in  eo,  ut  otio  litterato  frui 
liceat,  nulla  rerum  domesticarum  cura  interpellante, 
quod  si  assequimur,  ualeat  ambitio:  uiuemus  nobis  et 
Musis  et  eo  quidem  animo,  ut  omnia  referamus  ad 
25  Deum,  a  quo  uno  felicitas  uera  pendet,  quod  quidem 
tibi  uideri  ex  tuis  litteris  facile  coniicio.  Miro  teneor 
desiderio  ueniendi  ad  te,  sed  hanc  facultatem  multa 
eripiunt,  praesertim  aeger  filius,  quem  tibi  et  pro 
nostra  amicitia  et  pro  noua  coniunctione  esse  caris- 


9  pro  nomine  in  editione  1571  et  in  eis,  quae  sequun¬ 
tur,  asteriscus  positus  est. 

simum  plane  mihi  persuadeo,  te  quidem  a  morbo 
confirmatum  si  audiero,  aequiore  animo  domestica 
patiar  commoda,  itaque  dabis  hoc  amori  nostro, 
quem  tua  uirtus  peperit,  alit  humanitas  atque  auget, 
ut  nostra  etiam  caussa  tuam  ualetudinem  studiosissime 
cures.  Vale.  Yenetiis  [MDLX]. 


xLin. 

Octauiano  Ferrario  Mediolanum  (V,  li). 

Noli  putare  me  tantum  amici  tui  7tQopX7]^a6L 
tribuisse,  ut  adhuc  rem  deducerem,  nam  etsi  de  illius 
ingenio  doctrinaque  semper  optime  sensi  idque  pri¬ 
mum  litterarum  tuarum  testimonio,  post  etiam  iudicio 
meo  commotus,  tamen  de  tuo  libro  ita  iudico,  nihil 
fieri  posse  non  modo  eruditius,  in  quo  meam  de  stu¬ 
diis  tuis  opinionem  aequauit  industria  tua,  uerum 
etiam  elegantius,  quod  ab  excellentibus  in  philoso¬ 
phia  uiris,  qualem  te  iam  omnes  praedicant,  hodie 
non  admodum  exspectatur.  Quid  igitur  obstitit,  cur 
non  aggrederer?  caussam  si  quaeris,  de  qua  te,  si 
res  pateretur,  celatum  uellem:  pituita  repente  com¬ 
mota,  satis  per  se  molesta,  mox  etiam,  cum  tussis 
accessisset,  periculosa,  moram  iniecit.  biduum  iacui, 
medico  non  admisso  accurata  uictus  ratione  contentus, 
in  qua  tu  quantum  ponas,  ignoro;  ego  utilissimam 
experior,  nunc,  quae  supersunt  morbi  reliquiae,  do 
operam,  ut  eas  depellam,  quod  eadem,  ut  spero, 
abstinentia  consequar.  Filio  iam  et  domesticis  omni¬ 
bus  recte  est.  Liber  tuus,  quemadmodum  ex  pagi- 

28  post  'recte  est’  etiamtum  in  editione  anni  1571  lege¬ 
batur:  De  gaudio  Ciceronis  ex  Hirri  repulsa  scripsisti  diligenter 
et  praeclare:  sed  me  oratio  ipsa  ad  latini  sermonis  consuetu¬ 
dinem  reuocata  non  libenter  a  te  dissentientem  in  aliam  tamen 

nis  et  diebus  rationem  duco,  uideo  fore,  ut  idibus 
Sext.  aut  plane  absolutus  ab  operariis  nostris  aut 
inibi  sit.  itaque  uelim  significes,  quot  ad  te  eius 
exempla  et  cui  dari  uelis.  chartam  probabis,  habet 
5  enim  amplitudinem  et  elegantiam,  spero  item  reliqua, 
mitterem  Io.  Antonio  bibliopolae  uestro.  sed  homo 
est,  quod  inter  nos  dictum  sit,  paullo  ad  rem  atten¬ 
tior,  quam  uellem.  nisi  remittat  aliquid  de  sua  con¬ 
suetudine,  uix  puto  inter  nos  posse  conuenire.  uerum- 
10  tamen  quid  ad  nos?  utamur  alio,  qui  se  praebeat 
aequiorem  in  transigendo,  deinde  bonum  uirum  in 
fide  praestanda,  quod  totum  prudentiae  tuae  committo. 
Vale.  Venetiis  [MDLX  ante  mensem  Augustum]. 


XLIV. 

15  Hieronymo  Seripando  Cardinali  creato  Romam 

(V,  23). 

A  quo  primum  tempore  aliquid  sapere,  idest 
a  uulgi  opinionibus  dissentire  coepi,  semper  ita  iudi- 
caui,  multo  esse  optabilius  multoque  praestantius 
20  consequi  uirtutem  ipsam,  quam  ornamenta  uirtutis. 
itaque  nunc  allato  de  tua  dignitate  nuntio,  quem  hic 
ingenti  laetitia  boni  omnes  exceperunt,  non  sane  tua 
caussa  magis,  quam  antea  pro  communi  quidem  Eccle¬ 
siae  bono,  cui  tantum  ex  honore  tuo  praesidii,  tantum 
25  splendoris  accesserit,  magnopere  sum  laetatus,  tu 
enim  is  es,  cuius  animus  haec  humana  numquam 


sententiam  deducebat,  in  editione  anni  1561  sequebatur: 
siquidem  interesse  coniungit  potius,  quam  dirimit,  itaque, 
quod  nostra  interest,  idem  ad  nos  pertinere  licet  dicere,  et, 
si  hoc,  sequitur  illud,  ut  indignatio  non  distet  ab  inuidia, 
cum  To  vsfisaocv  intersit  tov  cpd'ov£rv.  sed  alucinor  fortasse 
et  haec  tu  omnino  melius,  qui  soles  interiora  perscrutari. 

spectauerit;  semper  omnem  spem  omnemque  gloriam 
ac  felicitatem  in  uno  Deo  et  in  illa  caelesti  uita 
recte  ac  laudabiliter  agentibus  proposita  collocarit. 
Cui  sunt  occultae  mirabiles  illae  tot  annorum  cogita¬ 
tiones,  actiones,  conciones  tuae?  quae  si  obscura 
fuissent,  uno  illo  facto  illustrarentur  maxime,  cum  illa 
Praefecturae  generalis  insignia,  quae  libenter  omnes 
assumunt,  multo  ipse  libentius  deposuisti.  Quocirca 
non  equidem  magis,  quia  Cardinalis  nunc  es,  quam 
quia  semper  ita  uixisti,  ut  Cardinalium  Collegio  dignis¬ 
simus  esses,  et  mibi  et  omnibus  laetandum  intelligo. 
nec  uero  singularem  ac  diuinam  Pii  lY.  Pontificis 
Max.  sapientiam  admirari  et  efiPerre  laudibus  umquam 
desinam,  qui  uexatam  assiduo  prauarum  opinionum 
impetu  nec  mediocri  periculo  fluctuantem  Christianae 
reip.  nauem  auctoritatis  et  doctrinae  tuae  pondere 
constituendam  putauerit.  itaque  non  iam  illas  a  sep¬ 
tentrione  horribiles  procellas,  a  quibus  antea  naufra¬ 
gium  impendere  uidebatur,  posthac  timebimus.  Pio  IV. 
gubernante,  quod  utinam  diuina  benignitas  diuturnum 
esse  patiatur,  tua,  Seripande,  tuorumque  similium  ope 
summa  tranquillitate  perfruemur.  id  et  speratur  iam 
indicto  Concilio,  quod  unicum  tantis  malis  eximia 
superiorum  Pontificum  sapientia  remedium  inuenit, 
et  mihi  quidem  si  contigerit,  ut  ad  eam  diem  spiri¬ 
tum  ducere  liceat,  cum  sublatas  in  perpetuum  exitiosi 
discidii  caussas,  unam  in  communi  salute  uoluntatem, 
unum  gregis  uniuersi  pastorem  ac  moderatorem  ui- 
deam:  satis  me  uixisse  arbitrabor  et  plane  laetus  ex 
hac  uita  discedam.  Interim  fruar  exspectatione  et 
tibi  tuisque  uirtutibus,  quas  omnes  laudant,  utinam 
imitari  multi  uellent,  eam,  quam  debeo,  obseruantiam 
beneuolentiamque  praestabo.  Vale.  Venetiis  [uere 
anni  MDLXI]. 

2  Traefecturae  generalis’  ordinis  Augustinorum. 

XLV.  Francisco  Robortellio. 


XLY. 

Francisco  Robortellio  Bononiam  (Y,  27). 

Magnam  habeo  gratiam  Bberonymo  Seripando^ 
optimo  Cardinali  omniumque  uirtutum  gloria  prae- 
5  stantissimo,  quod  ab  aliqua  nos  ob  imitationem  uir- 
tutis  exorta  simultate  ad  summam  beneuolentiam  con- 
iunctionemque  traduxerit.  te  quidem  cum  eximia 
doctrinae  opinione,  quam  apud  omnes  merito  conse¬ 
cutus  es,  humanitatis  laudem  uelle  coniungere  tum 
10  mea  caussa  laetor,  qui  tua  consuetudine  nimium  diu 
molestissime  carui  meaeque  in  te  perpetuae  uoluntatis 
ipse  mihi  egregie  sum  conscius,  tum  uero,  quod  inter 
te  et  Sigonium  nostrum,  uiros  tales  et  plane  duo 
nostrae  Italiae  lumina,  non  optime  conuenire  feren- 
15  dum  uix  erat,  itaque  cum  de  nostra  auctore  Seri- 
pando  reconciliata  gratia  ex  ipsius  Sigonii  litteris 
cognouissem,  feci  statim,  quae  meae  partes  erant,  ut 
animo  te  complecterer  meque  tibi,  leuiter  antea  nec 
sane  mediocri  cum  dolore  immutatum,  libentissime 
20  totum  restituerem.  A  te  peto,  non  ut  me  mutuo  di¬ 
ligas,  quod  te  iam  facere  perpetuoque  facturum  certo 
scio,  sed  ut  officiis  etiam  ita  mecum  certare  uelis, 
quibus  et  cupide  uincam  et  uincar  tamen  non  inuitus, 
ut  nihil  omnino  neque  de  mea  in  te  uetere  obser- 
25  nantia  neque  de  tua  in  me  beneuolentia  detractum 
esse  uideatur.  quamquam  hoc  tua  fretus  bonitate  et 
sapientia  cum  sperauerim  antea,  nunc  ut  plane  con¬ 
fidam,  litterae  tuae  fecerunt  ad  hominem  bene  doctum 
et  utriusque  nostrum  amantissimum,  Raphaelem  Cyl- 
30  lenium,  proxime  conscriptae,  quibus  in  litteris  partim 
de  me,  quo  sum  mirifice  laetatus,  amantissime  lo¬ 
queris,  partim  etiam  typos  Graecos  fratris  mei,  nescio 
qua  culpa  amissos,  benignissime  mihi  polliceris  ac 
defers.  Ego,  uai  Robortelle,  istam  uehementer  amo 
85  uoluntatem,  quam  tibi  certe  emetior,  liberalitate  uero 

tua  etsi  delector  maxime,  tamen,  cur  utar,  non  est, 
cum  officinam  satis  amplo  et  pereleganti  huius  generis 
copia  magnis  iam  sumptibus  instruxerim,  tibi  tamen, 
quia  de  commodo  meo  tua  sponte  cogitaueris,  quod 
sine  summo  erga  me  amore  fieri  profecto  non  potuit,  5 
aeque  debeo,  ac  si  rem  onmium  maximam  meo  per¬ 
necessario  tempore  detulisses,  quod  si  a  me  paria  ac 
multo  etiam  praestantiora  in  omnibus  rebus,  quas  ad 
tuae  laudis  tuique  commodi  partem  aliquam  pertinere 
intelligam,  studia  et  officia  exspectabis,  numquam  te  10 
fallam,  atque  buius  quidem  testem  promissi  et  quasi 
loco  foederis,  quod  a  me  uiolari  numquam  patiar, 
banc  esse  apud  te  epistolam  uolo.  Camillum  Palaeot- 
tum,  cuius  excellentem  humanitatem  coniunctam  pari 
uirtute  non  dubito  quin  praeclare  cognitam  habeas,  et  15 
communem  amicum,  dignum  Romulo  parente  filium, 
Pompilium  Amasaeum  rogo  te  salutes  meis  uerbis 
diligenter.  Vale.  Venetiis  [MDLXI]. 


XLVI. 

Andreae  Siluio  Venetias  (VI,  7).  20 

Vix  credas,  mi  Silui,  quam  saepe  in  magnis  oc¬ 
cupationibus  tangar  desiderio  tui.  non  enim  tuae  sua- 
uitatis,  non  ingenii,  non  etiam»  pudoris  ingenui,  quo 
delector  in  primis,  exemplum  facile  reperio.  moueor 
etiam  promisso  illo  tuo  interpretationis  Horatianae,  de  25 
qua  te  absentem  interdum  admonere  possum,  praesen¬ 
tem  quotidie  appellarem  ac  quasi  conuicio  exigerem, 
quis  enim,  qui  de  poetis  modo  iudicare  aliquid  possit, 
uni  inter  latinos  omnes  Horatio  uel  acumine  ingenii 
uel  sententiarum  grauitate  palmam  non  tribuit?  quis  30 
igitur  non  magnopere  tuarum  lucubrationum  cupidi¬ 
tate  capiatur?  dixeras  uelle  te  omnia,  quae  ille  a 

Graecis  plurima  transtulit,  ut  suam  poesin,  tamquam 
auro  purpuram,  illustraret,  diligenter  colligere  oculis¬ 
que  omnium,  ut  imitandi  ratio  pateat,  subicere.  totum 
opus  erit  egregium;  sed  banc  maxime  partem,  in  qua 
5  non  admodum  aliorum  elaborauit  industria,  a  te  homi¬ 
nes  eruditi  uehementer  exspectant  et  augetur  exspec¬ 
tatio  sermonibus  meis.  Quare  uelim,  si  quid  ego  apud 
te  sum,  uel  potius,  si  tibi  ipse  carus  es,  ad  urbem  te 
conferas  ineunte  uere.  nusquam  certiora  aut  maiora 
10  bonis  artibus  sunt  proposita  praemia,  aliis  in  locis, 
tamquam  peregrina,  procul  adspicitur  uirtus:  hic  statim 
colitur,  ut  domestica  complexu  excipitur,  fouetur  sinu, 
quis  autem  ipse  sibi  tam  iniquus  esse  uelit,  ut,  ubi 
aliquem  possit  atque  adeo  maximum  suorum  laborum 
15  et  uigiliarum  fructum  ferre,  ibi  non  et  sedem  ponere 
et  perpetuam  uitam  ducere  animum  inducat?  Exempla 
ne  quaeras;  undique  enim  suppetunt.  Haec  tantum 
scripsi  raptim  in  magnis  temporis  angustiis,  ut  intel- 
ligeres  me  esse  memorem  amicitiae  nostrae  et,  cum 
20  assiduis  distinear  curis,  de  tuis  tamen  commodis  et 
ornamentis  cogitare.  Yale.  Romae,  idibus  Nou.  MDLXL 


xLvn. 

loanni  Baptistae  Titio  Florentiam  (VI,  8). 

Cum  quid  ageres  ignorarem  nec  iam,  ut  ingenue 
25  fatear,  tui  desiderium  satis  ferrem,  quippe  tua  mihi 
suauitas,  tuum  ingenium,  tuae  litterae  saepe  occurrunt, 
amore  sum  impulsus,  ut  haec  in  magnis  occupationi¬ 
bus  ad  te  scriberem.  Et  ut  ordiar  a  rebus  Romanis, 
id  primum  cognosce,  tranquilla  hic  esse  omnia,  nihil 
30  turbulenti,  nihil  aduersi.  ciuitas  quotidie  magis  hoc 
Pontifice  reuiuiscit.  ita  non  modo  ipse  excellit  iustitia, 
pietate,  beneficentia,  uerum  etiam  suos  omnes,  egre- 

giae  illos  quidem  ad  uirtutem  indolis,  uerumtamen  suo 
etiam  exemplo,  quales  esse  debent,  tales  praestat,  quod 
in  magna  potestate  rerumque  copia  quam  non  facile 
contingat,  utinam  ueteribus  tantum,  non  etiam  recen¬ 
tibus  exemplis  cognitum  haberemus.  Multis  locis  aedi¬ 
ficatur  strenue;  nam  Pontifex,  ut  praestanti  animo  est, 
antiquae  illius  Romae  speciem  eximiam  et  formam 
cogitatione  ac  mente  complexus  excitari  praeclara  mo¬ 
numenta,  uias  restitui  ueteres,  nouas  muniri,  aquas 
etiam  a  longinquis  fontibus  impensa  maxima  in  urbem 
duci  iubet.  quae  cum  erunt  absoluta,  nihil  aspectu 
pulchrius,  nihil  magnificentius  aut  etiam  commodius 
esse  poterit.  Ego  quamquam  tum  aliis  rebus,  tum 
officio  salutandi  molestissimo  quotidie  fere  distineor, 
iucunde  tamen  satis  uiuo,  si  modo  homini  scientiae 
cupido  sine  librorum  usu,  quo  perinuitus  careo,  iucundi 
quidquam  esse  potest.  Praela  nostra  comparatis  iam 
fere  omnibus  rebus,  quae  ad  imprimendum  pertinent, 
propediem  in  officio  erunt  et  a  Cypriani  epistolis, 
quod  felix  faustumque  sit,  initium  fiet.  De  tuo  statu 
exspectabam  omnino  aliquid  ex  litteris  tuis  idque 
postulare  uidebatur  amicitia  nostra,  sed  cum  ea  spes 
me  fefellerit,  nolui  committere,  ut  uicissim  ipse  officium 
meum  desiderare  posses.  Vale  et  salue  a  filio  meo, 
cui  raptim  haec  mane  dictaui,  cum  in  Vaticanum  ne¬ 
gotii  caussa  properarem.  Romae,  nonis  Dec.  MDLXI. 


XLVin. 

loanni  Turritiano  Sermonetam  (VI,  9). 

In  magna  iucunditate ,  quam  tua  mihi  attulit 
epistola,  molestiae  nonnihil  ac  doloris  adspersit  illa  pars, 
in  qua  Bonifacii  Caetani  nomine.  Principis  egregii,  cuius 
causa  uelle  me  omnia  atque  etiam  debere  confiteor, 

P.  Manutii  epistulae  selectae.  •  7 

XLVIII.  loanni  Turritiano. 


accurate  petis,  ut  ad  eius  filium  liberalibus  excolen¬ 
dum  disciplinis  conferam  studium  et  industriam  meam, 
quod  quidem  antea  cum  et  saepe  et  uehementer  pe¬ 
terent  Cardinales  aliquot  optime  de  me  meriti,  inuitus 
5  equidem  tamen  pernegaui,  neque  uero  ob  eam  caussam, 
quia  priuatim  docere,  praesertim  in  urbe  Roma,  di¬ 
gnitatem  non  babere  arbitrantur  multi,  quod  mihi 
quidem  uidetur  secus,  quod  enim  scire  honestum  est, 
id  cur  docere  turpe  sit,  non  intelligo;  sed  multo  magis, 
10  quia  publici  muneris  cura  libenter  a  me  pro  commu¬ 
ni  utilitate  suscepta  uacui  sane  temporis  minimum 
relinquit  et  id  ipsum,  quod  relinquitur,  iure  quodam 
suo  sibi  postulant  atque  exigunt  studia  mea.  quam¬ 
quam  ab  his  me  saepe  uel  salutandi  necessitas  uel 
15  amicorum  auellit  interpellatio,  ita  traducuntur  dies, 
honeste,  inquies,  fateor,  addo  etiam,  satis  iucunde. 
non  enim  me  fiL6dvd'QC07C0v  quendam,  abhorrentem  a 
consuetudine  hominum  et  humanitatis  expertem  natura 
finxit,  uerumtamen  cum  illa  tibi  non  ignota  studio- 
20  rum  nostrorum  suauitate  uoluptatem  nullam  comparo, 
quod  si  nobilissimi  adolescentis  confirmandum  optimis 
artibus  ingenium  susciperem,  ualde  mihi  cogitandum 
esset,  quid  patri  eius  et  patruo,  quid  etiam  aui  me¬ 
moriae,  quem  colui  studiosissime,  quid  familiae  clari- 
25  tati  deberem,  saepe  mihi  occurreret  mea  fides  et  sus¬ 
cepti  ratio  muneris  et  hominum  quoque  opinio,  cui 
seruiendum  esse  non  ignoras,  quae  profecto  uel  sin¬ 
gula  tanti  sunt,  ut  maximam  a  me  diligentiam  flagi¬ 
tare  uideantur,  cum  in  hac  tot  rerum  occupatione 
so  ne  mediocrem  quidem  praestare  possim.  Filius  meus, 
cui  te  bene  ominari  gaudeo,  mea  uoce  iam,  qua 
quotidie  fere  aures  eius  antea  personabant,  in  discen¬ 
do  non  utitur,  sic  enim  in  utraque  uersatur  lingua, 
ut  suo  iam  studio  potius,  quam  nostra  proficiat  in- 
S5  dustria.  Quare  uelim  eo  te  esse  loco  fingas,  quo  ego 
sum,  et,  si  nec  officii  me  putas  ignarum  esse  nec  ob¬ 
stare,  quominus  officio  satisfaciam,  uoluntatem  uides. 

tribuas  lioc  amicitiae  nostrae  et  aequitati  tuae,  ut 
caussam  meam  apud  optimum  Principem  diligenter 
agas  eique  de  meo  sensu  et  studio  ita  fidem  facias, 
nihil  ut  sibi  tam  esse  deditum  sentiat,  quam  operam 
omneni  meam  atque  curam,  nec  malle  me  quidquam,  5 
quam  eius,  cum  possim,  obsequi  uoluntati  et,  cum  non 
possim,  uehementer  angi,  hoc  tu  cura  et  perfice,  si 
me  graui  sane  sollicitudinis  onere  leuatum  uis.  facile, 
ut  opinor,  uel  humanitas  illius  uel  ratio  ipsa,  quod 
cupimus,  impetrabit  idque  a  te,  ne  uidear  humanitati  lo 
tuae  diffidere,  pluribus  uerbis  petere  non  debeo.  Vale. 
Romae.  XVI.  Kal.  Januar.  MDLXI. 


XLIX. 

Ad  Pium  IV.  Medicem  Pont.  Max. 
in  librum  Reginaldi  Poli  Cardinalis  de  Concilio  15 

(Praef.  XXIV). 

Optime  consuluit  Ecclesiae  suae  Deus  atque  hu¬ 
mano  generi  uniuerso,  cum  in  tanta  rerum  omnium 
perturbatione  et  extremi  iam  periculi  metu  Vicarium 
te  suum.  Pie  IV.,  inter  homines  constituit,  ut  omnibus  20 
malis  prudentia  tua  mederetur  nosque  a  summis  diffi¬ 
cultatibus  uel  impendenti  potius  exitio  ereptos,  ad 
summam  tranquillitatem  et  optatam  antea  magis  quam 
speratam  felicitatem  traduceret,  itaque  nunc,  tuis  ad¬ 
ducti  praestantissimis  et  consiliis  et  factis,  maxime  25 
uero  tua  freti  iustitia,  quae  tibi  prima  et  antiquissima 
uirtus  est  fuitque  in  omni  uita,  boni  uiri  ex  omnibus 
Italiae  partibus  atque  etiam  ex  transalpinis  gentibus 
multi  ad  Vrbem  confluunt  et,  quia  tuas  omnes  curas 
eo  spectare  uident,  non  ut  angustis  paucorum  anno-  30 
rum  terminis  tuae  fructus  beneficentiae  definiatur,  sed 

ut  ad  posteros  quoque  perueniat,  hic  sibi  certam  omnium 
rerum  ac  fortunarum  suarum  sedem  domiciliumque 
constituunt,  me  quidem  Venetiis,  domestico  patris 
mei  restituendae  antiquitatis  instituto  et  honeste  satis 
5  et  commode  uiuentem  nihilque  minus,  quam  de  mi¬ 
gratione  cogitantem,  quippe  cum  ab  egregiis  saepe 
ciuitatibus  atque  adeo  a  superioribus  Pontificibus  semel 
et  iterum  optima  inuitatus  condicione,  nihil  tamen 
umquam  noui  consilii  cepissem,  tui  Pontificatus  fama 
10  Romam  facile  perduxit,  nam  cum  ab  summo  uiro, 
Hieronymo  Seripando,  cui  tua  sapientia  debitum  iam 
pridem  eius  integritati  atque  doctrinae  in  Cardinalium 
collegio  locum  tribuit,  litteras  accepissem,  in  quibus 
erat  scriptum  cupere  te  sacros  omnes  libros  uel  ho- 
15  minum  incuria  uel  improbitate  corruptos  quam  emen¬ 
datissimos  peruulgari  uelleque  in  eo  opera  uti  et  in¬ 
dustria  mea,  spatii  ad  deliberandum  nihil  sumpsi, 
statim  rescripsi,  cum  tua  uoluntas  maximae  legis  uim 
pro  summa  tua  non  modo  potestate,  uerum  etiam 
20  sapientia  obtinere  apud  omnes  debeat,  ita  me  anima¬ 
tum,  ita  paratum  esse,  tibi  ut  in  omniljus  rebus  liben¬ 
ter  obsequerer,  susciperem,  quaecumque  uelles,  agerem 
et  praestarem,  quidquid  possem.  Quo  quidem  tempore 
non  mihi  aut  ulla  nouorum  commodorum,  quibus  tamen 
25  ducuntur  multi,  est  iniecta  cupiditas,  aut  honorum 
splendor  mentis  oculos  praestrinxit,  quamquam  haec 
ipsa  cumulate  et  exspectari  a  tua  liberalitate  posse  et 
omnibus  praeclare  agentibus  deferri  a  te  solere  intelli- 
gebam.  sed  cum  audirem  eas  artes,  quarum  fructus 
30  immortalitas  est,  longo  interuallo  te  Pontifice  coli 
coeptas  esse,  suam  religioni  ac  uerae  pietati  dignita¬ 
tem  restitui,  cedere  uirtutibus  uitia,  rationi  amentiam, 
libidinem  pudori,  uim  aequitati,  haec  ego  sum  secu¬ 
tus,  haec  omnibus  et  commodis  et  honoribus  ante- 
35  posui.  Erat  praeterea  mihi  non  modo  laudabile  et 
honestum,  sed  illustre  etiam  et  gloriosum  uocari  a 
Pio  IV.  Pontifice  ad  eam  curam,  ut  sanctissimorum 

uirorum  scriptis,  quibus  humano  generi  salutaris  doc¬ 
trina  continetur,  emendandis  edendisque  praeessem. 
quo  in  munere  si  mihi,  non  dico  magnos  labores  ex¬ 
cipere,  (quis  enim  bono  uiro  labor  est  pro  tuenda  Ec¬ 
clesiae  dignitate,  idest  pro  communi  salute  recusan-  5 
dus?)  sed  si  uitam  ipsam  profundere  opus  esset, 
egregie  mecum  actum  putarem.  Atque  ego  illam  sane 
incredibilem  capio  uoluptatem,  quod,  cum  praeclarum 
esse  nihil  constet,  quin  idem  operosum  et  perdifficile 
sit,  hac  tamen  in  re  omnium  pulcherrima  ac  praestan-  lo 
tissima  plane  omnes  difficultates  tua  tum  excellens 
liberalitas,  tum  singularis  sapientia  sustulit,  quis  enim 
umquam  tam  diligenter  pecunias  collegit,  quam  tu 
libenter  effundis,  ut  exeant  optimi  libri,  alii  nondum 
editi,  quorum  notitia  rectissimam  ad  fontem  ueritatis  i5 
uiam  ostendit,  alii  sic  emendati,  ne  qua  supersit  labes, 
quae  imperitorum  animos  obiecta  falsae  doctrinae  spe¬ 
cie  possit  inficere?  quo  quidem  antea  malo  nimium 
grauiter  laborauimus.  utinam  iis  remediis,  quae  paran¬ 
tur,  omnino  liceat  conualescere !  quod  ita  facile  con-  2q 
sequemur,  si  modo  is,  qui  optimarum  et  maximarum 
auctor  perfectorque  rerum  est,  affuerit  Deus,  nam 
nos  quidem,  ut  opibus  ualeamus,  ut  acumine  mentis 
excellamus,  quam  tamen  infirmi  simus  ad  omnia,  nisi 
praepotentis  Dei  ope  fulciamur,  quam  plane  caeci,  25 
nisi  eiusdem  luce  regamur,  multorum  turpissimus  et 
miserrimus  exitus  ostendit,  quis  porro  affuturum  esse 
Deum  dubitet,  si  sanctissimam  illius  doctrinam,  quam 
praeceptis  declaratam  plurimis  suo  demum  ipse  san¬ 
guine  suaeque  mortis  exemplo  comprobauit,  non  uerbo  30 
tantum  profitebimur,  sed  uita  etiam  et  moribus  expri¬ 
memus?  Hoc  tu  scilicet.  Pie  Pontifex,  illo  primum 
uidisti  die,  quo  te  in  excelsa  ista  sede  fauente  et 
approbante  diuino  Spiritu  omnium  Cardinalium  sen¬ 
tentia  collocauit.  neque  uero  uidisti  solum,  quod  tibi  35 
fortasse  cum  multis  commune  esse  potuit,  sed  etiam, 
in  quo  propria  tibi  debetur  laus,  accurate  praestitisti. 

tu  enim  ipse  tua  temperantia^  iustitia^  grauitate,  con¬ 
stantia,  quales  esse  alios  oporteret,  exemplum  dedisti, 
inde  manauit  statim  ad  propinquos  et  affines  tuos 
bene  uiuendi  disciplina,  quorum  omnium  incredibilis 
5  abstinentia,  humanitas,  pudor  ciuitatem  breui  correxit 
et  conformauit  uniuersam.  Nunc  in  illam  curam  totus 
incumbis,  ut  reliquae  partes  Ecclesiae,  discordia  la¬ 
bantes,  omni  a  te  ratione  sanentur,  serpit  enim  quo¬ 
tidie  longius  transalpinum  illud  malum,  a  quibusdam 
10  primo  ignoratum,  ab  aliis  postea  neglectum,  postremo 
a  nonnullis  etiam  uehementer  auctum,  sed,  ut  hoc 
placuit  Deo,  quo  uolente  aut  saltem  permittente  gerun¬ 
tur  ea,  quae  cur  ita  fiant,  caussas  indagare  nostrum 
non  est,  sic  eidem  placebit,  ut  imminutam  Christianae 
15  Reip.  dignitatem  tua  uirtus  et  sapientia  in  ueterem 
integritatem  splendoremque  restituat.  Instat  a  te  in¬ 
dictum  et  institutum  iam  generale  Concilium,  cuius 
ea  ratio,  ea  uis,  ea  consuetudo  semper  fuit,  ut  sanc¬ 
tissimi  Spiritus  interuentu  dissidentes  animos  non  con- 
20  cordia  solum  et  pace,  uerum  etiam  beneuolentia  stu¬ 
dioque  coniungeret.  Hoc  tu  nos,  Pie  IV.,  remedio 
seruabis  errantemque  gregem  disiectum  uaria  culpa, 
tanquam  Pastor  optimus,  ad  obedi entiam  reuocabis 
continebisque  in  officio  et  obseruantia  erga  diuinas 
25  leges  tum  perpetua  sanctitate  tua,  unde  hauriunt 
omnes  exempla  omnium  uirtutum,  tum  uero  iis  etiam 
edendis  in  hac  urbe  libris,  quorum  lectio  malas  et 
exitiosas  euellit  ex  animo  opiniones,  inserit  eas,  quae 
si  coluntur  pietate  et  beneficentia,  uberrimos  et  prae- 
30  stantissimos  et  plane  salutares  fructus  ferunt.  Atque 
huius  quidem  tanti  ac  tam  praeclari  muneris  initium 
unde  sumi  aptius  potuit,  quam  ab  eo  libro,  cuius  ar¬ 
gumentum  et  cum  ratione  temporum  et  cum  tuis  con¬ 
siliis  ac  studiis  optime  congruit?  quid  enim  tempora, 
35  quid  status  Ecclesiae  poscit,  quid  tu  optas  curas  ue 
magis,  quam  Concilium,  quod  unicum  et  certissimum 
in  tam  graui  discrimine,  tam  propinqua  communi  peste 

superesse  remedium  uidetur?  at  in  hoc  libro,  quem 
tuo  iussu  primum  emittimus,  proxima  ostenditur  ad 
salutem  uia.  spes  omnis  in  confessione  culpae,  in 
uitae  ac  morum  emendatione,  in  summa  demum  Pon¬ 
tificis  auctoritate  collocatur.  Quae  cum  per  se  maxima  5 
sunt  et  curandis  Christianae  Reip.  uulnerihus  utilissi¬ 
ma:  tum  uero  ponderis  accedit  plurimum  ab  eximia 
scriptoris  innocentia,  doctrina,  pietate,  quis  enim,  qui¬ 
bus  animi  bonis,  quibus  industriae  ingeniique  orna¬ 
mentis  abundauerit,  qui  denique  uir  quantusque  fuerit  10 
Reginaldus  Polus,  aut  ignorat  aut,  si  quam  modo  tan¬ 
tarum  laudum  partem  habet  cognitam,  non  earum 
memoria  et  desiderio  uehementer  commouetur?  ^potest 
ne  quisquam  tam  inops  a  iudicio,  tam  auersus  ab 
humanitate,  tam  plane  ferus  esse  ac  ferreus,  qui  non  15 
intimis  eum  sensibus  dilexerit,  cuius  non  modo  in  stu¬ 
diis,  in  moribus,  in  sermonibus,  sed  in  ipso  plane 
adspectu  omnis  probitas,  omnis  luceret  humanitas?  De 
religione  uero  deque  Christiani  hominis  officio  quid 
senserit  et  iudicarit,  non  aut  in  uno  altero  ue  libro  20 
ita  ostendit,  ut  in  aliis  umquam  dissenserit,  aut  ita 
.scripsit,  ut  aliter  uiueret,  aut  ita  uixit,  ut  interdum 
.sibi  non  constaret,  sed  omnia  litteris  ab  illo  prodita 
sine  ulla  exceptione  semper  laudarunt  hodieque  lau¬ 
dant  boni  et  sapientes  uiri,  quorum  directa  ad  ueri-  25 
-tatem  ipsam,  idest  ad  unam  Dei  gloriam  sententia 
nec  obtrectandi  studio  aut  inuidia  flectitur  nec  male- 
-uolentia  aut  ambitione  mutatur.  Vitae  uero  totius  in¬ 
stituta  et  excellentem  in  omni  actione  omnique  for¬ 
tuna  pietatem  utinam,  quam  facile  nouerunt,  tam  liben-  30 
ter  imitarentur  multi!  Opes,  honores,  clientelas.  Regum 
maximorum  gratiam  et  beneuolentiam  qui  assequuntur, 
proxime  ad  felicitatem  putantur  accedere,  at  ille  haec 
nmnia  apud  Henricum,  Britanniae  Regem,  et  iure  pro¬ 
pinquitatis  et  multo  etiam  magis  sua  uirtute  cum  possi-  35 
deret,  ultro  contempsit,  ne  turpissimas  Regis  actiones 
et  aduersantem  Christi  uicario  sententiam  probare  aut 

etiam  adiuuare  cogeretur.  Patauii  diu  uixit,  quam¬ 
quam  erat  habitu  naturae  prope  diuino,  liberalibus 
tamen  disciplinis  uehementer  deditus;  et  cum  eloquen* 
tiae  atque  philosophiae  pari  studio  flagrauerit,  in  utra 
5  tamen  magis  enituerit,  non  facile  est  existimare,  illud 
certe  constat,  qui  uel  meliora  uel  ornatiora  scriberet, 
hac  hominum  memoria  extitisse  neminem,  quamquam 
id  ei  propositum  fuit,  eo  direxit  cogitationes  omnes 
atque  curas,  ut  philosophiae  scientiam  non  tam  scriptis, 
10  quam  uita  ostenderet,  itaque  maior  atque  excelsior 
Patauii  in  tenui  et  humili  fortuna  fuit,  quam  cum  in 
Regno  omnibus  copiis  et  ipsius  maxime  Regis  gratia 
floreret.  Hic,  hic  nimirum  uerus  est  ac  praestantissi- 
mus  optimorum  studiorum  fructus,  si  quis  a  se  ipso 
15  pendeat,  si  temporum  uicissitudines  non  extimescat, 
si  aduersus  hominum  iniquitates  fortunaeque  iniurias 
ratione  et  uirtute  pugnet,  quam  in  Polo  constantiam 
et  sapientiam  fuisse  quis  ignorat?  metuendae  erant  a 
Rege  potentissimo  insidiae,  metuenda  uis,  propterea 
20  quod  suscepta  Ecclesiae  caussa  luculento  illo  de  Pon- 
tiflcis  auctoritate  libello  susceptum  simul  a  se  grauis- 
simum  eius  odium  intelligebat.  deserebatur  etiam  quo¬ 
tidie  magis  a  re  domestica,  fortunis  exclusus  amplis¬ 
simis.  nemo  tamen  eum  deiecto  aut  demisso  sensit 
25  esse  animo,  nemo  uidit  umquam  tristiore  uultu.  in 
sermonibus,  in  consuetudine,  in  conuictu,  in  tota  deni¬ 
que  uitae  ratione  tranquillitatem  mentis,  quem  habu¬ 
erat  antea,  perpetuo  retinuit.  Nec  defuere,  quae  num- 
■quam  sperauerat  ac  ne  cogitauerat  quidem,  tantis  de- 
30  bita  uirtutibus  praemia,  nam  cum  ita  uiueret,  ut  in 
uno  Deo  omnia  poneret,  cetera,  quae  mortales  admi¬ 
rantur,  infirma,  caduca,  inania  duceret,  cumque  in  illa 
Patauini  gymnasii  celebritate,  domesticis  otii  sui  fini¬ 
bus  contentus,  paucorum  admodum  consuetudine  ute- 
35  retur,  breui  tamen,  ut  sibi  uiam  facile  uirtus  aperit, 
ita  manauit  fama  de  admirabili  eius  prudentia,  tem¬ 
perantia,  doctrina,  ut  ad  aures  Pauli  HI.  Pont.  Max. 


XLIX.  Ad  Pium  IV. 


105 


peruenerit.  qui  cum  esset  ea  mente  praeditus,  ut  nemo 
umquam  magis  de  ornanda  egregiis  Cardinalibus  eccle¬ 
sia  cogitauerit,  eo  iudicio,  ut  nemo  in  delectu  erra- 
uerit  minus,  commotus  multorum  non  dubio  sermone 
Reginaldum  Polum  disciplinae  Christianae  renouandae  5 
caussa  cum  praestantibus  aliquot  uiris  ad  Vrbem  acci- 
uit  eumque  pauUo  post  non  petentem,  non  optantem, 
prope  etiam  recusantem  Cardinalem  creauit.  In  hac 
dignitate,  cum  alios  antea,  se  ipsum  uicit  omni  genere 
laudis.  Omitto  singularem  illam,  cui  par  oratio  nulla  lo 
reperiri  potest,  in  caede  matris  acerbissima  fortitudinem 
atque  constantiam,  unicum  illi  contra  onmes  iniurias 
omnesque  calamitates  conscientia  praesidium  fuit  et  in 
aduersis  rebus  iam  antea  didicerat  esse  fortis,  graui- 
tatem  eximiam  pari  comitate  conditam,  mansuetudinem,  i5 
prudentiam,  benignitatem  in  subleuanda  miserorum  in¬ 
opia  non  attingo,  communia  sint  haec,  in  quibus 
tamen  praecipua  quadam  laude  Polus  excelluit:  uenio 
ad  id,  quod  a  Cardinalis  persona  proprie  postulatur. 
Nam,  ubi  primum  sacerdotio  est  ornatus  amplissimo,  20 
non  ille  mentem,  ut  multi,  cum  fortuna  mutauit,  non 
sericam  uestem,  noil  argenteam  supellectilem,  non  de¬ 
nique  illustrem  aliquam  aut  opimam  prouinciae  prae¬ 
fecturam  appetiuit,  sed  contemta  prorsus  rerum  hu¬ 
manarum  specie  diuina  studia,  quae  antea  non  leuiter  25 
attigerat,  toto  pectore  complexus  de  tuenda  Pontificii 
iuris  maiestate,  de  augenda  inter  homines  Dei  gloria, 
de  illustranda  ueritate  dies  noctesque  cogitare  coepit, 
quantum  enim  in  ea  philosophia,  quae  a  sensibus  du¬ 
citur,  erroris  insit  atque  obscuritatis,  cum  antea  non  30 
ignorasset,  tum  uero  totus  ad  eam  philosophiam  tra¬ 
ductus,  quae  caelestium  bonorum  cognitionem  parit, 
clarissime  perspexit,  iam  illam,  quae  colligitur  ex 
rhetorum  praeceptis,  eloquentiam,  in  qua  praeter  ceteros 
antea  floruerat,  neglexit  penitus  inanemque  duxit,  cum  35 
sacrorum  librorum  uoces  non  aurium  uoluptati  ser- 
uientes,  sed  ad  intimas  animorum  partes  incredibili 

quadam  suauitate  penetrantes  exaudiuit  attentius.  Nec 
uero  quidquam  liabuit  antiquius,  quam  ut  a  sanctissi¬ 
mis  Ecclesiae  legibus  discedentes  quoquo  modo  ad  sa¬ 
nitatem  redirent,  cum  ipse  multos  cohortatione  sua, 
5  consilio,  doctrina,  nonnullos  etiam  lenitate  quadam 
.ad  meliora  consilia  conuerteret.  Incidit  tempus,  cum 
de  sufficiendo  post  obitum  Paulli  III.  Pontifice  ha¬ 
benda  Cardinalibus  deliberatio  esset.  affuit  Polus 
ita  sedato  animo,  ita  cupiditatis  et  ambitionis  ex- 
10  pers,  ut  maiore  Collegii  parte  Pontificatum  ad  eum 
deferente  non  statim  assenserit  differendamque  rem 
tantam  in  posterum  diem  censuerit.  fore  enim,  si 
2)robaret  Deus,  eundem  post  aliquot  horas  Cardinalium 
consensum;  sin  minus,  omnino  sibi,  quod  Deo  displi- 
15  ceret,  placere  non  posse.  Scripsit  etiam  in  eo  Con- 
claui  praeclara  quaedam  de  officio  Pontificis,  quae  cum 
aliis  eius  libris,  quos  loannes  Moronus,  Cardinalis 
ob  summa  erga  Sedem  Apostolicam  merita  perpetuam- 
que  uitae  innocentiam  clarissimus,  accurate  seruauit, 
20  propediem  in  lucem  proferentur,  quibus  in  libris  cum 
spirare  adhuc  mens  illa  diuini  hominis  et  uigere  uidea- 
tur,  afficimur  non  tam  praeceptis  atque  doctrina,  quam 
recordatione  tantarum  uirtutum,  quas  in  illo  uidimus. 
Vitae  clausula  fuit,  in  qua  ostendit  lumen  animi  in- 
25  geniique  sui,  Britannica  legatio,  nam  cum  in  illa  in¬ 
sula  per  annos  multos  duorum  Regum  imperio,  Hen- 
rici  primum,  deinde  Odoardi  eius  filii,  legitimus  Dei 
cultus  intermissis  optimis  ritibus  obsoleuisset  cumque 
interitus  Odoardi  succedente  eius  sorore  Maria  spem 
so  aliquam  reuocandae  pietatis  et  religionis  attulisset,  uisa 
est  unius  maxime  Poli  sapientia  rectam  errantibus 
uiam  monstrare  posse,  adiuncta  joraesertim  auctoritate 
tanta,  quantam  nec  sine  uirtute  dignitas  ulla  pareret, 
nec  sine  dignitate  uirtus.  in  ea  legatione  optimos 
S5  Reginae  sensus  confirmauit,  principibus  uiris  et  multi¬ 
tudini  persuasit,  ut  nouam  haeresim  Henrici  nefaria 
libidine  inductam  abiicerent,  ueterem  sacrorum  disci- 

pliuam  rationemque  susciperent^  cum  Ecclesia,  si  salui 
esse  uellent^  in  gratiam  redirent;  unum  esse  Romae  pote¬ 
state  summa  Christi  Vicarium,  in  quo  creando  com¬ 
motae  Spiritu  sancto  Cardinalium  mentes  ex  uetere 
multorum  saeculorum  instituto,  tradita  per  manus  con¬ 
suetudine  consentirent;  quaecunque  ille  sanciret  in 
terris,  ea  firma  et  rata  in  caelo  esse;  cetera  communi 
saluti  uehementer  aduersari,  hominum  seditiosorum, 
uel  Satanae  potius  ipsius  inuenta,  ut  genus  humanum, 
si  possit,  uniuersum  perdat  suaeque  socios  habeat  plu¬ 
rimos  infelicitatis  et  culpae.  Mansit  in  officio,  quam- 
diu  Polus  et  Regina  uixerunt,  Britannica  natio  utrius- 
que  innocentia  et  sanctitate,  alterius  etiam  sermonibus 
praeceptisque  commota.  Postea,  cum  utrumque  Deus, 
cuius  abdita  consilia  non  assequitur  humana  mens, 
ad  caelestis  uitae  praemia  uocasset,  lapsa  est  iterum 
et  concidit  illa  gens  destituta  consiliis,  quibus  antea 
nitebatur,  iamque  ad  finitimas  nationes  peruasit  haec 
jD estis  et  dira  contagio  nec  uideretur  posse  consistere, 
nisi  tua.  Pie  IV.  Pont.  Max.  sapientia  singularis  occur¬ 
reret  Tridenti  indicto  concilio,  Romae  omnibus  rebus 
ad  rationem  aequitatemque  reuocatis.  Quod  uero  etiam 
eorum  scripta,  quos  in  beatorum  numerum  iure  olim 
Ecclesia  retulit,  integra,  deletis  omnibus  maculis  per- 
uulgari  iubes;  quod  excellentem  nobis  Reginaldi  Poli 
amissa  eius  uoce  doctrinam  restituis:  mirum  est,  quam 
uehementer  adiuues  communem  caussam,  quantum  se 
tibi  pro  ista  mente  istaque  cura  omnes  homines  de¬ 
bere  fateantur,  quantam  ab  ipso  Deo,  qui  tibi  nostram 
salutem  commisit,  gratiam  et  beneuolentiam  ineas. 
Haec  sunt  illa  merita,  quibus  hominum  uita  breuissi- 
mis  circumscripta  finibus  ad  infinitam  memoriam  pro¬ 
pagatur;  haec  illa  numquam'  satis  laudata  ueterum 
Pontificum  instituta,  quibus  hanc  nobis  Ecclesiam  tam 
praeclare  fundatam  exstructamque  reliquerunt,  quae 
utinam,  sicuti  propria  tua  sunt,  ita  perpetua  esse  pos¬ 
sent!  nemo  enim  dubitat,  quin  optare  tibi  perpetuam 

uitam  idem  sit  optare  nobis  perpetuam  felicitatem,  nee 
uero  cuiquam  bono  uiro  tanti  est  buiusce  lucis  usura, 
quin  de  sua  detractum  aliquid  uita  libenter,  si  possit, 
in  tuam  conferat,  sed  quoniam  bac  lege  buc  omnes  in- 
5  gredimur,  ut  aliquando  discedamus,  nec  licet  nobis  in 
te  uno  singularem  condicionem  pro  tua  singulari  bene¬ 
ficentia  postulare,  saltem,  ut  quamdiutissime  te  prae¬ 
sente  perfruamur,  et  petimus  a  Deo  supplices  et  fu¬ 
turum  pro  summa  eius  erga  nos  clementia  confidimus. 

10  magna  enim  sunt,  quae  iam  inchoasti,  maiora  tamen, 
quae  mente  designas,  nibil  uulgare  cogitas,  nibil  bu- 
mile,  nibil  angustum,  metiris  omnia  tua  dignitate 
potius  quam  communibus  exemplis,  praeclare,  non 
enim  Pontificiae  laudes  in  mediocritate  uersantur;  nec 
15  decet,  qui  potestate  et  honore  cunctis  hominibus  ante¬ 
cellat,  eum  ab  ullo  homine  recte  agendi  cupiditate 
studioque  superari.  In  te  igitur,  Pontifex  Max.  pri¬ 
mum  tuendae  atque  amplificandae  religionis,  deinde 
eius  otii  conseruandi,  cuius  auctor  et  custos  antea 
20  fuisti,  sita  omnis  spes  est.  a  te  honesta  studia,  a  te 
liberales  disciplinae,  a  te  ipsa  uirtus  ornamenta  sua 
repetit,  tu,  quod  facis  et  fecisti  egregie,  perpetuo 
facies,  ut  omnes  gentes  diuturna  pace,  iustitia,  pietate 
foueas,  urbem  Romam  operibus  magnificentissimis  et 
25  cum  ipsa  antiquitate  comparandis  exornes,  duitatem 
tui  studiosissimam,  superiorum  temporum  calamitati¬ 
bus  afflictam  perpetua  benignitate  recrees,  denique 
tollas  aliquando  ex  imperitorum  animis  dubitationem 
illam,  quae  laudabilia  multorum  studia  remoratur,  utrum 
30  res  maximas  fortuna  possit  sine  uirtute  perficere,  an 
uirtus,  quo  contendat,  sine  fortuna  peruenire.  de  quo 
quid  sentires  ipse,  ostendit  iam  pridem  uitae  tuae  ratio; 
nunc,  ut  onmes  idem  sentiant,  facile  unus  praestare 
potes  restituta  iis  artibus  dignitate,  quae  te  talem  tan- 
35  tumque  fecerunt,  ut,  quales  ipsae  quantaeque  essent,  ■ 
ope  tua  studioque  omnes  mortales  intelligerent.  [Romae 
MDLXII.] 

Pio  IV.  Pontifici  Maximo  (VIII,  i). 

Quid  antea  de  litteris  ac  bonis  artibus  existima- 
ueris,  Pie  IV.,  Pont.  Max.,  quam  semper  fueris  hodie- 
que  sis  ad  eas  excitandas  ornandasque  praeclare  ani¬ 
matus,  et  omnes  iam  pridem  norunt  et  ego  superiore 
anno  sum  expertus,  cum  ed  me  consilio  Romam  euo- 
casti,  ut  sacros  praecipue  libros  ab  haereticorum  nefaria 
peste  uindicatos  ederem  quam  liceret  emendatissime 
et  in  hac  elegantioris  olim  doctrinae  parente  atque 
altrice,  nunc  diuinorum  institutorum  custode  ac  prae¬ 
side  Vrbe  perpetuum  meae  uitae  domicilium  collocarem, 
cum  ista  mente  istaque  ad  bene  agendum  propensione 
summam  potestatem  coniunxit  Deus,  non  solum  ut 
impendentes  Reip.  Christianae  calamitates  auerteres, 
quod  a  te  curari  egregie  atque  effici  omnes  fatentur, 
uerum  etiam  ut  a  publica  cura  oculos  interdum  con- 
uerteres  ad  priuatorum  incommoda,  eaque  cum  uideres, 
opem  afferres  non  pro  cuiusque  libidine,  sed  pro  in¬ 
dicio  ac  sapientia  tua.  haec  me  cogitatio  diu  uerentem, 
ne  appellare  litteris  Maximum  Christi  Vicarium,  ex¬ 
cubantem  animo  semper  pro  Christianae  Reip.  salute, 
impudentiae  posset  adscribi,  ab  ancipiti  consilio  ad 
certam  sententiam  reuocauit  efficitque,  ut  ea  scribere 
audeam  quae  ne  coram  agerem,  maiestate  tua  primum, 
deinde  etiam  pudore  quodam  meo  sum  deterritus. 
Totum  hoc  imprimendi  munus,  quod  mihi  a  te  man¬ 
datum  pro  mea  fide  curo,  duas  habet  partes:  publicam 
unam,  quae  ad  communem  animorum  utilitatem  per¬ 
tinet,  ut  e  sacris  libris  maculae  omnes  eluantur;  alte¬ 
ram  priuatam,  ut  ea  mihi  interim  suppetant,  quae  si 
absint,  mecum  et  cum  meis  agatur  incommodius.  Quod 
ad  priorem  attinet,  facerem  arroganter,  si  tibi  tantam 
rem,  qua  nescio  an  ulla  magis  hoc  quidem  tempore 
omnibus  expediat,  studeam  commendare,  cum  quattuor 

spectatae  uirtutis  et  innocentiae  Cardinalium,  quos 
huic  negotio  praefecisti,  singularis  prudentia  nihil 
•  deesse  patiatur,  quare  hanc  partem,  cui  nondum  tua 
liberalitas  defuit  nec,  ut  spero,  umquam  deerit,  omitto 
5  non  inuitus:  de  me  ipso,  siquidem  tua  permittat  hu¬ 
manitas,  (quid  autem  ea  non  permittat?)  attingam 
pauca.  Ego  cum  ad  Vrbem  ueni,  licet  a  Pio  IV.  recte 
et  laudabiliter  uiuendo  sperari  posse  omnia  confiderem, 
tamen  efPerri  me  cupiditate  numquam  sum  passus,  nec 
10  sitiui  honores  nec  auri  argentique  splendore  sum 
captus;  id  scilicet  unum  spectaui  maxime,  ut  bene- 
uolentia  tua,  in  qua  pono  omnia,  perpetuo  fruerer, 
eaque  me,  quantum  consequi  studio,  quantum  industria 
liceret,  non  indignum  praeberem,  domesticis  rebus, 
15  quas  negligere  prorsus,  qui  pater  est,  non  potest, 
amare  nimium,  qui  se  Christianum  esse  meminit,  non 
debet,  satis  consultum  putabam  honorario  illo  annuo, 
quod  a  tua  benignitate  impetraueram.  nec  dubitare 
tamen  poteram,  si  quid  praeterea  meae  rationes  exi- 
20  gerent,  quin  id  haurire  possem  ex  eodem  fonte,  ad 
quem  aditus  ambitiose  petentibus  uix  pateret  umquam, 
moderata  cupientibus  praecludi  numquam  soleret,  sic 
annus  abiit  nec  mihi  nouam  interea  cupiditatem  dies 
attulit,  quae  etiam  admonet,  quo  propius  ad  huius 
25  peregrinationis,  quae  uocatur  uita,  finem  accedimus, 
eo  minus  de  uiatico  laborandum.  itaque  mutatum 
nihil  est  in  consiliis  meis:  animus,  quos  antea  sibi 
fines  praescripserat,  iisdem  se  continet,  ultra  nihil 
appetit,  sed  corporis  alia  quaedam  ratio  est.  aetas 
30  iam  ingrauescens  quasi  extra  ordinem  multa  desiderat; 
multa  etiam  praesertim  in  laboribus  ac  studiis  ualetudo 
requirit  imbecillior,  quae  si  negligam,  ingrate  mihi 
uidear  agere  cum  Deo,  a  quo  acceptum  munus  magni 
facere  ac  tueri  diligenter  debemus,  quid  caritas  libe- 


1  ‘‘Cardinalium’:  Moronus,  Amulius,  Tranus,  Carolus 
Borromaeius. 

rorum  meorum,  quibus  in  me  uno  sunt  omnia?  ea 
me  appellat  nec  patitur  obliuisci,  quid  naturae  debeam, 
et  mibi  me  ipsum  eo  nomine  commendat,  quod  in  mea 
salute  multorum  salus  fortunaeque  nituntur.  Quae 
cum  ita  sint  et  cum  his  caussis,  quas  commemoraui,  5 
magnopere  confidam,  tamen  ita  statuo,  maiorem  com¬ 
modi  mei  spem  in  tua  praestanti  bonitate  mihi  esse 
reponendam,  quare  nihil  definio  neque  mihi  certum 
beneficii  nomen  peto,  quod  qui  faciunt,  ignorant  sci¬ 
licet,  a  quo  petant,  et  in  angustum  reuocant,  quae  lo 
latissime  patet,  benignitatem  tuam,  ego  rationes  meas 
Principi  maximo  et  ad  beneficentiam  nato  commendare 
me  intelligo.  nihil  me  postulare  praecipuum  decet, 
unum  illud  indicare  satis  est,  fulciri  oportere  subsidio 
aliquo  fortunas  meas,  quod  ipsum  tamen  uoluntati  15 
arbitrioque  tuo  totum  permittatur,  mihi  quidem,  si 
quid  a  tua  liberalitate  proficiscatur,  quidquid  sit,  aeque 
gratum  futurum  est,  ac  si  me  omni  beneficiorum 
genere  cumulasses.  [Romae.  MDLXII.] 


LI.  .  20 

Carolo  Borromaeio  Cardinali  (VIII,  2). 

Non  patitur  aut  benignitas  aut  consuetudo  tua, 
ut  appellandus  a  me  sis  de  eo,  quod  semel  et  iterum 
humanissime  promisisti,  et  ego  is  sum,  qui,  quod 
semel  petii,  licet  ad  constituendas  fortunas  meas  ualde  25 
pertineat,  impetrare  cupiam,  non  exprimere,  uerum- 
tamen  non  sum  ueritus,  ne  tibi  molestiam  afierret 
iterata  petitio,  hominis  praesertim  studiosissimi  et  de 
tua  laude,  quantum  imbecillitas  mea  praestare  possit, 
assidue  cogitantis.  Optabile  est,  ut,  qui  optima  cu-  30 
piunt,  iidem  uel  omnia  possint,  uel  apud  eos,  qui 

possunt,  auctoritate  et  gratia  plurimum  ualeant.  tibi 
utrumque  contigisse  non  stulti  homines  arbitrantur, 
nam  et  natura  propensus  es  ad  ea,  quae  praeclara 
sunt,  et  haec  ipsa  propensio  singulari  ingenio  et  uir- 
6  tute  coniuncta  ita  tibi  amorem  conciliabit  sapientis- 
simi  Pontificis,  auunculi  tui,  ut,  cum  onmi  te  munere 
dignum  ducat,  tum  uero  libenter  translata  in  te  gra- 
uissimorum  negotiorum  parte  releuetur.  amplectere 
igitur  pro  tua  summa  prudentia,  uel  retine  potius, 
10  quam  amplexus  iam  es,  occasionem  diuinitus  datam, 
eripuit  iam  benemerendi  consuetudinem  temporis  ini¬ 
quitas.  eam  si  restituis,  quod  facere  coepisti  et  facies, 
iisdem,  quibus  maiores  tui,  gradibus  in  caelum  adscen- 
des  relicta  tuae  familiae  gloria,  quam  nulla  dies  ex- 
15  stinguat.  Ego  autem  si  per  te  consequor,  id  quod  in . 
manu  tua  situm  est,  ut  Romae  libenter  uiuam  —  uix 
enim  libenter,  ubi  parum  commode,  quisquam  uiuit  — 
dabo  operam  et  fortasse  efficiam,  ne  sit  obscurum 
beneficium  tuum,  memoria  quidem  et  uoluntate,  si 
20  re  ipsa  minus  potero,  ingrati  animi  culpam  uitabo. 
Vale.  Romae,  lY.  Kal.  Nou.  [MDLXH]. 


LII. 

Mario  Nizolio  Parmam  (YI,  16). 

Dum  aliquid  ad  te  scribere  quotidie  cogito  et 
25  tamen  diem  e  die  exspecto  spe  uacui  temporis,  non 
modo  ut  commodius,  sed  etiam  ut  uberius  possem 
scribere,  fecit,  ut  anteuerteres,  humanitas  illa  tua, 
quam  ego  coniunctam  pari  doctrina  in  amore  et  in 
ore  semper  habui,  ac  mihi  quidem  siue  ratio  ipsa 
30  siue  amor  in  te  meus  facile  persuadet,  ut  praereptum 
abs  te  officii  priorem  locum  non  solum  aequo  animo 
feram,  uerum  etiam  gaudeam,  quid  enim  mihi  aut 

est  aut  esse  debet  optabilius  atque  iucundius,  quam, 
a  quo  maxime  omnium  diligi  cupio,  eum  dare  operam, 
ut  id  me  esse  consecutum  intelligam?  Quod  autem 
eorum  librorum,  in  quibus  et  figurarum  et  argumentandi 
amplificandique  uaria  genera  complecteris,  quasi  spe¬ 
cimen  quoddam  ad  me  mittendum  putasti:  siue  tu  id 
feceris,  ut  obsequerere  studio  meo,  cum  id  me  ualde 
cupere  intelligeres,  siue  ut  eliceres  iudicium  meum, 
quod  me  uelle  tua  caussa  multum,  posse  aliquid  for¬ 
tasse  hac  quidem  in  re,  animum  induxisses,  utroque 
nomine  est  sane,  cur  te  amem  ac  tibi  debeam  pluri¬ 
mum.  nec  deesse  patiar,  qualecumque  est,  uoluntati 
tuae  iudicium  meum.  Ego  enim,  ut  uere  dicam, 
istam  excellentem  ad  bene  de  litteris  merendum  animi 
tui  propensionem  ita  probo,  ut  efferam  laudibus, 
agere  autem  haec  te  simul  omnia  et  implicari  tot 
rebus  eodem  tempore,  quas  curare  singulas  et  con¬ 
ficere  permagnum  est,  aeque  probare  non  possum. 
Nec  me  fugit,  argumentandi  amplificandique  ratio, 
praesertim  a  te  tradita,  quem  afferre  fructum  possit, 
sed  figurarum  uia,  natura  obscurior,  praeceptis  ad 
hanc  diem  minus  cognita,  usu  certe  parum  trita, 
poscere  primo  loco  uidetur  lumen  aliquod  doctrinae 
tuae,  ut  ad  exoptatam  omnibus  eloquentiae  laudem 
certum  iter  aliquando  unius  industria  patefaciat,  duo 
reliqua  mox;  sunt  enim  praeclara  planeque  studio  tuo 
digna,  interim  hoc  unum  si  ages,  primum  tibi  ipsi 
laborem  ualde  minues,  sine  ulla  tamen  imminutione 
laudis  tuae;  deinde  communis  desiderii  exspectationem 
ex  inueterata  iam  tuae  uirtutis  opinione  ortam  ex¬ 
plebis  aliquanto  maturius,  quam  multi  enim  sint, 
qui  haec  latinae  orationis  lumina  nondum  uiderint  ac 
ne  esse  quidem  ulla  suspicentur,  quam  pauci  uero, 
qui,  cum  ea  uideant,  imitandi  tamen  uiam  et  rationem 
ignorent,  scis  ipse  omnium  optime  et  iudicasti  iam 
ab  illo  tempore,  cum  te  hac  ipsa  de  re  confecturum 
esse  artem  quandam  eamque  illustraturum  unius  Cice- 

ronis  exemplis  professus  es.  nimium  diu  debes,  mi 
Nizoli,  quod  olim  petentibus  a  te  tribus  familiaris¬ 
simis  tuis  tuaeque  gloriae  cupidissimis,  Petro  Bunello^ 
Paulo  Magnulo,  mihi,  tunc  adolescentulo,  saepe  pro- 
5  misisti,  nec  tamen  urgere  te  audeo,  hominem  aetate 
infirmum,  oculis  non  bene  utentem,  publico  etiam 
docendi  munere  districtum,  sed  meam  sententiam  de 
re  dicendam  putaui.  in  quo  habui  rationem  in  primis 
ualetudinis  tuae,  ueritus,  ne,  cum  multa  senex  ad- 
jo  modum  susceperis,  omnia  perferre  uix  possis,  de 
tempore  autem  etsi  iam  indicaui  non  tam,  quid  ego, 
quam  quid  omnes  cuperent,  tamen  moderaberis  ex 
prudentia  tua  et  eo  quidem  animo,  ut  in  magna  ex¬ 
spectatione  nos  quoque  de  tuo  commodo  uehementer 
15  laborare  tibi  persuadeas.  Equidem,  si  me  audis,  etiam 
illud  suaserim,  ne  ad  figuras  oratorum  similia  aggre¬ 
gares  poetarum  loca,  quorsum  enim?  cum  ab  uno 
Cicerone  omnis  ubertas  et  quasi  silua  tum  rerum  tum 
uerborum  sumi  possit,  quod  si  poetis  prodesse  uis, 
20  hoc  quoque  separatim  fiat:  bene  locabitur  industria, 
nec  ego  aspernor  ea  studia,  quae  colui  adolescens  et 
quorum  ope  fateor  me  ad  aliquam  oratorii  numeri 
scientiam  facile  peruenisse.  nunc  elabores  uelim  et 
hanc  unam  et  simplicem  omnium,  ut  ego  sentio, 
25  maximam  ac  difficillimam  eloquentiae  partem,  quo 
in  genere  siue  tu  uerborum  siue  sententiarum  orna¬ 
menta  quaeras,  non  uideo,  cur  uno  Cicerone  contentus 
esse  non  possis,  mihi  quidem,  cum  immensas  eius 
opes  intentis  oculis  contemplor,  egere  interdum  ipsa 
30  paene  Graecia  uidetur.  certe  de  nostris,  qui  ad  ean¬ 
dem  laudem  adspirare  potuerit,  neque  fuisse  antea  ne¬ 
que  fore  quemquam  puto.  Dixi,  quid  sentirem,  ingenue 
pro  mea  consuetudine,  libenter  pro  amore  in  te  ue- 
terrimo  atque  uerissimo.  tu  quid  statuas,  utrum  in- 
35  stituta  commutes,  an,  ut  coepisti,  pergas,  pro  tua 
singulari  sapientia  indicabis.  Commentarios  meos  in 
epistolas  Ciceronis,  quae  Familiares  uocantur,  cum 

a  te  exspectari  uideo,  augeri  milii  animos  ad  scriben¬ 
dum  sentio,  et  quamquam  tu  non  instes,  admoneri 
tamen  uideor,  ut  absoluam.  sed  hoc  nec  sine  otio 
fieri  potest  et  Romae  otium  optare  eius  est,  qui  Ro¬ 
mam  ipsam  ignoret  aut  qui,  quod  accidat  uniuersis,  5 
in  eo  sibi  praecipuam  condicionem  sperare  solus 
audeat.  Sed  quia  cessamus  inuiti  et  quia,  quod  fuit 
in  opere  difficilius,  id  transactum  iam  est,  enitemur, 
ut  reliqua  diu  non  desiderentur,  angustiae  temporis 
obstabunt,  at  detrahere  aliquid  somno  et  conferre  ad  lo 
lucubrandum  licebit,  turpe  enim  nobis  est,  qui  uer- 
samur  in  artium  nobilissimarum  studiis,  antelucana 
uinci  leuiorum  opificum  industria,  praesertim  cum  illi 
nihil  praeter  ea,  quae  corpori  seruiunt  et  uetustate 
corrumpuntur,  nos  animi  fructum  cum  nominis  im- 15 
mortalitate  quaeramus.  Yale.  Romae,  lY.  Kal.  Dec. 
MDLXII. 


Lin. 

Andreae  Gostinio  Cracouiam  (VI,  17). 

Recte  coniecisti  obrui  me  plane  negotiorum  flucti-  20 
bus.  nam  qui  antea,  cum  essem  Yenetiis,  uel  infimi 
ordinis  hominibus  respondere  ad  me  scribentibus  con¬ 
suessem,  scilicet  Andreae  Gostinio,  doctissimo  et  elo¬ 
quentissime  uiro,  summa  apud  principes  auctoritate 
et  gratia,  humanissime  scribenti  nihil  rescriberem.  25 
tum  uero  me  hominem  non  esse  minimeque  dignum 
iis  litteris  putarem,  quibus  ab  ineunte  aetate  ita 
meum  studium  dedi,  nihil  ut  antiquius  habuerim, 
nihil  omnino  dixerim  praestantius.  Feci  tamen  in 
summis  occupationibus,  ut  orationem  tuam  legerem.  30 
de  qua  sic  statuo,  scriptam  esse  grauitur  et  ornate, 
sic,  ut  ex  ista  prouincia,  quae  nunc  egregiis  floret 
ingeniis,  tibi  comparem  paucos,  anteponam  neminem. 

quo  sane  nomine  ueliementer  tibi  gratulor  et  libera¬ 
libus  disciplinis,  quibus  ab  ista  eloquentia  quantum 
ornamenti  possit  accedere,  mente  iam  prospicio.  Perge, 
mi  Gostini,  per  eam  uiam,  quae  te  ad  immortalem 
5  gloriam  ducit,  nibil  optabilius  sapienti,  quam  ea 
quaerere,  quae  uulgus  contemnit,  eos  uitae  terminos, 
quos  natura  praescripsit,  uirtute  proferre,  quod  tu 
potes  et  uelle  debes,  et,  ut  uelis,  ego  te  amicitiae 
caussa  nuper  inter  nos  institutae  non  solum  moneo, 
10  uerum  etiam  rogo.  De  migratione  nostra  uideo  te  ex 
aliorum  litteris  cognouisse.  nunc  ex  meis  hoc  scito 
amplius,  cum  hic  honestissimorum  hominum  et  bene- 
uolentia  et  consuetudine  fruar,  nec  mihi  quidquam  in 
mentem  uenerit  optare  ac  petere,  quod  a  summo  Pon- 
i5  tifice  Pio  IV.  non  facile  sim  consecutus,  angi  me 
tamen,  quod  studiis  nostris,  quorum  quae  sit  suauitas, 
ipse  optime  nosti,  ita  diuellar,  ut  ex  iis,  quae  pro 
communi  utilitate  non  pauca  eram  exorsus,  pertexere 
nihil  liceat,  quam  iacturam,  fortasse  re  minimam, 
20  tamen,  ut  ad  iuuandas  bonas  artes  animi  mei  pro¬ 
pensio  est,  fero  molestissime.  Quocirca  tibi  iam  tui¬ 
que  similibus,  qui  mihi  uoluntate  pares  doctrina  et 
otio  praestant,  cogor  tradere  uigiliam  meam  idque 
facio  libentissime,  qui  publici  commodi  rationem 
25  ipsam  per  se,  non  cum  mea  laude  coniunctam,  plu¬ 
rimi  semper  fecerim.  Ego  tibi,  si  quid  operae  nauare 
possum,  id  totum  polliceor  ac  defero,  seruiam  liben¬ 
tissime,  quantum  in  me  erit,  uoluntati  commodisque 
tuis.  Vale  et  Petrum  Miscouium,  Andream  Patricium, 
80  singulares  uiros,  quibus  fortasse  excidimus  intermisso 
litterarum  officio,  rogo  te,  meis  uerbis  diligenter 
saluta.  Romae  [MDLXII  aut  MDLXIII]. 


LIV.  [Andreae  Duditio.] 


117 


LIV. 

[Andreae  Duditio]  Episcopo  creato  (VI,  22). 

Etsi  de  futuris  rebus  affirmare  grauitatis  et  pru¬ 
dentiae  non  uidetur,  coniecturam  enim  saepe  fallit 
euentus  et  obscuritatis  plena  sunt  omnia,  si  quis 
tamen  eas  persequitur  diuinandi  uias,  quae  ab  excel¬ 
lentibus  et  ingeniis  et  studiis  a  cognita  industria, 
a  spectata  uirtute  ducuntur,  hunc  ego  opinionis  errore 
numquam  labi,  hunc  optimum  esse  uatem  existimo, 
quae  me  ratio  mouit  ante  aliquot  annos,  ut  de  tua 
dignitate  praedicerem  ea,  quae  partim  consecuta  iam 
sunt,  partim  sic  a  me  exspectantur,  quasi  longe  non 
absint,  quid  enim  agebant  et  quo  spectabant  curae 
illae  tuae  ab  ipsa  paene  pueritia  susceptae?  quae  res, 
quae  spes  tibi  proposita  fuit,  cum  Reginaldi  Poli 
Cardinalis  innocentia  et  litteris  eximii  contubernium 
ac  domesticam  consuetudinem  expetebas?  quid,  cum 
Lutetiae  post  obitum  Poli  Vicomercato,  Patauii  Ge¬ 
nuae,  praestantibus  in  philosophia  uiris,  operam  dabas? 
quidquam  ne  sequebare  praeter  ea,  quae  qui  adipi- 
scmitur,  omni  honore  digni  et  habentur  et  sunt?  nos 
quidem  te,  amici  tui,  Patauii  praeclara  studia  ita  com¬ 
plexum,  ut  diuelli  uix  posses,  cum  et  creberrimae 
propinquorum  litterae  in  patriam  euocarent  et  praesens 
frater  non  modo  hortaretur  ad  reditum,  uerum  pre¬ 
cibus  etiam  peteret  atque  obsecraret,  ui  propemodum 
extrusimus,  inuiti  omnino,  quibus  carendum  te  esset, 
cuius  consuetudine  nihil  suauius.  sed  ita  duximus 
expedire  tuae  laudi,  cum  intelligeremus,  quanto  futura 
esset  illustrior  ingenii  tui  facultas,  ab  otio  litterarum 
ad  res  gerendas  traducta,  praesertim  in  ista  prouincia, 
in  qua  tibi  maiorum  tuorum  uirtus  tritum  iter  ad 
gloriam  reliquisset,  isto  Imperatore,  quo  nemo  bonas 

2  Ab  anno  1571  pro  nomine  asteriscus  positus  est. 

artes  excipit  liberalius,  bis  etiam  temporibus,  cum 
Christiana  resp.  domesticis  hostibus  uexata  ab  iis, 
qui  eam  doctrina,  probitate,  prudentia  iuuare  pluri¬ 
mum  possunt,  id  est  a  tui  similibus,  opem  poscere 
5  uideatur.  Quocirca  primum  tibi  gratulor  ob  actiones 
illas  Tridentinas,  in  quibus  ostendisti  saepe,  ut  audio, 
pro  communi  salute  lumen  animi  ingeniique  tui,  num- 
quam  inops  a  consilio  in  ambiguis  rebus,  numquam 
in  maximis  ac  difficillimis  a  constantia  relictus;  de- 
10  inde  uero,  quod  tantorum  meritorum  egregie  memor 
optimus  et  sapientissimus  Imperator  non  solum  Quin- 
quecclesiensi  te  ornauerit  Episcopatu,  qui  summis 
uiris  deferri  solitus  honor  est,  uerum  etiam  ad  arcanas 
res  admissum  iis  interesse  consiliis  uoluerit,  unde 
15  manat  cum  gloria  prouinciarum  salus,  unde  profici¬ 
scuntur  ea,  quae  multis  re,  exemplo  omnibus  expe¬ 
diunt.  omnibus  enim  utile  illud  est,  quo  Principibus 
Christianis  recte  imperandi  ratio  et  emendatae  disci¬ 
plinae  formula  praescribitur.  Atque  equidem  uidere 
20  iam  uideor  et  plane  coniectura  prospicio,  qualis  et 
quantus  in  isto  munere  bonorum  omnium  beneque 
intelligentium  sententia  sis  futurus,  tum  eloquentia, 
qua  excellis,  tum  ratione,  prudentia,  integritate,  quae 
in  omnibus  natura  ipsa  inchoat,  industria  perficit  in 
25  paucis,  quod  nisi  ita  fore  confiderem  et  nisi  tuos  ad 
laudem  impetus  iam  inde  ab  eo  tempore,  cum  te  mihi 
quasi  meis  informandum  sermonibus  tradidisti,  probe 
cognitos  haberem,  facerem  id,  quod  tu,  ut  opinor, 
amori  in  te  meo  facile  concederes:  hortarer  te  et  pre- 
so  cibus  etiam  agerem,  iisdem  scilicet,  quibus  agerem 
cum  filio  meo,  si  isto  loco  esset,  ut  assiduo  cogitares, 
quam  personam  gereres,  quam  grauem,  quam  illustrem, 
a  quo  impositam  Principe,  qui  cum  suum  de  te  iudi- 
cium  beneficio  maximo  declarauerit,  beneficium  tamen 
35  ipsum  significatione  iudicii  sui  uehementer  auxit,  quid 
enim  putas  esse  in  rebus  humanis  optabilius,  quam 
ei  non  displicere,  qui  nisi  Deo  ualde  placeret  ualde- 

que  carus  esset,  incursione  et  ui  barbararum  gentium 
uastarentur  omnia,  legibus,  moribus,  hominibus,  ur¬ 
bibus  denique  ipsis  extremum  impenderet  exitium? 
Multa  sunt  opinionibus  hominum  excelsa  atque  ampla; 
quae  si  quis  consequi  uult,  curas  suscipiat,  labores 
perferat,  de  ipsa  interdum  uita  periclitetur  necesse 
est.  haec  tibi,  mi  [Duditi],  (meum  enim  adhuc  appello, 
nec,  ut  spero,  ista  mihi  te  dignitas  immutauit)  haec, 
inquam,  tibi  cogitanda  non  sunt,  nam  quid  tu  non 
habes,  cum  habes  hoc  unum,  ut  mores,  ingenium, 
studia  tua  Ferdinandus  Imperator  probet?  hoc  eius- 
modi  est,  ut  neque  diu  solum  esse  possit  et,  si  omnia 
consequantur,  omnia  tamen  unum  uincat.  Quare  isto 
bono  sic  fruere,  quasi  fonte  et  capite  bonorum  omnium 
et  quasi  omnium  maximo.  Tuos  uero  sensus,  tuas 
actiones  in  omni  uita  non  dubito  quin  ad  immortalis 
Dei  gratiam  conferas,  sic  educatus,  sic  eruditus  es. 
hanc  ego  tibi  laudem  tribuebam  adolescenti;  nunc  si 
uerear,  ut  robustior  aliter  sentias  ac  tui  te  dissimi¬ 
lem  praebeas,  faciam  imprudenter.  Retine  igitur  in¬ 
stitutum  et  persuade  aliis  exemplo  tuo  uerum  decus 
in  bene  agendi  perpetuitate  positum  esse,  nihil  opes 
ad  laudem,  nihil  praefecturas  ualere,  obsolescere 
prorsus  honorum  insignia,  nisi  splendor  uirtutis  ac¬ 
cedat.  quod  quia  te  sentire  certo  scio,  propterea  tibi 
ex  animo  uereque  gratulor  accessione  dignitatis  tuae, 
et  quamquam  uariis  distinebar  curis,  feci  tamen  li¬ 
benter,  ut  hanc  ad  te,  indicem  laetitiae  meae  testem¬ 
que  uoluptatis,  epistolam  mitterem,  cui  si  responderis, 
iucundum  tibi  fuisse  officium  meum  intelligam;  sin 
minus,  molestum  tamen  fuisse  numquam  putabo  et 
occupationibus  hoc  tuis,  illud  amori  tribuam.  Yale. 
Romae,  Kal.  lan.  MDLXIV. 

LV. 

Mario  Corrado  Neapolim  (VII,  7). 

Etsi  nec  magis,  quam  soleo,  uacabam  et  ad  quo¬ 
tidianas  occupationes  accesserat  cura  sane  grauis  ex 
5  interitu  suscepta  domestici  hominis  ad  mea  negotia 
uehementer  apti,  feci  tamen  amore  impulsus,  quo  te 
propter  ingenii  doctrinaeque  praestantiam  mirifico  sum 
complexus,  ut  epistolae  tuae  responderem,  quae  mihi 
uoluptatem  eo  maiorem  attulerat,  quod  te  Neapolim 
10  uenisse  nec  statim  discessurum  cognoui.  saepius  enim 
et  commodius  ultro  citroque  cursantibus  publicis  ta¬ 
bellariis  tu  de  meo,  ego  de  tuo  statu  audiam.  Yidere 
mihi  uideor  te  totum  in  litteris  esse,  cupio  non  in¬ 
anem  esse  coniecturam.  ut  ut  est,  hoc  equidem  spectro 
15  delector  et  mirabiles  industriae  tuae  fructus  exspecto. 
Ad  Latinam  uero  linguam  quod  attinet,  mihi  crede, 
sine  caussa  laboramus,  an  illa  tibi,  tot  ueterum  illu¬ 
strata  monumentis,  tot  etiam  recentiorum  probata 
testimoniis  uel  nostro  uel  cuiusquam  egere  patrocinio 
20  uidetur?  praesidii  satis  atque  opum  in  ipsa  positum 
est  ad  repellendas  istorum  iniurias,  quae  tamen  in 
ipsos  recidunt,  nam  ei  nemo  maledicit,  qui  se  ipsum 
inscitiae  non  condemnet,  quod  si  latinae  linguae  spe¬ 
cies  et  pulchritudo,  quae  uulgi  oculis  non  patet, 
25  cognosci  ab  omnibus  posset,  amores  incredibiles,  ut 
ille  ait,  excitaret  sui.  me  quidem  sic  affecit,  cum 
tamen  integram  eius  formam  nondum  nouerim,  extrema 
quaedam  lineamenta  uix  adspexerim,  ut  reliquas  uo- 
luptates  contemnam,  cum  hac  et  in  hac  libenter  et 
30  iucunde  uiuam.  qui  uero  aliter  sentiunt  et  errare  nos 
existimant,  sexcentis  eos  argumentis  licet  refellas, 
parum  proficies,  quod  ego  cum  iam  pridem  intel¬ 
lexerim,  pauca  quaedam  scripsi  ad  indicandam  sen- 

tentiam  meam:  neruos  esse  intendendos,  ut  in  arcem 
liuius  caussae  inuaderem,  non  putaui.  Stomachari,  mi 
Corrade,  iam  desinamus  in  aliena  culpa  et  gratulemur 
potius  ipsi  nobis,  quod  amemus  ea,  quae  praeclara 
sunt,  quae  si  parantur  laboribus  maximis,  id  quod  5 
a  studio  multos  deterret,  molestum  tamen  esse  non 
debet,  quod  gloria  compensat  immortalis.  Fragmenta 
patris  mei  quod  requiris,  apud  me  nulla  sunt:  furto 
ablata,  quo  ille  tempore  uita  excessit,  creditum  est. 

In  Sex.  Empirico,  Palaemone,  Aspro  et  reliquis  mea  lo 
tibi  diligentia  non  deerit,  odorabor,  sicubi  latent; 
nam  in  tabernis  non  exstant,  inuentos  noli  dubitare 
quin  eruam,  quam  uellem  filius  adesset,  qui  Venetias 
profectus  est.  praestaret  aliquid,  opinor,  haec  enim 
studia  tractat  nauiter  et  Grammaticos,  de  Ortbogra-  15 
phia  cum  scriberet,  euoluit  omnes.  Yale.  [Romae] 
YI.  id.  Nou.  MDLXY. 


LYI. 

Petro  Perpiniano  Lugdunum  (VII,  9). 

Amabam  antea  non  uulgariter  amorem  in  me  2a 
tuum,  cum  praesertim  suauitates  in  te  essent  ingenii 
multae,  rara  probitas,  doctrina  prope  singularis:  nunc, 
quam  m  exhauriendo  mandato,  quod  humanitate  tua 
fretus  discedenti  tibi  dederam,  curam  et  diligentiam 
adhibuisti,  ea  me  sic  affecit,  ut  omni  te  animi  mei  25 
sensu  complectar,  omnia  tibi,  quasi  iure  optimo  de¬ 
bita,  studia  et  officia  pollicear,  quamquam  de  amico 
meo  duriora  significant  litterae  tuae;  quae  si  uera 
sunt,  amicum  iam  non  appello,  excellat  licet  ingenio, 
ualeat  industria,  ex  antiquis  monumentis  praeclara  30 
quaeque  delibauerit:  haec  inania  sunt,  nisi  cum  optima 
mente  et  Christiana  pietate  iungantur.  quod  si  se 

respexerit,  si  cum  ecclesia  Catholica,  idest  cum  Deo, 
redierit  in  gratiam,  tunc  ego  me  illi  restituam,  tollam 
hominem  et  ornabo,  quantum  in  me  erit,  nullum  ei 
deesse  a  me  officium  patiar,  quod  ad  eius  dignitatem 
5  existimationemque  pertineat.  Quod  scribis  Lugduni 
meliori  iam  loco  religionem  esse  et  in  eo  te  operam 
strenue  nauare,  non  miror  te  tui  similem  esse,  prae¬ 
sertim  in  communi  salute,  publicam  uero  rem  quo¬ 
tidie  melius  ire,  contra  quam  et  sperabant  nefarii 
10  homines  et  agebant,  uehementer  gaudeo.  Rex  autem 
adolescens  ac  paene  puer  cum  in  Christi  caussam 
tanto  animo  coeperit  incumbere,  superare  uidetur 
aetatem  uirtute  et  plane  is  esse,  qui  maiorum  suorum 
laudibus  aliquando  respondeat.  Posseuino  meo  cum 
15  salutem  a  me  scripseris,  hoc  addes,  memoriam  illius 
nostrae  ueteris  amicitiae  esse  periucundam,  sed  longe 
carius  longeque  iucundius,  quod  omnes  ingenii  sui 
uires  ad  profligandos  Apostoli cae  sedis  hostes  felicis¬ 
sime  profundat,  gratulor  sane  optimo  iuueni  de  ista 
20  facultate  nec  dubito,  quin  eum  semper,  quocumque 
eat,  quamcumque  rem  aggrediatur,  ope  sua  Deus  et 
prosequatur  et  iuuet.  Rouillium,  praestanti  humani¬ 
tate  uirum,  egregie  de  religione  sentientem,  si  meo 
nomine  salutaueris,  gratissimum  feceris.  Vale.  Romae, 
25  XIV.  Kal.  Dec.  MDLXV. 

Cum  epistolam  complicarem,  uenit  ad  me,  ut 
solet,  officii  gratia  communis  amicus,  diligens  obser- 
uator  doctrinae  tuae,  Zerbinus  Ritius,  is  rogauit,  ut 
salutem  tibi  suis  uerbis  adscriberem.  quod  facio  li- 
80  benter  teque  rogo,  si  tamen  hoc  patitur  humanitas 
tua,  ut  ames  iuuenem  amore  tuo  dignum. 


LVII.  loanni  Caselio. 

L\TI. 

loanni  Caselio  Florentiam  (VII,  ll). 

Quo  maior  est  uirorum  praestantium,  idest  tui 
similium,  copia,  eo  mihi  carior  est  et  esse  debet  ami¬ 
citia  tua.  quam  quidem  omnibus  officiis  et  studiis, 
quae  a  summa  proficisci  beneuolentia  possunt,  per¬ 
petuo  colam,  quod  utinam  per  ualetudinem  fieri  li¬ 
cuisset,  ut  Romam  peruenires!  maiorem  fructum, 
quam  qui  ex  litteris  percipitur,  qui  tamen  uulgaris 
non  est,  ex  famibari  consuetudine  mutuoque  sermone 
uterque  nostrum  capere  potuisset,  quod  quando  non 
accidit,  ego,  quod  ad  me  attinet,  ut  amoris  mutui 
recordatione  desiderium  meum  leniatur,  operam  dabo, 
litteris  autem  ita  utar,  quantum  negotia  sinent,  quo 
te  contentum  esse  neque  in  hoc  genere  plus  exigere, 
quam  praestare  possim,  tua  mihi  pollicetur  humanitas. 
De  philosophia  illustranda  praeclare  cogitas:  uerum 
praeclara  omnia  quam  difficilia  sint,  his  praesertim 
temporibus,  me  non  fugit,  sunt  enim  adhuc,  qui 
frugibus  inuentis  glande  uesci  malint,  quibus  ignosci 
fortasse  ex  aliqua  parte  potest,  quod  eos  pudeat. 
'Quae  pueri  didicere,  senes  perdenda  fateri.’  sed  eorum 
exemplo  decipi  adolescentes  et  inquinata  doctrina  in¬ 
fici  atque  corrumpi,  hoc  quidem  graue  malum  est, 
malum,  inquam,  non  ferendum,  idque  tu  iure  doles 
et  ego  sic,  ut  tibi  non  concedam.  Verum  haec  Prin¬ 
cipes  uiderint,  qui  nisi  peccarent  in  delectu,  gymnasia 
florerent  optimeque  cum  litteris  et  bene  litteratis 
hominibus  ageretur.  De  studiis  meis  an  de  negotiis 
aliquid  scribam?  negotia  nihil  ad  te  scilicet:  studia 
uero  propemodum  iacent  et  eo  magis,  quod  ualeo  pa¬ 
rum  commode.  Te  ualere  liberatum  iam,  ut  arbitror, 
diuturno  morbo  non  mediocriter  gaudeo;  reuertentem 

22  *’senes  perdenda  fateri’  Hor.  epp.  I,  2,  85. 

LVIIL  Francisco  Plantedio. 


in  patriam  amore  prosequor,  frui  optimis  studiis  et 
capere  studiorum  uberrimos  fructus  ita  cupio,  ut  si 
communia  bona  essent,  sic  enim  decet  eos  existimare^ 
quorum  animos  et  coniunxit  uirtutis  amor  et  retinet. 

5  Vale.  Romae,  YIII.  id.  lan.  MDLXVI. 


LVin. 

Francisco  Plantedio  Neapolim  (VIII,  lO). 

Vere  dicam,  Plantedi,  magnopere  sum  delectatus 
iis  laudibus,  quibus  me,  cum  de  Ludouici  Ariosti 
10  poemate  meam  sententiam  exquirere  cogitasses,  or¬ 
nandum  existimasti,  neque  uero,  quod  ipsa  laude  ad¬ 
modum  capiar  —  me  enim  quotidie  magis  ab  ambi¬ 
tione  cum  ratio,  tum  iam  aetas  amouet  —  sed  quod 
amoris  in  me  tui,  ut  ego  interpretor,  index  laudatio 
15  est.  amari  autem  ab  eo  uiro,  qui  excellat  iis  artibus, 
quas  in  omni  aetate  diligenter  colui,  quaeque  rebus 
omnibus  antecellunt,  cur  non  gaudeam?  Amplector 
igitur  istam  uoluntatem  et  habeo  gratiam,  non  modo, 
quod  eos,  qui  contra  sentiunt,  obtrectatores  et  inuidos 
20  uoces.  cum  quibus  tamen,  optime  Plantedi,  pugnare 
te  mea  caussa  nolim,  nam,  si  laudem  quaeram,  tu 
mihi  multorum  unus  instar  sis,  cuius  doctrinam  et 
eloquentiam  in  scriptis  uideo,  probitatem  et  mores 
de  multis  audio,  sin,  quod  uera  est,  ipsa  me  sola 
25  uirtus  afficit,  cetera  parui  pendo,  sinamus  placere 
sibi  unum  quemque  et  in  sua  sententia  triumphare; 
nos  institutum  retineamus  et  in  hoc  siue,  ut  isti 
uolunt,  errore  siue,  ut  ego  iampridem  statui,  ueritatis 
amore  ac  studio  pergamus.  Epistola  tua  et  uersus 
80  redolere  mihi  pariter  antiquitatem  uidentur.  quo  tibi 
nomine  uehementer  gratulor,  quibus  enim  contingat, 
ut  in  utraque  facultate  excellant,  paucissimos  in  omni 
aetate  fuisse  non  ignoras.  De  Ariosti  poemate  hic 

quoque  sunt-,  qui  disputent  in  utramque  partem,  cum 
alii  suum  iudicium  ad  Aristotelis  praecepta  referant, 
a  quibus  quem  discedere  intelligunt,  eum  statim 
e  poetarum  numero  extrahendum  censent,  alii  uero, 
siue  res  siue  uerba  spectentur,  Ariosto  tantum  tri¬ 
buant,  non  modo  ut  eum  ad  ceteros  poetas  aggregent, 
uerum  etiam  cum  illis  poetarum  principibus  confe¬ 
rendum  statuant.  Mihi  non  tantum  otii  suppetit,  uel 
ut  hoc  totum,  quidquid  est,  considerem,  uel  ut  meam 
sententiam  litteris  exponam.  Yale.  Romae,  nonis 
Sept.  MDLXYE. 


LIX. 

Antonio  Furnario  Neapolim  (VIII,  14). 

Utrumque  laetor,  et  fortunis  tuis  aliquid  esse 
additum  et  amori  erga  me  plurimum,  at  multi  contra, 
uel  dignitate  uel  commodis  aucti,  contemnunt  ueteres 
amicos  et  officio  multam  salutem  dicunt,  quod  hic 
nos  experimur  quotidie.  Quod  me  annuo  munere  affi¬ 
cis,  agnosco  humanitatem  tuam,  quod  uero  id  te 
tribuere  uirtuti  meae  dicis,  maiore  etiam  me  ornas 
munere,  noli  autem  arbitrari  tam  dissipere  me,  ut 
disputare  tecum  uelim  et  quaerere,  uere  ne  sentias  an 
secus,  facio  non  inuitus,  ut  iudicium  tuum  cum  mea 
laude  coniunctum  tuear  ac  probem.  De  anno,  quem 
Scalarem  uocant,  ne  tanti  Firmicus  et  qui  cum  eo 
sentiunt,  apud  te  sit,  ut  animi  tranquillitatem  amittas, 
quae  enim  impendent,  si  sunt  eiusmodi,  ut  uitari 
prudentia  possint,  spero  fore,  nihil  ut  te  laedant, 
sin  ea  fixa  sunt,  praeripere  molestiam  et  angi  frustra 
certe  non  oportet.  Ego  ualetudine  utor  satis  commoda, 
re  familiari,  si  spectentur  labores  mei,  parum  copiosa, 
si  ratio  temporum,  satis  ampla.  Yale.  Romae,  XYL  Kal. 
Febr.  MDLXYUI. 

LX. 

lacobo  Gorscio  Cracouiam  (IX,  15). 

Particulam  litterarum  tuarum,  in  qua  scribis  ad 
amicum  audisse  te  exclusum  esse  Roma  Paullum  Ma- 
5  nutium,  baec  enim  ipsa  uerba  ponis,  legi  sine  molestia, 
qui  enim  rumor  nec,  si  uerus  esset,  ualde  afficeret 
animum  meum  subsidia  sibi  ad  omnes  casus  ex  optima 
conscientia  quaerentem,  is  cum  sit  falsus  et  inanis, 
quid  est,  cur  me  tangat?  Equidem,  si  scire  uis,  qui 
10  sit  meus  hac  tota  de  re  sensus,  inclusus  potius  mihi 
uideor  esse  quam  exclusus,  a  quo  enim  die  Romam 
ueni,  exeundi  facultas,  quam  saepe  ualetudinis,  inter¬ 
dum  animi  etiam  caussa  optaueram,  data  numquam 
est:  non  quin  iis  hominibus,  qui  tanti  apud  me  sunt, 
15  ut  eorum  uoluntatem  nutumque  quasi  legem  obseruem, 
utar  facillimis,  sed  commissum  fidei,  diligentiae,  in¬ 
dustriae  meae  negotium  eiusmodi  est,  ut  absente  me 
iacturam  patiatur,  quod  si  priuata  res  ageretur,  ne- 
gligerem  fortasse:  nunc,  ut  scire  te  arbitror,  totum 
20  hoc  munus  ad  Sedis  Apostolicae  dignitatem  pertinet: 
pro  qua  si  accideret  ut  uitam  profundere  opus  esset, 
praeclare  mecum  actum  putarem.  Hoc  meum  studium 
placere  bonis  uiris  et  ipsi  in  primis  Pio  Y.  Pont.  Max. 
nihil  omnino  probanti,  nisi  quod  ad  summi  Dei  glo- 
25  riam  communemque  salutem  referatur,  ita  laetor,  ut 
ceterorum  opiniones  et  iudicia  contemnam,  quid  enim 
laborem,  quid  de  me  sentiant  aut  loquantur  ii,  qui,  ne 
sincere  indicare  possint,  liuore  impediuntur  aut  male- 
uolentia,  fortasse  etiam  hominem  in  saluberrima  tol- 
30  lendae  prauitatis  haereticae  cura  diu  noctuque  uer- 
santem,  non  labori,  non  ualetudini  parcentem  parum 
aequis  oculis  adspiciunt?  sexcentas  enim  artes,  quibus 
caussa  publica  laedatur,  quotidie  ueterator  ille  magnus, 
generis  humani  sempiternus  hostis,  excogitat.  Sed  no- 
35  mini  meo,  quantum  uolimt,  isti  detrahant;  me  tamen 

ut  ab  optimorum  consiliorum  cursu  rectissimaque  mente 
deducant,  numquam  assequentur.  Te  quidem  ista,  mi 
Gorsci,  quae  aut  a  leuissimis  hominibus  temere  aut 
ab  improbissimis  callide  disseminantur,  si  putem  cre¬ 
dere,  ignorare  *uidear  et  prudentiam  et  bonitatem 
tuam.  Ut  ingenue  tamen  tecum  agam,  post  illa  uerba: 
'Exclusum  esse  Roma  Paulum  Manutium’,  optaui  si¬ 
gnum  aliquod  uel  iudicii  uel  saltem  amoris  tui.  Judi¬ 
cii,  ut  hoc  adderes:  'Quod  ueri  simile  non  mdetur’, 
aut  etiam,  'Quod  de  tali  uiro  uix  crediderim’;  amoris, 
hoc  aut  simile:  'Quod  cupio  esse  falsum’,  'Quod  si 
uerum  est,  doleo’.  Haec  tu  si  sic  scripsisses,  cum  ami¬ 
citiae  nostrae  tum  constantiae  quoque  tuae  satisfecis¬ 
ses,  illa  quidem  ipsa  uerba,  quae  subacerba  nonnullis 
uideri  fortasse  possint,  condimento  quasi  aliquo  miti- 
gasses.  Utraque  est  a  te  omissa  significatio,  et  quam¬ 
quam  utraque  mihi  aeque  grata  futura  esset,  quippe 
qui  a  bonis  eruditisque  uiris,  idest  a  tui  similibus, 
non  minus  probari  quam  diligi  uellem,  tamen  nescio 
quomodo  fit,  ut  amori  te  nihil  dedisse  aliquanto  mo¬ 
lestius  feram.  Qua  de  re  scripsi  ad  te  libere  pro 
mea  consuetudine.  Neque  tamen  dubito,  quin  tu  hoc 
ipsum,  quod  scripsi,  pro  tua  humanitate  aequi  boni¬ 
que  facias.  Nam  de  statu  rerum  mearum  mihi  ipsi, 
auctori  satis  bono,  uelim  credas,  non  modo  Romae 
esse  me,  uerum  etiam  libenter  esse,  existimatione 
integra,  re  familiari  aucta  potius  quam  imminuta. 
Vale.  Romae,  VI.  Kal.  Oct.  MDLXIX. 

LXI. 

Pro  Collegio  Canonicorum  S.  Petri 
S.  R.  Magdalenae  et  Leonorae  Austriae  soro¬ 
ribus  Spiram  (IX,  17). 

5  Bene  agendi  ratio  maxime  discitur  eorum  ex¬ 
emplo,  quorum  actiones  generis  nobilitas  aut  splen¬ 
dor  dignitatis  illustrat,  propterea  neque  optabilius 
quidquam  est,  quam  ut  reges  principesque  reliqui 
ad  ornandam  tuendamque  Christi  ecclesiam,  unde 
10  uera  salus  aeternaeque  uitae  felicitas  emanat,  suas 
omnes  curas,  omnia  studia  conferant;  neque  nos  ex 
ulla  re  maiorem  capere  laetitiam  potuimus,  quam  ex 
M.  V.  propensa  ad  cultum  ac  uenerationem  Aposto¬ 
lorum  uoluntate,  antea  quidem  nobis  minime  du- 
15  bio  multorum  sermone,  nunc  autem  insigni  uestis 
aureae  munere  declarata.  Et  quamquam  suae  pietatis 
perpetuaeque  innocentiae  a  Deo  opt.  Max.  fructum 
illum  capient,  quo  nihil  potest  esse  praestantius, 
tamen  nos  quoque,  ne  partes  nostrae  desiderentur, 
20  primum  gratias  eis  de  ista  liberalitate  istaque  mente 
quam  licet  maximas  et  agimus  et  habemus;  deinde 
fore  pollicemur,  ut  exstet  sui  muneris  memoria  in 
annos  plurimos  inter  ornamenta  templi,  in  animis 
uero  nostris  numquam  exstinguatur.  Interim  preci- 
25  bus  omnibus,  ut  M.  V.  perpetuo  bene  sit,  quaeque 
optant,  feliciter  prosp ereque  eueniant,  a  caelesti  nu¬ 
mine  petemus.  Romae,  XYII.  Kal.  lan.  MDLXIX. 


LXII.  Hieronymo  Rubeo. 


129 


LXII. 

Hieronymo  Rubeo  Rauennam  (IX,  18). 

Epistolae  tuae^  in  qua  significas  Rauennatem 
bistoriam  a  te  esse  institutam  quaerisque  a  me^  quae 
ad  eam  pertineant,  nonnulla,  serius  omnino,  quam  tu 
exspectabas,  respondeo,  sed  obliuionis  aut  negligen- 
tiae  culpa  liberabit  me  diuturnitas  morbi,  quo  primum 
leuiore  commotus,  postea  grauiter  perculsus  ad  hanc 
fere  diem  iacui.  alioqui  meum  in  boc  genere  studium 
nec  tibi  defuisset,  nec  defuturum  umquam  uelim 
existimes,  non  est  enim  meum  minimeque  decere 
arbitror,  cum  bumaniora  semper  studia  praecipue  co¬ 
luerim,  nunc  committere,  ut  humanitatis  officia  desi¬ 
derare  a  me  quisquam  iure  possit.  Adde  meam  erga 
doctos  bomines,  in  quibus  excellere  te  uideo,  bene- 
uolentiam;  adde  non  mediocrem  obseruantiam  erga 
ciuitatem  uestram,  quae  me  olim  adolescentem  omni 
liberalitatis  genere  complexa  immemorem  aut  ingra¬ 
tum  in  iis  praesertim  rebus,  quae  ad  eius  amplitu¬ 
dinem  et  gloriam  spectare  intellexero,  profecto  num- 
quam  sentiet,  nec  uero  dici  potest,  quam  ualde  gaudeam, 
quod  eniteris  atque  elaboras,  ut  eius  antiqua  nobilitas, 
aeternis  ingenii  tui  prodita  monumentis  ab  omni  poste¬ 
ritate  cognoscatur,  nae  tu  iam  nunc  ista  uoluntate 
magnam  laudem  consequeris:  quid  futurum  putas,  cum 
uoluntati  res  ipsa  responderit?  bonestis  consiliis  Deus 
bominesque  fauent.  honestius  autem  nihil  aut  prae¬ 
stantius,  quam  de  patria  bene  mereri.  Vrge  igitur 
et  illustra,  quantum  in  te  est,  gentiles  tuos,  quod  eo 
tibi  magis  curae  debet  esse,  quia  memoriam  publicam 
uetustate  iam  deficientem  ab  interitu  uindicare  non 
potes,  quin  priuatam  simul  tui  nominis  memoriam 
immortabtati  commendes.  In  boc  argumento  quid  effi¬ 
cere  et  praestare  ipse  possim,  non  equidem  intelligo. 
uerumtamen,  si  quid  possum  et  si  quid  assequar  aut 

LXII.  Hieronymo  Rubeo. 


legendo  aut  cogitando,  totum  illud,  quidquid  erit  et 
quantumcumque  erit,  prolixe  tibi  perliberalique  animo 
et  polliceor  et  defero.  Nam  illa,  quae  requiris,  eius- 
modi  sunt,  ut  uel  historiae  ueteris  testimonio  uel  ipsa 
5  etiam  coniectura  explicari  facile  possint.  Si  enim 
Caesarem,  cum  utrique  Galliae  praeesset,  in  citeriore 
conuentuum  agendorum  caussa  saepe  hibernasse  con¬ 
cedimus,  id  quod  ambigere  non  licet:  quis  dubitet, 
quin  Rauennae,  quo  nullum  in  ea  prouinciae  parte 
10  nobilius  opidum  inuenio,  conuentum  egerit?  De  foe¬ 
dere  ne  hoc  quidem  uideo,  cur  in  dubium  uocetur: 
urbs  enim  Cisalpinae  Galliae  Rauenna  fuit:  at  Galli 
foederati.  Locum  Ciceronis  in  oratione  pro  Balbo 
suffragante,  ut  uerba  tua  declarant,  uetere  libro  ita 
15  legerem:  'P.  Caesium,  uirum  bonum,  qui  uiuit,  Ra- 
uennatem  foederato  ex  populo’.  Vt  primum  patria, 
deinde  patriae  condicio  ostendatur,  nam  si  legamus: 
'Qui  uiuit  Rauennae  foederato  ex  populo’,  foederati 
populi  nomen,  idest  P.  Caesii  patria,  ignorabitur,  in 
20  quo  repugnat  Ciceronis  consuetudo,  neminem  enim 
ciuitate  Romana  donatum  appellat,  quin  patriam  simul 
nominet.  Qu.  lubium  seu  Qu.  lunium  cur  non  pla¬ 
ceat,  eadem  ratione  adducor,  nam  si  hunc  Rau  en  natem 
esse  dicemus:  P.  Caesio  quid  fiet?  an  solus  patria 
25  carebit?  Dixi,  quid  sentirem,  rogatus  a  te.  nec  mihi 
tamen  arrogare  tantum  ausim,  ut  meum  iudicium  ante¬ 
ponam  tuo.  In  amore  atque  etiam  in  iis  officiis,  quae 
amori  debentur,  me  abs  te  uinci  numquam  patiar. 
Yale.  Romae,  Kal.  Febr.  MDLXX. 


13  'Ciceronis’  pro  Balbo,  cap.  XXII. 

Lxni. 

loanni  Cratoni  Viennam  (IX,  4). 

Et  serius  fortasse,  quam  tu  exspectabas,  et  bre- 
uius  omnino,  quam  uterque  nostrum  uellet,  ad  te 
scribo,  id  accidit  ualetudinis  incommodo,  non  obli- 
uione  tui,  ad  quem  quotidie  mentem  refero  et  ea  sane 
uoluptate,  qua  maior  esse  nulla  possit,  quod  si  cor¬ 
poribus  animi  mederentur,  facile  sanaret  hunc  morbum, 
quo  quinctum  iam  mensem  laboro,  iucundissima  recor¬ 
datio  humanitatis  et  beneuolentiae  erga  me  tuae,  alle- 
uari  tamen  uideor,  dum  de  te  cogito,  tecumque  quasi 
loquor,  calores  exspecto  ualetudini  meae  semper  uti¬ 
les.  nam  hiems  et  ueris  inconstantia  cum  hiemali 
prope  frigore  male  me  uehementer  habuit.  Si  ualebo, 
exspecta  epistolam  bene  longam,  interim  ama  me,  ut 
facis.  Vale  Romae  Kal.  Maii  MDLXX. 

Laborabam  eodem,  quo  antea,  morbo  et  quidem 
aliquanto  etiam  grauius.  ita  Dei  uoluntas  fert,  nec 
satis  constat  inter  medicos,  qui  sit  exitus  futurus, 
meus  animus,  ut  ingenue  tibi  fatear,  aberrat  a  bona 
spe,  quippe  aetate  ingrauescente,  ualetudine  perimbe¬ 
cilla,  morbo  plurimorum  mensium.  Te  rogo  pro  nostra 
necessitudine,  si  quid  mihi  acciderit  humanitus,  filium 
meum  Aldum,  qui  uiuit  Venetiis,  tuis  officiis  tuaque 
humanitate  complectaris.  Ego  si  diutius  uita  fruar, 
nullum,  mihi  crede,  erga  te  amicissimi  atque  obser- 
uantissimi  hominis  officium  praetermittam.  Haec  quo¬ 
que  aliena  manu;  nam  meae  uim  penitus  ademit  mor¬ 
bus.  uide,  qui  sim,  mi  Crato.  Vale  et  posthac  Vene- 
‘tias,  quo  me  breui  conferre  cogito,  ad  oratorem  uestrum 
litteras  mittes,  is  mihi  eas  reddendas  curabit,  et 
quamquam  fieri  potest,  ut  inde  me  Patauium  ualetu¬ 
dinis  curandae  gratia  conferam,  tamen  discedens  man¬ 
dabo  meis,  ut  litteras  mihi  tuas  eo  mittant. 

LXIV. 

loanni  Cratoni  Viennam. 

Nihil  minus  placet  quam  ut  nulla  proposita  re, 
nulla  certa  sententia  ad  te  scribam.  Occurrit  enim 
5  mibi  tua  dignitas,  occurrit  auctoritas,  cogito,  quam 
tibi  personam  tua  uirtus  imponat,  quae  te  premant 
onera,  quae  negotia  distrahant,  nimirum  cum  tuae 
scientiae  tuo  que  consilio  salus  et  incolumitas  commissa 
sit  eius  Imperatoris,  qui  multa  regna,  multas  prouin- 
10  cias  imperio,  omnes  uirtutes  animo  complectitur,  gra- 
uissimam  Christianae  Reipublicae  partem  sustines,  cur 
igitur  ita  sim  ineptus  atque  adeo  tam  aduersus  com¬ 
munibus  commodis,  ut  inani  te  litterarum  genere  inter¬ 
pellem  et,  quem  salutares  illae  curae  detinent,  fixae 
15  et  locatae  pro  publica  Maiestate  tuenda,  ad  priuatae 
rei  cogitationem  ac  studium  uocem?  uerumtamen, 
quia  nec  res  ipsa,  ut  ego  interpretor,  priuatim  ad 
me  unum  pertinet,  sed  aliqua  ex  parte  cum  publica 
utibtate  coniungitur,  et  ex  tuis  litteris  uelle  te  mea 
20  caussa  multum,  ex  omnium  sermone  posse  plurimum 
intelligo:  male  prorsus  mereri  uidear  de  studiis  meis 
ac  de  me  ipso,  nisi  opportunitatem  istam  nactus  amoris 
officiique  tui  agam  tecum  de  statu  meo,  quantum  res 
ipsa  postulat  et  quantum  mihi  per  humanitatem  tuam 
25  licet,  per  quam  licere  uideo  plurimum.  Etsi  enim 
iaceo  nec  leui,  sed  inueterato  iam  difficili  que  morbo, 
tamen  si  tu,  tantus  Vir,  ad  me  erigendum  ac  recrean¬ 
dum  accingeris,  si  istam  scientiam,  istam  artem  ad¬ 
hibes,  quae  saepe  bonis  uiris  in  calamitate  opem  ac 
30  salutem  attulit:  cur  dubitem,  quin  uoluntatem  atque 
industriam  meam  felicitas  illa,  utrique  nostrum  pariter 
exoptata  consequatur?  quod  si  secus  acciderit,  suum 
tamen  humanitas  tua  fructum  non  amittet,  ego  enim, 

2  Primum  ea  epistula  legitur  in  Morhofii  Polyhistore 
(1,  345),  unde  Kraussius  eam  in  appendicem  editionis  suae 
transtulit. 

quod  uolueris  conatusque  sim,  in  tua  laude  ponam; 
quod  non  perfeceris,  ad  meam  fortasse  culpam  uel, 
ut  aequius  de  me  ipso  sentiam,  ad  meam  certe  fortu¬ 
nam  transferam,  nam  et  praeclarus  artifex,  perfectam 
animo  speciem  intuens,  cum  ipse  nihil  in  arte  possit, 
opus  tamen  imperfectum  subiectae  materiae  uitio  relin¬ 
quit.  Nec  tamen  is  ego  sum,  cuius  animum  immo¬ 
derata  quaedam  opum  honorum  ue  cupiditas  angat, 
habeo  magnam  gratiam  naturae  meae,  quae  me  ad 
hanc  insaniam  numquam  impulit,  maiorem  etiam  iis 
uiris,  quorum  praeceptis  eruditus  ad  hanc  diem  ita 
uixi  itaque  posthac,  ut  spero,  uiuam,  ut  neque  summa 
cupiam  neque  summa  adeptis  inuideam.  sed  quia  uir- 
tus,  licet  a  se  ipsa  pendeat,  externa  tamen  quaedam 
non  recusat,  propterea  mediocritatem  earum  rerum, 
quae  fortunae  bona  quidam  uocant,  numquam  contempsi, 
elaboraui  etiam,  ut  consequerer.  Et  plane  me  con¬ 
secutum  credidi,  cum  decem  abhinc  annos  Romam  ueni. 
quis  enim  aliter  crederet,  cum  a  Pont.  max.  uocarer, 
cum  hic  uigere  dicerentur  ac  semper  uiguissent  artes 
illae,  quibus  ab  ineunte  aetate  studium  meum  dede¬ 
ram,  cum  ipsum  denique  nomen  urbis  Romae  nihil 
tenue,  nihil  angustum,  sed  ampla  et  magna  polliceri 
omnia  uideretur?  hoc  loco  non  faciam,  ut  aut  de 
meis  ipse  meritis  detraham,  quod  certe  non  debeo; 
non  enim  commisi,  ut  meam  in  re  mandata  diligen¬ 
tiam,  operam,  fidem  requirere  quisquam  iure  possit; 
aut  alios  carpam,  quod  ab  institutis  meis  longissime 
distat.  Tantum  dicam  et  id  ipsum  inuitus,  nescio  quo 
fato  mihi  fontes  aruisse,  qui  profluere  solebant,  be¬ 
nignitatem,  quae  antea  patebat,  ita  clausam  in  me 
esse,  non  modo  ut  nihil  eiusmodi,  in  quo  uel  copia 
uel  splendor  inesset,  sed  ne  mediocritas  illa  quidem, 
quae  repellit  incommoda,  quae  honestatem  ex  parte 
saltem  aliqua  tuetur,  mihi  adhuc  obtigerit.  Ac  uide 


5  ante  'nihil’  <^non^  inserendum  uidetur. 

tamen  aequitatem  animi  mei.  rei  domesticae  iactu- 
ram,  quaecumque  est,  facile  fero,  libenter  dissimulo, 
do  operam,  ut  obliuiscar;  quod  antiquam  colere  fruga¬ 
litatem,  quod  illam  paruo  contentam,  omnium  laudan- 
5  darum  artium  parentem  altricemque  disciplinam  retinere 
cogar,  non  irascor,  et  hanc  ipsam  fore  crederem  liberis 
meis  non  contemnendam  hereditatem.  At  multa  desunt. 
Ego  deesse  mihi  quidquam  nego,  abesse  multa  confi¬ 
teor,  quae  tamen  ipsa,  ni  fallor,  eiusmodi  sunt,  ut,  si 
10  large  suppetant,  nihilo  fiam  melior,  si  absint  penitus 
aut  si  minima  sint,  sicuti  sunt,  nihilo  deterior,  ego 
quod  ad  hanc  iacturam  attinet,  tranquillo  satis  animo 
sum:  illa  me  dies  noctesque  uexat,  illa  mihi  penitus 
insidet  haeretque  cura,  quod,  si  quem  studia  mea  fruc- 
15  tum  ferre,  si  quid  posteris  industria  mea  prodesse 
poterit,  id  periisse  totum  ac  perire  quotidie  magis  in- 
telligo.  Haec  sunt  mea  detrimenta,  optime  Crato, 
atque  utinam  mea  tantum  essent,  ferrem  facilius  et 
quoquo  modo  quasi  fouerem  ac  mollirem  dolores  meos. 
20  nunc  quod  publico  tamdiu  commodo  defuerim,  quod 
iacere  studia  mea  per  annos  decem,  quod  ingenium 
languere  sim  passus,  quod  denique  fundamentis  adu¬ 
lescentiae  praeclare  iactis  aetas  grauior  exspectationi 
non  responderit,  id  cum  recordor,  paene  totus  ipse 
25  mihi  displiceo  et,  quamquam  culpa  uacem,  me  tamen 
culpa  non  libero,  sed  quasi  communis  caussae  deser¬ 
torem  accuso,  una  relinquitur  in  amore  tuo  conso¬ 
latio  et,  si  nihil  praestares  aliud,  hoc  ipso  tamen  con¬ 
solaris,  quod  aegritudini  meae  sociam  se  adiungat  aegri- 
so  tudo  tua;  et,  dum  tu  aeque  doles  atque  ego,  id  efficis, 
ut  ego  non  aeque  doleam  atque  soleo.  Sed  illa  pars 
litterarum  tuarum,  in  qua  de  Maximiliani  Imperatoris 
admodum  propensa  ad  liberales  disciplinas  uoluntate 
significas  et  addis,  opem  ab  eo  si  petam,  fore,  ne  fru- 
35  stra  petam,  ea  uero  pars  animo  meo  tamquam  labanti 
quiddam,  quo  consisteret,  instillauit.  aliis  alia  cara 
sunt:  non  eodem  sensu,  non  eodem  omnes  ingenio 

natura  finxit,  ego,  quarum  rerum  illecebris  capiuntur 
multi,  ita  plerasque  non  amo,  ut  auerser  penitus  ac 
fugiam,  litteris  pascor,  bis  uoluptatem  nullam  prae¬ 
fero  ac  ne  confero  quidem;  barum  consuetudine  nibil 
suauius  experior,  nibil  dulcius,  et  quemadmodum,  si 
solem  e  mundo  Deus  auferat,  statim  in  boc  orbis 
terrae  communi  domicilio  summus  borror,  summa  se¬ 
quatur  incommoditas,  sic  adempto  milii  litterarum  usu 
plena  tenebris  omnia,  plena  molestiis,  otium  iniucun- 
dum,  negotium  perdifficile  uidetur.  o  mi  Crato,  o  mi, 
inquam,  suauissime  Crato  —  iam  enim  audeo  tua  fre¬ 
tus  facilitate  familiariter  ac  plane  blande  tecum  agere 
—  tu  ne  is  es,  qui  mibi  me  ipsum  longo  interuallo 
restituas?  qui  bas  aliquando  tenebras  tuo  lumine  ex¬ 
pellas?  cuius  munere  excolantur  et  rursus  florere  in¬ 
cipiant  studia  mea?  confer  buc,  obsecro,  opes  tuas, 
quas  intelligo  esse  maximas,  ingenii,  prudentiae,  aucto¬ 
ritatis.  digna  prorsus  tuis  officiis,  digna  tuo  patro¬ 
cinio  caussa  est.  nam,  si  pro  litteris  agitur,  cur 
humilis  et  obscura  uideatur?  si  apud  Imperat,  sapien- 
tissimum,  uerae  solidaeque  gloriae  cupidum,  cur  diffi- 
cibs  aut  dubia?  Merces  autem  recte  factorum  nulla 
praestantior  aut  uberior,  quam  ut  usuram  uitae  quam 
breuissimam  aeterna  nominis  memoria  compenset  poste¬ 
risque  tradita  litterarum  beneficio  pulcherrimae  uir- 
tutis  effigies  amorem  concibet,  laudandi  uoluntatem 
commoneat,  imitandi  studium  excitet.  Praeclarum  du¬ 
citur  quamplurimis  imperare  mortalibus,  gentes  natio¬ 
nesque  subigere,  dare  leges,  iura  praescribere,  baec 
magna  uidentur  et  expetenda  in  primis,  sed  baec 
ipsa  saepe  motus  temporum  labefactat,  saepe  uis  ho¬ 
minum  conuelbt,  saepe  ad  alienam  fortuna  potestatem 
,  transfert,  urbes  et  opida  intereunt,  uestigia  uix  ap¬ 
parent:  nomina  simul  interire  et  cum  aspectu  memo¬ 
riam  quoque  tolli  scriptorum  uirtus  et  industria  non 
est  passa,  decet  igitur,  cum  tu  Maximibanum  uehe- 
menter  ames,  cum  ilbus  gloriae  maxime  seruias,  id 

curare  te  in  primis,  quod  et  maximum  est  amoris 
argumentum  et  ad  eius  gloriam  maxime  pertinet,  bonis 
enim  uiris,  quorum  excludi  numero  me  non  arbitror, 
et  ita  doctrinarum  in  studio  uersantibus,  non  ut  sibi 
5  tantum  uiuant  priuata  delectatione  contenti,  sed  ut 
ingenii  monumenta  relinquere  et  posteritati  patere 
suam  industriam  uelint,  quae  mihi  semper  studiorum 
ratio  probata  uehementer  est,  iis  tu  si  otium  des  et, 
qua  uales  apud-  Imperatorem  gratia,  conficias,  uide, 
10  quot  bona  consequantur,  ipsum  Imperatorem  ornabis 
immortali  gloria,  probitati  et  uirtuti  amissam  prope 
dignitatem  restitues,  frueris  tu  quoque  magna  laude, 
quamquam  te  quidem  boc  spectare  non  oportet,  ad  eam 
laudem,  quam  adeptus  iam  es,  propemodum  accedere 
15  nihil  potest,  sed  tamen  frueris  eorum  amore  et  obser- 
uantia,  quos  tibi  tua  merita,  tua  benignitas  adiunxerit. 
Equidem,  si  hoc  per  te  assequar,  ut  ex  turbulento 
negotii  genere  emersus  ad  tranquillitatem  perueniam 
et,  quod  reliquum  uitae  .contigerit,  in  optato  littera- 
20  rum  portu  interpellatore  nullo,  uacuus  omni  cura  degam, 
nulla  res  erit  tanta,  quam  non  et  me  tibi  debere  con¬ 
fitear  et  libenter  tua  caussa  suscipiam,  istam  quidem 
uirtutem,  quae  me  a  molestissimis  occupationibus  ad 
suauissimam  quietem  et  aptissima  naturae  meae  studia 
25  traduxerit,  feram  in  oculis  assidue,  colam  animo  semper, 
fortasse  etiam  futuris  gentibus  ignotam  esse  non  sinam. 
Vale.  Romae,  id.  lun.  MDLXX. 


LXV. 

Amplissimo  Cardinali  loanni  Morono  (X,  i). 

Turpe  est  praescribere  sapienti,  quid  agat  et  quo 
30  modo  agat;  neque  ego  id  umquam  commiserim  neque 
id  est  aut  consuetudinis  aut  naturae  meae,  uerum- 
tamen  excusandus  fortasse  uidear,  si  uel  a  mea  maxi- 

ma  re,  quae  nunc  agitur,  uel  ab  humanitate  tua,  quam 
omnes  norunt  et  praedicant,  persuaderi  me  patiar,  ut 
agam  pauUo  liberius,  quod  sentio,  et,  quae  cum  animo 
meo  sum  meditatus,  eadem  nunc  expromam  nihil  dissi¬ 
mulans,  nullo  ueritatem  artificio  tegens.  Ego,  uir 
praestantissime,  quoad  putaui  te,  uti  pollicitus  eras, 
acturum  esse  cum  Pontifice  de  caussa  mea,  laetabar 
uehementer  et  in  hac  aduersa  ualetudine,  quae  mihi 
omnem  abstulisse  iucunditatem  uidebatur,  aliqua  tamen 
uoluptate  perfruebar.  sperabam  enim  fore,  ut  auctoritas 
tua,  prudentia,  eloquentia,  praesertim  in  optima  caussa, 
facile  impetraret  ab  aequissimo  ac  benignissimo  prin¬ 
cipe  non  immoderatum  aliquid  aut  eiusmodi,  quod  in- 
uidiam  excitare  posset:  non  enim  ego  ita  efferri  cupi¬ 
ditate  soleo,  quid  igitur?  annuam  tantum  ordinarii 
stipendii  solutionem,  ut,  quemadmodum  Pius  Quartus 
Pontifex,  immortali  memoria  dignus,  uenientem  ad 
Vrbem  insigni  uiatico  donauerat,  sic  Pius  Quinctus, 
omni  uirtute  ac  laude  praestans,  ab  Vrbe  discedentem 
non  modo  simili,  sed  maiore  etiam  munere  proseque¬ 
retur.  in  quo  ratio  uidebatur  habenda  aetatis  meae, 
habenda  ualetudinis,  habenda  etiam  meritorum  meo¬ 
rum.  quamquam  de  meritis,  ita  me  Deus  amet,  lo¬ 
quor  non  libenter,  aduersatur  enim  modestia  mea. 
sed  hoc  uerbum  expressit  ab  inuito  dolor  et  eorum 
temporum  memoria,  cum  in  meum  nomen  inueheban- 
tur  multi,  aliena  conferentes  in  me,  mea  mihi  detra¬ 
hentes.  Hoc  igitur  alloquendi  Pontificis  et  cum  eo 
statuendi  consilio  tuo,  quasi  rebus  meis  nulla  iam  tem¬ 
pestas  immineret  et  quasi  iam  in  portu  nauigarem, 
ita  laetabar.  Postea  uero  quam  de  Mariano  Victorio, 
summae  probitatis,  rarae  doctrinae,  excellentis  industriae 
uiro,  cognoui  acturum  te  esse  de  negotio  meo  in  eo 
conuentu,  qui  primus  habebitur  eorum  Cardinalium, 
quibus  alendorum  in  Vrbe  studiorum  moderandique 
Gymnasii  publice  demandata  cura  est,  plane  sum  ad¬ 
miratus  mutationem  consilii  et,  ut  ingenue  fatear. 

quemadmodum  natura  mea  fert  nec  bonitas  tua  recu¬ 
sat,  ex  alta  quadam  spe  turbatus  concidit  afflictusque 
iacet  animus  meus,  equidem  iis  Cardinalibus  tantum 
tribuo,  quantum  eorum  summa  uirtus  ac  dignitas  postu- 
5  lat:  aeque  omnes  diligo,  aeque  colo,  sed  ad  eos  certe 
nullam  arbitror  negotii  mei  partem  attinere.  A  Pon¬ 
tifice  sum  Romam  arcessitus,  a  Pontifice  discedendi 
facultatem  peto,  si  potestas  quaeritur:  unius  est  sum¬ 
ma;  si  liberalitas:  unus  unico  uerbo  pollicetur  et  prae- 
10  stat;  si  dignitas:  quae  maior  est,  quam  a  Pontifice 
uocatum  esse,  a  Pontifice  cum  dignitate  dimitti?  Haec 
mea  consilia  sunt,  quibus  tamen,  ut  debeo,  anteponam 
tua.  satis  enim  exploratum  habeo  nibil  te  cogitasse 
sine  summa  ratione,  nihil  acturum  sine  summa  pru- 
15  dentia,  et  mihi  parum  in  usu  rerum  uersato  obscura 
multa  sunt,  tu  tamquam  Lynceus  uides  omnia,  pro¬ 
batus  per  totam  aetatem  iis  actionibus  et  curis,  unde 
salus  publica  minime  dubio  honorum  omnium  testi¬ 
monio  manauit.  Ego  me  semel,  non  temere  aut  repen- 
20  tina  quadam  uoluntate  impulsus,  sed  explorata  ratione 
certoque  iudicio  adductus  in  clientelam  tuam  tradidi, 
me  liberosque  meos  tuae  potissimum  fidei  beneuolen- 
tiaeque  commisi,  eadem  mihi  perpetuo  mens,  eadem, 
quoad  uiuam,  in  te  uno  sita  spes  erit,  tu  me  ornan- 
25  dum,  augendum,  tuendum  suscepisti;  saepe  uidi  pro 
uarietate  rerum  mearum  et  laetitiam  et  sollicitudinem 
tuam,  nunc  tamquam  bonus  artifex  tuum  ut  perpo¬ 
lias  opus  ac  perficias  oportet,  expedi,  obsecro,  me 
hac  molestia,  uel  potius  hoc  me  periculo  libera,  uides 
30  enim  cum  Romano  caelo  minime  iam  conuenire  mihi 
posse,  adductam  esse  in  extremum  fere  discrimen  salu¬ 
tem  meam,  autumnum  aduentare,  cuius  uarietatem  et 
inconstantiam,  hic  si  permansero,  mea  certe  nequa¬ 
quam  feret  imbecillitas.  Venetias  multis  nominibus 
35  cogito  idque  mihi  primum  est  et  praeter  cetera  optan¬ 
dum.  sed  si  uel  per  Pontificem,  quod  non  opinor,  uel 
per  quotidianam  febrem,  quod  magis  metuo,  patriam 

longo  terrarum  ac  maris  inter uallo  disiunctam,  petere 
non  licebit,  deponam  uoluntatem  meam,  suscipiam  eam, 
quam  necessitas  afferet,  accedam  ad  Sabinos  colles, 
quos  florere  audio  regionis  amoenitate,  caeli  temperie, 
omnium  rerum,  quas  hominum  uictus  cultusque  desi¬ 
derat,  ubertate.  Interea  me  tibi  totum  salutem  que 
meam  quam  suppliciter  possum  commendans  ac  tradens 
negotii  administrandi  rationem  singulari  tuae  sapientiae 
permitto.  Vale.  V.  Kal.  Sept.  MDLXX. 


LXVI. 

Augustino  Angelello  Fabrianum  (IX,  9). 

Puto  te  ab  Onuphrio  Giilio,  tui  amantissimo,  cer¬ 
tiorem  non  semel  esse  factum  inualetudinis  meae,  qua 
nonum  iam  mensem  ita  laboro,  ut  neque  ratione  uic¬ 
tus  neque  ullo  remedii  genere  adhuc  quidem  alleuari 
potuerim,  itaque  misere  iaceo  spe  iam  destitutus 
omni,  praeter  eam,  quam  in  caeli  mutatione  multi 
ponendam  arbitrantur,  quorum  ego  libenter  accedo 
sententiae,  exire  propter  nimios  calores  nondum  licuit. 
Sed  exeimdi  consilium  ita  cepi,  ut  ad  patrios  lares  et 
dulcia  incunabula  remigrem,  in  quo  Pontifex,  ut  est 
insigni  praeditus  humanitate,  facilem  perbenignumque 
se  praebuit.  Si  quaeris,  laetior  an  tristior  discedam, 
non  facile  dixerim,  ita  multa  occurnmt,  quae  animum 
ac  uoluntatem  huc  illuc  distrahant,  propensior  tamen 
in  hanc  partem  sum,  ut  post  annos  decem  aetate  in- 
grauescente,  urgente  praesertim  difflcili  morbo,  ad 
patriae  complexum  recurram,  cuius  adspectus  non  du¬ 
bito,  quin  mihi  amissam  molestissimis  curis  hilaritatem 
restituat,  quam  si  quis  afflictae  ualetudini  haud  paullo 
magis  quam  orientalia  pharmaca  prodesse  dixerit,  opi¬ 
nor,  non  errabit.  Eamus  igitur  diis  bene  iuuantibus 

et  redeamus  aliquando  ad  ea  studia,  unde  discedere 
piaculum  fuit,  quod  utinam  j)er  ualetudinem  liceat; 
nam  per  negotia  certe  licebit,  ita  res  meas  consti¬ 
tui;  ita,  quae  dissipata  erant  in  domesticis  rationibus, 
5  collegi  atque  contraxi ;  ita  denique,  quod  accipi  quasi 
dictum  arroganter  nolim,  bumana  omnia  propemodum 
coepi  contemnere.  De  discessu  igitur  fixum  consilium 
est;  de  die  nondum  statui:  sed  ut  hiemales  imbres 
tempestatesque  uitentur  ante  Kal.  Oct.  cogitamus. 
10  Onuphrius  hic  remanet,  meo  sane  cum  dolore,  non 
solum  enim  eius  opera  utebar  in  studiis,  uerum  etiam 
conuictu,  sermone,  probitate,  ingenio  ita  fruebar,  ut 
hanc  iacturam  sarcire  me  posse  uix  umquam  putem, 
non  deerunt  omnino,  quibus  utar,  sed  praeter  operam 
15  alia  desidero,  hoc  adolescente  nihil  aptius  ad  natu¬ 
ram  'meam.  Te,  mi  Augustine,  quamquam  longe  dis- 
iunctus,  tamen  prorsus  non  carebo.  quae  enim  tua 
est  humanitas,  qui  tuus  in  me  amor,  scribes  interdum 
ad  me.  ego  autem,  licet  otium  et  litteras,  si  ualebo, 
20  ita  amplecti  cogitem,  ut  diuelli  me  non  facile  patiar, 
tamen  a  te,  uiro  optimo,  nostri,  quod  facile  perspexe¬ 
rim,  cupidissimo  atque  amantissime,  non  committam, 
ut  in  hoc  genere  prorsus  requiri  possit  officium  meum. 
Vale.  Kal.  Sept.  MDLXX. 


LXYII. 

25  Amplissimo  Cardinali  Gulielmo  Sirletto  (X,  2). 

Augeri  tua  uetera  erga  me  merita  recentibus  offi¬ 
ciis  nec  miror  et  uehementer  gaudeo,  quamquam  uete- 
ribus  contentus  esse  poteram,  erant  enim  eiusmodi, 
ut  addi  nihil  posse  uideretur.  sed  tamen,  ut  uideo, 
30  tua  nunc  quidem  ad  ea  permultum  addidit  humanitas, 
et  quamquam  neque  tua,  nec  collegarum  tuorum  Mo- 

roni  et  Cornelii  de  uiatico  mihi  impetrando  summa 
contentio  quidquam  profecerit,  aeque  tamen  uobis 
omnibus  debeo,  ac  si  profecisset  plurimum,  est  enim 
animi  liberaliter  instituti  spectare  uoluntatem  in  pri¬ 
mis,  minime  quidem  rein  contemnere,  potiorem  tamen 
ipsa  re  uoluntatem  ducere,  sane  optimi  Pontificis  an¬ 
gustias  temporum  difficultas  excusat:  uerumtamen  in- 
grauescenti  hominem  aetate  non  solum  infirma,  sed 
etiam  aegra  ualetudine,  imparatum  a  re  domestica, 
cum  filia  nubili  ab  urbe  Roma,  cuius  nomen  omnia 
pollicetur,  post  decem  annorum  labores  suis  sumpti¬ 
bus  in  patriam  redire  iis  fortasse,  qui  haec  solent 
animaduertere,  admirationem  aliquam  pariet.  Et  quam¬ 
quam  ea,  quae  bonis  artibus  debentur,  ratio  tempo¬ 
rum  impediat,  ut  etiam  liberalissimorum  Principum 
uoluntas  in  optimo  bene  merendi  cursu  retardetur, 
me  tamen  a  litteris  nulla  res  abducet,  si  modo  asse¬ 
qui  otium  licebit,  satis  cum  uulgo  insaniuimus  am¬ 
bigua  certis,  turbulenta  tranquillis,  inania  solidis  prae¬ 
ferentes.  aetas  et  praeteriti  iactura  temporis  admo¬ 
net,  ut  resipiscamus  quodque  reliquum  est  uitae,  uiua- 
mus  nobis  ipsis,  bonis  artibus,  Deo  potissimum,  a 
quo  uno,  si  quid  aut  ingenii  aut  doctrinae  in  nobis 
est,  cum  acceperimus,  ad  eiusdem  unius  gloriam  omnes 
ingenii  doctrinaeque  fructus  referre  in  primis  aequum 
est.  Vale  et  tibi  persuade  neminem  esse  uel  umquam 
fore,  qui  tuam  praestantem  uirtutem  aut  magis  amet 
aut  libentius  praedicet.  Cardinalem  Carafam,  iuuenem 
natum  ad  immortalem  gloriam,  exemplum  antiquae 
probitatis,  cuius  humanitati,  qua  me  semper  est  com¬ 
plexus,  debere  me  plurimum  fateor,  nisi  graue  est, 
meo  nomine  salutabis.  VII.  Kal.  Oct.  MDLXX  [Romae]. 

LXVIIL 

loanni  Cratoni  Viennam  (IX,  5). 

Nunc  demum  exoriri  mihi  uideor  et  quasi  post 
multam  noctem  lucem  adipisci,  reuersus  post  annos 
5  decem  in  patriam  ab  urbe  Roma,  unde  me  laborem 
nullum  pro  publica  re  communique  commodo  recu¬ 
santem  grauis  morbus  ac  diuturnus  extrusit.  Gratu¬ 
lantur  amici,  amplexantur,  laetitiam  oculis,  uultu,  ser¬ 
mone  declarant.  Hoc  mihi  iucundissimum  est,  sed  in 
10  hac  iucunditate  angor  saepe  intimis  sensibus,  dum 
recordor,  quid  iacturae,  quamdiu  Romae  uixi,  studia 
mea  fecerint,  de  quibus,  quamquam  intelligo  non  eum 
esse  me,  qui  magna  praestare  possim,  uerumtamen 
minima  fortasse  non  erat  expectatio.  Ire,  inquies,  non 
15  oportuit.  Certe,  si  diuinare  licuisset.  Verum,  si  res 
adhuc  integra  ponatur,  eundi  consilium  qui  reprehen¬ 
dat,  fortasse  nemo  sit.  Laborabam  domesticis  incommo¬ 
dis  fratrum  meorum  culpa  nec  spes  erat  emergendi, 
nisi  noua  consilia  caperentur.  Vocabar  a  Pontifice 
20  Max.,  quo  nihil  uideri  poterat  honorificentius:  fructum 
autem  quis  non  expectaret?  Cohortabantur  amplissi¬ 
mi  uiri,  quorum  erga  me  singularem  beneuolentiam 
multis  rebus  antea  perspexeram,  laeta  denique,  co¬ 
piosa,  ampla  ab  omnibus  antea  promittebantur,  quid 
25  agerem?  credidi  et  speraui,  ut  fere  sumus  omnes 
homines  hoc  ingenio,  ut  ea,  quae  cupimus,  libenter 
quoque  speremus,  quamquam  hoc  leuius,  quod  spem 
fefellerit  euentus;  non  tam  enim  abundare  quam  non 
egere  gratum  est:  illud  perquam  graue,  quod  perpeti 
30  saepe  multa  sum  coactus,  indecora  prorsus  indignaque 
studiis  nostris,  aetate  nostra,  existimatione  ante  parta. 
In  quo  tamen  occurrit  ea  consolatio,  quod  in  uitae 
durissimo  genere  multa  ferendo,  multa  simul  didici, 
quae  profecto  me  nunquam  neque  libri  neque  ulla 
35  doctrina  neque  dies  ipsa  docere  potuisset.  Nunc  sin- 

gulari  diuino  munere  patriam  adepti  redibimus  ad  illa 
praeclara  studia,  unde  discedere  non  oportuit,  omni- 
que  prorsus  cura  uacui,  nullo  cuius  quam  imperio,  ex¬ 
clusis  etiam,  si  licet,  interpellatoribus*,  si  non  licebit, 
rure  abditi,  salubri  aliquo  et  amoeno  loco  fruemur  5 
liberrimo  otio,  litterulis  uostris,  operamque  dabimus, 
quantum  in  nobis  erit,  ut,  quod  amissum  est  antea 
temporis,  non  id  quidem  totum,  (qui  enim  fieri  potest?) 
noimulla  tamen  ex  parte  sarciatur  et  aliquem  adliuc 
ex  industria  fructum  posteritas  capiat.  Valetudine  lo 
modo  utamur  commoda,  qua  nunc  omnino  caremus, 
erepta  laboribus  illis  animi  que  curis,  quae  nimium 
omnino  graues,  nimium  diuturnae  fuerunt.  Febris 
discessit  post  nouem  tandem  menses,  sed  inedia,  mor¬ 
bo,  maerore,  ad  horribilem  prope  maciem  redacti  15 
sumus,  quodque  miserius  etiam  est,  aluum  purgare, 
nisi  accedant  extrinsecus  adiumenta,  numquam  licet. 
Huic  ariditati  asininum  lac  prodesse  in  primis  posse 
neque  huic  remedio  ullum  praestare  inter  omnes  me¬ 
dicos  conuenit.  In  cibo  sicca  omnia  damnant,  humida  20 
probant,  praesertim  quae  facilia  sint  ad  concoquendum. 
Pono  magnam  spem  in  eorum  consiliis,  maiorem  tamen 
in  animi  tranquillitate,  in  adspectu  meorum,  in  caeli 
patrii  salubritate,  denique  ad  omnipotentem  Deum 
onmia  refero,  quidquid  acciderit,  eius  uoluntati  liben-  25 
ter  acquiescam.  Haec  de  statu  nostro,  utinam  quoti¬ 
die  laetiora,  quod  futurum  spero  et  sane  tua  quo¬ 
que  caussa  cupio.  Necesse  est  enim,  quem  ualde  ames, 
(sic  enim  mihi  iam  persuasi)  de  eo  ualde  te  sollicitum 
esse.  Ad  illam  superiorem  epistolam,  Romae  scriptam  30 
pluribus  uerbis,  expecto,  quid  respondeas.  Vale.  Vene- 
tiis.  X.  Kal.  Nou.  MDLXX. 


144 


LXIX,  Camillo  Palaeotto. 


Lxrx. 

Camillo  Palaeotto  Bononiam  (X,  7). 

Putasti  ne  umquam  fore,  ut  ego  me  Romanarum 
occupationum  e  uinculis  eximerem?  certe  factum  uides. 

5  nec  mihi  uenit  in  mentem  eius  consilii  paenitere. 
quin  quotidie  magis  gratulor,  quod  illa  reliquerim,  haec 
sim  adeptus:  quod  ah  omni  cura  liber  otio  fruar 
honestissimo,  quod  ea  nunc  denique  studia  recolere 
mihi  liceat,  a  quibus  disiunctus  tot  annos  uixi,  uel 
10  potius  plane  non  uixi.  quae  enim  potest  esse  uita 
sine  litteris?  ualeat  ambitio,  fucatus  opum  splendor, 
nihil  est,  quod  cum  suauissima  librorum  consuetudine 
conferri  iure  possit,  qua  mente  cum  essem,  commisi 
tamen,  ut  aliter  sensisse  uidear,  cum  sententiam  num- 
15  quam  mutauerim.  nam  ad  urbem  Romam  eo  quidem 
consilio  sum  profectus,  domesticis  ut  rationibus  con¬ 
sulerem,  simul  tamen  id  spectans,  ne  delicias  meas, 
optimarum  studia  litterarum,  prorsus  desererem,  aliter 
cecidit,  quis  me  accuset  inconstantiae?  uicit  meam 
20  uoluntatem  potestas  eorum,  quibus,  ut  aequum  est, 
non  minus  libenter  quam  necessario  parui,  sed  mitto 
praeterita,  quasi  enim,  ea  dum  attingo,  uulneris  ob¬ 
ductam  prope  cicatricem  renouo.  Hic  me  propinqui, 
familiares,  noti  pariter  atque  ignoti,  redeuntem  ex- 
25  cepere  uoluptate  summa.  Vrbem  priuatis  aedificiis 
elegantiorem  et  publicis  operibus  magnificentiorem, 
quam  reliqueram,  inueni,  praeterea,  quamquam  arden- 
te  bello,  florentem,  ut  in  summa  pace,  rebus  omnibus, 
quae  uel  ad  usum  corporis  uel  ad  animi  delectationem 
30  pertinent,  quo  dolere  interdum  ac  paene  succensere 
mihi  cogor,  qui  tot  bonis,  tanta  tranquillitate,  tanto 
etiam  nobilium  uirorum  erga  me  amore  tam  diu  me 
carere  sim  passus,  lucri  tamen  id  factum  est,  quod, 
nisi  hinc  discessissem  diuque  abfuissem,  haec  ipsa  pro- 
35  fectio,  quibus  nunc  ex  interuallo  recuperatis  iucundis- 

sime  fruor,  numquam  omnino,  quanti  essent,  intelli- 
gere  potuissem,  itaque  est,  cur  immortali  Deo  gratias 
agam  habeamque  maximas,  quod  mihi  occasione  gra- 
uissimi  morbi  missionis  a  Pontifice  petendae  ipsique 
Pontifici  concedendae  mentem  attulerit,  alioqui  nec  5 
satis  decorum  putassem  nec  umquam  omnino  commi¬ 
sissem,  ut  ante  pactam  diem  negotium  publicum 
Vrbemque  relinquerem.  In  discessu  commoda  quae¬ 
dam  sperabantur  nec  defuit  intercedentium  dignitas, 
auctoritas,  gratia:  ratio  temporum  est  aduersata  Pon-  lo 
tifice,  natura  liberalissimo.  Turcicum  bellum  et  prae¬ 
sentis  futurique  sumptus  necessitatem  excusante,  mirum 
id  uideri  nonnullis,  ego,  qui  propemodum  id,  quod 
accidit,  opinione  iam  praeceperam,  non  sum  commotus 
ipsoque  missionis  impetratae  munere  contentus  cetera  is 
non  dixerim  equidem  contemnens,  sed  certe  non  ma¬ 
ximi  pendens,  otii  cupidus  nihilo  laetior  discessi.  Nunc 
habeo  cum  ualetudine  negotium,  eius  enim  morbi, 
quo  me  scis,  Romae  dum  essem,  nec  parum  diu  nec 
leuiter  laborasse ,  molestae  admodum  reliquiae  sunt.  20 
sed,  ut  spero,  sublatis  iam  caussis,  quae  morbum  et 
pepererant  et  alebant,  sedulitate  ac  fideli  meorum  cura, 
adiuuante  etiam  huius  caeli,  quod  in  lucem  editus 
primum  hausi,  benignitate  breui  omnino  conualescam. 

Tu  interea  fac,  ne  officium  desiderem  litterarum  tua-  23 
rum.  Vale.  Venetiis.  [MDLXX  auctumno.] 


LXX. 

Francisco  Morando  Veronam  (X,  6). 

Quae  me  caussae  minime  natura  procliuem  ad 
noua  consilia  nunc  impulerint,  ut  negotium  illud  Ro- 
manum,  quod  Pius  Pont.  Max.  decem  abhinc  annis 
honorifico  quingentorum  scutatorum  stipendio  mihi 

demandauerat,  reiciendum  putarim,  non  facile  est  scri¬ 
bere.  uelim  quidem  existimes  eiusmodi  esse,  ut  aliter 
statuere  meis  rationibus  alienissimum  fuerit.  Illud 
certe  fieri  non  potuit,  ut  cum  illo  mihi  amplius  caelo 
5  conueniret.  quod  experiri  constantiae  caussa  dum 
cupio,  parum  abfuit,  quin  ipsius  caeli  adspectum  usum¬ 
que  perdiderim.  Nouum  igitur  consilium  capiendum 
necessario  fuit,  si  modo  mihi  carus  esse  uellem,  si 
salutis,  quam  omnes  antiquissimam  habent,  ^'ationem 
10  ducere,  si  denique  uitae  munus  a  Deo  datum  eousque 
tueri  et  custodire,  quoad  ille  ipse,  qui  dedit,  arbitratu 
suo  repeteret.  Veni  domum;  hic  uero  me  summa 
quies  et  domestica  commoda  maximeque  fidelissimae 
atque  amantissimae  coniugis  cura  tanta,  quanta  potest 
15  esse  maxima,  plane  recreauit.  Febris  abiit,  nec  tamen 
ualemus.  morbi  enim  reliquiae  supersunt  magis  prope 
timendae,  quam  morbus  ipse,  qui  enim  ualere  pos¬ 
sum,  aut  etiam  quid  non  timeam,  cum  attenuatum 
exsiccatumque  corpus  naturali  munere  fungi  sua  sponte 
20  numquam  possit?  quae  res  neque  molestiae  parum 
habet  et,  si  inueterauerit,  periculo  non  uacat.  hoc  igi¬ 
tur  malum  nisi  depulero,  ualere  me  non  dicam.  Stu¬ 
dia  nostra,  remissa  occupationibus,  retenta  tamen 
animo,  attingere  nondum  audeo,  ne  stomacho,  imde 
25  fluxit  omne  malum,  praepropera  cupiditas  obsit.  Sed 
heus,  mi  Morande,  quando  te  complectar?  quando  ad- 
spectu  sermoneque  fruar  tuo?  tu  ne  ad  nos,  an  ego 
ad  te  prior?  Ego  scilicet  ad  te.  Ire  enim,  cum  per 
anni  tempus  licebit,  ad  Gauderina  balnea  decretum  est, 
30  quae  quater  antea  sumpsi  nec  umquam  sine  fructu, 
nunc  eo  sumam  diligentius,  quod  maiorem  aetas  morbi¬ 
que  grauitas  ac  diuturnitas  cautionem  postulat,  inde 
excurram  ad  te,  ut  te  uideam,  te  complectar,  tecum 
sim.  De  cydonite  illa,  exquisito  artificio  confecta,  qua 
35  carui  tot  annos,  interrupto  locorum  interuallis  officii 
tui  cursu  nisi  tua  sponte  ad  consuetudinem  redieris, 
appellabo  te  quasi  meo  quodam  iure,  sic  tamen,  ut 

ipsum  e  tua  fluxisse  benignitate  confltear.  Vale,  mi 
suauissime  Morande,  nosque,  ut  solebas,  ama.  Venetiis. 
[MDLXX,  mense  Octobri.] 


LXXI. 

Octauiano  Ferrario  Mediolanum  (X,  ii). 

Mi  Ferrari,  si  me  tantum  amas,  quantum  pro¬ 
fecto  amas,  gratulari  te  milii  aequum  est,  quod  ex¬ 
optatae  diu  patriae  compos  denique  factus  post  annos 
decem,  tenui  fortuna  contentus  ita  uiuo,  ut  regum 
opes  honoresque  contemnam,  carebam  otio,  studiis, 
rebus  multis  ad  meam  naturam  aptis,  quae  mihi  nunc 
omnia  Dei  benignitas  restituit,  iisque  fruor  eo  sua- 
uius,  quo  fit  usus  desiderii  diuturnitate  iucundior.  Si 
quid  praeterea  non  tam  de  meo,  quam  de  meorum 
statu  scire  uis,  ut  fere,  qui  amant,  curiosi  sunt  omnes, 
haec  accipe,  uxor  et  filius  in  urbe,  commoda  uter¬ 
que  ualetudine,  illa  rem  domesticam,  hic  officinam 
emendandorumque  librorum  curam  administrat  egregie, 
mihi  taedio  diutinae  commorationis  urbanae  rusticari 
uehementer  placet,  quo  primum  afflictae  diuturno 
morbo  ualetudini  consulimus  et  imbecillo  corpori  uires 
addimus;  deinde  quasi  quibusdam  exsolutus  uinculis 
libere  uagatur  et  uoluptate  pascitur  animus  honestis¬ 
sima.  nullis  hic  angimur  curis,  nullis  implicamur  ne¬ 
gotiis,  licet  id,  quod  antea  numquam  licuit,  prorsus 
nihil  agere,  si  uolumus  et,  quod  licet,  saepe  uolumus. 
nam  uehi  curru,  opida  inuisere  propinqua,  amicorum 
uillulas  obire,  conuiuari  etiam  interdum  suauissimis- 
que  epulas  condire  sermonibus  hoc  ipsum  uoco  nihil 
agere,  quamquam  qui  ualetudine  parum  firma  operam 
dat,  ut  suauiter,  iucunde  et  honeste  simul  uiuat,  is 
profecto  nihil  agere  mihi  non  uidetur.  Sed  in  hoc 

lameri  uitae  genere  libros,  communes  delicias  nostras, 
abiecisse  me  penitus  nolim  existimes,  nobiscum  ubi¬ 
que  sunt,  comites  numquam  molesti,  loquentes,  silentes, 
cum  uolumus,  quoad  uolumus.  et  quamquam  ueteris 
5  morbi  reliquiae  quaedam  supersunt  et  uires  adhuc 
languent,  quiddam  tamen  aggredi  sum  ausus,  quod 
si,  ut  spero,  absoluam  et  si,  ut  principia  dare  se 
uidentur,  ita  procedet  industria  uel  a  te  probabitur 
(a  te  cum  dico,  qui  subtiliter  et  sincere  iudicant, 
10  simul  omnes  intelligo.  tu  enim  is  es,  quem  nec  opi¬ 
nio  fallat,  nec  uoluntas  a  ueritate  detorqueat)  uel, 
quin  me  putes  omnis  expertem  ingenii  nec  de  mea 
nec  de  cuiusquam  onmino  facultate  statuere  et  existi¬ 
mare  quidquam  posse,  non  recuso.  Locus  ipse  me 
15  uacuus  interpellatoribus  et  haec  uiuendi  arbitratu  meo 
rerum  omnium  dulcissima  optata  antea  potius  quam 
sperata  libertas  inuitauit,  ut  ordirer  id,  quod,  nisi 
'  sedem  hic  statuo  aut  certe,  nisi  in  hoc  secessu  et  in 
hac  paene  solitudine,  (nam  si  cum  urbe  conferatur, 
20  quamquam  celebre  satis  opidum,  solitudo  tamen  uideri 
quaedam  possit)  maiorem  anni  partem  consumpsero, 
uereor,  ne  sero  admodum,  fortasse  etiam  pertexere 
numquam  liceat,  opus  est  nec  temporis  nec  laboris 
exigui,  tempus  hic,  ut  uideo,  deesse  non  potest: 
25  laborem  communis  utilitatis  gratia  numquam  adducar 
ut  fugiam:  interim  tamen,  superiore  periculo  admo¬ 
nitus,  operae  curaeque  plus  in  ualetudinem,  quam  in 
studia  conferam.  Vale.  Ex  opido  Plebe  Sacci,  VI.  id. 
Nou.  MDLXX. 


28  Tlebe  Sacci’  in  eo  oppidulo  uxoris  frater  Carolua 
Odonius  uillam  uidetur  habuisse. 

LXXII. 

Andreae  Antonino  Ostianum  (X,  5). 

Nisi  me  ualde  amares,  quod  multis  argumentis 
intellexi,  subirasci  te  mihi  crederem,  quod  litteris 
tuis  amantissime  scriptis  nihil  umquam  responderim, 
sed  si,  cur  officio  defuerim,  audias,  non  dubito,  quin 
omni  me  prorsus  et  inhumanitatis  et  negligentiae 
suspicione  liberandum  putes.  A  quo  enim  tempore 
Roma  discessisti,  nullo  difficultatis  incommodi  que  ge¬ 
nere,  nulla  fere  dixerim  miseria  negotia  nostra  carue- 
runt.  ex  ea  sollicitudine  ac  laboris  assiduitate  incidi 
in  morbum,  cuius  primum  ui  deterritus,  deinde  etiam 
diuturnitate  defessus,  tentatis  prope  rebus  omnibus, 
cum  neque  periculi  neque  molestiae  finem  uiderem, 
cepi  consilium  in  patriam  reuertendi  extremoque  Sep¬ 
tembris  mense  dissuadentibus  medicis  et  amicis  aeger 
in  uiam  me  dedi.  Pisaurum  usque  morbus  ingrauescere 
uisus  est.  adspectu  maris,  quasi  iam  in  oculis  diu 
expetita  patria  esset,  propinqui  boni  spe  animus  cor¬ 
pori  medicinam  fecit,  febris  abiit,  antequam  Pisauro 
solueremus.  ita  Yenetias  refecti  cibo  paullo  firmiores 
gippulimus.  malum  illud  remanet,  ut  inueteratis  morbis 
fere  contingit,  quod  aluo  sumus  ita  sicca  itaque  restricta, 
nullo  prorsus  ut  cibi  genere  molliri  soluique  possit, 
quod  si  perpetuum  esset,  quid  miserius?  sed  ne  per¬ 
petuum  sit,  curabimus  et  cauebimus,  quibuscumque 
rebus  poterit,  his  primum,  quae  sunt  in  nobis  ipsis, 
quiete  corporis,  hilaritate  animi,  ratione  uictus,  tum 
iis  etiam,  quae  a  medicorum  scientia  consilioque  pro¬ 
ficiscentur.  Habes  id,  quod  optasse  te  arbitror,  de 
statu  meo:  tu,  si  placet,  uicissim  aliquid  de  tuo.  cum 
enim  de  te  tuisque  rationibus  certior  fieri  pro  nostra 
necessitudine  maiorem  in  modum  cupio,  tum  sermone 
litterarum  tuarum  purissimo  atque  elegantissime  miri¬ 
fice  delector.  Vale.  Venetiis  [exeunte  anno  MDLXX]. 

LXXIII.  Io  anni  Cratoni. 


Lxxni 

loanni  Cratoni  Viennam. 

Binis  ad  te  litteris  antea  scriptis  accepi  tuas, 
datas  XVI.  Kal.  Dec.,  in  quibus  uideo  sermone  a  te 
5  habito  cum  praestante  uiro,  omni  non  solum  doctrinae, 
sed  humanitatis  etiam  laude  ornatissimo,  D.  Richardo 
Streinio,  quaedam  esse  iacta  otii  mei  fundamenta, 
tempus  modo  exspectari,  quo  Caesar,  sumptibus  ex¬ 
haustus,  paratior  aliquanto  et  instructior  esse  a  copiis 
10  incipiat.  Ego  utrumque  de  isto  erga  me  studio  ue- 
hementer  amo  et  utrique  immortales  habeo  gratias, 
uobis  enim  caussam  meam  adiuuantibus  fore  non 
dubito,  quin  illa  duo,  quae  antea  petii,  otium  cum 
dignitate  simul  impetrem,  quae  si  coniungantur,  auge- 
15  bitur  gloria  Caesaris  et  fama  liberalitatis,  mihi  uero, 
quae  praeterea  desiderem  in  hac  uita,  pauca  relin¬ 
quentur.  sin  disiungi  necesse  est  et  alterum  tibi 
uidetur  impetrari  posse,  utrumque  non  posse,  otium 
dignitati  praeferatur,  id  enim  postulant  rationes  meae. 
20  nec  de  dignitate  tamen  spem  abiiciam  et  ad  aliud 
tempus,  quod  opportunius  esse  uidebitur,  petitio  re- 
seruabitur.  Quod  autem  condiciones  duae  proponun¬ 
tur,  ima,  si  uelim  in  aula,  altera  si  malim  domi  meae 
uiuere:  optio  non  difficilis,  malo  enim  Irus  esse  domi 
25  meae,  quam  Croesi  diuitias  in  aula  possidere,  ego 
ne,  hac  aetate,  hac  ualetudine,  studiis  deditus  iis, 
quae  otium  in  primis  animique  tranquillitatem  requi¬ 
runt,  addo  etiam  hoc,  rerum  usu,  perspecta  rerum 
humanarum  inconstantia,  fortunae  uarietate,  breuitate 
30  uitae,  aulicis  me  fluctibus  ulla  spe  committerem, 
aulicas  iactationes  ulla  mercede  ferre  possem?  si  uellem, 
uoluntatem  ratio  uinceret;  sed  ne  uelim,  impetraui 
iam  facile  a  me  ipso,  in  quo  laetor  cum  sententia 


2  Ex  appendice  editionis  Krausianae  (4). 

mea  congruere  iudicium  tuum,  qui  enim  prudentia 
ingenio  que  excellat,  qui  sit  aulae  peritior  etiam  for¬ 
tasse,  quam  uellet,  qui  studeat  rebus  meis,  ab  eo 
dissentire  stultum  putarem.  Quamquam  tua  quidem 
praecipua  et  quasi  priuilegio  quodam  uirtute  parto 
seiuncta  a  multis  condicio  est.  tibi  enim  Caesaris 
amor  beneque  de  bonis  uiris  merendi  facultas  non 
minimum  inter  aulicas  molestias  lenimentum  ac  sola- 
tium  debet  esse.  Febricula  nondum  quidem  plane 
abiit,  sed,  ut  signa  sunt,  abitura  propediem  uidetur: 
reliquias  enim  uix  agnosco.  Quae  scripsisti  de  aluo 
mollienda,  quamquam  parum  necessaria,  cum  eo  morbi 
genere  liberati  simus,  pergrata  tamen  sunt,  ut  a  summo 
amore  profecta,  liaerebuntque  in  memoria  et  litteris 
a  me  consignata  sunt,  ut,  si  res  postulet,  uti  possim, 
utor  etiam  interdum,  ne  rursus  crescant,  quae  parum¬ 
per  Fumescere  coeperunt.  Vale.  Yenetiis,  III.  non. 
Dec.  MDLXX. 


LXXIV. 

Camillo  Palaeotto  Bononiam  (X,  8). 

Nae  ego  istam  uillulam  uebementer  amo,  quae 
te  fessum  urbanis  curis  leuat  reficitque  secessu  et  otio 
iucundissimo,  ubi  te  colligis  animumque  transfers  ad 
contemplationem  pulcherrimarum  rerum,  quid  agas, 
quid  cures,  lex  nulla  praescribit:  scribis  aut  legis 
arbitratu  tuo,  modo  aprica  deambulatione,  modo  pro¬ 
spectu  collium  quandoque  aperto  puro  que  caelo  gaudes, 
nimirum  hoc  est  uiuere  et  ista  solitudine,  isto  uitae 
genere  nihil  beatius,  cur  ego  tam  longe  absum,  cur 
negotiis  impedior  iis,  a  quibus  quo  magis  ut  disiungar 
diuellarque  operam  do,  eo  me  distringimt  retinent  que 
magis?  mihi  crede,  si  rerum  domesticarum  soluta 
ratio  esset,  aduolarem  ad  te  statim,  in  ipsam,  inquam, 

uillulam  recta  me  conferrem,  ut  tua  consuetudine,  tuis 
sermonibus,  tuo  conuictu  fruerer,  te  denique  discedente 
custos  remanerem,  pomarii  praefectus,  uillicus  plane 
tuus,  quod  si  accideret,  ut  istic  exsulare  perpetuo 
5  cogerer,  modo  te  interdum  socio,  modo  cum  libellis, 
praeclare  mecum  actum  putarem,  multam  salutem 
urbibus,  multam  honoribus,  in  quibus  ceteri  insaniunt, 
libenter  dicerem,  quid  enim  exspectem  amplius?  di¬ 
dici  iam  et  magna  mercede  sum  expertus,  quam  inania 
10  sint  illa,  quae  communi  deceptus  errore  praeclara 
duxeram,  magnae  urbes  magnas  occupationes,  ne 
dicam  miserias,  habent,  si  quem  delectat  ambitio,  si 
quis  augendae  rei  familiaris  cura  tangitur,  si  senten¬ 
tiam  in  curia  dicere  aut  a  multis  in  foro  salutari 
15  inter  summa  ponit:  urbem  amet,  me  quidem  posthac 
aemulum  riualemque  non  habebit  umquam.  aetas 
nostra,  mi  Camille,  ad  otium  uergit.  uides,  quam 
fluxa  sint  omnia,  quam  facile  hunc  et  illum,  florentes 
opibus,  florentes  aetate,  repentina  mors  auferat,  ut 
20  hoc  ipsum,  quod  spatii  relinquitur,  totum  in  lucro  de¬ 
putandum  esse  uideatur.  ac  fleri  quidem  potest,  ut  diu 
uiuamus.  sed,  obsecro,  quid  erit,  cur  nos  diu  uixisse 
laetemur,  inter  domesticas  curas,  inter  hominum  frau¬ 
des,  infidelitates,  insidias,  addo  etiam  publicas  calami- 
25  tates,  quibus  anguntur  uiri  boni,  quales  nos  et  esse 
et  haberi  uolumus?  Amplectamur  igitur  studia  nostra, 
remota  ab  arbitris  loca  amoena,  salubria  quaeramus, 
uulgi  stultitias  ineptiasque  uitemus,  animos  excola¬ 
mus,  ut  eas  fruges  ferant,  quas  nec  caeli  calamitas 
30  corrumpat,  nec  malus  uicinus  furto  subtrahat,  nec  belli 
saeuientis  impetus  deuastet.  In  hac  sententia  te  esse 
et  idem  probari  utrique  nostrum  litterae  tuae  non 
minus  eleganter  quam  prudenter  scriptae  significant. 
Sed  impedita  propter  domesticas  difficultates  mea  ratio 
35  est,  tua  longe  facilior  et  expeditior,  nihil  enim  ob¬ 
stat,  quo  minus  id,  quod  uis,  exsequi  et  praestare 
possis,  ego  uoluntate  et  cogitatione  pascor;  ab  ipsa 

re  quam  longe  absim,  intelligo.  Nec  tamen  parum 
profeci,  quod  ab  urbe  Roma  discessi,  ibi  enim  ne 
spes  quidem  erat  otii;  bic  saepe  uaco  nec  tempus 
perire  sino,  sed  quod  otii  perpetuitate  careo  identi¬ 
dem  interpellantibus  aut  hominibus  aut  negotiis  et  5 
quod  angusta  nimis  utor  domestica  re,  ideo  fit,  ut  co¬ 
nari  et  instituere  multa  possim,  absoluere  et  perficere, 
praesertim  quod  exspectationi  respondeat,  nihil  fere 
possim.  Habenda  est  etiam  ratio  ualetudinis,  quam 
uereor  ne  in  longum  tempus  afflixerit  Romanum  cae-  10 
Ium  dicam,  an  negotium?  an  utrumque  potius,  quod 
ita  esse  reor.  Sed  si  ualebo,  si  rem  familiarem  ita 
constituam,  ut  absentis  animum  nihil  pungat,  imita¬ 
bor,  quantum  in  me  erit,  consuetudinem  tuam,  ex- 
pertemque  culpae  uoliiptatem  quaeram  ,et,  quod  te  15 
quoque  facturum  esse  uel  potius  iam  facere  coepisse 
uideo,  in  litteris,  in  colenda  pietate,  in  summi  Dei 
summique  boni  amore  et  cupiditate  conquiescam.  Vale, 
Venetiis.  Idib.  Dec.  MDLXX. 

«  t  .  .  U  1  .  .... 

LXXV.  20 

Antonio  Rolando  Patauium  (X,  15). 

Adhuc  languebam  ex  uetere  morbo  et  filio  non 
leuiter*  aegrotante  eram  sane  perturbatior,  committere 
tamen  nolui,  ut  epistolae  tuae,  insigni  praesertim 
Homerica  magniloquentia  et  beneuolentiae  notis  erga  25 
me  tuae,  nihil  omnino  responderem.  Quod  petis,  ut 
orationem  tuam  corrigam:  primum  id  quidem  necesse 
non  est,  cum  scriptor  sis  luculentus  ingenio  que  ex¬ 
cellas;  deinde  uero  tantum  ab  re  mea  mihi  otii  non 
est,  aliena  ut  possim  legere,  aut  enim  non  uaco,  aut,  30 
si  quid  temporis  conceditur,  ad  ea,  quae  inchoata  ru- 
diaque  iampridem  habeo,  absoluenda  et  perpolienda 

totum  confero,  quare  a  te  peto,  ut  habeas  rationem 
et  ualetudinis  et  occupationis  meae.  Ego,  postea 
quam  in  patriam  reuerti  negotiorum  magnitudine  de¬ 
fatigatus,  aetate  etiam  admonitus,  et  Venusini  poetae 
5  uersu,  Solue  senescentem  mature  sanus  equum,  mihi 
et  Musis  dumtaxat  uiuere  constitui,  nullas  suscipio 
curas,  nisi  quas  rerum  domesticarum  necessitas  im¬ 
ponit.  nonas  amicitias  non  expecto,  ueteribus  colendis 
operam  non  do,  cum  uxore  liberisque  suauissimam 
10  uitam  duco,  hic  enim  dies,  ut  ille  ait,  alios  mores, 
aliam  uitam  postulat,  amicorum  copia  quid  praeter 
molestiam  habeat,  non  uideo.  si  quis  aliter  sentit, 
arbitratu  ipse  suo  uiuat:  ego  malo  mihi  sapere  quam 
aliis.  De  uxore  a  te  ducta,  de  susceptis  liberis  ualde 
15  tibi  gratulor,  nam  etsi  onus  alendae  familiae  duris¬ 
simis  temporibus,  magna  rerum  omnium  caritate,  per¬ 
quam  graue  esse  non  ignoro,  te  tamen,  uirum  bonum, 
peritum  optimarum  artium,  tua  uirtus  ex  omnibus 
incommodis  ac  difficultatibus  eripiet,  aderitque  Deus, 
20  cuius  eximia  benignitas  praeclaris  conatibus  et  optimis 
studiis  deesse  numquam  solet.  Vale.  Venetiis,  X.  Kal. 
lan.  MDLXX. 


LXXVI. 

Camillo  Palaeotto  Bononiam  (XI,  3). 

Valde  accidit  non  sane  contra  uoluntatem,  sed 
25  certe  praeter  opinionem  meam,  ut  Mediolani  con¬ 
sisterem.  sic  sunt  humana,  consilia  nostra  plerumque 
ratio,  casus  interdum  et  fortuna  moderatur.  Ego  Gfe- 
nuam  ea  potissimum  caussa  petebam,  ut  uillulis  pul¬ 
cherrimis,  iucundo  placidi  maris  adspectu  et,  quod 
so  in  primis  ualetudo  mea  requirit,  uerno  caelo  hieme 


5  '‘solue  senescentem’  Hor.  ep.  I,  1,  8. 

summa  fruerer.  nam  Venetiis  hieme  superiore^  cum 
et  cubiculo  clauderer  angusto  et  camino  assidue  uterer 
luculento,  parum  tamen  abfuit,  quin  me  uis  frigoris 
absumpserit.  Scis,  quae  mea  tenuitas,  quae  sit  im¬ 
becillitas.  nec  aetatem,  ut  arbitror,  ignoras,  quotidie 
labuntur  uires  et  eo  magis,  quod  ea,  quae  mihi  ab 
adolescentia  rerum  omnium  antiquissima  fuerunt  et 
a  quibus  ne  nunc  quidem  aetate  ingrauescenti  diuelli 
possum,  studia  calorem  illum,  quo  alimur,  exhauriunt. 
Haec  de  frigore:  audi  nunc,  quae  supersunt  incommoda. 
Exercitationibus  dum  utor,  confirmari  me  sentio.  At 
iis  uti  Venetiis,  praesertim  sub  dio,  uel  ob  angustias 
uiarum  uel  ob  infinitam  prope  ciuium  peregrinorum- 
que  frequentiam  non  licet,  huc  illuc  impellimur,  sae¬ 
pius  alieno  motu  quam  nostro  mouemur,  uix  ut 
interdum,  ac  ne  uix  quidem,  si  lubrica  uia  est,  con¬ 
sistendi  facultas  detur.  De  uinis  quid  loquar?  diu¬ 
turna  me  consuetudo  Romanis,  omnium  facile  primis, 
assuefecerat,  similia  non  quaerebam,  sed  quae  prorsus 
dissimilia  non  essent:  periit  omnis  industria.  Carnis 
mira  paenuria:  uitulinam  quidem,  quae  differat  a  bu¬ 
bula,  reperire  felicitatis  est.  Excellunt  uiri  nobiles  be¬ 
nignitate,  uirtute,  sapientia-,  neque  ego  eorum  amicitia 
et  consuetudine  exclusus  umquam  sum,  appetitus  etiam 
a  multis,  quod  in  iis  rebus  numero,  quarum  memoria 
non  mediocriter  oblector,  sed  nescio  quo  modo  fit, 
aetatis  fortasse  uitio,  ut  quaedam  res,  quibus  olim 
pascebar,  quotidie  magis  ex  animo  dilabantur,  mihi 
uni,  mi  Camille,  iam  cupio  uiuere,  dum  uiuo,  sic 
tamen,  ut  me  ceteris  etiam  uixisse  aliquando  intelli- 
gatur.  Habes,  cur  Venetiis  non  sim:  quo  spectem  et 
ubi  esse  uelim  ac  reliquae  uitae  domicilium  collocare, 
satis  nondum  constat,  amoenitatem  et  salubritatem 
sequor,  utraque  Genuae  est,  utraque,  ut  audio,  Regii, 
quo  peramanter  inuitor,  et  suburbanum  mihi  suum, 
magnifice  exstructum,  eleganter  ornatum,  uir  prima¬ 
rius,  integritate  doctrinaque  excellens,  Horatius  Mala- 

gutius,  summi  Pontificis  cubicularius,  semel  et  iterum 
detulit,  mihi  tamen  ocellus  Italiae,  Benacensis  ora, 
Asulano  meo,  unde  multa  suppetent,  satis  propinqua, 
uehementer  arridet,  eo  me  conuertit  animus,  eo  re- 
5  ferunt  pedes,  ibi  denique  cum  rusticis  malim,  rustico 
paene  more,  quam  alibi  cum  perurbanis  in  magna 
non  modo  lautitia,  uerum  etiam  copia  uitam  agere. 
Interea  sum  in  hac  urbe  et,  ut  uideo,  diutius  ero, 
quam  putabam,  non  tam,  quia  propter  anni  tempus 
10  discedere  uix  iam  licet,  cum  et  imbres  assidui  uias 
corruperint  et  ego  is  sim,  qui  uel  leuissimis  frangar 
incommodis,  quam  quia  duorum  uirorum  omni  laude 
ac  uirtute  circumfluentium,  Bartholomaei  Caprae,  ho¬ 
spitis  mei,  et  Octauiani  Ferrarii,  ueterrima  mihi  ne- 
15  cessitudine  coniunctissimi,  singulari  doctrina,  humani¬ 
tate,  beneuolentia  perfruor.  otii  quidem  habeo,  quod 
tu  uix  credas,  in  urbe  amplissima  omniumque  cele¬ 
berrima  non  minus,  quam  optabam,  plus  profecto, 
quam  sperare  ausus  essem,  itaque  studia  calent,  quod 
20  cum  dico,  simul  illud  dico,  Mediolani  me  perlibenter 
esse,  nam  cum  studiis  et  litteris  nullum  uitae  genus, 
ne  si  Croesi  quidem  addantur  diuitiae,  permutauerim. 
De  ualetudine  si  quaeris:  ea  sum,  qua  soleo,  idest 
non  admodum  firma,  me  tamen  cum  domestica  quiete, 
25  tum  definita  quadam  uictus  ratione,  aliqua  etiam  animi 
tranquillitate  tueor  atque  sustento.  Vale.  Mediolani. 
Kalendis  Nou.  MDLXXI. 


LXXVII. 

loanni  Cratoni  Viennam  (XI,  9). 

80  Qua  primum  hora  in  patriam  reuerti,  unde  menses 
aliquot  abfueram  et  ualetudinis  et  otii  caussa,  quaesiui 
statim  de  filio:  Ecquid  Crato  noster.  Valet,  inquit. 

et  nos  amat;  deinde,  quid  tu  ad  illum  de  me,  quam 
saepe,  quam  amanter,  quid  ille  ad  te  scripsisset,  plu¬ 
ribus  uerbis  exposuit,  uix  credas,  et  cum  salua  hic 
omnia  compererim  et  eam  nurum,  quam  uolebam, 
aetate,  moribus,  forma,  quantus  tamen  ex  litterarum 
tuarum  humanitate  laetitiae  cumulus  accesserit,  quam¬ 
quam,  cum  mihi  iam  antea  et  natura  et  consuetudo 
tua  nota  sit,  peccare  mihi  uidear  et  graui  admodum 
scelere  obstringi,  si,  quod  ab  utraque  abhorreat  et 
quod  utraque  indignum  sit,  suspicari  me  umquam 
patiar.  Nec  uero  me  quidem  id,  quod  mihi  boni  con¬ 
tigit,  agnoscere,  languere  autem  in  gratia  referenda 
uelim  existimes,  refero  enim,  mi  Crato,  referamque, 
dum  uiuam.  at  quibus  rebus?  iis,  quibus  te  con¬ 
tentum  fore  scio,  memoria,  amore,  obseruantia.  nam 
reliqua  neque  tua  dignitas  neque  fortuna  exspectat, 
neque  is  ego  sum,  qui  possim  paria  paribus,  aut  qui 
officium  potius  in  compensanda  re,  quam  in  emetienda 
uoluntate  positum  putem,  in  quo  illam  capio  uolupta- 
tem,  quod  filius  meus,  quem  studiis  mihi  et  institutis 
persimilem  esse,  fortuna  uelim  paullo  meliore,  te  in 
oculis  fert,  laudare  non  desinit,  sicut  alterum  paren¬ 
tem  obseruat  et  colit,  is  excusat  silentium  suum; 
habet  euim,  non  modo  quod  assidue  agat,  uerum 
etiam  quod  libenter  agat,  in  nouis  nuptiis,  quae  si 
quid  parient,  uel  dicam  etiam  ominis  caussa,  quod 
parient,  id  tibi,  aut  qui  tuo  nomine  agat,  sacro  la- 
uacro  suscipiendum  defertur,  ut  amicitia  nostra  tuis 
instituta  non  uulgaribus  officiis,  nostris  ad  hanc  diem 
studiis  egregie  culta,  religionem  quandam  assequatur, 
quae  labem  ab  ea  culpamque  prorsus  omnem  perpetuo 
remoueat.  Mediolani  abditus  in  litteras  uixi.  si 
quaeris,  quo  studiorum  genere:  explanandis  Ciceronis 
orationibus,  quod  mihi  propositum  fuit  ante  multos 
annos,  nunc  dandi  simt  dies  tum  amicis  tum  etiam 

negotiis.  Commentarios  in  epistolas^  quae  familiares 
dicuntur,  conuicio  iam  prope  efflagitatos,  debere  stu¬ 
diosis  diutius  uix  possum,  id  nunc  cogito,  ad  quem 
mittantur,  an  ad  eum,  qui  me  ornauit  ea  dignitate, 
6  cum  qua  nullas  opes  confero?  tu  statue:  ad  te  enim 
refero,  cui  uel  prudentia  uel  amore  erga  nos  quem 
anteponam,  habeo  neminem.  Yale.  Yenetiis,  XI.  Kal. 
Maii  MDLXXn. 


LXXYin. 

10  Camillo  Palaeotto  Bononiam  (XI,  6). 

Agri  uestri,  si  quidem,  ut  scribis,  imbribus  irri¬ 
gari  coepti  sunt,  meliore,  quam  nostri,  qui  adhuc 
ualde  sitiunt,  caeli  munere  fruuntur.  de  uindemia 
tamen,  quod  ad  bonitatem  firmitatemque  uinorum 
15  attinet,  bene  speratur,  de  copia  fore  certum  est,  ut 
non  abundemus.  Ego  non  expectatis  imbribus  iam 
sarcinulas  collegeram,  ut  in  uiam  me  darem;  nihil 
enim  erat  potius,  quam  ut  domum  redirem  eoque 
itinere  te  uiderem  et  uillularq  tuam,  utroque  autem 
20  fruerer,  quamdiu  per  anni  tempus  liceret,  sed  uicit 
consilium  meum  Cardinalium  uoluntas.  quorum  opera 
est  effectum,  ut  Gregorius  XHI.  Pont.  Max.,  qui  tamen 
sua  sponte  liberales  disciplinas  miro  quodam  studio 
amplectitur,  fouet,  alit,  honorifico  me  stipendio  reti- 
25  nendum  putauerit.  Hic  igitur  cogimur  consistere, 
libenter,  ut  Romae,  in  summa  celebritate  et  amicorum 
copia,  inuiti,  ut  a  te  disiuncti,  cuius  consuetudine 
non  semel  aut  iterum,  sed  perpetuo  aestiuis  mensibus, 
amoena  regione,  iucundo  otio,  cum  communibus  musis 
80  frui  cogitabamus,  hoc  tamen  quidquid  est  incommodi, 
non  illud  quidem  penitus,  sed  aliqua  saltem  ex  parte, 

quantum  scilicet  per  utriusque  occupationes  licebit, 
litterarum  commodo  sarcietur.  Yale.  Romae,  YI.  id. 
Sept.  MDLXXII.  . 


LXXIX. 

Camillo  Palaeotto  Bononiam  (XII,  i). 

Ain  tu?  litteras  ego  sine  nomine,  praesertim  ad 
te,  quem  tanti  facio,  quanti  fortasse  neminem?  equi¬ 
dem  erratum  meum  uix  agnosco,  itaque  peto  a  te,  ut 
mihi  litteras  illas  remittas,  quo  simul  intelligam,  de 
emblemate  quid  scripserim;  si  modo  is  ego  sum,  qui 
aliquid  scripserim,  ualde  enim  in  hoc  quoque  per¬ 
turbor.  Quod  ais  me  rursus  ad  bellum,  ominare, 
quaeso,  melius,  ego  enim  quietem,  ego  otium,  ego 
studia  mea  et  urbi  et  urbanis  rebus  antepono,  sed 
si  et  urbe  et  simul  studiis  meis  frui  licet,  quis  erit 
tam  iniquus  rerum  aestimator,  qui  mihi  non  concedat? 
otii  quidem  adhuc,  quantum  optaui  semper,  tantum 
conceditur;  negotium  sponte  nullum  suscipiam,  impo¬ 
netur:  feram,  quoad  licebit,  idest  quoad  instituti  mei 
ratio  permittet.  nihil  enim  malo,  quam  posteris 
prodesse,  in  eo  mihi  diuitiae,  in  eo  sunt  omnia,  quod 
si  non  assequor  id,  quod  propositum  est,  me  tamen 
ipsum  conari  et  uelle  delectat,  utinam  consuetudine 
tua  ne  carerem;  nam  ea  si  accederet,  in  caelo  essem, 
uoluntas  utri  que  nostrum  eadem  fuit,  facultas  defuit. 
Yale.  Romae,  XIII.  Kal.  Oct.  MDLXXH. 

LXXX. 

Antonio  Furnario  Neapolim  (XI,  15). 

Quod  felix  faustumque  sit,  iterum  Romae  sum. 
id  mihi,  non  dicam  inuito  (quis  enim  inuitus,  honesta 
5  praesertim  condicione  Romae  sit?),  sed  certe  nec  opi¬ 
nanti  contigisse  uelim  credas,  nam,  cum  post  obitum 
Pii  V.,  Pont.  Max.  quo  sedente  nescio  quo  meo  fato 
secundis  uti  uentis  haud  satis  mihi  umquam  licuit, 
eo  consilio  ad  urbem  uenissem,  ut  nubilem  iam  filiam, 
10  quam  hic  biennio  ante  aeger  discedens  in  coenobio 
celeberrimo  sacris  commendatam  uirginibus  relique¬ 
ram,  in  patriam  ad  nuptias  reducerem,  exceptus  in¬ 
credibili  omnium  laetitia,  precibus  amicorum,  suasu 
Cardinalium,  iussu  Gregorii  XIII.,  Pont.  Max.,  cuius 
15  ex  mente  propter  sanctitatem  ac  sapientiam  honesta 
omnia,  utilia,  salutaria  proficiscuntur,  sedem  hic  sta¬ 
tuere  et  redeundi  consilium  abiicere  sum  coactus,  quod 
tibi,  mei  amantissime,  qui  me  olim  discedente  doluisti, 
significandum  putaui.  uidere  enim  mihi  uideor  tuum 
20  uultum,  cum  haec  leges;  utinam  tu  quoque  uideres 
animum  meum,  dum  haec  scribo,  tua  laetitia  mihi 
laetitiam  affert;  in  amore  pari,  qui  tuus  est  sensus, 
idem  et  est  et  esse  debet  meus,  mutuae  uoluntatis 
fructus  non  apparet:  quid  tum?  non  ii  sumus,  qui 
25  amicitiam  utilitate  metiamur,  iam  pridem  erudiui 
animum  et  docui  uulgaria  quaedam  contemnere,  in 
bonis  doctisque  uiris  fortunam  non  quaerere,  sola 
uirtute,  quae  nulla  re  indiget,  nullam  extra  se  appetit, 
contentum  esse,  in  quo  tuos  sensus  meis  cum  sen¬ 
so  sibus  congruere  neque  dubito  et  uehementer  gaudeo. 
Vale.  Romae,  XII.  Kal.  Oct.  MDLXXII. 

LXXXI. 

Ad  Illust.  atque  Exc.  lacobum  Boncompagnum 
in  orationis  Ciceronis  pro  Archia  poeta  commentarium 

(Praef.  XXIX). 

Cum  mihi  tuae  primum  uirtutis  ac  dignitatis, 
deinde  eius,  qua  me  es  complexus,  beneuolentiae  in 
mentem  uenit  (uenit  autem  saepissime),  tibi  quidem 
animo  ac  mente  pro  meo  erga  te  singulari  studio 
uehementer  gratulor,  ego  autem,  ut  eius  felicitatis, 
quae  in  hominem  cadere  possit,  haud  minimam  par¬ 
tem  assecutus,  laetitia  fruor  tanta,  quantam  animus 
meus  capere  maximam  potest,  rursus  cum  recordor 
omnibus  ad  te  quotidie  honoris  caussa  confluentibus, 
quorum  ego  in  te  colendo  atque  obseruando  nemini 
concedo,  me  unum  tribus  fere  mensibus  ad  te  non 
uenisse,  quamquam  intermissi  caussas  officii,  ut  opi¬ 
nor,  habeo  satis  iustas,  uel  calores  perpetuos,  quibus 
maiores  non  meminimus,  uel  aetatem  imbecillitatem¬ 
que  meam,  quarum  altera  quietem  postulat,  altera 
non  modo  postulat,  uerum  etiam  flagitat:  peccasse 
tamen  mihi  uideor  et,  quasi  excusationem  accusatio 
uincat,  ita  sensibus  angor  intimis  et  in  grauissimo 
dolore  uersor.  Atque  haec  quidem  aliquanto  etiam 
acerbior  cogitatio  esset,  nisi  perspecta  mihi  et  cognita 
naturae  tuae  facilitas  et  singularis  humanitas  certam 
plane  spem  afferret  nihil  mihi  abesse  apud  te,  nihil 
detrahere  prorsus  aut  de  amore  tuo  aut  de  iudicio 
absentiam  meam,  quod  quidem  abs  te,  artium  opti¬ 
marum  a  puero  studiosissimo,  eo  facilius  debeo  im¬ 
petrare,  quia  non  ego,  ut  alii,  feriatus  aestu  maximo 
sum,  non  me  languori,  non  inertiae  aut  desidiae  tra¬ 
didi  nec  rursus  quibusdam  uoluptatibus,  quae  cum  ab 
aetate  mea,  tum  etiam  a  uoluntate  abhorrent,  sed  ad 
explanandas  Ciceronis  orationes  ex  instituto  meo  totus 
incubui,  quid  autem  his  tribus  mensibus,  quibus 

uacationem  sibi  quandam  a  negotiis  plerique  sumunt, 
ego  in  lioc  negotii  genere  omnium,  ut  arbitror,  nobi¬ 
lissimo  praestiterim,  cum  cuperem  te  intellegere,  ut 
quasi  rationem  otii  mei  redderem,  feci  ut  ad  te  mit- 
5  terem.  non  quas,  a  quo  die  ad  te  ueni,  orationes 
explicaui,  ne  molesta  fortasse  in  magnis  occupationibus 
aut  parum  iucunda  tibi  copia  esset  (decem  enim  illae 
omnino  sunt),  sed  unam  tantum  eamque  satis  breuem, 
pro  Archia  poeta,  sane  luculentam  et  ornatam,  in 
10  qua  studia  illa,  quae  ab  humanitate  nomen  acceperunt, 
quibus  uterque  nostrum  mirifice  delectatur,  in  caelum 
laudibus  extolluntur.  Equidem  spero  fore,  ut,  quem¬ 
admodum  ego,  cum  interpretabar,  uoluptate  me  per¬ 
fundi  maxima  sentiebam,  sic  tu,  cum  et  ipsam  ora- 
15  tionem  et  meam  simul  interpretationem  legas  (simul 
enim  utramque  mitto),  non  minorem  animo  uolupta- 
tem  capias,  quod  si  ita  erit,  uberrimum  tulisse  me 
fructum  industriae  meae  putabo  et  quod  operis  super- 
est,  ad  id  eo  fiam  alacrior,  quo  tibi  magis  multas 
20  uirtutes  cum  litterarum  gloria  coniungenti  quam  ce¬ 
teris  haec  studia  colentibus  placere  et  probari  mea 
scripta  uelim.  Opto,  ut  ualeas  meque,  ut  facis,  per¬ 
petuo  diligas.  Ex  aedibus,  pridie  Kal.  Oct.  MDLXXIL 


LXXXII. 

25  loanni  Cratoni  Viennam  (XII,  lo). 

Epistolam  tuam  a  te  datam  XYII.  Kal.  Xou.  ac¬ 
cepi  VII.  Kal.  Dec.,  eo  sane  gratiorem,  quo  minus 
hoc  tempore  exspectatam,  noui  enim,  quam  uacuus 
numquam  sis,  non  tam  a  tuo  munere,  quam  ab  ami- 
30  eorum  negotiis,  quae  ita  suscipis,  ut  sustineas,  donec 
ad  exitum  perferantur,  scripsisti  igitur  amore  impul¬ 
sus  et  onmia  uicit  humanitas  tua.  quo  tibi  nomine 

debere  me  multum  dicerem,  nisi  tantum  iam  deberem, 
quantum  persoluere  uix  possim.  Romam  qua  caussa 
adductus  uenerim,  scripsit,  opinor,  ad  te  filius;  quae 
retinuerit,  a  me  cognosce.  Atque  lioc  primum,  quod 
tibi  pro  tua  in  me  singulari  beneuolentia  maxime 
uoluptati  fore  non  dubito:  incredibili  sum  exceptus 
bominum  laetitia.  Pontifex  ipse,  praeclare  in  optimas 
artes  animatus,  cognito  aduentu  meo  laeti  animi  signa 
ostendit  negotiumque  Cardinalibus  dedit,  ut  ita  me- 
cum  de  mansione  agerent,  ne  discedere  paterentur, 
noli  quaerere,  quam  sim  laetatus,  non  quo  libenter 
abessem  a  meis,  quibus  mibi  dulcius  in  uita  nihil  est, 
aut  quo  penderem  ab  aulicis  honoribus,  qui  ne  iuue- 
nem  quidem  mouerant  umquam,  ne  nunc  senem,  sed  ut 
homines,  obliti  superiorum  temporum,  eundem  in  urbe 
Roma,  qui  semper  fuit,  uirtuti  locum  esse  perspi¬ 
cerent.  parui  rogantibus,  cognita  praesertim  Pontificis 
uoluntate.  stipendium  satis  per  se  tenue,  in  quo 
meam  facilitatem  nonnulli  reprehendunt,  cum  libertate 
et  otio  maximum  uidetur.  nihil  oneris  imponitur; 
litteris,  ut  in  solitudine,  frui  licet  et,  ut  spero,  licebit, 
unum  aut  alterum  Cardinalem  bis  in  mense,  ter  ue 
summum,  uel  quia  me  diligunt,  uel  quia  uirtute  ex¬ 
cellunt,  salutare  consueui.  Caelum  idem  experior, 
quod  antea,  humidum,  graue,  inaequale:  nec  tamen 
ualeo  deterius,  quam  in  patria,  uel  quia,  quod  te 
uirum  doctissimum  non  fugit,  hilaritas  animi  corpori 
medicinam  facit,  uel  quia  me  domesticae  tricae  solli¬ 
citum  non  habent,  uel  fortasse  etiam  propter  uina, 
quae  sunt  hic  ex  omni  genere  optima,  pituita  carere 
iam  non  possum,  sexagenarius  laborem  scribendi  aut 
legendi  numquam  intermittens.  Vereor,  si  longior 
epistola  sit,  ne  tibi  molestiam  afferam;  nisi  si  haec 
ipsa  molestia  tibi  maior  est,  quod  excusatione  tecum 


1  'tantum  deberem’.  Cratonis  beneficio  Manutio  conti¬ 
gerat,  ut  ab  imperatore  Maximiliano  II.  nobilitate  donaretur. 

utar.  A  te  igitur  peto,  ut  quemcumque  Caesar  ora¬ 
torem  in  demortui  locum  Romam  mittet ,  ei  me  de 
meliore  nota  commendes,  dicerem  significationem  amo¬ 
ris  in  me  tui  commendationem  fore  omnium  grauissi- 
5  mam,  cum  nemo  sit,  quin  facile  diligat,  quem  diligi  a 
te  sentiat,  sed  ego  ne  tibi  praescribam,  homini  omnium, 
quos  in  uita  nouerim,  humanissimo  et  prudentissime? 
Vale.  Romae,  Kal,  Dec.  MDLXXII. 


Lxxxm. 

Caesari  Orlando  (XII,  13). 

Xihil  abest  a  natura  mea  longius,  quam  uel  as¬ 
sentari,  quod  sui  commodi  spe  plerique  faciunt,  uel 
inanibus  uerbis  tempus  conterere,  quod  eius  est,  qui 
minime  sua  bona  nouit  quique  se  cum  sibi  et  suis, 
15  tum  etiam  ciuibus  uniuersis  et  patriae  natum  obii- 
uiscitur.  Ego,  mi  Caesar,  cum  utrumque  nostrum 
aequa  lance  perpendo,  cur  ipse  tibi  assenter,  caussam 
uideo  esse  nullam,  tu  enim  tua  uirtute,  ego  mea  for¬ 
tuna  contentus  uiuo.  si  quis  didicit  esse  blandus,  ut 
20  alterum  capiat,  eius  artificio  locus  apud  te  non  est. 
ego  autem,  si  assentatio  mercedem  spectat  aut  emo¬ 
lumentum  aliquod  aucupatur,  nihil  habeo,  quod  a  te 
exspectem  aut  quod  petam  praestantius  beneuolentia 
tua.  at  eam  adeptus  iam  sum  adeptamque  tanti  facio, 
25  ut  nihil  anteponam,  amari  enim  ab  homine  excellen¬ 
tis  ingenii,  summae  probitatis,  cogitationes  curasque 
suas  omnes  ad  unam  uirtutem  referente,  iurisconsulto 
denique  eruditissimo,  non  ex  recenti  barbarie,  sed  ad 
illam  doctrinae  ueteris  elegantiam  exculto,  amari,  in- 
30  quam,  abs  te,  tali  uiro,  et  frui  beneuolentia  tua  ipsum 
per  se  optabile  est.  cum  uero  ab  eadem  beneuolentia 
.  multa  mihi  quotidie  commoda  nascantur,  quid  est. 

quod  me  tibi  debere  non  confitear?  mitto*  reliqua: 
illud  omnium  maximum  nec  meminisse  nec  praedicare 
umquam  desinam^  quod  mihi  non  solum  bibliotheca 
tua,  omni  prope  referta  librorum  genere,  sed  ea,  qua 
excellis,  doctrina  ita  patet,  ut,  si  quem  ex  his  com-  & 
mentariis,  quas  in  Ciceronis  orationes  diu  noctuque 
texo,  posteritas  fructum  colliget,  eum  tibi  ex  aliqua 
parte  acceptum  referre  debeat.  Sunt  enim  quaedam 
amissis  duodecim  tabulis,  omni  paene  formularum, 
responsorum,  edictorum  exstincta  memoria,  ita  com-  lo 
plicata  et  inuoluta,  ut,  nisi  singularis  iurisconsulti 
scientia,  usu  confirmata,  aucta  ingenio,  adhibeatur,  ex¬ 
plicari  et  euolui  uix  aut  ne  uix  quidem  interdum  pos¬ 
sint.  Agerem  tibi  gratias  de  isto  munere,  si  uel  tua 
pateretur  humanitas,  uel  ego  is  essem,  qui  bene  de  is 
me  merenti  uerbis  potius  quam  re  satisfactum  esse 
uellem.  memoria  tuebor  officia  tua,  donec  illucescat 
ille  dies,  ut  referre  gratiam  liceat,  quod  si  assequar, 
non  dubito,  quin  tu,  quem  tibi  hominem  adiunxeris, 
cum  intelligas,  tua  praestanti  liberalitate  beneque  20 
agendi  consuetudine  uehementer  laetere.  Haec  interim, 
cum  de  officio  meo  cogitarem,  facere  non  potui,  quin 
ad  te  scriberem,  quamquam  et  a  studiis  meis  inuitus 
auellerer  et,  ut  uere  dicam,  non  me  tuus  tantum,  sed 
meus  etiam  pudor  ab  hoc  argumenti  genere,  quod  25 
totum  ad  tuam  laudem  pertinet,  haud  mediocriter 
auocaret.  Vale,  ex  aedibus.  Prid.  non.  Dec.  MDLXXH. 


LXXXIV. 

Camillo  Palaeotto  Bononiam  (XII,  4). 

Quae  mihi  res  maximae  curae  fuit  et  in  qua  so 
meas  omnes  cogitationes  omniaque  studia  fixeram  et 
locaram,  ea  cum  ex  animi  sententia,  diuino  fauente 

numine, '  successerit,  litteris  tibi,  mei  amantissime, 
significandum  putaui.  Vnicam  filiam,  inter  sacras  uir- 
gines  educatam,  non  hebetem  ingenio  nec  paucis,  nisi 
me  fallit  amor,  uirtutibus  instructam,  iuueni  optimo 
5  satis  honesti  loci,  haud  postremi  ordinis  in  iure  ciuili, 
addo  etiam,  quod  hodie  potissimum  requiritur,  a  for¬ 
tunae  bonis  non  imparato,  meis  reclamantibus,  de  sen¬ 
tentia  tamen  fidelium  amicorum  despondi,  hoc  tu 
meum  consilium  pro  uetere  nostra  necessitudine  tua- 
10  que  aequitate  non  dubito  quin  et  probes  et  omnibus 
optimis  prosequare.  equidem  onus  Aetna  grauius  de¬ 
posuisse  mihi  uideor  speroque  fore,  ut,  quod  reliquum 
est  uitae,  uacuo  curis  animo  tranquille  degam.  Quaeris, 
ubi?  Romae,  si  per  ualetudinem  licebit,  nam  hieme 
15  fere  tota  mecum  actum  est  non  optime,  communi 
tamen  pituitae  morbo,  quo  robustiores  etiam  labora¬ 
runt,  alii  sine  periculo,  alii  sic,  ut  decesserint,  in 
quibus  fuit  is,  cuius  obitu  dolendum  est  maxime, 
poetica  laude  insignis  Amaltheus.  mihi  eadem,  quae 
20  antea,  uictus  ratio  medicina  fuit,  necdum  audio  in¬ 
stitutum  mutare  propter  anni  tempus  inaequale,  in 
publicum,  nisi  necessaria  re  coactus,  numquam  prodeo, 
domesticis  finibus  me  teneo  et  cum  libellis,  idest  cum 
amoribus  et  deliciis  meis,  iucundissime  uiuo.  Oratio- 
25  nem  pro  Archia  cum  meo  commentariolo  scire  cupio 
an  acceperis,  absolui  iam  in  reliquas  omnes  duabus 
exceptis,  pro  Ligario  et  Deiotaro,  quam  bene,  alii  iu- 
dicabimt,  magno  certe  cum  labore,  opera  numquam 
nisi  per  morbum  intermissa.  Quiddam  etiam  expla- 
80  nare  sum  aggressus,  et,  ut  se  principia  dedermit, 
uideor  aliquid  praestare  posse,  assentor  mihi  fortasse, 
nam  sua  quisque  amat;  uerumtamen  hic  omnes,  prae¬ 
sertim  qui  litteris  excellere  putantur,  initium,  quod 


2  'Vnicam  filiam’  Mariam.  —  4  'iuueni  optimo’  Alexandro 
Honorio,  nobili  loco  orto.  —  27  'pro  Ligario  et  Deiotaro’  quaa 
ad  orationes  commentarium  ut  scriberet,  ei  non  contigit. 

ad  te  mitto,  ualde  j)robaiit.  Cardinalem,  fratrem  tuum, 
ue teris  exemplum  imiocentiae,  columen  sanctae  sedis 
Apostolicae,  salutari  a  te  meis  uerbis,  magis  opere 
cupio. 

Valde.  Romae  XII.  Kal,  Mart.  MDLXXIII. 


LXXXV. 

Io.  Sario  Zamoscio  (XII,  ll). 

Multorum  mensium  aduersa  ualetudine  uexatus 
omi^i  prorsus  carebam  legendi  scribendique  facultate, 
quod  eo  mihi  in  primis  nomine  permolestum  est,  quia 
multis  ad  me  scribentibus  respondere  sine  ualetudinis 
incommodo  uix  possum,  nam  etsi  depulsa  est  uis 
morbi,  pristinas  tamen  uires  desidero  et  capitis  infir¬ 
mitas  non  modo  litterarum,  sed  prope  sermonis  usum 
adimit  quotidiani.  Dabis  igitur,  mi  Zamosci,  ueniam 
homini  tui  amantissimo,  qui  te  pro  ingenii  doctrinae¬ 
que  praestantia  summis  ornare  laudibus  numquam 
desinit,  si  ad  tuam  elegantissimam  epistolam  hoc  imum’ 
rescribo,  rescribere  me  tibi  pluribus  uerbis  hoc  quidem 
tempore  non  licere,  nam,  cum  licebit,  persuade  tibi 
non  esse  me  commissurum,  ut  debitum  humanitati 
amicitiaeque  nostrae  officium  non  persoluam.  interim 
haec  pauca,  ut  recenti  morbo,  uacillantibus  litterulis. 
Vale.  Romae,  non.  Dec.  MDLXXIII. 

LXXXVI 

Camillo  Palaeotto  Bononiam  (XII,  6). 

Post  grauem  trium  fere  mensium  morbum  nunc 
denique  incipit  esse  mihi  paullo  commodius,  nec 
5  tamen  adhuc  uel  eo,  quo  solebam,  stomacho  uel  ita 
firmo  utor  capite,  ut  cogitandi  aut  etiam  legendi  labo¬ 
rem  sustineam,  gradum  uero  facere  sine  sensu  doloris 
aperto  nuper  educendis  humoribus  laeuo  crure  neque 
dum  possum  et  conari  supra,  quam  uires  patiantur, 
10  non  audeo,  quae  quoniam  fieri  quotidie  mitiora  sen¬ 
tio,  aliquam  in  dolore  uoluptatem  capio,  cum  praeser¬ 
tim  prope  anniuersarius  hostis  ualetudinis  meae  iam 
abierit  autumnus.  Oleis  tuis,  quibus  me,  quocumque 
loco  sim,  carere  non  pateris,  in  quo  tuam  beneuolen- 
15  tiam  agnosco,  fruar  cum  filia  et  genero,  simul  enim 
uiuimus  et  plane  uiuimus.  ego  autem  parce,  quia 
nondum  firmus  offensiones  etiam  minimas  extimesco, 
illi  comedent  liberius,  quia  recte  ualent  nec  in  cibis 
plus  minus  ue  diiudicant.  De  me  ipso  dixi:  de  rebus 
20  meis  quod  <^ad>  te  scriberem,  noui  nihil  erat.  Omnia 
fere  sunt  eadem,  quae  antea,  hilara  satis  et  prospera, 
nmpla  non  dixerim,  ne  mentiar,  quamquam  hoc  uulgi 
more  loquor,  nam  si  ampla  sunt  ea,  quibus  maiora 
non  expetimus,  amplissimis  opibus  fruor.  nihil  enim 
25  deest,  quod  natura  desideret;  quod  autem  natura  non 
desiderat,  abesse  facile  patior.  Vale.  Romae  id.  Dec. 
IMDLXXIII. 


20  <(ad^  deest  in  editione  anni  1680. 

Aelius,  Antonius  16. 
Aldobrandinus,  Siluester  10. 
Angelellus,  Augustinus  66. 
Antoninus,  Andreas  72. 
Augustinus,  Antonius  20. 

Boncompagnus,  lacobus  81. 
Borromaeius,  Carolus  51. 
Burgonius,  Anianus  2. 

Carafa,  Alfonsus  18. 

Caselius,  loannes  57. 
Ceruinus,  Marcellus  7. 
Corradus,  Marius  21.  55. 

Grato  de  Krafftheim,  loannes 
63.  64.  68.  73.  77.  82. 

Duditius,  Andreas  36.  39.  42. 
54. 

Estensis,  Hippolytus  19. 

Faber,  Vidus  12. 

Famesius,  Rainutius  11. 
Ferrarius,  Octauianus  43.  71. 
Furnarius,  Antonius  59.  80. 

Gbislerius,  Michaelis  33. 
Gorscius,  lacobus  60. 
Gostinius,  Andreas  53. 


Lambinus,  Dionysius  No.  24. 
Leonora  Austriae  61. 

Lolgius,  Vidus  1. 
Lombardinus ,  Marcus  Anto¬ 
nius  25. 

Magdalena  Austriae  61. 
Magnulus,  Paulus  3. 
Morandus,  Franciscus  70. 
Moronus,  loannes  65. 
Muretus,  Marcus  Antonius  26. 
28.  29.  30.  31.  39. 

Natta,  Marcus  Antonius  27. 
Nizolius,  Marius  22.  52. 

Orlandus,  Caesar  84. 
Othomanus,  Franciscus  32. 

Palaeottus,  Camillus  69.  74. 

76.  78.  79.  84.  86. 
Perpinianus,  Petrus  56. 

Pigna,  loannes  Baptista  35. 
Pius  lY.  40.  49.  50. 
Plantedius,  Franciscus  58. 

Riccius,  Bartbolomaeus  15. 
Robortellius ,  Franciscus  45. 
Rolandus,  Antonius  75. 
Rubeus,  Hieronymus  62. 

Sambucus,  loannes  37. 
Saulius,  Stephanus  13.  34. 

Seripandus,  Hieronymus  4.  5. 

44.  ^ 

Sigonius,  Carolus  41. 

Siluius,  Andreas  46. 

Sirlettus,  Gulielmus  67. 

Stella,  Vincentius  23. 
Sturmius,  loannes  14. 


Titius,  Io.  Baptista  47. 
Turrianus,  Michaelis  38. 
Turritianus,  loannes  48. 

Tictorius,  Petrus  (?)  17. 

Zamoscius,  Io.  Sarius  85. 

Academia  duodecim  adule¬ 

Academia  Veneta  69.  70. 

iiae  cardinalis  18. 

(Aldina)  officina  147. 

Aldus,  uid,  Manutius. 
Alexander  (Magnus)  83. 
Amaltbeus,  Io.  Baptista  166. 
Amasaeus,  Pompilius  95. 
Amasaeus,  Romulus  95. 
Amulius,  Cardinalis  110. 
Angulus  17. 

Antipodes  54. 

Antonius,  Io.,  bibliopola  Medio¬ 
lanensis  92. 

Apelles  59. 

Apostolica  sedes  106. 122.  126. 
167. 

Apostolorum  cultus  ac  uene- 
ratio  128. 

Arcadia,  poema  Sannazarii  8. 


Ariostus,Ludouicus,  poeta  pag. 
124.  125. 

Aristoteles  5.  10.  73.  125. 
Aristotelis  Ethica  10. 

Arpinas  40. 

Arpinum  urbs  40. 

Arrius,  C.  64. 

Asper,  Aemilius,  grammaticus 

121. 

Asula  urbs  52. 

Asulanum  (praedium  P.  M.) 
156. 

Augusta  (Vindelicorum)  68. 
Augustinus,  Antonius  75. 

Baduarius,  Federicus,  Acade¬ 
miae  Venetae  conditor  70. 
Bargaeus,  Petrus,  gymnasii 
Pisani  rector  65.  68. 
Bembus,  Petrus,  cardinalis  24. 
62. 

Bembus,  Torquatus  62. 
Benacensis  ora  156. 

Bladus,  Antonius  14. 


*)  Nomina  eorum,  qui  in  priore  indice  enumerantur,  hoc 
loco  non  recepi,  nisi  in  epistulis  ad  alios  datis  occurrunt. 

Bonamicus,  Lazarus  23.  24. 
Bonifacius,  Gaetae  princeps  97. 
99. 

Bononia  65.  71. 

Bononienses  65. 

Borromaeius,  Carolus,  cardina¬ 
lis  110. 

Bosius,  Paulus,  Epidaurensis 
60. 

Britannica  legatio  (Regin.  Poli) 
106. 

Britannica  natio  107. 

Brixia  52.  75. 

Bunellus,  Petrus,  Tolosas  21. 

22.  114. 

Caesar,  C.  Julius  40.  57.  61. 
'  83.  130. 

Caesius,  P.  130. 

Camillus,  Julius,  Foriiuliensis 

23. 

Campani  21. 

Capra,  Bartholomaeus,  Medio¬ 
lanensis  156. 

Capycias_,  Scipio  9. 

Carafa ,  Antonius ,  marcbio 
Montisbelli  44. 

—  Carolus,  cardinalis  44.  141. 

—  Io.,  Palliani  dux  44. 

cardinales  98.  100.  101.  106. 
137.  158.  160.  163. 

cardinalium  collegium  93. 100. 
106. 

cardinalis  persona  105. 
Carolus  IX.  rex  Gallorum  122. 
Catullus,  C.  Valerius,  3.  6.  60. 
62.  63. 

Ceneta  urbs  82. 

Ceruinus,  Marcellus  52. 

—  Romulus  14. 

Christi  causa  82. 

Christi  ecclesia  70.  128. 

—  uicarius  103.  107.  109. 

Christiana  disciplina  105. 

—  militia  86. 


Christiana  pietas  82.  121. 

—  religio  20. 

—  res  publica  93.  102.  103. 

109.  118.  132. 

Christianus  homo  21.  55.  74. 

110. 

Cicero,  M.  Tullius  3.  5.  6.  7. 
11.  32.  33.  37.  40.  42.  59. 
61.  63.  73.  91.  113.  114.  130. 

—  uid.  etiam  s.  u.  Manutius. 
Concilium  uid.  Tridentinum  c. 

102. 

Conclaue  106. 

Contarenus,  Gaspar,  cardinalis 
24. 

Cornelius,  cardinalis  141. 
Cretenses  67. 

Croesi  diuitiae  150.  156. 
Cures,  urbs  Sabinorum  40. 
Cydonites  146. 

Cyllenius,  Raphaelis  78.  94. 
Cyprianus,  Caecilius  97. 

Demetrius,  tzsqI  SQ^rivsiug  78. 
Deus  3.  9.  11.  13.  20.  24.  30. 
45.  67.  69.  70.  71.  79.  81. 
85.  86.  87.  90.  93.  99.  101. 
105.  106.  107.  108.  109.  110. 
118.  119.  122.  126.  129.  137. 
141.  143.  146.  147.  153.  154. 
Diodorus  Siculus  78. 
Dionysius  Halicarnassensis  85. 
domesticae  difficultates  12.  24. 
151.  152. 

Ecclesia  19.  34.  83.  92.  99. 

101.  102.  104.  106.  107. 
Ecclesia  catholica  122. 
eloquentia  24.  26.  40.  46.  72. 

75.  105. 
emblema  159. 

Empiricus,  Sextus  121. 
Epicurus  5. 

Epidaurus  60. 

Episcopius  69. 
equitandi  iactatio  1. 

SQCOTLyicc  66. 

Estensis,  Alfonsus,  dux  76.  77. 
Estensis,  Hippolytus,  cardinalis 
29.  30. 

Euripides  3. 

exercitationes  (corporis)  17. 155. 

Faletus,  Hieronymus,  Ferra- 
riensium  apud  rem  publi¬ 
cam  Venetam  orator  46. 
Faloppius,  Gabrielis,  medicus 
77.  89. 

Farnesii  (Pauli  III.)  aula  51. 
Farnesius,  Alexander,  cardi¬ 
nalis  13.  34.  51.  52. 
Fascitellus,  Honoratus  6.  8. 
Fasinardus,  losephus  84. 
fasti  Romani  78. 

Ferdinandus  I.  imperator  80. 
118.  119. 

Ferraria  urbs  15.  30.  46.  76. 
Ferrarius,  Hieronymus  13. 
Ferrarius,  Octauianus  11.  156. 
Flaminius,  Marcus  Antonius 
23. 

Flauius,  loannes  Paulus  44. 
Forum  romanum  40. 

Forum  Iulii  84. 

Galli  43. 

Gallia  Cisalpina  130. 

Gallicus  sermo  43. 

Gallorum  rex  (HenricusII.)  85. 
Gauderina  balnea  146. 

Genua,  Marcus  Antonius,  Pa- 
tauinus,  philosophiae  doc- 
tor  117. 

Genua  urbs  154.  155. 

Gilius,  Onuphrius  139.  140. 
Gracchi',  Ti.  et  C.,  57.  58. 
Graeca  lingua  44. 

Graeci  96. 

Graecia  73.  114. 

Gratius  Faliscus  10. 

Gregorius  XIII.  158.  160  (163). 


gymnasia  Italiae  123. 
gymnasium  romanum  137. 

Haeretica  prauitas  126. 
haeretici  109. 

Hebraica  lingua  45. 

Hernicus  VIII.  Britanniae  rex 
103.  104.  106. 

Hirrus,  C.  91. 
historia  10. 

Hispani  43. 

Hispanicus  sermo  43. 
Homerica  magniloquentia  153. 
Honoratus  uid.  Fascitellus. 
Honorius,  Alexander,  Staffola- 
nus,  P.  M.  gener  166. 
Horatiana  interpretatio  95. 
Horatius,  Qu.,  Flaccus  95.  154. 
horologium  68. 

Imprimendi  ius  61. 
imprimendorum  librorum  onus 

—  25. 

interpretandi  ratio  31.  32. 

Irus  150.  • 

Italia  40.  43.  44.  45.  49.  89.  99. 
Italiae  gymnasia  123. 

—  principes  80.  87.  123. 

—  ocellus  156. 

Italica  lingua  41.  43. 

Italicae  ciuitates  65. 

Italicus  sermo  43.  63. 

Qu.  lubius  uel  lunius  130. 
ludeca  insula  54. 
lunta,  Bartholomaeus  157.. 
lunta,  Francisca  157. 

Kalendarium  romanum  78. 

Laelius,  C.  67. 

Lapides  ueteres  48. 

Latii  ius  67. 

Latina  lingua  38.  39.  40.  41. 
42.  44.  45.  72.  73.  74.  75. 
120. 

Latinae  linguae  pronuntiatio 
40.  41. 

Latina  oratio  33.  49.  113. 
Latinae  litterae  41. 

Latine  scribendi  facultas  52. 

- ratio  44. 

- recta  uia  25.  74. 

Latini  libri  61. 

Latinus  sermo  41. 
leguleii  75. 

Leo,  Sebastianus  64. 
libertas  ciuitatis  58. 
librorum  laus  148. 

Liuius,  Titus  32.  42. 
Longolius,  Cbristopborus  23. 
Lucenses  aquae  1. 

Lucrinus  lacus  67. 

Lugdunum  urbs  122. 

Lutetia  (Parisiorum)  117. 

Maffeus  (Maffaeius),  Bernar- 
dinus,  cardinalis  26.  33.  34. 
35.  51. 

magistratus  56.  57. 

Magnulus,  Paulus  114. 
Malagutius,  Horatius,  Ponti¬ 
ficis  cubicularius  155. 
Manutius,  Aldus,  pater  P.  M. 
7.  12.  15.  18.  22.  25.  100. 
121.  131. 

- ,  filius  P.  M.  53.  60.  90. 

91.  97.  98.  121.  131.  147. 
153.  156.  157.  163. 

—  Antonius,  frater  P.  M.  17. 
28.  71.  81.  94. 

—  Catharina,  P.  M.  uxor  28. 
72.  81.  89.  147. 

—  de  Manutiis,  frater  P.  M. 
28.^ 

—  Hieronymus,  filius  P.  M. 
60.  79.  81. 

—  Maria,  filia  P.  M.  53.  141. 
160.  166. 

—  Octauius,  filius  P.  M.  84. 

—  Paulus,  nascitur  Venetiis 
145. 


Manutius  Paulus ,  magistris 
utitur  indoctis  24. 

—  —  Bunelli  praeceptis  ex¬ 
colitur  per  quadriennium  21. 

—  —  per  biennium  aegrotat 
24. 

—  —  ad  aquas  Lucenses  pro¬ 
ficiscitur  1. 

—  —  domesticis  controuersiis 
implicatur  7. 

—  —  officinam  patris  denuo 
instaurat  3. 

—  —  locos  emendatos  habet 
supra  bis  mille  3. 

—  —  magno  studio  editio¬ 
nes  parat  3. 

—  —  Romam  abducitur  24. 

—  —  Aristotelis  Ethicis  ope¬ 
ram  dat  10. 

—  —  Academia  XII  nobi¬ 
lium  adulescentium  occupa¬ 
tur  25. 

—  —  anno  1539  Romam  pro¬ 
ficiscitur  12. 

—  —  Ferrariae  aegrotat  15. 

—  —  uxorem  habet  Cathari- 
nam  Odoniam  29. 

—  —  multae  ei  condiciones 
cum  emolumento  offeruntur 
29,  quas  cum  aliis  de  causis 
reicit,  tum  oculorum  morbo 
impeditus  68.  72. 

—  —  Brixiae  Vincentium 
Stellam  uisit  53. 

—  —  Gabrielis  Faloppii  cura 
conualescit  77. 

—  —  reus  factus  patria  ali¬ 
quamdiu  caret  81.  84. 

—  —  cum  Robortellio  in  gra¬ 
tiam  redit  94. 

—  —  Romam  migrat  a  Pio  lY. 
uocatus  100.  109,  stipendio 
quingentorum  scutatorum 
(145). 

—  —  falsus  rumor  est  eum 
Roma  exclusum  esse  126. 

Manutius,  Paulus  prope  despe¬ 
rata  salute  Cratoni  filium 
commendat  131. 

—  —  extremo  mense  Sept. 
1570  Venetias  redit  142. 

- paullo  post  Plebe  Sacci 

commoratur  147 — 148. 

—  —  Venetias  reuersus  de 
caelo  mutando  consilium 
capit  154. 

—  —  nobilitate  a  Maximilia- 
no  II.  donatur  163. 

—  —  Genuam  proficisci  con¬ 
stituit  154,  sed  Mediolani 
apud  Capram  consistit,  ubi 
totam  biemem  remanet  154 
—156. 

—  —  Romam  proficiscitur,  ut 

filiam  nubilem  in  patriam 
reducat  160,  iussu  Gregorii 
XII.I  in  urbe  stipendio  ho¬ 
norifico  retinetur  158,  filiam 
collocat  Alexandro  Honorio 
166,  paullo  post  graui  morbo 
decumbit  167.  168,  quo 

mortuus  est  uere  anni  1574. 

Libri  eius: 

Antiquitatum  romanarum  26. 
29.  34.  35.  50: 

—  —  de  ciuitate  romana  50. 

—  —  de  legibus  romanis  30. 
37.  48.  50.  75. 

—  —  de  comitiis  50.  59. 

—  —  de  magistratibus  56.  59. 

—  —  de  senatu  59. 
Commentarius  ad  Ciceronis 

ep.  ad  familiares  114.  158. 

—  —  ad  Brutum  45.  50. 

—  —  ad  Qu.  fratrem  37.45.50. 

—  —  orationes  34.  157.  161. 
165. 

—  —  pro  Archia  162.  166. 

—  —  proDeiotaro  I  non  abso- 

—  —  pro  Ligario  /lutus  166. 
- pro  Sextio  34.  35.  37.  50. 

52. 


Kalendarium  romanum  78. 
Margaretha  ancilla  P.  M.  53. 
Maria,  Britanniae  regina  106. 
107. 

—  P.  Manutii  filia  uid.  Ma¬ 
nutius. 

Marius,  C.  32. 

Maternus,  Firmicus  125. 
Maximilianus  II.,  Imperator  80. 
117.  132.  134.  135.  136.  150. 
163.  164. 

Maximiliani  11.  filius  (Rudol- 
phus  II.)  80. 

Medea  Euripidis  3. 

Medices,  Sixtus  84. 
Mediolanum  urbs  154. 156. 157. 
militaria  munera  Yenetiis  po¬ 
pulo  data  4. 

Mirandula  Antonius,  episcopus 
Casertae  52. 

Miscouius,  Petrus  116. 
Molinus,  Franciscus  64.  65. 
Moronus,  loannes.  Cardinalis 
64.  106.  110.  141. 

Muretus,  Marcus  Antonius  54. 

66. 

— ,  frater  eius  63. 

Musae  9.  90.  154. 

Musarum  miserrima  conditio 
80. 

Natta,  Marcus  Antonius  70. 75. 
Neapolis  urbs  120. 

Nicolaus  Cretensis  67.  84. 
Nizolii  thesaurus  Ciceronianus 
52. 

nummi  ueteres  48. 

• 

Odoardus  VI.,  Britanniae  rex, 
.  106. 

Odonia,Catharina,P.M.  uxor  27. 
Odonius,  Carolus,  P.  M.  uxoris 
frater  29.  148. 

—  Hieronymus,  P.M.  socer  30. 

—  Reginaldus,  P.  M.  uxoris 
frater  29. 

officina  typograpbica  95. 
orator  Imperatoris  131.  164. 
Orlandi  bibliotheca  165. 
Othomani  Francisci  Institutio¬ 
nes  69. 

Ouidii  Tristia  3. 

Ouidius  3. 

Pace  Scala,  iurisconsultus  Pa- 
tauinus  89. 

Palaemon  121. 

Palaeottus,  Camillus  95. 
Palaeottus,  cardinalis  167. 
Palatina  bibliotheca  14. 
Pancirolus,  Vidus  75. 
Pandectarum  libri  18. 
Pantagattus,  Octauius  10.  12, 
16. 

Panuinius,  Onuphrius  67.  140. 
Parma  urbs  50.  51. 

Patauinum  gymnasium  104, 
Patauium  14.  64.  81.  89.  104. 
117.  131. 

Patricius ,  Andreas ,  Polonus 
116. 

patrocinium  litterarum  13. 
Paulus  III.,  pontifex  Romanus 
19.  87.  104.  106. 

—  IV. - 44. 

Perna,  Petrus,  Basileensis  68. 
pestilentia  46. 
pestis  27. 

Petri  nauis  20. 

Phoebus  9. 
philosophi  2.  39. 
philosophia  105.  123, 
Philelphi  21. 

Pisae  2.  65. 

Pisanum  gymnasium  78. 
Pisaurum  149. 

Pius  IV.  pontifex  Romanus  93. 
96.  97.  110.  112. 116. 137.  145. 

—  V.  —  —  126.  137.  139. 
145.  160. 

Plato  66.  73.  76. 

Plautus,  T.  Maecius  6.  40.  63. 


Plebs  Sacci  148. 

Plinius  C.  Secundus  73, 
Plutarchus  32. 

Podocatharus,  Hercules  60.  64. 
84. 

Pola  urbs  67. 

Polus,  Reginaldus,  cardinalis 
22.  24.  74.  103.  104.  105. 
106.  107.  117. 

Pontifex  maximus  133.  138. 
139.  141.  142.  145.  163. 

—  summus  100.  156. 

—  romanus  93.  112.  145. 

Pontifices  superiores  93.  100. 
Pontificia  auctoritas  45.  de  P. 
a.  Poli  libellus  104. 

Pontificium  ius  44.  105. 

Pontificis  de  officio  scripsit 
Polus  106. 

'Pontificum  instituta  107. 
posteritatis  utilitas  proprium 
Manutiorum  familiae  46. 

—  adiuuandae  consuetudo  77. 
Portulaca,  Vincentius,  Brixia¬ 
nus  75. 

Principes  Christiani  118. 
Propertius,  Sextus  62. 

Quinquecclesiensis  episcopatus 
118. 

Rauenna  129.  130^ 

Rauennas  historia  129. 
Regium  urbs  155. 

Rhambertus,  Benedictus  24. 
Ritius,  Zerbinus  122. 
rixa  inter  operarios  85. 

Roma  12.  25.  40.  44.  48.  51. 
65.  83.  97.  98.  100.  106.  107. 
108.  109.  112.  115.  123.  126. 
127.  133.  138.  141.  142.  143. 
144.  145.  149.  153.  158.  166. 
Romana  ciuitas  59. 

—  eloquentia  33.  43. 

Romanae  lingua  44.  52. 

—  uina  165. 

Romanae  antiquitates 

—  —  leges  uid.  Paulus  Manu- 
tius. 

—  litterae  42.  43. 

—  res  96. 

Romanorum  comitia  59. 
Romanum  caelum  138. 153. 163. 
Romanum  negotium  145. 
Romanus  populus  41.  42. 

—  sermo  38. 

Rouillius  Lugdunensis  122. 

Sabini  colles  139. 

Sabinus  40. 
sacri  libri  105. 

sacrorum  uetus  disciplina  106. 
Sadoletus ,  Paulus,  cardinalis 
24. 

Sallustius,  C.  Crispus  32.  61. 
saltatorum  lusus  4. 
Sannazarius,  Jacobus  8.  9.  10. 
Scipio  Africanus  minor  67. 
scribendi  uicissitudo  fructuo¬ 
sa  4. 

Sebosus  64. 

Sempronia  familia  57. 
Seripandus,  Hieronymus,  car¬ 
dinalis  94.  100. 

Seuerus,  Franciscus,  Ferra- 
riensis  84. 

Sigonius,  Carolus  65.  78.  94. 
Siluii  interpretatio  Horatii  96. 
GMaficcxtccL  4. 

Socrates  21. 

Sparta  11. 

spiritus  diuinus  101.  102. 

—  sanctus  107. 

.Stella,  Fabius,  Brixianus  53. 
Sturmius,  Io.  69. 


Streinius,  Richardus  150. 
Sulla,  L.  Cornelius  32.  57. 
Sulpicius,  P.  58. 

Syrianus  62. 

Tabulae  XII  165. 

Taurellus,  Laelius  75. 
taurorum  uenationes  4. 
Terentius,  P.,  Afer  6.  40.  63. 
Tbemistius  3. 

Tranus  cardinalis  110. 
transalpinae  gentes  99. 

—  nationes  45. 
transalpini  homines  18.  45. 
transalpinum  malum  102. 
tribunatus  plebis  58. 
tricae  domesticae  163. 
Tridentinae  actiones  118. 
Tridentinum  concilium  93. 102. 

107. 

Turcicum  bellum  145. 
typi  Graeci  94. 
typographiae  cura  7.  54. 
typographicum  munus  7. 

Variae  lectiones  Mureti  84. 
Vaticanus  97. 

Veneti  caeli  benignitas  145. 
Venetiae  15.  21.  41.  81.  100. 

115.  131.  138.  iU.  149.  155. 
Venetiarum  angustiae  uiarum 
155. 

—  laus  7.  18.  58.  59.  144. 

—  nomen  clarissimum  65. 

—  sermo  41. 

Venus  Coa  59. 

Venusinus  poeta  164. 
Vergilius,  P.,  Maro  7.  32. 
Vicomercatus,  Franciscus,  Pa- 

risinus  117. 

Victorius,  Marianus  137. 

